
În Anglia anului 1879, Annabelle Archer, strălucita, dar 
nevoiaşa fiică a unui vicar de provincie, reuşeşte să devină 
studentă la faimoasa Universitate Oxford. Numai că, în 
schimbul bursei, trebuie să se alăture mişcării sufragetelor, 
având misiunea de a recruta bărbaţi cu influenţă care să 
susțină această cauză. inta ei majoră devine Sebastian 
Devereux, calculatul şi recele duce de Montgomery, care 
joacă un rol important în politica britanică, sub comanda 
reginei Victoria. Annabelle se trezeşte astfel prinsă în lupta 
între pasiunea crescândă pentru duce şi propriile principii... 


„O carte plină de vervă, istorie şi pasiune.” 


Library Journal 


„Cum l-am cucerit pe duce. Între rațiune și pasiune este cel mai bun 
romance istoric pe care l-am citit în ultima vreme. Am fost fermecată de 
această poveste de dragoste interzisă dintre o sufragetă spirituală şi 
ducele ei puritan, care ilustrează că sub o aparenţă rece se poate ascunde 
o pasiune înflăcărată. Evie Dunmore este o minunată şi promițătoare 

voce nouă a genului romance. Nu rataţi strălucitorul ei debut! 


Anna Campbell, autoare a seriei de cărţi Dashing Widows 

Bunicului, care m-a învățat că pot înfrunta 
totul, dar că nu trebuie să îndur orice. 


CAPITOLUL | 


=> TA uano 


Kent, august 1879 


— În niciun caz. O idee absolut nesăbuită, Annabelle! 


Ochii lui Gilbert aveau expresia speriată a iepurelui 
care ştie că este vânat. 


Annabelle îşi plecă genele. Ştia că asta îi va da un aer 
de timiditate, iar timiditatea îl făcea pe vărul ei să dea înapoi 
atunci când era iritat. Dintre toate tipurile de bărbaţi pe care 
învățase să le manipuleze, tipul „prost, dar fudul” nu era 
chiar cel mai dificil. Pe de altă parte, când însăși soarta ei 
stătea în mâinile unui asemenea om, la frustrarea pe care 
o simţea se mai adăuga şi ofensa. Gilbert era în stare să-i 
smulgă din mâini şansa vieţii, chiar acolo, în biroul lui mic 
şi înghesuit, pentru ca apoi să revină la admiratul fluturilor 
săi proaspăt fixaţi în cutia de sticlă de pe biroul dintre ei. 

— Ce mai urmează, spuse el, să te angajezi la circ? Să 
candidezi pentru Parlament? 

— Ştiu că nu este un lucru obișnuit, spuse ea, dar... 


— Nu te duci la Oxford, tună el, bătând cu palma în 
birou. 


Vechiul birou al tatălui ei. Pe care i-l lăsase prin 
testament lui Gilbert, nu ei. Splendida piesă de mobilier nu îl 
ajuta cu nimic pe vărul ei: biroul vechi, cu picioare terminate 
în labe de leu sculptate, ar fi putut să confere autoritate 
oricui ar fi stat acolo, dar Gilbert era la fel de înfoiat ca o 

găină speriată. În fine... Era de înţeles că se simţea prins în 
ambuscadă. Ea însăşi fusese surprinsă: după cinci ani lungi, 
în care fusese servitoarea lui Gilbert în toate privinţele, nu 
se aşteptase să mai jinduiască vreodată la ceva. Stătuse 
cu capul plecat şi cu picioarele pe pământ, acceptând că 
limitele parohiei Chorleywood erau limitele visurilor ei. Şi 
apoi, vestea că Universitatea Oxford deschisese un colegiu 
pentru femei o izbise în piept cu forța unei săgeți. 

Ar fi vrut să ignore vestea, dar, după mai puţin de o 
săptămână, autocontrolul ei, dobândit cu atâta migală, se 
năruise. 


Desigur, aici nu era vorba că îşi dorea ea prea mult. 
Cine putea şti cât timp avea să mai stea gospodăria șubredă 
a lui Gilbert între ea şi sărăcie? Între ea şi poziţia de pradă 
ușoară pentru un moşneag bogat şi libidinos? Ziua, îşi 
îndeplinea îndatoririle ca un automat. Noaptea, o copleşea 
gândul că mergea pe marginea unei prăpăstii, iar acolo, pe 
fundul acesteia, pândea bătrâneţea petrecută într-un azil de 
săraci. În coşmarurile ei cădea neîncetat. 

Degetele ei pipăiră plicul subţire din buzunarul 
şorţului: scrisoarea care îi anunţa admiterea la Oxford. O 
educaţie adecvată ar fi putut să-i întrerupă căderea. 

— Discuţia asta s-a încheiat, spuse Gilbert. 

Ea își încleștă pumnii. Calmă. Fii calmă! 

— Nu voiam să mă cert cu tine, spuse ea încet. Am 
crezut că o să fii încântat. 

Asta era o minciună sfruntată. 

— Eu, încântat? spuse Gilbert încruntat. 

Expresia lui alunecă spre ceva asemănător îngrijorării. 

— E totul în regulă din punctul tău de vedere? 

— Având în vedere avantajele pe care le-ar avea familia 
ta, am presupus că vei aprecia oportunitatea. 

— Avantaje... 

— Îmi cer scuze, vărule! Nu trebuia să-ţi răpesc timpul 
preţios. 

Dădu să se ridice. 

— Ei, nu te grăbi aşa, spuse Gilbert, făcându-i semn cu 
mâna. Stai jos, stai jos! 

Ea îl privi cu ochii limpezi. 

— Ştiu că ai planuri măreţe pentru băieţi, spuse ea, iar 
o guvernantă educată la Oxford te-ar ajuta în acest demers. 

— Într-adevăr, am planuri, planuri solide, zise 
aprobator Gilbert, dar tu ştii deja mai multă greacă și mai 
multă latină decât e necesar — cu siguranță mai mult decât 
ar fi potrivit. Şi se ştie prea bine că prea multă educaţie 
tulbură mintea femeii — şi atunci, unde e avantajul pentru 
noi, hm? 

— Aş putea să mă angajez ca guvernantă sau însoţitoare 
la conac. 


Era ultima ei armă — dacă pe Gilbert nu-l mișca nici 
menţionarea baronului Ashby, stăpânul conacului din deal 
şi proprietarul parohiei, atunci nimic nu-l putea mişca. 
Gilbert venera sincer pământul pe care călca nobilul. 


Într-adevăr, el rămase nemişcat. Aproape că auzea 
cum mintea începea să i se pună în mişcare, hârâind 
precum tocila veche din bucătărie — asta pentru că Gilbert 
nu avusese niciodată destui bani ca să întreţină gospodăria. 
O consecinţă logică, dacă micul salariu pe care îl primea 
pentru trasul clopotelor de la biserică rămânea acelaşi, în 
timp ce familia lui se mărea continuu. 


— Fi, spuse Gilbert, asta ar putea să aducă bani 
frumoşi. Stăpânul plăteşte bine. 

— Într-adevăr. Dar înţeleg. Nici măcar o avere n-ar 
putea să justifice lipsa de cuviinţă. 

— Adevărat, adevărat, dar n-ar fi tocmai o necuviinţă — 
nu-i aşa? — dacă ar servi unui scop nobil. 

— Ah, strigă ea, n-aş mai putea să plec acum, când 
mi-ai arătat toate neajunsurile planului meu. Dacă mi se 
tulbură mintea... 

- Ei, acum nu exagera, spuse Gilbert. Capul tău s-a 
obişnuit probabil cu cărţile. Totuşi, fără mâinile tale nu 
ne putem descurca nici măcar o săptămână. Ar trebui să 
angajez pe cineva în locul tău. 

Apoi se uită la ea cu o privire îngrijorător de vicleană. 

— Bugetul nu mi-ar permite asta, după cum ştii. 

Ce ghinion, să descopere tocmai acum planificarea 
financiară! Fără îndoială, el voia ca ea să compenseze toate 
cheltuielile provocate de plecarea ei, din moment ce îl costa 
exact... nimic. Din păcate, mica ei bursă abia îi ajungea 
pentru mâncare şi haine. 

Aplecându-se în faţă pe scaunul ei, întrebă: 

— Cât i-ai plăti unei servitoare, vărule? 

Gilbert făcu ochii mari de uimire, dar îşi reveni repede. 

Apoi îşi încrucișă braţele la piept şi spuse: 

— Două lire. 

Ea ridică o sprânceană. 

— Două lire? 

El căpătase un aer încăpățânat. 

— Da. Ei, Beth are iar o anumită stare. Va trebui să mai 
angajez pe cineva. 

N-avea să facă asta, dar ea reuşi să-şi ascundă iritarea 
din voce. 

— Atunci, îți voi trimite lunar două lire. 

Gilbert se încruntă. 

- Fi, cum ai putea să faci asta? 

— Simplu. 

N-am absolut nicio idee. 

— O să găsesc o mulţime de copii care au nevoie de un 
tutore. 

— Înţeleg. 

Nu era convins, nici ea nu era convinsă, pentru că nici 
măcar cameristele de la conac nu câștigau două lire pe lună, 

iar dacă ar fi reuşit să pună deoparte doi șilingi, ar fi fost un 
miracol. 


Se ridică şi întinse mâna peste birou. 

— Ai cuvântul meu. 

Gilbert se uită la mâna ei ca la o creatură ciudată. 

— Spune-mi, cum aş putea să fiu sigur că n-o să ţi se 
urce la cap mofturile de la Oxford şi că o să te întorci aici 
când termini? 


Mintea ei se goli. Ciudat. Tot acest efort de a obţine 
permisiunea lui Gilbert avusese ca scop păstrarea locului ei 
în casă — o femeie avea nevoie de o casă, orice fel de casă. 
Dar ceva se răzvrătea în ea la gândul că ar fi putut promite 
asta. 

— Dar unde aş putea să mă duc? întrebă ea. 

Gilbert strânse din buze şi-şi mângâie burta absent. 
Nu se grăbi să răspundă. 

— Dacă rămâi în urmă cu plata, spuse el în cele din 
urmă, voi fi nevoit să-ţi cer să revii. 

Mintea ei analiză încet cuvintele. S-o cheme acasă 
însemna ca mai întâi s-o lase să plece. O lăsa să plece. 

— Se înțelege, reuşi ea să spună. 

Apăsarea degetelor lui moi abia fusese simțită de 
palma ei bătătorită. Se rezemă de birou, unicul obiect solid 
din camera devenită brusc înceţoşată. 


— Vei avea nevoie de un însoțitor, îl auzi ea spunând. 


Nu îşi putu stăpâni un hohot de râs, un sunet gutural 
care aproape o sperie. 

— Dar am douăzeci şi cinci de ani. 

- Hmm, fâcu Gilbert. Presupun că, oricum, cu o astfel 
de educaţie vei ajunge complet neeligibilă pentru căsătorie. 

— Ce noroc, atunci, că nu am nicio dorinţă să mă mărit. 

— Da, da, spuse Gilbert. 


Ea ştia că nu era de acord cu celibatul voluntar, fiindcă 
era ceva nefiresc. Dar orice preocupare legată de virtutea 

ei era, în cel mai bun caz, ceva protocolar, iar el intuise 
probabil măcar atât. Sau, ca toată lumea din Chorleywood, 
bănuia ceva. 


Exact în clipa aceea el se strâmbă şi spuse: 


— Maie un lucru asupra căruia trebuie să ne înțelegem, 
Annabelle, să ne înţelegem chiar bine. 


Cuvintele pluteau deja deasupra lor, ca nişte ulii care 
se pregăteau să atace. 


Să vină s-o ciugulească; în clipa aceea, sensibilitatea ei 
avea asprimea bătăturilor din palme. 


— Oxfordul, după cum se ştie, este un loc al desfrâului, 
începu Gilbert, un cuib de vipere, plin de beţivi şi de 
dezmăţaţi. Dacă ajungi să faci vreo necuviinţă, dacă va 
plana măcar o umbră de îndoială asupra comportamentului 
tău moral, oricât de mult m-ar durea, îţi voi interzice accesul 
în această casă. Un bărbat în poziţia mea, aflat în serviciul 
Bisericii Angliei, trebuie să stea departe de scandaluri. 


Fără îndoială, se referea la genul de scandal în care 
era implicat un bărbat. Nu avea niciun motiv să-şi facă griji 
în privinţa asta. Mai era însă problema bursei ei. Gilbert 
părea să presupună că îi fusese acordată de universitate, 
dar, în realitate, adevăratul ei binefăcător era Societatea 
Naţională pentru Sufragiul Femeilor, pe care ea trebuia 
acum s-o susţină în lupta pentru câștigarea dreptului la 
vot al femeilor. În apărarea ei, societatea intrase în atenţia 
sa printr-o anume lady Lucie Tedbury şi prin referirile ei 
la stipendiile pentru femei, nu că ar fi fost interesată de 
activismul politic, ci pentru că era limpede că pe lista lui 
Gilbert cu lucruri scandaloase votul femeilor nu figura cu 
mult mai prejos decât scandalurile pasionale. 

— Din fericire, o fată bătrână de la ţară ar trebui să fie 
ferită de orice scandal, chiar şi la Oxford, spuse ea degajată. 

Gilbert o privi iar cu atenţie. Ea se încordă sub privirea 
lui iscoditoare. Oare exagerase? Poate că trecuse de primii 
boboci ai tinereţii, iar scosul cartofilor pe vânt, soare şi 
ploaie îi desenase câteva linii delicate în jurul ochilor. Dar, 

dimineaţa, oglinda îi arăta tot chipul unei fete de douăzeci 
de ani: aceiaşi pomeţi oblici, acelaşi nas fin şi, ca indiciu 
al originii ei franţuzeşti, o gură ce părea mereu gata să se 
îmbufneze. O gură care putea să înnebunească un bărbat — 
sau cel puţin aşa i se spusese. 


Îşi strâmbă buzele într-un zâmbet ironic. De câte ori 
se uita în oglindă, își vedea ochii. Sclipirea lor verde era de 
mult timp potolită de o chibzuinţă pe care nicio fată abia 
ieșită în lume nu o avea, o chibzuinţă care o apăra mult 
mai bine de scandaluri decât ar fi putut-o face o înfățișare 
ştearsă. Cu adevărat, ultimul lucru pe care şi-l dorea era să 
aibă iar necazuri din cauza unui bărbat. 


CAPITOLUL 2 


RARE i 


Westminster, octombrie 


— Acum, spuse lady Lucie, pentru cele mai noi membre, 
sunt trei reguli ce trebuie urmate atunci când înmânezi 
broşura unui domn. Prima: identifici un bărbat influent. A 
doua: îl abordezi cu fermitate, dar şi cu zâmbet. A treia: nu 
uita că bărbaţii simt dacă ţi-e teamă, dar de obicei lor le este 
mai teamă de tine. 


— Precum câinii, murmură Annabelle. 


Privirea cenușie şi atentă a doamnei se îndreptă atunci 
spre ea. 

— Ei, da. 

Era limpede că fata asta avea urechi bune, trebuia să o 
reţină. 

Annabelle își strângea la piept șalul, ţinându-l de capete 
cu pumnii îngheţaţi. Lâna aspră îi oferea prea puţină protecţie 
de ceața londoneză rece, care plutea în Piaţa Parlamentului, 
dar sigur nu şi de privirile tăioase ale trecătorilor. Parlamentul 
era închis pentru tot sezonul, dar o mulţime de domni se 
plimbau prin Westminster, punând la punct detalii ale legilor 
care îi guvernau pe toți. I se strângea stomacul la gândul că ar 
fi putut aborda un astfel de bărbat. Nicio femeie decentă nu 
i-ar fi vorbit unui străin de pe stradă şi în niciun caz nu l-ar fi 
abordat fluturând nişte broşuri care declarau cu îndrăzneală 

că Legea Proprietății Femeilor Măritate face din soție o 
sclavă! 

Sigur, era ceva adevăr în acest titlu — prin Legea Pro- 
prietății, o femeie cu avere îi ceda soțului ei toată proprietatea 
în ziua nunţii... Totuşi, din cauza privirilor dezaprobatoare cu 
care era sfredelit micul lor grup, încerca să-şi țină broşurile 
ceva mai discret. Toate eforturile ei fuseseră zădărnicite rapid 
în clipa în care lady Lucie, secretara Societăţii Naţionale 
pentru Sufragiul Femeilor, deschisese gura ca să-şi rostească 
discursul motivaţional. Doamna avea aparenţa înşelătoare a 
unei ființe eterice, fiind graţioasă ca o păpuşă de porțelan, cu 
un păr blond-deschis, lins şi strălucitor, şi cu o faţă delicată, 
în formă de inimă, dar vocea ei răsuna precum un claxon în 
piaţă, în timp ce li se adresa discipolelor ei. 


Oare cum fuseseră silite acele doamnesă vină acolo? Stă- 
teau înghesuite precum oile pe timp de furtună, dorindu-şi 
vizibil să fie altundeva, iar ea şi-ar fi pus la bătaie șalul că 
niciuna dintre ele nu era ţinută acolo de băierile pungii unui 
comitet de stipendii. Fata cu părul roşu de lângă ea avea o 
înfăţişare destul de banală, cu ochii ei căprui şi rotunzi şi nasul 
cârn, rozaliu de frig, dar, graţie zvonurilor care circulau prin 
Oxford, ştia cine era tânăra: domnişoara Harriet Greenfield, 
fiica celui mai puternic bancher din Anglia. Preaputernicul 
Julien Greenfield nu avea idee, probabil, că fiica lui lucra 
pentru cauză. Gilbert, cu siguranţă, ar fi făcut apoplexie dacă 
ar fi aflat ceva despre asta. 


Domnișoara Greenfield îşi ţinea cu multă delicateţe 
broşurile, ca şi cum ar fi aşteptat ca ele s-o muşte de mână. 

— Identifici, abordezi, zâmbeşti, murmură ea. Este 
destul de simplu. 

Deloc. Cu gulerele hainelor ridicate şi cu pălăriile trase 
peste ochi, toţi bărbaţii care treceau grăbiţi pe lângă ele 
păreau o fortăreață. 

Fata ridică puţin capul şi privirile li se întâlniră. Cel mai 
nimerit era să-i zâmbească cordial şi să se uite în altă parte. 

— Eşti domnişoara Archer, nu-i aşa? Studenta cu 
stipendie. 

Domnişoara Greenfield se uită la ea pe deasupra şalului 
de blană mov. 

Evident. Bârfa din Oxford funcţiona în ambele sensuri. 

— Chiar eu, domnişoară, spuse ea, întrebându-se ce 
avea să urmeze: compasiune sau derâdere? 

Dar ochii domnişoarei Greenfield se aprinseră de curio- 
zitate. 

— Probabil că eşti teribil de deşteaptă dacă ai obţinut o 
stipendie. 

— Ei, mulţumesc, spuse Annabelle, încet. Mai degrabă 
teribil de supraeducată. 

Domnișoara Greenfield chicoti, părând foarte copi- 
lăroasă. 

— Eu sunt Harriet Greenfield, spuse ea, apoi îi întinse 
mâna înmănuşată. Este prima întrunire pentru sufragiu la 
care participi? 

Lady Lucie părea prea absorbită de discursul ei nesfârșit 
despre justiţie şi de John Stuart Mill ca să observe că stăteau 
de vorbă. 

Totuşi, Annabelle cobori vocea şi îi spuse în şoaptă: 

— E prima mea întrunire, da. 

— O, ce frumos, şi la mine la fel, spuse domnișoara 
Greenfield. Sper din toată inima să fie o alegere bună. Cu 
siguranță e mult mai greu decât ai crede să-ţi găseşti o cauză 
nobilă, nu? 

Annabelle se încruntă. 

— Să-ţi găseşti... o cauză nobilă? 

— Da, nu crezi că toată lumea ar trebui să îmbrăţişeze o 
cauză nobilă? Eu am vrut să mă alătur Comitetului Doamnelor 
pentru Reforma închisorilor, dar mama nu mă lasă. Așa că 
am încercat cu Societatea Regală de Horticultură — dar a fost 
tot o nereușită. 

— Îmi pare rău să aud asta. 

— Așa e mersul lucrurilor. 

Domnișoara Greenfield părea imperturbabilă. 

— Presimt că drepturile femeilor sunt o cauză bună, 
deşi trebuie să spun că ideea în sine de a te duce la un domn 
ŞI... 

— E vreo problemă, domnişoară Greenfield? 

Vocea pocni ca o împuşcătură, făcându-le pe amân- 
două să tresară. Fir-ar! Lady Lucie se uita aspru la ele, cu 
pumnișorul ei sprijinit în şold. 

Domnișoara Greenfield lăsă capul jos. 

— Nu. 

— Nu? Am avut impresia că discutaţi ceva. 

Domnișoara Greenfield scoase un scâncet nedefinit. 
Lady Lucie era cunoscută pentru faptul că era foarte fermă. Se 
spunea că ea, cu mâna ei, provocase un incident diplomatic 
în care fuseseră implicaţi ambasadorul spaniol şi o furculiţă 
de argint... 

— Eram puţin îngrijorate, dat fiind că suntem pentru 
prima dată aici, spuse Annabelle, iar privirea ucigătoare a lui 
lady Lucie o sfredeli imediat. 

Fir-ar să fie! Secretara nu era o femeie care să-şi 
mascheze indispoziţia cu zâmbete siropoase. Dintr-o sută de 
femei care puteau fi declarate raze blânde de soare, ea era o 
furtună. 

Surprinzător, doamna se mulțumi cu o înclinare rapidă 
a capului. 


— N-aveţi de ce, spuse ea. Puteţi lucra împreună. 


Domnişoara Greenfield se învioră numaidecât, iar 
Annabelle îşi dezveli dinţii într-un zâmbet. Dacă reuşeau 
să abordeze măcar un bărbat influent, ar fi fost extrem de 
surprinsă. 

Cu o siguranţă de sine pe care nu o simţea, o conduse pe 
fată spre staţia de trăsuri, unde aerul mirosea a cai. 


— Identifici, abordezi, zâmbeşti, recita domnişoara 
Greenfield. Crezi că se poate face asta cu discreţie, domnişoară 

Archer? Vezi tu, tatăl meu... Nu sunt sigură că ştie că eu lucrez 
pentru cauză într-un demers aşa... public. 


Annabelle aruncă o privire scrutătoare prin piaţă. Erau 
exact în inima Londrei, în umbra Big Ben-ului, înconjurate 
de oameni care, probabil, lucrau toţi, într-o formă sau alta, 
cu tatăl domnişoarei Greenfield. Dacă voiau să fie discrete, 
ar fi trebuit să rămână la Oxford. Ar fi fost mult mai plăcut să 
stea la Oxford. Un domn care se apropiase de trăsuri încetini 
pasul, se uită la ea, apoi o ocoli, strâmbând din buze, ca şi cum 
ar fi călcat în ceva neplăcut. O altă sufragetă din apropiere nu 
părea să se descurce mult mai bine — bărbaţii o respingeau 
cu un rânjet sau cu un fluturat al mâinilor. Mâinile acelea 
dispreţuitoare aveau ceva ce determină o emoție de mult 
suprimată să se răscoale în stomacul ei şi să-i ardă gâtul 
precum un acid. Furia. 


— Nu că tatăl meu s-ar opune drepturilor femeilor în 
sine... ah, suflă domnişoara Greenfield. 

Rămăsese nemişcată, cu privirea aţintită spre ceva din 
spatele lui Annabelle. 

Ea se întoarse. 


În apropiere de intrarea în Parlament, din ceaţă apăru 
un grup de trei persoane. Se apropiau de trăsuri rapid şi 
hotărât, precum un tren cu aburi. 

Neliniştea care o cuprinse când îi văzu îi stârni fiori pe 
Şira spinării. 

Bărbatul din stânga arăta ca o brută, cu trupul masiv 
încins în haine elegante. Cel din mijloc era un domn cu o faţă 
posomorâtă, încadrată de favoriţi mari. Al treilea... Al treilea 
bărbat era cel pe care îl căutau: un bărbat influent. Avea 
pălăria trasă peste ochi, acoperindu-i pe jumătate faţa, iar 
paltonul bine croit îi arăta umerii drepţi, ca de atlet. Nu părea 
doar un trântor rafinat, păşind cu siguranţa aceea liniştită 
Şi impunătoare care transmitea că ştia că putea să cumpere 
pământul pe care călca. 

Ca şi cum ar fi simţit privirea ei scrutătoare, bărbatul îşi 
ridică puţin capul. 

Ea simţi că îngheaţă. 

El avea nişte ochi izbitori, limpezi ca gheaţa şi 
sclipitori de inteligență, o deşteptăciune rece şi profundă, 
care pătrundea în miezul lucrurilor, ca să le aprecieze, să le 
respingă, să le eviscereze. 

Dintr-odată se simți transparentă şi fragilă ca sticla. 

Îşi mută repede privirea, cu inima bătându-i nebu- 
neşte. Cunoştea genul acesta. Petrecuse ani întregi detestând 
genul acesta de bărbat, genul care avea siguranţa în oase, care 
emana prin toți porii noblețe, pornind de la postura plină de 
încredere şi până la nasul aristocratic, perfect drept. Îi făcea 
pe oameni să se chircească cu o simplă căutătură. 

Brusc, i se păru foarte important să nu se facă mică în 
faţa acestui bărbat. 

Ele voiau ca oamenii influenţi să le asculte. Ei bine, 
tocmai făcuse primul pas: Identifică domnul. 

Doi: Abordează-l cu fermitate... 

Degetele ei se strânseră pe broşuri în timp ce picioarele 
o propulsară în faţă, exact în calea lui. 

Ochii lui deschişi la culoare se făcură mici. 

Zâmbeşte! 

Un brânci în umăr o împinse într-o parte. 

— Fă loc, cucoană! 

Bruta! Uitase că există! Acum, el o făcuse să se împiedice 
şi, pentru o fracțiune de secundă oribilă, lumea se clătinase 
cu totul. 

O mână fermă o prinse de braţ, susţinând-o. 

Ochii ei se ridicară şi se izbiră de o privire rece. 

Fir-ar! Era chiar aristocratul. 

Și, Dumnezeule, bărbatul acela era cu mult peste cei pe 
care îşi propusese să-i abordeze. Nu exista niciun dram de 
blândeţe în el — nicio urmă de fisură în armura lui. Era ras 


complet, iar părul blond-deschis era tuns scurt în părți; de 
fapt, totul la el era curat, drept şi eficient: nasul proeminent, 

linia sprâncenelor, fermitatea obrazului. Avea suprafața 
lustruită şi impenetrabilă a unui ghețar. 


Stomacul i se strânse dureros. 


Stătea față-n faţă cu cea mai rară dintre rase: un bărbat 
total nemanipulabil. 

Trebuia să fugă. 

Picioarele ei prinseseră rădăcini. Nu-şi putea lua ochii 
de la el. Ochii aceia... O uriaşă energie ţinută bine în frâu 
sclipea în adâncimile lor reci, ţintuind-o şi trăgând-o spre ei. 
Apoi, înţelegerea îi aprinse, luminoşi şi tulburători, de parcă 
ar fi fost străbătuţi de un curent electric. 


Bărbatul deschise gura şi privirea îi căzu pe buzele ei. O 
lumină fierbinte îi aprinse ochii, după care se pierdu precum 
un fulger. 


Ei bine, indiferent de poziţia pe care o ocupau în lume, 
oamenilor le plăcea gura ei. 

Îşi ridică forţat mâna cu broşurile şi o ţinu exact sub 
nasul lui. 


— Aţi vrea să se rectifice Legea Proprietății Femeilor 
Căsătorite, domnule? 


Ochii lui deveniseră şi mai reci decât înainte, dacă acest 
lucru era posibil. 


— Faci un joc foarte riscant, domnişoară. 
O voce la fel de rece şi de impunătoare ca postura lui. 


Aceasta îi înfierbântă sângele şi, în loc să se salveze, 
spuse: 


— Cu tot respectul, riscul de a fi împinsă de un domn în 
plină zi este de obicei foarte mic. Vreţi să-mi eliberaţi braţul, 
vă rog? 

Privirea lui se îndreptă rapid spre mâna lui dreaptă, 
care îi ţinea şi acum braţul. 

Se întunecă la față. 

În clipa următoare, era liberă. 

Agitaţia și zgomotele din Piaţa Parlamentului ajunseră 
din nou la urechile ei, nefiresc de puternice. 

Apăsarea degetelor lui pe braţul ei persista ca o arsură. 

El trecuse deja pe lângă ea, privind drept în faţă, cu cei 
doi însoțitori grăbind pasul după el. 

Ea înghiţi în sec și își dădu seama că avea gura uscată. 
Buzele încă o gâdilau, de parcă el i le-ar fi atins cu degetul. 

Simţi o mână mică şi înmănuşată pe mânecă şi 
tresări. Ochii căprui ai domnişoarei Greenfield erau mari de 
îngrijorare şi de... uimire. 

— Domnişoară... Te simţi bine? 

— Da. 

Nu. Obrajii îi ardeau de parcă tocmai ar fi căzut cu faţa 
pe pietrele ude ale pavajului. Îşi netezi cu mâna tremurătoare 
poalele rochiei. 

— Ei bine, spuse ea cu falsă voioşie, înţeleg că domnii 
nu erau interesaţi. 

Cu coada ochiului, văzu cum nobilul rece şi însoțitorii 
lui se urcau pe rând într-o trăsură mare. În timpul acesta, 
domnişoara Greenfield o studia cu ascunsă neîncredere, 
încercând, probabil, să îşi dea seama într-un mod politicos 
dacă nu cumva era labilă psihic. Nu era, dar nici nu putea să 
nege faptul că acţionase impulsiv. Dumnezeu s-o ajute. Nu 
mai fusese impulsivă de foarte mult timp. 

— Ştii cine era? o întrebă domnişoara Greenfield. 

Annabelle clătină din cap. 

— Acela, spuse fata, era ducele de Montgomery. 

Un duce. Normal că primul domn pe care încercase ea 
să-l abordeze trebuia să fie un duce, un bărbat doar cu puţin 
mai diferit decât un prinţ... 

O pereche de tocuri se auzi ţăcănind rapid în spatele lor 
— lady Lucie se apropia cu forţa unei mici fregate. 

— Am văzut eu bine? întrebă ea. Ai încercat să-l abordezi 
pe ducele de Montgomery? 

Annabelle îşi îndreptă spatele. 

— N-am ştiut că el este exclus din eforturile noastre. 

— Nu e. Doar că nimeni n-a încercat vreodată să se 
apropie de el. 

Doamna ridică puţin capul şi o măsură pe Annabelle 
din cap până-n picioare. 

— Nu pot să-mi dau seama dacă eşti cea mai curajoasă 


sau cea mai nesăbuită dintre femeile pe care le-am recrutat 
recent. 


— Nu ştiam cine e, spuse Annabelle. Pur şi simplu, arăta 
ca un bărbat influent. 

— Ei, asta ai intuit bine, spuse lady Lucie. Este unul 
dintre cei mai influenţi oameni din ţară. 

— Şi atunci, n-ar merita să încercăm să vorbim cu el? 

— L-ai văzut? Este un bărbat care a divorţat de soţie 
după mai puţin de un an, i-a păstrat zestrea şi apoi a făcut-o 
să dispară din peisaj. Putem să considerăm cu îndreptăţire că 
e o bătălie pierdută în privinţa drepturilor femeilor, ca să nu 
ne irosim cu el resursele limitate. 

- Divorţ? 

O fi fost ea dintr-o mică localitate precum Chorleywood, 
dar până şi ea ştia că aristocrații nu divorțau. Totuşi, nu părea 
că ar fi vrut să schimbe subiectul. 

— Dar opinia ducelui nu ar putea schimba opiniile altor 
oameni influenți? 

Lady Lucie pufni, într-o manieră nedemnă de o doamnă. 

— Ar putea schimba şi rezultatul alegerilor viitoare, 
dacă ar vrea. 

— Dar asta înseamnă că, dacă el este împotriva noastră, 
aproape nu mai contează câţi oameni câştigăm pentru cauza 
noastră, nu? 

— Se poate. 

Încruntătura îi arcui sprânceana lui lady Lucie. 

— Darnu are importanţă. Armata noastră nu este făcută 
pentru atacul unei astfel de fortărețe. 

— Atunci, măcar pentru un asediu, spuse Annabelle, 
sau măcar pentru un subterfugiu, cum ar fi un cal mare de 
lemn. 


Două perechi de ochi o priviră imediat cu încruntare. 


Ah, fir-ar să fie, gândise cu glas tare! Îmbrânceala acelui 
bărbat o tulburase probabil mai mult decât crezuse. 


— Ei, asta îmi place cum sună, rosti lady Lucie tărăgănat. 
Îl trecem pe Montgomery în agendă pentru întrunirea de 
săptămâna viitoare. 

Un zâmbet îi arcui buzele când îi întinse mâna. 


— Spune-mi Lucie. Şi tu, domnişoară Greenfield. Iar 
acum, vă rog să mă scuzaţi, cred că l-am văzut pe lordul 
Chiltern. 

O priviră năpustindu-se în ceaţă, cu eşarfa roşie 
fluturând în spatele ei ca un stindard. Domnişoara Greenfield 
se întoarse spre Annabelle cu o expresie serioasă. 


— M-ai salvat de Lucie mai devreme, când era gata mă 
mănânce în fața tuturor. Te rog, spune-mi Hattie. 

Lui Annabelle i se părea cam nepotrivită o aseme- 
nea familiaritate, mai întâi cu o doamnă, iar acum cu moș- 
tenitoarea unei familii remarcabile. Inspiră adânc. Aceasta 
era viaţa ei acum: era studentă, le solicita ducilor semnarea 
de petiţii, dădea mâna cu fete teribil de bogate, cu şaluri de 
blană mov. Se gândi că cel mai înţelept mod de a acţiona era 
să se comporte ca şi cum ar fi fost absolut normal. 

— Plăcerea mea, spuse ea. Și îmi cer scuze că n-am fost 
mai discretă. 

Râsul lui Hattie răsună cu veselie în piaţă, atrăgând 
aproape la fel de multe priviri scandalizate precum broşurile 
lor. 

Nu reuşiră să atragă niciun bărbat influent în 
după-amiaza aceea. Între două încercări făcute fără prea mare 
tragere de inimă, privirea lui Annabelle se întorcea mereu în 
direcţia în care dispăruse trăsura ducelui. 

Când Maiestatea Sa solicita o întâlnire, până şi un 
duce trebuia să se supună. Chiar dacă se ştia că ducele în 
chestiune era ocupat cu administrarea unuia dintre cele 
mai vechi ducate din regat şi că prefera să stea departe de 
aglomeraţia înnebunitoare a Londrei. Dar nu o puteai refuza 
pe regină, aşa că Sebastian Devereux, al nouăsprezecelea 
duce de Montgomery, ştia că nici el nu poate face excepţie 
de la regulă. Se cuvenea ca omul să-şi cunoască limitele. 
Asta însemna că le putea respecta sau le putea ignora, după 
cum o impunea situaţia. 


Străbătu coridoarele Palatului Buckingham cu paşi 
mari, mânându-l efectiv de la spate pe majordomul regal 
din faţa lui. Ca de obicei, secretarul Lambton şi ofițerul 
lui Lambton însărcinat cu protecţia mergeau repede în 
urma lui. 


Ce voia oare? 


Ultima dată când regina îl convocase fără vreun 
preaviz, ieşise din apartamentele ei cu însărcinarea de a 
pune capăt războiului comercial cu Imperiul Otoman. Îi 
dăduse peste cap tot programul, astfel că se mai lupta şi 
acum cu teancurile de hârtii nerezolvate. Ar fi preferat ca 
de data aceasta să fie o misiune şi mai importantă — una 
atât de importantă, încât să-l îndreptăţească să ceară ceva 
în schimb. 


Îi întinse pălăria și mantaua unuia dintre servitorii 
care stăteau aliniaţi pe holul care ducea spre apartamentul 
regal. 

— Tu, îi spuse el ofițerului însărcinat cu protecţia. 
- Alteța Voastră? 

— Nu era cazul s-o împingi pe femeie. 
Sprâncenele groase ale ofițerului coborâră. 

— Femeia din piaţă? 

— Da! Sau ai mai acostat şi altele pe ziua de azi? 
-— Ei... nu, Alteța Voastră. 

Sebastian dădu din cap. 


— Dacă mai aud vreodată că ridici mâna la o femeie, va 
fi ultima ta zi ca angajat al cuiva. 


Ofițerul nu era angajatul lui, dar, dacă Sebastian voia 
să dea afară pe cineva, putea s-o facă. Pe gâtul bărbatului 
apărură o mulţime de pete roşii. Se plecă şi spuse: 

— Cum doriţi, Alteța Voastră. 

Accent de East End — şi atât de evident? Erau vremuri 
grele dacă până şi palatul avea probleme cu găsirea unor 
angajaţi adecvați. 

Uşile mari și arcuite se deschiseră, lăsând să se vadă 
valetul şi interiorul aurit al camerei. 

— Alteța Voastră! Sir Lambton. 

Valetul făcu o plecăciune adâncă şi se retrase. 

— Maiestatea Sa vă va primi acum. 


Trupul corpolent al reginei se ridică din fotoliu în 
foșnetele rochiei negre şi ţepene. 

— Montgomery. 

Se îndreptă spre el, cu mâna plină de bijuterii întinsă 
în faţă. 

— Sunt încântată să te văd. 

Arcuirea buzelor ei confirma acest lucru. Era într-o 
dispoziţie bună. Deocamdată. 

- Sir Lawmbton, zise ea întorcându-se spre secretarul 
ei, sper că aţi avut o călătorie lipsită de peripeții. 

Lambton clătină din cap. 

— Am evitat un incident în ultima clipă, doamnă. Ne-a 
atacat o feministă în Piaţa Parlamentului. 

Colţurile gurii ei coborâră brusc. 

— Presupun. 

— S-a repezit direct la duce. 

— Nerușşinata! 

— Am scăpat nevătămat, doamnă, spuse Sebastian 
ironic. 

— De data asta, zise regina. De data asta. Ah, le-ar 
trebui o biciuire zdravănă! Ce solicitări perverse şi nefireşti! 
Şi cine ar avea de suferit dacă s-ar face aşa cum vor ele? 
Păi, tocmai aceste femei. Niciun domn întreg la minte nu ar 
fi dispus să protejeze astfel de fiinţe bărbătoase, dacă ar fi 
nevoie. Spune-mi, Montgomery, îl întrebă ea, era teribil de 
masculină? 

Masculină? Femeia aceea avea cele mai moi şi mai 
ispititoare buze pe care le văzuse pe malul acesta al canalului. 
Bărbaţii s-ar fi lăsat cu uşurinţă pradă plăcerilor pe care 
le-ar fi putut oferi o gură ca aceea. Dar mai remarcabil era că 
îl privise drept în ochi. Ochi verzi, puţin oblici. Nezâmbitori. 

Clătină din cap. 

— Mie mi s-a părut feminină, doamnă. 

- Hmm! 

Regina nu părea impresionată. 

— Ştiţi ce se întâmplă când oamenii de rând au idei 
măreţe? Haos. Haos se întâmplă. Uitaţi-vă doar ce se petrece 
în Franţa. 

Învârtindu-se, efectiv, pe tocuri, continuă. 

— Dar acestea sunt preocupările zilei de mâine. Azi 
avem chestiuni mai presante. 

Sebastian se încordă. Cuvântul „presant” suna pro- 
miţător. Ea avea ceva ce îi aparţinea — sau nepotul ei 
avea —, iar el urma să poată recupera acel ceva doar dacă 
reuşea să-i ofere un lucru pe care şi-l dorea foarte mult. 


27 


Evie Dunmore 


În cei șaisprezece ani cât fusese duce de Montgomery, nu 
apăruse niciodată un astfel de lucru. Înţelegea oarecum. 
Era mai uşor să controlezi un duce, chiar şi unul devotat, 
când ţineai ostatică reşedinţa familiei lui, veche de opt sute 
de ani. 

Regina se aşeză din nou în fotoliul ei, făcând-o cu 
atâta solemnitate, încât ţi-ai fi imaginat că era un tron. 


— Eşti o specierară, Montgomery, începu ea. Evaluezi, 
iei decizii şi execuţi totul foarte eficient şi remarcabil... de 
modest. 

Învârti pe deget crucifixul incrustat cu diamante, 
care îi atârna pe colierul de la gât, apoi adăugă: 

— Iar eu apreciez foarte mult modestia. 


El plecă modest capul, căci, de fapt, nu era deloc 
modest. Făcea totul cu moderație, pentru că aşa obținea 
rezultate, dar nu era prima persoană care interpreta greşit 
purtarea lui. 

Pe urmă spuse: 

— Vreau să fii principalul consilier strategic al 
Partidului Conservator pentru campania electorală. 

Educaţia ducală îl ajută să-şi păstreze expresia neutră, 
dar mintea i se oprise în loc. 

— Pentru alegerile următoare? 

Regina se încruntă. 

— Da. Ceva n-a mers bine. Partidul Liberal a câştigat 
un avans surprinzător. 

Nu era aşa surprinzător dacă priveai țara prin ochelarii 
transparenţi ai realităţii, şi nu prin ideologia roz de partid 
a lui Disraeli. Dar regina avea o slăbiciune absurdă pentru 
prim-ministru, chiar așa parvenit cum era — iar acum îi 
cerea lui Sebastian să-l ţină la putere pe omul acela? 

Ceasul german cu cuc de pe șemineu continua să 
numere secunde strategice, în timp ce el analiza faptele. 
Alegerile erau în martie, adică peste aproximativ cinci 
luni. Cu greu se putea spune că era suficient timp pentru 

a schimba situaţia, când avea zece proprietăţi, nenumărate 
activităţi politice şi un frate indisciplinat, pe care trebuia să-l 
stăpânească. Întrebarea era: cât de mult îşi dorea regina ca 
el, personal, să schimbe rezultatul alegerilor? Foarte mult. 
La treizeci şi cinci de ani, era unul dintre consilierii în care 
avea încredere, pentru că se pricepea la ce făcea. 


Se uită în ochii ei şi rosti: 

— Sunt onorat, dar eu nu sunt politician, doamnă. 
Ea înţepeni. 

— Lasă-ne singuri, Lambton, porunci apoi. 


Strâmbătura de pe faţa ei se accentuă şi mai tare după 
ce uşa se închise. 


— Doar cu numele nu eşti politician şi nimeni nu 
îţi poate contesta calitățile de lider, zise ea. Acţiunile tale 
publice s-au finalizat cu o serie neîntreruptă de succese. 

— În prezent, sunt prea ocupat pentru a îndeplini 
această misiune așa cum ar trebui, doamnă. 

— Regretabil, spuse ea cu răceală şi, când văzu că el nu 
răspunde, adăugă: Spune-mi, te rog, există ceva care i-ar 
permite să-ți schimbi priorităţile? 

Nu era o întrebare — îl provoca să-i solicite ceva reginei 
Angliei. 

Privirea lui nu avu nicio şovăire. 

— Îmi petrec o bună parte din timp încercând să-l 
conving pe Hartford să-mi vândă castelul Montgomery, 
spuse el. Dacă l-ar putea convinge cineva să-mi dea înapoi 
casa, atunci aș fi liber pentru a-i consilia pe cei din Partidul 
Conservator. 

Ea se încruntă. 

— Să-ţi vândă castelul? Şi noi care aveam impresia că 
vânzarea nu s-a făcut aşa cum trebuia! 

Pe sub fustele ei impenetrabile, un mic picior bătea 
rapid în podea. 


29 


Evie Dunmore 


— Aminteşte-ne, Montgomery, cum de a ajuns reşe- 
dința familiei tale în posesia nepotului meu! 


Își zise că probabil şi-o merita. 

— Tatăl meu a pierdut-o în favoarea marchizului la un 
joc de cărţi, doamnă. 

Sprâncenele reginei se ridicară într-o mirare prefă- 
cută. 

— A! Exact. Vezi tu, cineva ar putea spune că merita 
să piardă acel castel din moment ce îl desconsidera atât de 
mult, încât a ajuns să-l pună gaj la un joc de cărţi, nu crezi? 

— Fără îndoială, spuse el, dar eu nu sunt tata. 

Bătaia ritmică a piciorului ei încetă brusc. Tăcerea 
care urmă era încărcată de o tensiune ciudat de personală. 
ÎI privise ani întregi încercând să recupereze moștenirea 
familiei lui şi nu îi pusese piedici niciodată, dar nici nu îl 
ajutase. Decât o dată, bănuia el, când se descotorosise de 
soţia lui, iar repercusiunile fuseseră surprinzător de puţine. 

— Într-adevăr, nu eşti, spuse ea. Aşadar, vreau să 
preiei conducerea campaniei. 

— Doamnă... 

Ea ridică mâna fulgerător. 

— Prea bine. Hartford îţi va face o ofertă după alegeri. 

Muşchii lui se crispară de parcă cineva tocmai l-ar fi 
trântit la pământ, îngreunându-i respirația. 

~ Oferta e condiţionată de rezultatul alegerilor? reuşi 
el să întrebe. 

Trebuiau clarificate astfel de lucruri. 

Ea se strâmbă. 

— Cu siguranţă. Ultimul cuvânt în privinţa victoriei 
aparţine, desigur, unei puteri superioare, dar asta nu ar fi 
pentru noi dovada că acest castel trebuie să se întoarcă la 
tine? 

Mintea lui o luă deja înainte când se ridică şi se 
îndreptă spre uşă, rearanjându-și programul pentru lunile 
care urmau... 

— Duce... 

El se întoarse încet. 


Regina stătea rezemată de spătarul fotoliului, cu o 
sclipire răutăcioasă în ochii albaștri. 

— Pentru ca această campanie să reuşească, spuse ea, 
comportamentul tău trebuie să fie exemplar. 


Işi stăpâni încruntarea. Comportamentul lui era atât 
de exemplar, conformându-se cu atâta pricepere, încât nici 
măcar un divorţ nu reuşise să-i clatine poziţia. 

— Unii spun că ai devenit un excentric, or, excen- 
tricitatea este cât se poate de nepotrivită pentru un bărbat 
de nici patruzeci de ani, eşti de acord? 

— De acord... 

— Şi totuşi, rareori eşti văzut la petreceri. Nu organizezi 
supeuri şi eşti într-adevăr nesociabil, când toată lumea ştie 
că politica se discută la o masă bună. Iar anul trecut n-a 
existat nicio petrecere de Anul Nou, şi nici cu un an înainte. 


Iar în anul de dinaintea acestuia fusese o petrecere 
doar pentru că existase o ducesă care să se ocupe de toată 
treaba. 

Strânse din dinţi. Se vedea limpede unde voia să ajungă. 

— Petrecerea din ajunul Anului Nou organizată de 
Montgomery era faimoasă pe tot continentul când eram eu 
mică, zise în continuare regina. Bunicul tău găzduia cele mai 
frumoase focuri de artificii. Sigur, pe atunci era organizat 
totul la castelul Montgomery, dar şi la Claremont era foarte 
bine. 

— Doriţi să organizez o petrecere în ajunul Anului Nou. 

Vocea lui era uscată ca praful. 


Ea bătu din palme cu veselie. 

— Da, într-adevăr. Ai cam întârziat cu invitaţiile, 
desigur, dar lumea îşi va schimba planurile. Nu va dori 
nimeni să lase impresia că nu a fost invitat la evenimentul 
anului. Aşa că fă-ți datoria, duce! Dă o petrecere. 
Înveseleşte-te! 


Înveseleşte-te! Cuvintele îi răsunau în cap batjo- 
coritoare, în timp ce trenul se îndrepta huruind spre 
Wiltshire. Sebastian îşi întoarse cu greu privirea dinspre 
orizontul care începea să se întunece. 

Ramsey tocmai terminase de aşezat caietul, stiloul şi 
sugativa pe masa îngustă din faţa lui şi se pregătea să se 
retragă în locul din vagon rezervat servitorilor. 

— Ramsey, pregăteşte o listă cu persoanele care ar 
trebui invitate la o petrecere de Revelion. 

Oricât era de bine pregătit, valetul nu se putu stăpâni 
şi făcu ochii mari, înainte să apuce să-şi controleze expresia. 

— Da, Alteța Voastră! 

— Trebuie să fie şi focuri de artificii, costul nu are 
importanţă. 

— Am înţeles, Alteța Voastră. 

— Şi un bal, adăugă Sebastian cu chipul întunecat. 
Îmi trebuie o idee pentru un bal de iarnă până săptămâna 
viitoare. 

— Desigur, Alteța Voastră. 

Ramsey băgă mâna în veston şi scoase de acolo caseta 
subțire de argint cu ţigări. O aşeză pe masă, lângă sugativă, 
şi se retrase. 

Sebastian luă stiloul. Atacul reginei îşi atinsese ţinta. 
Cu greu se putea spune că găzduirea unei petreceri era o 
pedeapsă, dar regina ştia bine cât de mult îl iritau toate 
astea: lumea care se călca în picioare, pălăvrăgeala stupidă, 

aerul sufocant, intruziunea în casa şi în munca lui — şi nu 
exista o ducesă care să ia asupra sa corvoada organizării 
şi a socializării. Rămase o clipă nemișcat. Oare asta era 
intenţia reală a reginei, să-l facă să simtă lipsa unei soţii? 

Puse stiloul jos şi se întinse după ţigări. Nu era 
nevoie să i se amintească. Un bărbat de vârsta lui ar fi 
trebuit să aibă de mult o ducesă care să aibă grijă de casă şi 
de o droaie de copii. Şi toate marile doamne din societate 
păreau să ştie asta, aruncându-şi spre el toate fiicele 
nubile ori de câte ori îşi făcea apariţia pe undeva — fete 
de șaptesprezece ani, care concurau ca să ajungă viitoarea 
ducesă de Montgomery. Toate mult prea înfricoşate de el 
ca să-l poată măcar privi în ochi. Gura i se strâmbă într-un 
zâmbet sardonic. Ar fi trebuit să poată răbda mult mai 
multe, în afară de privire, dacă i-ar fi fost vreuna soţie. 

Nechemaţi, nişte ochi limpezi şi verzi îi apărură 
în minte. Femeia din piață. Se uitase direct în ochii lui. 
Ripostase. Doamnele din cercul lui nu îndrăzniseră să 
facă asta, darămite o femeie situată într-o poziţie atât de 
joasă. De neconceput. Şi totuşi, Ochi Verzi îndrăznise. Se 
desprinsese din turmă, din acea mulţime fără chip care, de 
obicei, mișuna pe la periferia vieţii lui, şi îi apăruse direct 
în cale... Impertinentă fetişcană! Poate puţin smintită. 

Deschise caietul şi, când puse stiloul pe hârtie, 
dispărură toate, mai puţin misiunea actuală. Castelul 
Montgomery. Dăruit primului duce de Montgomery pentru 
serviciile sale din Bătălia de la Hastings şi pierdut de al 
optsprezecelea duce de Montgomery la un joc de cărţi. 
Urma să-l recupereze, chiar dacă acesta avea să fie ultimul 
lucru pe care l-ar fi făcut. 

Ic eu 


— Pari preocupată, domnişoară Archer. 


O privire de ţintaş o fixa peste rama de metal a 
ochelarilor și Annabelle tresări, cu un sentiment de 
vinovăție, dar şi de alarmă. Toate elementele înfățișării 
profesorului Jenkins sugerau genialitatea savantului care 
era. La nici patruzeci de ani, era deja un titan în inaterie 
de războaie din Grecia antică, aşa că, dacă era vreun curs la 
care trebuia să fie atentă, acela era cursul său de dimineaţă. 


Ridică ochii cu oarecare căinţă spre fostul cores- 
pondent al tatălui ei. 


— Îmi cer iertare, domnule profesor. 

El se aplecă peste birou. 

- E împletitul acela afurisit, nu? 

— Mă scuzaţi? 

— Împletitul, repetă el, uitându-se ameninţător la 
doamna Forsyth. Clic-elic-clic... e înnebunitor, ca nişte 
picături care curg cu furie dintr-un robinet. 


Ţăcănitul se opri brusc în spatele lui Annabelle, iar 
consternarea doamnei Forsyth umplu încăperea. Annabelle 
se crispă. Femeia se simţea jignită pe bună dreptate — la urma 
urmelor, Annabelle o plătea cu şase penny pe oră ca să stea 
exact acolo, pentru că Gilbert, naiba să-l ia, avusese dreptate 
într-o singură privinţă: chiar avea nevoie de însoțitor. Un 
însoțitor care să fie aprobat de directorul colegiului ei, nici 
mai mult, nici mai puţin. Studentele nu aveau voie să meargă 

în centrul oraşului neînsoţite şi nici nu puteau rămâne 
singure cu un profesor. Doamna Forsyth, văduvă, bătrână 
şi cuviincios îmbrăcată, arăta, cu siguranţă, ca un gardian 
respectabil. 

Dar, dacă Jenkins era vexat de zgomotul împletitului, 
trebuia să găsească o altă soluţie. La urma urmei, el eratitanul. 
Lecţiile lui transformau pagini vechi şi sfărâmicioase în 
ferestre pline de sens ce se deschideau spre trecut; inteligenţa 
lui extraordinară îi aprindea propria imaginaţie. Și, ca s-o 
înveţe, el făcea efortul de a veni în sala de clasă pe care 
universitatea o pusese la dispoziţia studentelor: o încăpere 
cu piese de mobilă disparate, aflată deasupra brutăriei de pe 
strada Little Clarendon. 

O brutărie. Acesta era miezul problemei. Nu împletitul 
îți distrăgea atenţia, ci aroma caldă de pâine proaspăt coaptă, 
ce pătrundea prin crăpăturile uşii... 

O căruţă trecu hodorogind pe strada de sub ei. 


Profesorul îşi închise exemplarul din Tucidide, trân- 
tindu-l cu zgomot. 


— Atât pentru ziua de azi, spuse el. Nu am nicio îndoială 
că mâine vei veni cu o interpretare originală a acestui capitol. 


Mâine? Lumina caldă care apăruse după cuvintele lui 
măgulitoare se stinse rapid — asta însemna că trebuia să 
lucreze iar în schimbul de noapte, la birou. Se adunau repede 
şi aici, mai repede decât la Chorleywood. 

Se uită pe ascuns la Jenkins, în timp ce îşi băga în săculeţ 
stiloul şi caietul. Fusese uimită să vadă cât de tânăr părea 
profesorul când îl întâlnise, după ani întregi de corespondenţă 
seacă, ştiinţifică. Era deşirat şi avea un chip neridat, datorită 
vieţii petrecute preponderent în arhivele slab luminate. Era și 
oarecum labil, fiind ba pierdut în gânduri, ba ager ca un bici. 
Relaţia cu el constituia o provocare. 


Jos, în brutărie, cineva începu să zdrăngăne cu mare 
entuziasm două cratițe de metal. 


Jenkins îşi ciupi nasul. 

— Vino la biroul meu din St. John's data viitoare, 
spuse el. 

St. John's. Unul dintre cele mai vechi şi mai bogate 
colegii de la Oxford. Se spunea că doar cu remarcabila sa 
colecţie de vinuri se puteau cumpăra bijuteriile Coroanei. 

— Dar fără andrele şi fără ghem, spuse Jenkins, ne-am 
înţeles? 


Qa 


CaN SE 


Annabelle mergea grăbită pe strada St. Giles, alături 
de doamna Forsyth, care era şi acum indispusă. I-ar fi plăcut 
să se plimbe și să admire fermecătoarele ziduri de gresie 
ce încadrau strada, dar întârziau la întrunirea sufragetelor. 
Simţea însă şi aşa pietrele albite de vreme ale clădirilor vechi, 
care emanau o înţelepciune de secole şi un aer misterios. Cu o 
zi în urmă, reuşise să se uite printr-una dintre uşile medievale 
din zid şi zărise în treacăt superba grădină a colegiului de 
băieţi din spate, o mică insulă cu arbori exotici, flori târzii şi 
unghere ascunse, închisă acolo ca o bijuterie într-o casetă. 
Într-o bună zi, avea să găsească o cale de a intra acolo. 


În săptămâna aceea, sufragetele se adunau la Randolph. 
Hattie şi însoţitoarea ei, care îi era strămătuşă, închiriaseră 
mai multe apartamente în luxosul hotel pentru un trimestru, 
oferindu-se cu amabilitate să le găzduiască pe toate. Sala 
comună de la colegiul ei, sala Lady Margaret, ar fi fost destul 
de încăpătoare pentru micul lor grup, dar domnişoara 
Wordsworth nu permitea activismul politic în perimetrul 
universităţii. Vo: tolera natura stipendiei dumitale, îi spusese 
ea lui Annabelle la prima lor întâlnire, dar să foloseşti cu 
înţelepciune încrederea pe care ţi-a acordat-o universitatea. 
Domnişoara Wordsworth era o femeie interesantă — deşi 
plătea din buzunarul ei profesorii, ca să le ofere femeilor 
educaţie, nu considera deloc necesar să le ajute să obţină și 
drept de vot. 

— Ce încearcă grupul tău să obţină, mai precis? o 
întrebă doamna Forsyth, respirând şi pufăind sonor. 

Ah, era ciudat că semăna atât de mult cu mătuşa May, 
mai ales când spunea lucruri de felul acesta. Ce vrea să 
obțină, mai precis, nepotul meu, educându-te aşa? Mătuşa 
May avusese în fiecare zi astfel de replici nemulţumite, în 
lunile lungi de iarnă pe care le petrecuseră împreună în nord. 
Poate de aceea o alesese pe doamna Forsyth din mulţimea 
de însoţitoare aprobate de direcţiune. Studie pe furis femeia, 
din colţul ochiului. Chiar semăna puţin cu mătușa May, cu 
ochelarii ei mici aşezaţi pe vârful nasului... 

— Cerem să se modifice Legea Proprietății pentru 
Femeile Căsâtorite, spuse ea, astfel încât femeile să-şi poată 
păstra proprietăţile după căsătorie. 

Doamna Forsyth se încruntă. 


— Dar de ce? Cu siguranţă, toate bunurile materiale ale 
soţului sunt şi ale soției. 


— Dar bunurile acestea nu vor fi pe numele ei, spuse 
Annabelle, alegându-și cu grijă cuvintele. Şi cum doar 
persoanele care au pe numele lor o proprietate pot vota, 
femeia trebuie să-şi păstreze proprietatea, dacă doreşte să 
poată vota. 

Doamna Forsyth plescăi cu limba. 


— Înţeleg tot mnai bine de ce o fată frumoasă ca tine a 
rămas nemăritată. Nu eşti doar studioasă, ci şi o activistă 
politică radicală. Toate complet nefolositoare pentru o soţie. 

— Exact, răspunse Annabelle, pentru că era imposibil 
să spună altceva. 

N-ar fi fost o soţie convenabilă pentru niciunul dintre 
bărbaţii pe care îi cunoştea. Probabil fusese așa din clipa 
în care citise despre oameni ca Ahile, Odiseu sau Iason — 
semizei şi oameni care ştiuseră să navigheze pe cele şapte 
mări. Oameni care ar fi putut s-o ia cu ei într-o aventură. 
Poate că, dacă tatăl ei ar fi pus-o să citească Frumoasa din 
pădurea adormită, în loc de Iliada, viaţa ei ar fi fost altfel. 

La Randolph, întrunirea era gata să înceapă: Lucie 
scotocea după ceva într-un săculeţ aşezat lângă un mic birou 
pentru vorbitor. Vreo zece doamne vorbăreţe formau un 
semicerc în jurul şernineului lui Hattie - un şemineu din 
marmură roz, cu o oglindă mare cu ramă aurie, cu foiţă de 
aur, îşi spuse ea, în timp ce îi înmâna haina servitoarei. 

Hattie nu era acolo şi toate locurile erau ocupate. 
Cu excepţia jumătăţii unei canapele franţuzeşti. Cealaltă 
jumătate era ocupată de o tânără înfășurată într-un şa] ecosez 
vechi şi uzat. Annabelle recunoscu șalul. Fata fusese în Piaţa 
Parlamentului: lady Catriona Campbell. Nu era studentă, ci 
era asistenta tatălui ei, Alastair Campbell, profesor la Oxford, 
conte scoţian și proprietar al unui castel din Highlands. Iar 
acum, doamna o făcu să tresară când îi făcu un mic gest 
stângaci şi se strânse puţin, ca să-i facă loc. 

Câteva priviri furișe o însoţiră când se îndreptă spre 
canapea; da, îşi dădea bine seama că rochia ei de stradă era 
simplă şi veche. Printre rochiile mătăsoase, cu croieli moderne 
ale doamnelor, probabil părea o relicvă dintr-o epocă de mult 
apusă... deşi nu era atât de veche precum şalul acela ecosez. 

Se aşeză cu grijă pe canapeaua de catifea. 

— Cred că nu am făcut cunoştinţă până acum, îi spuse 
ea lui lady Campbell. Sunt Annabelle Archer. 

Doamna nu semăna cu o fiică de conte: faţa îi era pe 
jumătate ascunsă de niște ochelari rotunzi, iar părul negru 
era strâns într-un coc neglijent. În plus, îşi ţinea șalul pe 
umeri, exact cum îşi purta o ţestoasă carapacea. 

— Ştiu cine eşti, spuse lady Campbell. Eşti fata cu 
stipendia. 

Cuvintele ei directe erau temperate de un uşor accent 
scoţian. 

Păru încurajată de zâmbetul lui Annabelle, căci mâna 
dreaptă îi ieşi de sub şal. 

— Eu sunt Catriona. Te-am văzut cum l-ai abordat pe 
ducele de Montgomery săptămâna trecută. Ai fost foarte 
curajoasă. 

Annabelle strânse absentă mâna întinsă spre ea. 
Montgomery. Numele îi readuse totul în memorie — faţa 
aristocratică, expresia arogantă, ochii reci, fermitatea 
mâinii care-i strângea braţul... Nu era mândră de asta, dar 
întâlnirea aceea o preocupase atât de mult, încât îl căutase 
în Analele Aristocraţiei. Ca orice duce care se respecta, linia 
lui genealogică ajungea până la Wilhelm Cuceritorul, cu 
care străbunii lui veniseră în 1066 pentru a schimba chipul 
Britaniei. Familia lui nu făcu decât să adune și mai multe 
pământuri şi averi de-a lungul secolelor. Devenise duce la 
nouăsprezece ani. Părea o vârstă îngrozitor de mică la care 
să deţii o bucată substanţială din ţară, dar, când se gândea la 
atitudinea lui impunătoare şi calmă, i se părea imposibil ca 
omul acela să fi fost vreodată copil. Poate răsărise de undeva 
gata format, precum un blond semizeu grec. 


— Doamnelor! 


Lucie plesni un teanc gros de hârtii de pupitrul ei. 
Satisfăcută că le captase tuturor atenţia, aruncă spre grup o 
privire întunecată. 


— Misiunea noastră tocmai a devenit şi mai dificilă. 
Ducele de Montgomery este acum noul consilier al campaniei 
electorale a conservatorilor. 


Ei, că tot vorbeam de lup... 


Un murmur şocat se ridică în jurul lui Annabelle. Ea 
înţelesese că unii dintre membrii Partidului Conservator erau 
în favoarea votului feminin, dar cei mai mulţi erau împotriva 
lui, în vreme ce liberalii aveau puţini membri care se opuneau 
sufragiului femeilor, cei mai mulţi fiind în favoarea lui. Ducele 
venea cu greutatea sa în rândul partidului nepotrivit. 

Lucie ieşi din spatele pupitrului cu hârtiile ei. 

— Circumstanţele drastice impun măsuri drastice, 
spuse ea, înmânându-le hârtiile, aşa că propun ca de acum 
înainte să ne întâlnim cu membrii Parlamentului în birourile 
lor, şi înainte de asta vom afla totul despre ei: ce le place, ce 
nu le place şi, mai important ca toate, care sunt punctele lor 
slabe. Apoi ne vom croi abordarea. Crede că este expert în 

justiţie? Îi aduci argumente din Platon. Crede că vor avea de 
suferit copiii lui dacă soţia primeşte drept de vot? Îi explici 
că o femeie independentă este o mamă mai bună. Pe scurt, 
doamnelor, cunoaşteţi-vă inamicul! 


Annabelle dădu din cap. Strategie şi manipulare — de 
obicei, asta funcţiona. 


Foaia pe care i-o dăduse Lucie era împărțită în secţiuni 
clare: caracteristici generale... evidența voturilor... scandaluri 
notabile... pardon? Informaţiile de genul acesta nu erau 
deloc cunoscute în cercul ei. Trebuia să caute prin ziarele 
de scandal şi prin arhivele publice — dar când? Școala şi 
meditaţiile pe care le făcea pentru a-l plăti pe Gilbert deja o 
obligau să lucreze până târziu în noapte. 


Uşa anticamerei scârțâi și Hattie se strecură în încăpere. 
Se uită la Lucie cu un zâmbet mic, parcă cerându-şi scuze, şi 
se aşeză lângă Annabelle într-un nor de parfum scump. 


— Bună dimineaţa, Catriona, Annabelle, ciripi ea. Am 
întârziat. Ce am pierdut? 


Annabelle îi întinse o hârtie. 

— Urmează să spionăm bărbaţii influenţi. 

— Ce interesant! Ah, cu astea s-ar putea face un ghid 
fabulos al burlacilor eligibili! 

Dinspre Lucie se auzi un mârâit. 


— Burlaci eligibili? Ai fost vreodată atentă la întrunirile 
noastre? 

Hattie scoase un gâfâit speriat. 

— Niciun bărbat nu este eligibil atâta vreme cât devii 
proprietatea lui în clipa în care te inăriţi cu el, spuse Lucie cu 
faţa întunecată. 

— Dar e adevărat că mamele care vor să-şi căsătorească 
fetele ne pot da multe informaţii, îndrăzni să spună lady 
Mabel de pe canapeaua de vizavi. 

— Vă puteţi completa lista prin toate mijloacele posibile, 
se învoi Lucie. Numai nu prin căsătorie. 

— Şi ce te face să crezi că membrii Parlamentului ne vor 
primi la birou? întrebă Catriona. 

— Alegerile sunt în martie. Politicienilor le place să pară 
accesibili în lunile de dinaintea alegerilor. 

Lucie se întoarse spre Annabelle, cu o expresie între- 
bătoare pe faţa ei de spiriduş. 

— Ce crezi despre această abordare? 

— Ideea este excelentă, spuse Annabelle cu sinceritate. 

Lucie îşi permise un zâmbet mic de satisfacţie. 


— Tu ai fost inspiraţia mea. Felul în care te-ai dus la 
Montgomery ca la un muritor de rând m-a făcut să fac un pas 
înapoi și să privesc cu alţi ochi modul nostru de abordare. 

— Va fi dificil să găsești informații despre Montgomery, 
spuse Hattie. Este divorţat şi toată lumea ştie că vrea 
să-şi recupereze castelul. Dar nu s-a scris nimic despre el în 
ziarele de scandal, iar eu le-am citit pe toate. 

Lucie îşi încreţi nasul. 

— Pentru că este favoritul reginei, iar presa nu se atinge 
de el. Nu, avem nevoie de măsuri drastice în privinţa lui 
Montgomery. Catriona, nu faci tu meditații cu fratele lui? Cu 
lordul Devereux? 


Catriona clătină din cap. 
— Am făcut trimestrul trecut, la scriere hieroglifică. 


— Excelent, spuse Lucie. Găseşte o scuză ca să vă vedeţi, 
apoi te infiltrezi... 


Catriona se trase înapoi, speriată. 

— Eu? A, nu. 

Lucie privi cu ochi pe jumătate închişi. 
— De ce nu? Deja vă cunoaşteţi. 


- L-am învăţat hieroglifele, bombăni Catriona, asta-i 
altceva decât... 


— Infiltrarea, completă Hattie. 
— Dar... 

Catriona o făcu să dispară sub şal. 

— Nu-i nimic, spuse Lucie tăios. O va face Annabelle. 

Annabelle își ridică puţin capul, surprinsă şi puţin 
alarmată. 

- Eu? 

— Dacă vrei. 


- Mă tem că n-aş putea găsi vreun motiv pentru care să 
mă prezint în faţa Domniei Sale. 

Lucie părea să înceapă să devină tensionată. 

— Nu ai nevoie de motiv. Tu eşti cea mai frumoasă 
dintre noi. Te prefaci că eşti teribil de impresionată de ce 
spune şi îți va dezvălui toate secretele lui înainte să-și dea 
seama. 


— Nu sunt..., începu Annabelle, dar Hattie o întrerupse 
cu o fluturare veselă a mâinii. 


— Ba eşti foarte frumoasă, ciripi fata, ai un profil atât de 
drăgălaş! Mă gândeam că mi-ar plăcea să-mi fii model pentru 
Elena din Troia. Ai vrea? 

Annabelle clipi nedumerită. 

- Poftim? 

Hattie își flutură degetele. 

— Eu studiez artele frumoase. Pictez. Slavă Domnului, 
bine că există mănuşi, am cele mai jalnice mâini din Anglia. 

„Nu, cele mai jalnice ar fi ale mele”, îşi spuse Annabelle. 
Bătăturile acelea n-aveau să i se şteargă toată viaţa. 

— Sunt onorată, spuse ea, dar mi-ar fi imposibil să-mi 
fac limp pentru asta. 

-- E pentru trimestrul următor, zise Hattie, cu ochii ei 
rotunzi şi rugători. 

Lucie își drese vocea. 


— Peregrin Devereux, spuse ea. Găseşte o cale să ajungi 
la el. 


Fetele schiinbară priviri îndoielnice. 

— Dacă vrem ceva de la lordul Devereux, trebuie să-i 
oferim altceva în schimb, spuse Annabelle, începând cu lucrul 
cel mai evident. 


— Am putea să-l plătim, sugeră Hattie. 
Annabelle clătină din cap. 
— E greu de crezut că are nevoie de bani. 


— Tinerii au întotdeauna nevoie de bani, spuse Hattie, 
dar ai dreptate, s-ar putea ca banii să nu fie de ajuns pentru 
a-l determina să-l bârfească pe fratele lui. 


— Poate ar trebui să găsim un mod de a ne apropia chiar 
de Montgomery. 


Hattie se încruntă. 
— Dar cum? Este total nesociabil. 
O tăcere gânditoare se aşternu în încăpere. 


— Cred că există ceva ce şi-ar dori lordul Devereux, 
spuse Catriona încet. 


Hattie se aplecă spre ea. 

-— Da? 

Catriona îşi studie mâinile. 

— Societatea lui de băutori îşi dorește cheia de la pivniţa 
colegiului St. John's. 

Hattie scoase un strigăt înăbuşit de uimire. 

— Evident că vor asta. 


Surescitarea îi gâdilă ceafa lui Annabelle. Societăţile 
de băutori de la Oxford erau scandalos de competitive, astfel 
că lucrul acesta ajunsese până şi la urechile delicate ale 
studentelor. Se spunea că premiul valora mai mult decât o 
licenţă, fiind la fel de râvnit precum câştigarea unui concurs 
împotriva celor de la Cambridge, care se aflau în fruntea 
dezmăţului cu băutură. Curioase priorităţi aveau oamenii 
bogaţi! 

— Dar cum putem pune mâna pe cheie? întrebă ea. 

Catriona ridică puţin capul. 


44 


Cum l-am cucerit pe duce 


— Tatăl meu are cheia. 


Într-adevăr. Ca profesor la St. John's, Campbell avea 
tot felul de chei. Annabelle simţi rara pornire de a zâmbi. 
Hattie semăna cu un pisoi care se pregătea să atace o colivie 
cu un canar în ea. 


— O, Doamne, spuse Catriona. Sper să merite. 


Soarele apusese când Annabelle urcă scările scârțâitoare 
din Sala Lady Margaret spre camera ei. Erau doar opt 
studente în clasa ei, dintre care una, mai precis Hattie, locuia 
la Randolph, aşa că stăteau lejer în modesta casă de cărămidă 
de la marginea oraşului. Nu se putea compara cu Randolph, 
şi totuşi, o emoție caldă o copleşi când intră pe uşa camerei. 
Strălucirea slabă a lămpii cu gaz îmbrăca totul într-o lumină 
aurie — patul îngust din stânga, şifonierul din dreapta şi, drept 
înainte, biroul şubred din faţa ferestrei. Biroul ei. Unde se 
putea cufunda în miturile Antichității greceşti şi unde putea 
dezlega enigme latineşti. Patul ei. Unde putea dormi singură, 
fără să primească vreo lovitură de picior de la un copil şi fără 
să-i fure pătura vreuna dintre fetele lui Gilbert. Nu trebuia 
decât să lase un bilet pe ușă, în care să spună că era ocupată, 
şi lumea întreagă rămânea afară, lăsând-o netulburată. 


Se cuprinse strâns cu braţele. Ce dar era acesta, o 
cameră a ei. 

Avea să profite la maximum de ea; avea să fie cea mai 
conştiincioasă şi mai recunoscătoare studentă. 

Dar mai întâi... scoase un geamăt. Mai întâi, trebuia să 
ajute un grup de sufragete să se infiltreze în casa celui mai 
puternic duce din Anglia. 

aie o cre iii 


Noiembrie 


Sebastian il sfredeli cu privirea pe Peregrin, pe 
deasupra scrisorii care îi acompaniase sosirea neașteptată la 
Claremont. 

— Ai restanţe. 

— Da, domnule. 

— Nu ţi-ai plătit taxa trimestrială. 

Peregrin îşi trecu nervos mâna prin păr, lăsându-l 
teribil de ciufulit. 

— Nu. 


Deci încercarea de a-l face pe fratele lui inept să fie 
responsabil din punct de vedere financiar, oferindu-i un cont 
propriu, se soldase cu un eşec. 

— Şi, azi-dimineaţă, Weatherly s-a căţărat pe un burlan 
proaspăt aurit la St. John's fiindcă tu alergai după el cu sabia? 

— Era o floretă, mormăi Peregrin, iar Weatherly o 
merita. 


Sebastian lăsă scrisoarea pe biroul deja încărcat cu 
teancuri ordonate de hârtii, toate urgente şi la fel de im- 
portante. Nu avea timp pentru asta. Peregrin nu era prost şi 
nici nu era copil, deci nu avea nicio justificare să se poarte 
astfel. Dar deja de un an se comporta exact aşa, creând nişte 
probleme care n-ar fi trebuit să existe după niciun fel de 
logică. 

— Erai beat? 
Peregrin se foi pe scaun. 
— Nu. Un scotch, poate două. 


Dacă el spunea două, puteai să fii sigur că era vorba de 
o cantitate dublă. Să bei înainte de prânz... Ei, aşa după cum 
se spunea, aşchia nu sare departe de trunchi. 

— Sunt dezamăgit. 

Chiar şi el simţi răceala din voce. 

O roșeaţă se aşternu peste nasul şi obrajii lui Peregrin, 
făcându-l să pară ciudat de copilăros. Dar, la aproape 
nouăsprezece ani, era bărbat. Sebastian preluase un ducat la 
vârsta lui. Pe de altă parte, probabil că el nu fusese niciodată 
atât de copilăros ca Peregrin. 


Privirea îi alunecă de la fratele lui spre perete: şase 
tablouri care înfățișau proprietăţi se aflau în dreapta uşii, 
iar tabloul în care apărea castelul Montgomery era încă în 
partea stângă. Cu șaisprezece ani în urmă, poruncise ca toate 
tablourile să fie așezate în partea stângă, ca să-şi amintească 
în fiecare zi ce pierduse, vânduse sau dusese la ruină tatăl lui 
în scurta sa domnie. Sigur, temeliile ducatului se năruiau de 
câteva decenii, iar bunicul lui făcuse praf mai toată averea. 
Dar tatăl lui avusese de ales: să oprească răspândirea 
putregaiului financiar care le distrugea proprietatea sau să 
capituleze. El alesese să capituleze, și o făcuse așa cum numai 
un Montgomery face: cu o eficienţă brutală. Procesul de 
recuperare fusese dezgustător, o serie nesfârşită de forţări de 
mână, de favoruri cerute şi oferite şi de tradiții dispreţuite. 
Sebastian aproape că înţelesese de ce mama lui se mutase în 
Franţa; îi era mai simplu să ignore de acolo persoana care 
devenise: un duce cu o minte de negustor. Orice, numai să 
recupereze castelul. Nici măcar nu se simţea prea atașat 
de locul acela. Era întunecos și friguros, iar ţevăria era 
groaznică; recuperarea lui ar fi însemnat încă o gaură mare în 
pungă. Dar ce era al lui... era al lui. Datoria era datorie. Când 
avea să vină martie, castelul Montgomery urma să treacă, în 
sfârşit, în partea dreaptă a uşii. Da, era un moment al naibii 

de nepotrivit ca moștenitorul lui prezumtiv să facă pe prostul 
satului. 


Îi aruncă lui Peregrin o privire grea. 

— Ai cheltuit banii de școală pe distracţii cu prietenii, 
presupun. 

— Da, domnule. 

Aşteptă. 

— Şi am... jucat cărţi. 

Sebastian îşi încleştă fălcile. 

— Femei? 

Roşeaţa lui Peregrin se transformă în pete. 

— Nu te poţi aştepta de la mine să-ţi spun, se bâlbâi el. 

În sinea lui, Sebastian era de acord; ceea ce făcea fratele 
lui în spatele uşilor închise nu era treaba lui. Dar puţine erau 
lucrurile care puteau încurca un lord tânăr, bogat şi stupid 
mai mult decât o femeie vicleană, care aspira să urce scara 
socială. 

— Ştii cum e, spuse el. Dacă nu îi cunosc părinţii, nu 
vrea decât să profite de tine. 


— Nu există nicio femeie, zise Peregrin, cu suficientă 
iritare pentru a sugera că exista. 

Sebastian îşi propuse să nu uite, să-l pună pe omul său 
să facă cercetări printre demimondene şi s-o informeze pe 
acea domnişoară, oricine ar fi fost ea, că trebuia să-și îndrepte 
ambițiile spre altcineva. 


Bătu cu degetul în scrisoare. 

— Îţi voi opri banii pentru burlan din alocaţie. 

— Am înţeles. 

— Nu vii cu mine în Franţa. Vei rămâne aici şi vei învăţa. 
Un moment de ezitare, apoi o încuviinţare posomorâtă. 


— Şi vei sta la Penderyn cât va dura petrecerea de Anul 
Nou. 


Peregrin păli. 

— Dar... 


O privire fusese suficientă pentru a-l face pe fratele lui 
să-și înghită protestul, deşi venele de pe gât i se încordaseră. 
De neînțeles, lui Peregrin îi plăceau petrecerile organizate 
acasă şi focurile de artificii; de fapt, cu cât îl inconjura mai 
multă turbulenţă, cu atât mai vesel devenea, iar când auzise 
de reluarea petrecerilor de Anul Nou, jubilase de-a dreptul. 
Nu se întâmpla niciodată nimic pe proprietatea din Țara 
Galiior. 

— N-aş putea să primesc o bătaie cu băţul în loc de asta, 
te rog? îl întrebă Peregrin. 

Sebastian se încruntă. 


— La vârsta ta? Nu. În plus, ai nevoie de mai mult de 
câteva minute ca să reflectezi la idioţenia ta. 


Peregrin lăsă privirea în podea. 

Dar văzuse lucirea de emoție din ochii fratelui său. Dacă 
nu ar fi ştiut mai bine, ar fi zis că era ură. 

În mod ciudat, se simţi rănit. 

Se rezemă de spătarul fotoliului. În cei şaisprezece ani 
în care îl crescuse pe Peregrin, probabil că făcuse o greşeală pe 
undeva, pentru că era evident că nu se transforma în bărbatul 


care ar fi trebuit să fie. Sau poate că... Peregrin se transforma 
exact în bărbatul care era: un bărbat ca tatăl lor. 


Nu cât trăiesc eu. 
Fratele lui ţinea în continuare capul plecat. Vârfurile 
urechilor păreau să îi ardă. 


— Poţi să pleci acum, îi spuse Sebastian. De fapt, nu 
vreau să te mai văd aici până la vacanţă. 


PI A AI 


Peregrin Devereux nu era deloc aşa cum se așteptase 
Annabelle. Cu ochii lui căprui şi sclipitori şi părul blond- 

murdar, părea copilăros şi abordabil... chiar plăcut. Tot ce 
nu era fratele lui. 

Ea, Hattie şi Catriona îl găsiră rezemat de una dintre 
coloanele de la St. John's, cu o ţigară pe jumătate fumată, pe 
care o stinse politicos la apropierea lor. 

Se uită la micul lor grup puţin derutat. 

— Doamnelor, mă puteţi crede optimist, spuse el, 
dar cheia aceasta ne-ar pune în fruntea tuturor societăţilor 
de băutori din Oxford, așa că mă cutremur gândindu-mă 
la preţ. Care va fi acela? Lâna de aur? Un cap pe o tavă? 
Sufletul meu? 

Vorbea cu aceeaşi intonaţie afectată a nobililor pe 
care Annabelle îi cunoscuse la petrecerile de odinioară de la 
conac, oameni cărora le plăcea sunetul vocii lor. Îţi trebuia 
o ureche bună ca să descoperi luciditatea ascunsă în vocea 
lordului Devereux. Băiatul nu era vreun prost. 

Fa se uită la el cu o privire care spera să pară timidă. 

— Sufletul dumitale este în siguranţă cu noi, lord 
Devereux. Nu îţi cerem decât o invitaţie la următoarea 
petrecere pe care o veţi da la Claremont. 

El clipi nedumerit. 

— La petrecere, repetă el. La o petrecere oarecare? 

— Da. 


Ea se întrebă cum ar fi fost o petrecere care nu era 
„oarecare”, 


— Mă întreb de ce aţi alege voi asta, când aţi fi putut 
alege orice altceva. 


Părea sincer uimit. 

Din fericire, venise pregătită. Oftă cu tristețe. 
— Uită-te la noi! 

Făcu un gest cu mâna spre haina ti veche. 


— Suntem intelectuale. Ni s-a dus vestea că nu suntem 
la modă; dumneata însă te afli în fruntea celui rnai modern 
grup din Oxfordshire. 

Şi cât era de adevărat! Ea nu-și permitea să cumpere 
haine la modă; Catriona părea a fi complet dezinteresată, iar 
Hattie, ei bine, ea avea idei personale reteritoare la modă. 
În ziua aceea purta o pană imensă, turcoaz, la pălărie, care 
îi ridica micul acoperământ pentru cap de fiecare dată când 
se înteţea vântul. 

Pe această pană săltăreaţă îşi fixase acum privirea 
lordul Devereux. 

- Ah, am înţeles. 

Întreaga lui ținută denota bani şi bun-gust; un joben 
așezat neglijent într-o pârte, un palton cenușiu şi elegant, 
o eşarfă legată lejer, pantofi fără nicio pată, toate purtate 
cu o calculată neglijenţă, pentru a sugera că nu era deloc 
interesat de modă. 


Îşi întoarse din nou privirea spre Annabelle. 

-- Deci vreţi să deveniți moderne prin asociere. 

— Da, domnule. 

El încuviinţă din cap. 

— Absolut rezonabil. 

Încă mai şovăia. 

Ea scoase cheia din buzunarul hainei. Obiectul greu, 
cu aspect medieval, se învârti în jurui degetului ei o dată, 
apoi de două ori, cu mare efect. Peregrin Devereux nu se mai 


codea. Își concentră atenţia asupra cheii precum pasărea de 
pradă al cărei nume îl purta — vulturul. 


— În momentul de faţă, spuse el rar, este, într-adevăr, 
planificată o petrecere pentru săptămâna de dinaintea 
Crăciunului. Dar va fi o petrecere mai intimă, mai puţin 
oficială, doar vreo doisprezece domni. Iar ducele nu se va 
afla la reședință. 


Ridică din umeri, ca şi cum şi-ar fi cerut scuze. 


O încordare pe care nu își dăduse seama că o simțea se 
descătușă în pieptul ei. Dacă ducele nu era acasă, misiunea 
aceea nesăbuită ar fi fost considerabil mai uşoară pentru 
amicele ei. 

— Alteța Sa va fi plecată? repetă ea. 
Peregrin încă privea cheia. 
— Se va duce s-o viziteze pe mama în Franţa. 


Ea se întoarse spre Hattie şi Catriona, prefăcându-se 
că analizează situaţia. 


— Ce credeţi? Poate fi considerată şi asta o petrecere? 


— Cred că da, spuse Hattie cu o voce stinsă. Catriona 
reuşi doar să dea repede din cap. 

Dumnezeule, amândouă erau roșii la faţă şi extrem 
de nervoase. Annabelle spera că lordul Devereux avea să 
atribuie asta firii exagerat de surescitabile a mimozelor. 


— În acest caz, noi vom respecta înţelegerea, spuse 
ea, întinzându-i nobilului cheia pe care o ţinea în palmă. Ai 
două ore ca să faci un duplicat. 


— Stai, spuse Hattie, oprind mâna lui Annabelle. 
Cuvântul dumitale de gentleman, îi ceru ea lordului 
Devereux. 


Un zâmbet pieziş îi strâmbă buzele. Îşi puse mâna pe 
inimă şi schiță o plecăciune. 

— Pe onoarea mea, domnişoară Greenfield. Palatul 
Claremont vă aşteaptă. 


CAPITOLUL 6 


ARNS 


Decembrie 


Abia trecuseră de gara din Marlborough când 
Annabelle se recunoscu învinsă — traducerea lui Tucidide 
într-un vagon care huruia era imposibilă. Lăsă cartea jos. 

— Așa, bravo, o încurajă Hattie de pe bancheta din 
faţă. 

Annabelle se strâmbă. Stomacul îi era întors pe dos. 
Lângă ea, calmă, Catriona continua să citească, în timp ce 
era săltată în scaun, iar însoţitoarea lui Hattie, strămătușa, 
nu părea nici ea afectată, sforăind deja cu gura deschisă în 
colțul celălalt al trăsurii. 

— Eşti cam palidă, ba chiar verzuie, observă Hattie 
cu ochii ei atenţi de artist. Eşti sigură că este bine să citeşti 
într-un vehicul aflat în mişcare? 

— Trebuie să predau un referat. 

— Acum ești în vacanţă, îi zise Hattie cu blândeţe. 

Annabelle îi aruncă o privire gravă. 

— Nu se poate spune că a fost alegerea mea. 


Încă încerca să se obișnuiască oarecum cu ideea că 
avea să meargă la o petrecere ducală. Ce naivă fusese să 
creadă că era suficient să obţină o invitaţie pentru doamne! 
Lucie fusese foarte fermă şi insistase să meargă şi Annabelle 
la petrecere — trei cai de lemn în spatele liniilor inamice erau 
mai buni decât doi — şi, cum Lucie ţinea băierile pungii, iată 

că era acolo, îndreptându-se spre vizuina leului. Încercase 
o mulţime de scuze perfect rezonabile, cea mai nimerită 
fiind aceea că nu avea nimic potrivit de îmbrăcat pentru 
o asemenea ocazie. Cufărul ei, bine îndesat cu rochiile lui 
lady Mabel de zi şi de seară, din vremuri apuse, hodorogea 
acum pe acoperişul vagonului. Lucie rămăsese deoparte 
— era cunoscută ca fiind radicală, iar ducelui nu-i plăcea 
radicalismul. 

Ducele nu este acasă. 

Şi, chiar dacă ar fi fost, era puţin probabil să-şi aducă 
aminte de o femeie ca ea. Întâlnirea cu un om de rând trebuia 
să fie pentru el o experienţă deloc remarcabilă. Și totuşi... 
Oare doar lectura lui Tucidide îi făcea atâta rău? Ultima 
oară când mersese în casa unui nobil fusese un dezastru... 


Trase perdeaua de la geam şi se uită la peisajul care 
îi trecea prin faţa ochilor. Fulgii de zăpadă alergau grăbiţi 
pe lângă fereastră, albind dealurile şi văile domoale din 
Wiltshire, sub cerul înnorat al dimineţii. 


— Mai este mult? întrebă ea. 


— Mai puţin de o oră, răspunse Hattie. Dar, dacă va 
continua să ningă aşa, s-ar putea să rămânem înțepeniţi. 

Spera ca drumurile spre Kent să nu se înfunde. Să fii 
în Chorleywood pe 22 decembrie, îi scrisese Gilbert. Peste 
o săptămână şi un pic, avea să frece podele, să facă plăcinte, 
să aducă lemne de foc, și totul cu un copil mofturos legat în 
spate. Spera ca cele trei luni de școală să n-o fi înmuiat. Că 
îi plăcea, că nu-i plăcea, soţia lui Gilbert, avea nevoie de tot 
ajutorul posibil. 

— Spune-mi, cum ai ajuns să fii interesată de asta? 


Hattie se uita la Istoria Războiului Peloponesiac, 
aflată în poala lui Annabelle. 


Evită cu grijă să nu privească literele mişcătoare. 
— Să fiu sinceră, nu cred că am avut de ales. Tata m-a 


învăţat greaca veche din momentul în care am ştiut să citesc, 
iar războaiele messeniene erau specialitatea lui. 

— A fost la Oxford? 


— Nu, a fost la Durham. A fost al treilea fiu, așa că a 
devenit cleric. A învăţat mai mult singur. 


— Dacă ar fi fost educate şi femeile mai demult, spuse 
Hattie, ar fi existat acum mai puţine cărţi despre carnagii 
şi mai multe despre poveşti de dragoste şi alte lucruri 
frumoase. 


— Dar sunt o mulţime de poveşti de dragoste în aceste 
cărţi. S-o luăm, de pildă, pe Elena din Troia! Menelaus a 
trimis o mie de corăbii ca s-o aducă înapoi. 


Hattie strânse din buze. 


— Personal, mi s-a părut întotdeauna că o mie de 
corăbii sunt o exagerare. lar Menelaus şi Paris s-au bătut 
pentru Elena cum se bat câinii pentru un os; n-a întrebat-o 
nimeni ce ar vrea ea. Până şi obsesia ei pentru Paris a fost 
declanșată de o săgeată otrăvită — ce e atât de romantic în 
asia? 


— Pasiune, spuse Annabelle. Săgeţile lui Eros sunt 
îmbibate în pasiune. 


— Ei, pasiune, otravă, zise Hattie, amândouă îi 
zăpăcesc pe oameni. 


Avea dreptate, într-un fel. Grecii antici credeau că 
pasiunea era o formă de nebunie care infecta sângele, 
inspirând chiar şi în zilele acelea fuga de acasă, duelurile 
ilegale şi romanele senzaţionale. Putea să abată de la calea 
cea bună chiar şi o fată perfect raţională de vicar. 


— Platon era romantic, totuși, spuse Hattie. Nu spunea 
el că sufletul nostru este separat în două înainte de naștere 
şi că noi ne căutăm toată viaţa jumătatea, ca să ne simţim 
din nou întregi? 

— Da, a spus asta. 

Şi ideea i se păru ridicolă — tocmai de aceea dialogul 
lui despre sufletele-pereche era o satiră. Annabelle păstră 
asta pentru sine, pentru că pe chipul lui Hattie era o lumină 
visătoare pe care nu avea inima s-o şteargă. 

— Cât sunt de nerăbdătoare să-mi întâlnesc jumătatea 
pierdută, oftă ea. Catriona, cum arată sufietul tău pereche? 
Catriona? 

Catriona ridică puţin capul din carte, clipind încet, ca 
o bufniţă speriată. 

- Sufletul meu pereche? 

— Jumătatea ta, îi explică Hattie. Soţul ideal. 

Catriona oftă. 

— Păi. nu prea ştiu. 

-- Dar o femeie trebuie să ştie ce își doreşte de la un 
bărbat! 

— Presupun că ar trebui să fie un cărturar, spuse 
Catriona, ca să mă lase să-mi fac cercetările. 


— Aha! dădu din cap Hattie. Deci, un domn progresist. 

— Într-adevăr. Dar al tău? întrebă repede Catriona. 

— Tânăr, rosti Hattie. Trebuie să fie tânăr şi nobil —şi 
neapărat blond. Culoarea aceea vibrantă, auriu-închis, pe 
care o au vechile monede romane. 


- Este... foarte exact, spuse Catriona. 


— Va poza pentru tablourile mele, zise Hattie. Şi nu 
pot să am un sir Galahad bătrânicios, nu? Gândeşte-te, ai 
văzut vreun cavaler în armură strălucitoare care să nu fie 
tânăr şi blond? 

Annabelle îşi reprimă o strâmbătură. Fetiţele mici de 
la ţară vorbeau despre cavaleri şi despre prinți. Pe de altă 
parte, pentru o fată ca Hattie, cavalerii şi prinții nu erau 
doar personaje de basm, ci veneau să ia masa cu părinţii ei în 
St. James. lar dacă unul dintre aceştia urma să se căsă- 
torească cu ea, trebuia să aibă grijă de ea şi să o răsfeţe, 
pentru că altminteri avea să-i dea socoteală lui Julien 
Greenfield. 


Până şi ea ar fi putut lua în calcul căsătoria într-o 
astfel de situaţie — să fii bine tratată, cu o armată de 
servitori la dispoziţia ta, care să aibă grijă de gospodărie... 

Dar aşa, suflet-pereche sau nu, căsătoria însemna un ciclu 
nesfârşit de frecat, curăţat şi trudit pentru întreaga familie, 
cu obligaţia suplimentară de a-i permite unui bărbat să se 
folosească de trupul tău pentru plăcerea lui... Degetele ei 
se înfipseră în catifeaua banchetei. Ce ar fi fost mai rău? Să 
împarţi patul cu un bărbat pe care nu îl iubeşti sau cu unul 
care avea puterea de a-ţi călca inima în picioare? 


— Annabelle, spuse în mod inevitabil Hattie. 
Spune-ne despre sufletul tău pereche! 


— Pare a fi ocupat în altă parte, nu? Ceea ce este foarte 
bine, pentru că intenţionez să mă bazez pe jumătatea mea. 

Evită ochii dezaprobatori ai lui Hattie, uitându-se 
din nou pe fercastră. Un orăşel se dezvăluia acum privirii 
dincolo de geam. Case de piatră de culoarea mierii se înșirau 
de-a lungul străzii, părând comestibile cu acoperișurile şi 
hornurile glazurate cu zăpadă. Câţiva porci se mişcau alene 
pe trotuar. Măcar ducele avea grijă de oamenii lui. 


Pe toti Dumnezeii! 

— Acolo este Claremont? 

Puse un deget pe geamul rece. 
Hattie se aplecă spre fereastră. 
— Da, ea e. Ce casă drăguță! 


Casă şi drăguță nu descriau deloc exact construcţia 
care apăruse în depărtare. Claremont se ridica din pământ 
precum o uriaşă stâncă fermecată, măiestrit cioplită şi 
implacabilă. Întinsă pe un mal uşor înălţat, supraveghea 
terenul până la kilometri distanţă, ca un rege pe tron. Era cu 
adevărat magnifică — înfricoşător de magnifică. 


ARO A PI 


Sunetul sacadat al copitelor părea că se slingea 
neauzit în imensitatea curţii pavate cu piatră. Dar în capătul 
scărilor de gresie cenuşie care duceau la casa principală era 
o siluetă singuratică. Peregrin Devereux. Avea privirea cam 

înceţoșată şi eșarta de la gât boţită, dar mâna îi fu fermă 
când le ajută să coboare din vagon. 

— E. cu adevărat mirific să vă am aici, doamnelor, spuse 
el, luându-le de braţ pe Catriona, care roşise, și pe mătuşica 
Greenfield, pentru a le conduce pe scări. Domnii aşteaptă cu 
nerăbdare sosirea voastră. 


Holul de la intrarea în conacul Claremont se ridica 
ameţitor pe trei niveluri, până sub cupola de sticlă a 
acoperișului. Balustradele de la etajele superioare erau 
decorate cu statui. Dalele de marmură erau aranjate în 
pătrate albe şi negre, ca într-o tablă uriașă de șah. Foarte 
potrivit pentru un bărbat cunoscut ca fiind strategul favorit 
al reginei. 

Annabelle inspiră adânc și își îndreptă spatele. Totul 
era absolut normal. Avea să reziste un weekend acolo. Ştia 
să folosească furculiţa şi cuțitul în ordinea potrivită şi cum să 
facă o plecăciune — și în fața cui. Vorbea bine franceza, latina 
şi greaca; putea interpreta o melodie şi să cânte la pian; şi 
putea să poarte o conversaţie despre istoria Orientului şi a 
Occidentului. Tatăl ei pasionat de Antichitate şi străbunica 
maternă avuseseră grijă de asta; cu o hotărire galică, micuța 
ei grand-mère îi învățase eticheta dinastiei Bourbon pe toți 
descendenţii din casa vicarului. Asta o făcuse pe Annabelle 
să devină o ciudăţenie în Kent, teribil de supraeducată, 
după cum îi spusese lui Hattie. Cine putea ști dacă asta avea 
să o ajute acum să evite cele mai groaznice capcane dintr-un 
palat ducal? 

Lordul Devereux le conduse lângă un grup de servitori 
aflaţi la picioarele scării măreţe. 

- Aproape că suntem înzăpeziţi, spuse el, aşa că 
propun să facem o plimbare de vreo oră cu caii în jurul 
grădinilor. 

Catriona şi Hattie fură încântate de acest plan, dar ele 
ştiau să călărească. Experienţa lui Annabelle se limita la a 
sta călare pe un cal bătrân, la arat — aşa că foarte greu se 

putea spune că era calificată pentru cai de rasă cu şa, în care 
să stai pe o parte. 


- Euosă refuz invitaţia. Aş vrea să lucrez la traducerea 
mea. 


— Desigur, zise Peregrin indiferent. Jeanne, aici de 
față, o să-ţi arate camera. Nu ezita să ceri, dacă ai nevoie de 
ceva; ce pofteșşti, ce vrei, ce doreşti... totul ţi se va da. 

— Atunci, voi avea grijă la ce îmi doresc aici, spuse ea. 

El îi schiţă zâmbetul acela fermecător, de acum 
familiar. 


— Devereuuux. 
Un strigăt de beţiv reverberă între ziduri şi zâmbetul i 
se şterse rapid de pe faţă. 

- Ei, vă rog să mă iertaţi, domnişoară. Doamnelor... 
Se pare că flăcăii au găsit coniacul. 


Patul cu baldachin din camera ei de oaspeţi era 
aproape indecent de luxos: supradimensionat, cu draperii 
de catifea verde-smarald, groase ca mușchiul, şi un 
morman de perne de mătase în culori aprinse. Abia aştepta 
să se întindă pe salteaua moale şi curată. 

Cu două niveluri mai jos de ferestrele înalte era 
curtea, care avea în mijloc o fântână înconjurată de tise 
tunse impecabil. Un parc imens, acoperit cu zăpadă, pe 
care Peregrin îl numise „grădină”, se întindea până în 
depărtare. 

- Mai aveţi nevoie de ceva, domnişoară? 

Jeanne, camerista, aştepta în picioare, cu mâinile 
împreunate frumos pe şort. 


Părea că toată splendoarea aceea i se ridicase rapid la 
cap. De ce să lucreze acolo la traducerea ei, când mai erau 
încă două sute de camere? 

Își luă volumul de Tucidide şi caietul. 

- Vrei să-mi arăţi, te rog, unde este biblioteca? 

- Desigur, domnişoară. Care dintre ele? 

Mai mult de o bibliotecă? 

— Păi, cea mai frumoasă dintre ele. 

Jeanne încuviinţă din cap, ca şi cum ar fi fost cea mai 
rezonabilă solicitare. 

— Urmaţi-mă, domnişoară! 

Biblioteca era ascunsă în spatele unei uşi de stejar 
arcuite, care scârţâi când se deschise. Printr-o fereastră 
cu vitralii aflată pe peretele opus, între două rânduri de 
rafturi din lemn întunecat, lumina se revărsa ca reflectată 
dintr-o prismă. Un șir de covoare orientale ducea spre un 
şemineu în care focul trosnea, în apropierea ferestrei, unde 
un fotoliu o aștepta, gata s-o îmbrăţişeze. 

Annabelle păși şovăielnic pragul. Avu o senzaţie stra- 
nie de recunoaştere, ca şi cum cineva ar fi tras cu ochiul în 
mintea ei pentru a vedea cum își imaginase ea biblioteca 
perfectă, transpunând apoi imaginea în piatră şi lemn. 

- F frumoasă cu tavanul acesta, nu, domnişoară? 


Annabelle lăsă capul pe spate. Tavanul boltit era 
pictat într-un bleumarin intens, strălucind vag cu toate 
stelele unei nopţi fără lună. 


- E splendid. 


De fapt... se uita la imaginea fidelă a cerului, a cerului 
de iarnă, dacă nu se înşela. 

— E aur adevărat, spuse Jeanne cu mândrie. Sunaţi 
dacă vă trebui: ceva, domnişoară. 

Uşa se închise în urma ei cu un clinchet slab. 

Linişte. Era atât de linişte acolo... Dacă şi-ar fi ţinut 
respiraţia, ar fi auzit praful dansând. 


Se apropie de foc, tiecându-și degetele peste 
cotoarele cărţilor legate în piele, peste curbura fină a unui 

glob făcut din lemn de abanos lustruit. Texturile bogăției 
şi ale confortului. 


Fotoliul era solid şi masculin. Un scăunel tapisat 
era așezat spre şemineu, la o distanţă potrivită pentru o 
pereche de picivare lungi, şi în apropiere de fotoliu era o 
măsuţă. În aer persista o urmă vagă de fum de tutun. 

Ezită. Ar fi fost o îndrăzneală să folosească fotoliul 
stăpânului casei. Dar stăpânul nu era acasă. 


Se cufundă în fotoliul larg cu un geamăt de plăcere. 


Avea să deschidă cartea într-un minut. Nu mai 
stătuse aşa, fără să facă nimic... de ani întregi. 

Căldura plăcută a focului începu să-i pătrundă în 
piele. Urmări cu pleoapele pe jumătate închise liniile 
vitraliilor de la fereastră — păsări şi flori mistice, elaborat 
împletite. În spatele ferestrei, fulgii de nea cădeau în 
spirale mute, nesfârşite. Focul trosnea încet, încet... 


Se trezi încordată. Era o prezenţă acolo, aproape 
amenințătoare. Deschise ochii repede şi inima i se lovi de 
coaste. Un bărbat stătea în picioare deasupra ei. Se uita 
direct spre pieptul lui. Pulsul începu să-i bubuie în urechi 
când se sili să ridice treptat ochii. O eșarfă neagră de 
mătase, cu un nod perfect. Un guler alb şi ţeapăn. Linia 
aspră a unui obraz. 


Stia deja cine era. Calmitate. Stomacul i se strânse 
dureros când întâlni, în sfârşit, privirea palidă a ducelui de 
Montgomery. 

Ochii i se holbară o fracțiune de secundă, după care 
pupilele i se micşorară precum o gămălie. 

Perii subţiri de pe trupul ei se ridicaseră la fel ca blana 
unei pisici zbârlite. 

Ah, nu o uitase nicio clipă — se uita în jos la ea, cu o 
iritare care se revărsa din el precum aburul dintr-o ladă cu 
gheaţă. 

— Ce... cauţi... în... casa... mea. 


Vocea îi era la fel de autoritară precum şi-o amintea, iar 
precizia ei rece ajunse drept în gândurile ei înnebunite. Un 
bărbat complet nemanipulabil. 

Cumva, ea se ridică în picioare. 

— Alteța Voastră! Am crezut că sunteţi în Franţa. 

De ce, de ce a trebuit să spună asta? 

Expresia ducelui se schimbă, din scandalizată deveni 
uimită. 

— Domnișoara Archer, nu-i aşa? întrebă el, aproape 
amabil. 

Iar asta era mai degrabă neliniştitor. 

— Da, Alteța Voastră! 

El nu se retrăsese. Stătea prea aproape de ea, cam cu 
un cap mai înalt. Dacă voia s-o intimideze cu trupul lui, era 
un gest contraproductiv, pentru că intimidarea trezea în ea o 
emoție puternică: rezistenţa. 

Nu i se părea că ar fi fost un om care să tolereze 
rezistenţa. 

Haina lui neagră şi strâmtă îmbrăca nişte umeri 
remarcabil de drepţi şi de laţi şi o talie zveltă. Părul scurt, 
deschis la culoare, părea aproape alb în lumina soarelui de 
decembrie. Auster şi lipsit de culoare ca iarna... ducele însuși. 
Și, probabil, la fel de capabil s-o ucidă îngheţând-o. 

- Eşti companioana fratelui meu, presupun, spuse el. 

Ei nu îi plăcu tonul pe care rostise cuvântul 
„companioană”. 

— Lordul Devereux şi cu mine suntem cunoștințe, 
Alteța Voastră. 

Se mişcă un centimetru în faţă, pentru a vedea dacă el 
avea să facă gestul politicos de a-i da spaţiu. Nu îl făcu. Simţi 
privirea lui alunecându-i pe față şi apoi pe gât. Dispreţul 
din ochii lui spunea că vedea totul: scobiturile adânci ale 
obrajilor; cerceii ei cu perle false; vechea rochie de zi a lui 
lady Mabel, modificată de mâna ei şi nepotrivită cu tenul ei. 

Ceva se prăbuşi în ea. 

— Câtă neruşinare... să pui piciorul în casa mea! spuse 
el. Este ceva neobișnuit chiar şi pentru o femeie de teapa 
dumitale. 

Fa clipi nedumerită. O femeie de teapa ei? 

— Suntem... cunoștințe, repetă ea cu o voce care suna 
ciudat de distantă. 

— Cunoştinţe, zise Montgomery, dacă aşa îţi place 
dumitale să spui, madam. Dar ţi-ai ales greşit bărbatul cu 
care să faci cunoştinţă. Băierile pungii sunt la mine. Trebuie 
să înţelegi că eforturile dumitale cu lordul Devereux nu te vor 
duce nicăieri. 

Pe Annabelle o cuprinse fierbinţeala. 

Nu era iritat pentru că o găsise dormind în fotoliul lui; o 
credea amanta fratelui lui. 

Ea şi Peregrin Devereux? Ridicol! 

Și totuşi, o privire îl convinsese pe lordul Montgomery 
că ea s-ar fi vândut unui nobil pentru bani. 

Bătăile violente ale inimii îi umplură urechile. Furia 
ei, atâta timp ţinută în frâu, se descolăci şi se ridică precum 
un şarpe împuns cu băţul. Puse cu totul stăpânire pe ea, 
făcând-o să-şi înalțe un şold şi să-l măsoare atent, de la faţa 
osoasă până la pantofii lustruiţi şi înapoi. Nu îşi putu stăpâni 
rânjetul regretabil că îl descoperise dornic. 

— Alteța Voastră, murmură ea. Sunt convinsă că punga 
dumitale este... enormă. Dar eu nu sunt de vânzare. 

El rămase stană de piatră. 

— Vrei să sugerezi că ţi-am făcut propuneri indecente? 

— Dar nu acesta este, de obicei, motivul pentru care un 
domn vorbește despre băierile pungii lui în faţa unei femei de 
teapa mea? 

Un muşchi de pe obrazul lui zvâcni, iar ea simţi asta ca 
un duş rece pe capul ei înfierbântat. 

Nu era bine. 

La urma urmelor, era unul dintre cei mai puternici 
bărbaţi din Anglia. 

Pe neașteptate, el se aplecă mai aproape de ea. 

— Vei pleca din casa mea imediat ce drumurile vor 
permite din nou călătoriile, spuse el încet. Vei pleca și vei sta 
departe de fratele meu. M-am făcut destul de clar? 

Niciun răspuns nu îi veni în minte. Era atât de aproape, 
încât mirosul lui începuse să-i invadeze plămânii, un amestec 
masculin şi tulburător de apret şi săpun de ras. 

Reuşi să dea din cap. 

El făcu un pas înapoi și ochii lui îi arătară printr-un 
semn abia perceptibil să se îndrepte spre ușă. 

O dădea afară. 

Mâna îi zvâcnea de dorinţa nebună de a-l pălmui, 
pentru a vedea dispărând aroganţa aceea de pe nobila lui faţă. 
Ah, dar aroganţa îi cobora până în măduvă. 


67 


Evie Dunmore 


Își aminti să smulgă de pe masă cartea lui Tucidide şi 
caietul. 

În drum spre ușă, privirea lui o apăsă, rece și neclintită, 
precum ţeava unui pistol între umerii ei. 


Femeia își ținu cartea la piept ca pe un scut și toate 
liniile trupului ei zvelt erau rigide. Închise uşa foarte încet în 
urma ei şi, cumva, asta i se păru un fel de replică finală. 


Sebastian își flexă degetele. 


O recunoscuse imediat ce deschisese ochii şi se uitase 
la el. 


Ochi Verzi era în casa lui. 
Ochi Verzi era partenera secretă a fratelui său. 


Dormise ca o nevinovată în fotoliul lui, cu genunchii 
strânşi la piept şi cu o mână sub obraz, gâtul dezvăluindu-şi 
pulsul calm. Profilul ei avea încremenirea marmurei, făcând-o 
să arate ca o muză prerafaelită. Chiar şi pe el îl uimise. Nu 
părea o femeie care îl prindea în capcană pe un biet nobil, ca 
să-şi arate priceperea. 

Ochii o dădeau de gol, fiind extrem de inteligenţi, 
calmi şi deloc inocenți. Orice dubii ar fi avut, reacţiile ei le 
spulberaseră: nicio femeie bine-crescută n-ar fi reacționat 
cu impertinenţă la nemulţumirea lui. Ea ar fi vrut să-l 
pălmuiască; o simţise până în oase. Nebunie. 

El porni cu pași mari spre ieșire. 

Fusese enervant să primească de la regină porunca să se 
întoarcă numaidecât din Bretania pentru o întrunire de criză. 
Era inacceptabil să-şi găsească reşedinţa plină de lorzişori 
beţi, după o călătorie de douăzeci de ore. Dar ca să fie jignit 
în propria bibliotecă de o femeie uşoară... asta era mai mult 
decât scandalos. 


O faţă lungă și neliniştită îl aştepta când ieşi în hol. 

— Acum, Bonville. 
— Alteța Voastră. 


Valetul, despre care în mod normal ar fi zis că era 
imperturbabil, avea acum o căutătură sălbatică. 


— Îmi asum deplina responsabilitate pentru... situaţia 
aceasta. 


— Nu cred că este necesar, spuse Sebastian, dar 
pune-mă la curent! 


Menajera lui se fâstâcise prea tare când intrase pe uşa 
din faţă fără veste. Reuşise să întocmească lista cu invitaţii, 
iar el pornise deja după primul nume, numele unei femei pe 
care nu o cunoștea. 

— Doisprezece domni au venit azi-noapte neanunţaţi, 
spuse Bonville, şi lordul Devereux m-a bătut pe spate și mi-a 
spus: „Bonville, fii băiat de treabă! Deja faceţi pregătiri pentru 
petrecerea cea mare, trebuie să fie mâncare şi băutură din 
belșug!” Doisprezece, Alteța Voastră! Fetele de la bucătărie... 


Ah, Peregrin, Peregrin! Preţ de un moment, Sebastian 
se gândi să se ducă să-l caute pe fratele lui, să-l bage la el în 
birou şi să-i dea, totuşi, o mamă de bătaie. Mai târziu. Avea 
să se răfuiască mai târziu cu fratele lui, când furia n-avea să 
îi mai răscolească venele precum un curent activ. Şi trebuia 
să joace rolul gazdei pentru oaspeţii nepoftiţi, pentru că, 
dacă ar fi făcut altceva, ar fi însemnat să admită că un puşti 
de optsprezece ani trecuse peste ducele de Montgomery. 
Stăpânirea lui de fier îl împiedică să scrâșnească din dinţi în 
faţa valetului. 

— Iar dimineaţă au sosit alţii, îşi continuă Bonville 
povestirea zorită. Trei domnişoare și însoţitoarea lor, și nu 
ştim dacă una dintre ele este măcar doamnă. 


- Nu e, zise Sebastian posomorât. 
Stai! O însoţitoare? 
— Eu aşa am crezut, zise Bonville. Cum să poarte fata 


contelui de Wester Ross un pled oribil pe ea şi să se plimbe 
precum un iacobin...? 

Sebastian ridică mâna. 

— Lady Catriona e aici? 

— Aşa se pare, Alteța Voastră. 

Fir-ar să fie! Trebuia să fi ascultat lista până la capăt 
înainte să pornească după madam. 

— Ai menţionat trei doamne, spuse el. Ce alte doamne? 

— Domnişoara Harriet Greenfield și mătușa ei, doamna 
Greenfield-Carruther. Le-am dat apartamentul cu tavan 
aurit. 

Una dintre fetele lui Greenfield şi lady Catriona. Niciuna 
dintre ele nu ar sta într-o companie nepotrivită. Deci, din câte 
se părea, Peregrin nu își adusese amanta în casa lui. Şi, având 
în vedere felul în care îl atacase domnişoara Archer, cu greu 
se putea crede că era profesionistă. 

Se încruntă. Oboseala drumului îi tulburase probabil 
mintea, de făcuse o astfel de greşeală. Dar nimic nu explica 
prezenţa acelei femei în fotoliul lui. 


— Toate sunt la Oxford, spuse el pe neaşteptate. 

— Alteța Voastră? 

— Femeile, zise el. Fiica lui Greenfield şi lady Catriona... 
şi presupun că şi a treia — toate sunt intelectuale. Manierele 
şi simţul lor vestimentar pot fi... înfiorătoare. 

— Înţeleg, pufni Bonville, pe un ton mai apropiat de cel 
normal. 

— Bonville, tu ești unul dintre cei mai competenţi valeţi 
din Anglia, nu? 

O roşeaţă de modestie se întinse pe obrajii palizi ai 
valetului. 

— Năzuiesc să fiu, Alteța Voastră. 

— Eşti. Acum, fii competent şi rezolvă situaţia! Şi 
informează personalul de la bucătărie că pentru următoarele 
două zile vor primi leafă dublă. 

Văzu spatele lui Bonville reluându-și poziţia dreaptă 
obișnuită în timp ce se îndepărta. 

Acum rămânea cealaltă chestiune: tocmai gonise din 
casa lui o musafiră care, în ciuda gurii ei impertinente, avea 
dreptul la ospitalitate. Minunat. El foarte rar revenea asupra 
unei decizii. Se gândi s-o mai lase puţin să fiarbă pe mica 
scorpie și îi spuse unui paj să trimită după grăjdar. Nimic nu-i 
calma mai mult nervii ca o plimbare lungă pe câmp. 


Vei pleca din casa mea... 


Cuvintele, rostite atât de încet, vuiau în capul lui 
Annabelle precum un clopot care anunţa un incendiu. 
Ducele de Montgomery o dăduse afară din casa lui. 


Nici măcar nu despachetase. 


Când intră în cameră, îşi dădu seama că lucrurile ei 
fuseseră despachetate. Sticla cu parfum de iasomie şi vechea 
perie de păr a mamei ei stăteau pe măsuţa de toaletă, iar 
cărţile şi hârtiile erau pe birou, inclusiv Debrett's Etiquette 
Manual, pe care îl studiase cu sârg, ca să evite vreo greşeală 
în timpul petrecerii. 

Făcu ochii mici când văzu dosarul cu fişele de 
observaţie privitoare la bărbaţi influenți. 

Se apropie cu paşi repezi de birou. 

Descrierea generală a caracterului domnului. 

Scoase capacul stiloului ca şi cum ar fi mânuit o floretă. 


Ducele de M: imposibil, arogant, autoritar, înfu- 
murat, scârţâia stiloul, un nemernic plin de fumuri! 

Gâfâind, își dădu la o parte o buclă de pe faţă. Pe 
neașteptate, își văzu imaginea în oglindă şi îşi înăbuși un 
strigăt de oroare. Ochii ei aveau o sclipire aspră şi părul de 
culoarea mahonului sălta în toate direcţiile: o Meduză, nu o 
Elenă din Troia. 

Îşi lipi palmele de obrajii înfierbântaţi. Ce se 
întâmplase? Știa cum să se poarte cu un bărbat agresiv, ştia 

ce să-i spună şi, mai important decât atât, ce să nu îi spună. 
Și un nebun ar fi ştiut că nu trebuia să provoace un pair al 
regatului, chiar dacă era un nemernic. Mai ales dacă era un 
nemernic. 


Imaginea din oglindă îi întoarse privirea, extrem de 
întristată. Dar tu eşti obraznică, nu-i aşa? De fapt, tocmai 
ti-ai arătat adevărata fire. 

Închise ochii. Da, emoțiile îi mai dăduseră de furcă şi 
altă dată. Şi nu, niciodată nu ştiuse cu adevărat care îi era 
locul. Când alţii erau intimidaţi, pe bună dreptate, ea părea 
să fie ciudat de fascinată de provocare. 


Săpase adânc ca să îngroape neajunsul acesta. 


Dar ducele își dăduse seama. Orice gentleman s-ar fi 
simţit înjosit să insulte o femeie nevinovată, dar el privise în 
adâncul fiinţei ei şi văzuse că era ceva putred. 


Vai, nu! Hattie şi Catriona... Ce avea să le spună? 
Legătura lor de prietenie era atât de fragilă... şi abia le găsise. 


Trebuie să plec. 


Era un han în orăşelul ca de turtă dulce prin care 
trecuseră; avea clar în minte imaginea numelui său, scris cu 
litere din fier forjat. Cât de departe putea fi? Nu mai mult de 
unsprezece kilometri. Unsprezece kilometri erau o distanţă 
perfect acceptabilă. 


O bocceluţă i-ar fi fost suficientă deocamdată — sticla 
cu parfum de iasomie, peria, hârtiile, cămașa de noapte şi 
cămaşa de rezervă. Cărţile, la urmă. Mâinile i se mişcau 
rapid şi precis, dar faţa încă îi ardea. Prezenţa ducelui o 
apăsa; nu avea cum să scape de el între acei pereţi, unde el 
deţinea fiecare piatră și fiecare creatură. 

Trebuia să le lase fetelor ceva, aşa că scoase din nou 
hârtiile. 

— Ce spuneţi de asta? murmură ea. L-am insultat pe 
ducele de Montgomery în faţă şi el crede că sunt o târfă, aşa 
că m-am gândit că cel mai bine ar fi să plec. 

Ce confuzie s-ar fi stârnit... Măzgăli câteva rânduri 
inofensive şi lăsă biletul pe birou. 


Își legă ghetele şi se apropie de fereastră. Soarele abia 
trecuse de zenit; mai avea încă trei sau patru ore de lumină. 
Perfect realizabil. 


Doi călăreţi trecură prin curtea de jos, lăsând urme 
negre în pătura imaculată a zăpezii. 


Calul din față părea coborit direct dintr-un basm — 
un armăsar de un alb strălucitor, cu tendoanele şi muşchii 
mișcându-i-se așa de grațios, încât părea că dansează pe 
zăpadă. Fără îndoială, Hattie l-ar fi pus să-i pozeze pentru 
calul afurisitului de sir Galahad. 


Totuşi, ar fi trebuit să fie o bestie neagră ca iadul, ca 
să se potrivească stăpânului, care nu era altul decât însuşi 
Montgomery. Mâna ei se încleştă în catifeaua groasă a 
draperiei. Postura lui ducală, îndemânarea cu care stăpânea 
animalul nărăvaş... îi făceau tot trupul să zvâcnească de 
furie. Poate că-l arunca în zăpadă căluţul acela frumos. 


In clipa aceea, el întoarse capul în direcţia ei și 
Annabelle înlemni, respiraţia oprindu-i-se în plămâni. Preţ 
de un moment, amintirea vie a mirosului lui îi gâdilă nasul. 

Işi luă bocceluţa și fugi. 

Ar fi fost mai înțelept să pretindă că era indispusă şi 
să se ascundă în camera ei. Cu siguranţă ar fi fost mai prag- 
matic — înaintarea greoaie prin zăpada până la genunchi îi 
demonstra asta foarte clar. Din păcate, atât înţelepciunea, cât 
şi pragmatismul o părăsiseră în doar o jumătate de zi. Așa se 
întâmpla când trecutul se ciocnea pe neașteptate cu prezentul: 
se iveau fantomele şi ajungeai să te comporţi irațional. 

Şapte ani trecuseră de când se aflase într-o altă mare 
bibliotecă şi un alt aristocrat o sfâşiase în bucăţi. Ar fi zis că 
şapte ani erau mult timp, dar vocea ducelui, cu vocalele lui 
pline de superioritate şi cu disprețul lui relaxat, o prinsese ca 
într-un pumn și o scuturase. 

Totuși, nu ar fi trebuit să se repeadă la el. Mândrie 
galică, obișnuia s-o numească mătuşa May, temperament 
galic... stăpânește-te, fetițo, nu-ți dă mâna să faci altfel. 
Mândria galică amuţise ca un iepure prins în laţ cu şapte ani 
în urmă, când tatăl iubitului ei o numise târfă însetată de 
bani, iar ea fusese trimisă să stea cu mătuşa May. De atunci, 
nu mai fusese chiar atât de mândră. 

Gâfâind, se opri să-și aşeze bocceluţa. Drumul abia se 
zărea în faţa ei printre câmpurile albe alăturate, dar norii 
se ridicaseră şi vântul nu mai bătea. Copacii de pe creastă 
erau negri şi nemişcaţi, părând decupaţi din hârtie pe cerul 
decolorat. Mai avea încă vreo opt kilometri, ştia asta; se 
pricepea să aprecieze distanţele. Trebuia să se priceapă: 
femeile ca ea mergeau tot timpul pe jos. 

Abia reuşise să mai parcurgă un kilometru și ceva când 
auzi în spatele ei un zgomot înfundat de copite. 

Se întoarse. 

Un roib mare venea în goană pe cărare, spre ea, cu un 
călăreț lipit de grumazul lui. 

Trupul ei înţepeni. Era un cal scump, un cal din grajdul 
unui nobil. I se răscoli stomacul când ajunse la ea. 

- Domnișoară! Domnişoară Archer! 

Tânărul cobori din şa şi îşi scoase pălăria, desco- 
perindu-și părul roșu, ciufulit şi transpirat. 

— McMahon, grădinar şi grăjdar, la dispoziţia dum- 
neavoastră. Am fost trimis să vă iau, domnişoară. 

Nu. 

Nu se va întoarce acolo. 

— Apreciez deranjul dumitale, spuse ea, dar mă duc 
în sat. 

Arătă cu degetul peste umăr. 

Pe chipul lui se așternu uimirea. 

— La Hawthorne? Dar mai este mult până acolo. Este 
frig, o să răciți. 

— Sunt destul de încălzită şi merg repede. 

— Aţi ajuns mult mai departe decât ne-am aşteptat; 
pesemne că sunteţi istovită, zise e]. Vă duc eu înapoi acasă. 

Nu o asculta; ei nu ascultau niciodată. 

Ea îi zâmbi larg, iar el clipi, aşa cum clipeau de obicei 
bărbaţii când ea le zâmbea. 

— McMahon, este un singur cal. 

Chipul lui se lumină. 

— Nu vă faceţi griji, domnişoară, vă dau calul. 

— Dar o să ne ia două ore să mergem până acasă, iar 
mie doar ceva mai mult ca să ajung la Hawthorne. 

McMahon aprecie situaţia tot mai încruntat, dându-și 
seama probabil că nu putea s-o arunce pe cal dacă ea refuza 
să coopereze. 

— Alteța Sa nu se va bucura, spuse el în cele din urmă. 

Alteța Sa? De ce trimisese după ea, când el dorise s-o 
vadă plecată? 

Fiindcă voia să se întâmple totul așa cum îşi dorea el, 
tiranul cel măreț. 

— Spune-i Alteţei Sale că am refuzat. 

McMahon rămase cu gura căscată. 

— Şi că am fost îngrozitor de încăpăţânată, adăugă ea, o 
adevărată scorpie. 

Bărbatul clătină din cap încet. 

— Nu pot să-i spun asta, domnişoară. 

— Nu va fi surprins deloc. 

— Vedeţi, domnişoară... 

— Zi bună, McMahon. 

Nu îi întoarse spatele, pentru că avea maniere, chiar 
maniere foarte frumoase. . 

Dar McMahon părea nefericit. Oare ducele avea să își 
descarce furia pe băiat? Strânse din buze — era o chestiune de 
autoconservare. 

Mormăind încet ceva, McMahon își puse din nou 
pălăria, încălecă, întoarse calul și în curând ajunse doar un 
punct negru în peisajul alb. 

Ea porni mai departe cu și mai mari strădanii, simțind 
sub piele agitația pe care i-o crea senzaţia de urgenţă. Ducele 
o dorea înapoi — şi era un om care obținea ce voia. Trebuia să 
se miște mai repede. Şi era cuprinsă de o transpiraţie care îi 
lipea cămașa de spate, formându-i cristale pe faţa îngheţată. 
Trebuia să scape de frig. 

Nici nu trecuse o jumătate de oră, când auzi din nou 
zgomot de copite. 

Se întoarse, pregătită să vadă un roib mare. 

Calul era sclipitor de alb. 

Pe toți dracii! 

Călărețul se apropia rapid și nu aveai cum să confunzi 
postura lui dreaptă. Era însuşi Montgomery. Un alt cal, fără 
călăreț, încerca să se ţină după el. 

Se întoarse, simţindu-și brusc mintea îngheţată la fel ca 
faţa. 

Montgomery în persoană venise după ea. 

Se apropie ca o rafală de vânt, într-un vârtej de mişcări, 
copite şi mușchi înfierbântaţi, manevrând calul în aşa fel 
încât să-i taie calea. 

Ca şi cum ar fi fost atât de nebună încât s-o ia la fugă... 

Când se ridică din plecăciunea ei, îl văzu privind-o de 
la înălţimea şeii. Așa vor fi arătat probabil înaintaşii lui pe 
câmpul de luptă, oameni impunători, călare pe cai vajnici, de 
luptă, a căror voce era semnalul ce îi făcea pe soldaţi să ridice 
sabia şi să se avânte spre pericol şi spre glorie. Pericolul era 
pentru ea, fără îndoială. Chipul lui era împietrit. 

— Bună ziua, domnişoară Archer! 

Tonul lui era înşelător de inofensiv. 

- Ce vrei să obţii mai exact cu asta? adăugă. 

Degetul lui făcu o mişcare circulară în jurul ei şi ai 
drumului înzăpezit. 

— Vă urmez porunca, Alteța Voastră! Drumul permite 
călătoria, aşa că am părăsit casa. 

— După cum ai fi putut foarte bine să presupui, asta se 
referea la călătoria cu trăsura, nu pe jos. 

— N-aş îndrăzni să fac presupuneri legate de ordinele 
Alteţei Voastre. 

El îşi încleștă fălcile. 

— Deci, dacă porunca mea ar fi fost foarte clară, respectiv 
că nu mă refeream la mersul pe jos, ai fi rămas acolo? 

Putea acum să nu spună nimic sau să mintă fățiș. 
Amândoi ştiau că ar fi plecat oricum. 

Montgomery dădu din cap, din nou înclinarea aceea 
imperceptibilă, după care sări grațios din şa. Cu cravaşa în 
mână, se apropie de ea, cu zăpada scârțâind ameninţător sub 
cizmele ui. 

Călcâiele ei se înfipseră în zăpadă. Acum erau sub cerul 
liber, într-o poziţie de oarecare egalitate, spre deosebire 
de biblioteca lui, dar el tot arăta tulburător de impozant, 

în paltonul greu, bleumarin, cu două rânduri de nasturi de 
argint. Nici măcar nu se deranjase să-şi asigure calul. Acesta 
rămăsese liniştit, animalul fiind probabil de mult timp dresat. 

Montgomery se opri la o distanţă mică în faţa ei, cu 
ochii sclipind de iritare. 

— Niciodată nu i-aş porunci vreunei femei să meargă pe 
jos, spuse el, așa că, te rog, încalecă! 

Arătă cu cravașa spre calul fără călăreț. Ea se uită la el: 
era un cal mic şi părea nervos; în plus, nu s-ar fi întors cu el 
nici dacă ar fi venit cu o trăsură trasă de patru cai. 

— Voi ajunge la Hawthorne într-o oră, Alteța Voastră. 

- Nu vei ajunge, spuse el, doar se va lăsa întunericul și 
te vei îmbolnăvi. 

Vorbise cu siguranţă, deparcănu arfi fost o presupunere, 
ci ar fi determinat el însuși cursul naturii. 

— Ai putea pierde şi câteva degete de la picioare, adăugă 
el, pentru mai multă siguranţă. 

Picioarele ei se strânseră în ghete când îi pomeni despre 
degete; la naiba, nici nu le mai simţea! 

— Apreciez grija domniei voastre... 

— Nu permit ca o femeie să păţească vreun lucru rău pe 
proprietatea mea, spuse el. Grija nu are nicio legătură. 

Sigur că nu. 

— Nu am nicio dorință să pățesc ceva, vreau doar să 
ajung la Hawthorne. 

El îi aruncă o privire încărcată de răceală. 

— Pui mândria mai presus de siguranţă, domnişoară. 

Ei, aici nu avea ce să-i spună. Strânse din dinţi, lup- 
tându-se să-şi stăpânească dorinţa neobișnuită de a mârâi 
ceva. 

— Urcă pe cal! îi porunci Montgomery. 

— Prefer să nu, Alteță. Este uriaş. 

El îşi plesni cizma cu cravașa, iar ea avu senzaţia că i-ar 
fi plăcut să lovească altceva. 

— Este un han în Hawthorne, unde intenţionez să stau, 
spuse ea repede, şi... 

— „Şi pe urmă se duce vestea că îmi azvârl oaspeţii în 
frig? se răsti el. Cu siguranţă, nu. Nici măcar nu ai o haină 
potrivită. 

Ea se uită în jos, spre haina ei. 

— E o haină absolut normală. 

— Şi complet inutilă pentru a mărșălui unsprezece 
kilometri în astfel de condiţii, se răsti el. 

Femeie ridicolă erau cuvintele nerostite, ce se subîn- 
ţelegeau. N-ar fi spus asta niciodată cu glas tare, evident, şi 
nici nu trebuia. Făcea destul rău cu disprețul care îi impregna 
vocea distinsă. 

Ea se uită la trupul lui cu umeri largi, vizibil superior 
faţă de al ei ca greutate și forță, şi se întrebă ce ar fi făcut dacă 
ar fi încercat să treacă pe lângă el. 

- Foarte bine, zise el, făcând apoi ceva neașteptat: își 
scoase pălăria. Nu este cel mai potrivit decor, zise el, dar se 
pare că vom mai sta ceva timp aici. 

Își puse pălăria sub braţ și se uită în ochii ei. 

— Domnişoară, îmi cer iertare pentru că la ultima 
noastră întâlnire m-am purtat cu excesivă aroganță. Te rog, 
fă-mi onoarea de a rămâne la Claremont până mâine, la 
încheierea petrecerii. 

Era foarte linişte pe colina aceea fără vânt din Wiltshire. 
Auzea aerul intrând şi ieşind din plămânii ei și bubuitul slab 
al inimii când se uită la el, ţinându-şi pălăria formal sub braţ. 
Respirația lui, ca şi a ei, era un abur alb. 

Niciun bărbat nu-i ceruse vreodată iertare. 

Acum, că se întâmplase, nu ştia ce să facă. 

Sprânceana lui Montgomery se ridică nerăbdătoare. 

Ei, la urma urmelor era un duce şi probabil nu avea 
obiceiul să-și ceară iertare. Vreodată. 

— De ce? îl întrebă ea încet. De ce aţi invita o femeie ca 
mine în casa domniei voastre? 

Privirea pe care i-o aruncă era insondabilă. 

— Nu pot permite ca vreo femeie să aibă de suferit pe 
proprietatea mea. Iar conversaţia noastră de mai devreme a 


80 


Cum l-am cucerit pe duce 


avut la bază o neînțelegere. Este limpede că fratele meu este 
în siguranţă cu dumneata. 

Ea se crispă. Oare îl întrebase pe Peregrin care era 
natura relaţiei lor? Sau, mai rău, pe Hattie sau pe Catriona? 
Întrebări care ar fi provocat... 

— Nu mi-a spus nimeni, spuse el. 

Avea acum o expresie nouă, iar ei îi trebuiră câteva clipe 
ca să poată categorisi acea expresie drept ușor amuzată. 

— Asta este reconfortant, rosti ea, fără să pară relaxată 
în vreun fel. 

Lui îi zvâcniră buzele. 

— A fost doar un raţionament deductiv — logică, dacă 
vrei. 

— O metodă foarte bună, admise ea, întrebându-se 
unde Dumnezeu voia să ajungă acum. 

— Ai spus foarte clar că nu te vinzi unui duce, zise el. 
Rezultă de aici că fratele meu mai mic iese din discuţie pentru 
tine. 

Ea clipi nedumerită. Încerca să... facă glume cu ea? 

Chipul lui nu trăda nimic, așa că răspunse cu prudenţă: 

— Dar ăsta nu ar fi raționament inductiv, Alteță? 

El rămase nemișcat. O sclipire îi apăruse în adâncul 
ochilor. 

— Deductiv, sunt convins, spuse el încet. 

Deductiv, sunt convins. Deci premisa că o femeie avea 
să prefere întotdeauna un duce oricărui alt bărbat era pentru 
el o lege a firii, la fel ca şi faptul că toţi suntem muritori. 
Aroganţa lui era cu adevărat şocantă. 

— Desigur, murmură ea. 

El zâmbi doar din colţurile ochilor, dar ei îi atrase 
atenţia gura lui. Era o gură fascinantă, dacă o priveai de 
aproape. Ispititoare, chiar şi bine definită, cu o moliciune 
a buzei de jos, acolo unde se vedea o urmă de zâmbet. Unii 
ar fi putut spune că era o gură senzuală, dacă s-ar fi putut 
gândi la el în felul acesta, o promisiune a faptului că ducele 
acesta rezervat ar fi ştiut să-şi folosească buzele cu o femeie... 

Bărbatul acesta şi eu ne vom săruta. Revelația fusese bruscă 
și luminoasă, ca un fulger la orizontul minţii ei, mai degrabă 
o certitudine decât un gând. 

Inima ei avea acum o bătaie puternică şi confuză. 

Îşi luă ochii de la el, după care reveni. Nu, acest nou 
Montgomery era tot acolo, cu gura lui seducătoare şi cu 
umorul inteligent care îi sclipea în ochi. 

Ştiu atunci că n-avea să poată să nu-l mai vadă. 

Clătină din cap. 

— Nu mă pot întoarce cu domnia voastră, spuse ea cu 
vocea fermă — slavă Domnului. Nu ştiu să călăresc. 

E] se încruntă. 

— Deloc? 

— Nu pe şa laterală. 

Fir-ar! Ultimul lucru pe care şi-l dorea era să-i sădească 
în minte imaginea ei, ridicându-şi fustele şi călărind cu 
picioarele desfăcute. 

— Înţeleg, zise el. 

Îşi plescăi limba și calul lui îşi scoase botul din zăpadă şi 
veni spre ei, aducându-l cu el şi pe celălalt cal. 

Montgomery luă trâul în mână. 

— Vei călări cu mine, rosti el. 

Nu asta era concluzia la care voise ea să ajungă. 

— E o altă glumă, Alteță? 

— Eu nu glumesc, spuse el, părând puţin vexat. 

Deci aveau să stea pe cal împreună, agăţându-se de el ca 
o demoazelă dintr-un roman de senzaţie? 

Toate instinctele ei feminine se împotriveau, iar el 
probabil intui asta, pentru că imediat căpătă o expresie mai 
dură. 

— Nu mi se pare sigur, încercă ea. 

— Sunt un călăreț bun, spuse el, apoi băgă cravașa sub 
scara de la şa. Dorea să-și elibereze mâinile ca s-o ridice, 
presupuse ea. 

O trecu un fior, nu era sigură dacă de fierbințeală sau de 
răceală. Încă mai putea să treacă pe lângă el şi să-și continue 

drumul spre sat, îndepărtându-se cât mai mult de bărbatul 
acesta. 

El îi aruncă o privire întunecată. 

— Vino aici. 

`u totul de necrezut, ea se apropie un pas, de parcă ar fi 
tras-o spre el, iar el nu pierdu nicio clipă — o prinse de cot şi 
o întoarse, lipind-o cu spatele de trupul cald al calului. Simţi 
miros de transpiraţie, de piele şi de lână; cel de lână venea 
probabil de la el, pentru că iar stătea prea aproape, ţinând-o 
captivă între armăsar şi pieptul lui. 

— Supusă dintr-odată, domnişoară Archer, murmură 
el, privind-o drept în faţă. Pesemne că totuşi resimţi frigul. 

Ea se uită în ochii lui, fără să se poată abţine; privirea 
ei devenea ciudat de nesupusă în preajma lui, ca şi cum ar fi 
uitat că nu toate privirile fuseseră create spre a fi egale. Poate 
contrastele erau cele care o fascinau, limpezimi palide, con- 
tururi întunecate, sclipiri de intensitate ascunse în profunzimi 
reci... În timp ce îl privea, atenţia lui se îndreptă deodată spre 
buzele ei. 

Ei i se uscă gura. 

EI îşi încleștă fălcile. De iritare. 

— Îţi clănțăne dinţii, spuse el. Este ridicol. 

Îşi duse mâna la nasturele de sus al hainei, cu un gest la 
fel de firesc precum instinctul, şi ea înlemni. La fel şi ducele, 
care rămase cu mâna în aer. Faţa lui era aproape comic de 
inexpresivă când se uită la ea şi Annabelle își dădu seama 
că impulsul lui de a-i oferi căldură îi luase pe amândoi prin 
surprindere. Dacă el considera că era de datoria lui să n-o 
lase să piară pe pământul lui, ar fi însemnat să meargă prea 
departe învelind-o în haină, ca pe o femeie nobilă. Ea nu era 
o femeie nobilă. Nu era datoria lui s-o protejeze. 

Începu să-şi desfacă fularul. 

— Ia asta! 

Avea vocea mai gravă ca oricând. Era o bătălie la care 
ea nu trebuia să contribuie. Îşi puse fularul în jurul gâtului şi 
încercă să ignore mirosul de săpun de cedru şi de bărbat, care 
emana din lâna moale. 

Mâinile lui Montgomery o prinseră de mijloc cu 
fermitate şi în clipa următoare era cocoţată pe armăsarul 
care se foia nervos, jumătate pe grumazul lui, jumătate pe 
şa, ţinându-se cu mâinile încleştate de coama lui albă şi 
strălucitoare. Sfinte Sisoie! 

Şi apoi Montgomery urcă în șa, în spatele ei, şocant de 
aproape. 

— Dă-mi voie! 

O şocă din nou când îi cuprinse mijlocul cu braţul şi o 
lipi de pieptul lui. Un piept remarcabil de solid. Fu cuprinsă 
de o fierbinţeală care îi ajunse până în degetele de la picioare 
— şi era o senzaţie pe care sperase să nu o mai aibă vreodată. 

Simţea alarmant o încălzire şi o moleşire a trupului, ca 
răspuns la forța incontestabil masculină care o înconjura. 

Trebuia să fi plecat pe jos spre sat, era o decizie atât de 
simplă... 

Îl va ignora, îi va fi uşor să-l ignore... 

Coapsa lui stângă se lipi de a ei şi ea își înăbuşi un 
geamăt. 

— Stai, te rog! 

El trase de frâu. 

— Ce este? 

— Vă rog, duceţi-mă în sat, Alteță, la han. E mai scurt 
drumul până acolo. 

El rămase o clipă nemișcat. Braţul cu care o ţinea de 
mijloc se strânse mai tare. 

— Prea târziu acum. 

Apoi îşi îmboldi calul să meargă în galop. 

RA > A 


Mirosea a iasomie, dulce şi caldă ca o noapte de vară 
din Spania. Cu totul contrastant faţă de câmpurile acoperite 
de zăpadă peste care treceau în goană şi cu siguranță 
nepotrivit cu fiinţa încăpăţânată care tremura în braţele 
lui. Mărșăluise prin troienele de zăpadă cu hotărârea unui 
mic batalion şi îl sfidase cu dinţii clănţănind. Rezistenţa 
ei îndârjită nu îi mai lăsase decât două opţiuni: prima, s-o 
arunce pe umăr ca un barbar și a doua, să negocieze. Buzele 
lui Sebastian se subţiară de iritare. Negocia întotdeauna 
doar dacă partea cealaltă avea ceva de oferit, şi uite că ea 
îl silise să-şi prezinte scuzele pe un deal şi să încerce să-i 
înfrângă rezistenţa cu o glumă. Până şi gluma scăpase de sub 
control, când ea i-o întorsese pe neaşteptate, cu inteligenţă. 
Era limpede că o intelectuală ştia ce diferenţă exista între 
raționamentul deductiv şi cel inductiv. 


Când intrară în curte, era deja întuneric şi felinarele 
de pe zidurile palatului aruncau o lumină galbenă pe pavaj. 
Calul lui se decise să nu-l asculte şi o porni spre grajd, iar 
el se aplecă în faţă ca să poată controla frâul. Domnişoara 
Archer întoarse capul, iar nasul lui nimeri în buclele ei moi 
şi gura lui se lipi de o ureche rece. 


Ea înţepeni. 

El își îndreptă spatele. 

— Îmi cer scuze. 

Răceala pielii ei persista pe buzele lui. 

S-ar fi lăsat de mult noaptea până să ajungă ea la 
Hawthorne. Ar fi putut să se rătăcească şi s-o găsească 
dimineaţă pe un câmp, un trup îngheţat, întins cu faţa în 
jos, într-un palton jerpelit. 

ÎI cuprinsese o dorinţă irațional de puternică de a o 
scutura zdravăn. 

— Alteță... 

Grăjdarul stătea lângă genunchiul lui stâng, uitân- 
du-se la femeia din braţele lui Sebastian cu o uimire neas- 
cunsă. 

— Stevens, spuse el scurt, calul de rezervă. 

Domnișoara Archer se mişcă, iar noua ei poziţie îi 
determină spatele rotunjit să i se lipească şi mai mult de 
vintre. Injurând în gând, Sebastian sări din şa abia în clipa 
în care Stevens se îndepărtă. 

Faţa ei era deasupra lui, nemișcată şi palidă ca luna. 
Ridică braţele ca s-o ajute, dar ea nu făcu nicio mișcare, încă 
ţinând mâinile încleştate în coama calului. 

— Dacă vrei, domnişoară. 

Se fosilizase acolo? Era ciudat de tăcută. 

Calul dansa pieziș, nerăbdător să ajungă în grajd. Dar 
ea rămase pe loc. 

Își puse mâinile în locul unde ar fi trebuit să-i fie talia, 
pe sub toate rândurile acelea de haine, gata s-o dea jos, când 
auzi un fel de scâncet slab. 


— Acum ce mai e? 

— Nu ştiu dacă mă ţin picioarele, se auzi vocea ei 
iritată. 

El se gândi că până atunci ea nu se mai aflase niciodată 
pe un cal în galop. Probabil că iuţeala aceea putea speria un 
novice. Şi el avea faţa înţepenită de vântul rece. 


- Te asigur că te prind, spuse el ursuz. 
Se prăbuşi, pur şi simplu, în brațele lui, cu trupul 
alunecându-i stângaci pe al său, şi se agăţă cu mâinile de 

umerii lui când atinse pământul cu picioarele. Se uită clipind 
la el, cu ochii de o culoare nedefinită în lumina felinarelor. 
Dar ştia prea bine că erau verzi, o nuanţă caldă, estompată, 
ca a lichenilor. Se uitase bine la ei mai devreme. 

Ea se opinti şi el îşi dădu seama că încă o ţinea strâns 
de mijloc. [i dădu drumul şi se retrase în spate, sprijinind-o 
de cot. 

— Poţi să stai în picioare? 

— Da, Alteță. 

Părea tulburată. Fără îndoială, era obişnuită să stea 
ferm pe două picioare. 

Puse mâna pe brațul lui, pentru orice eventualitate. 
Mănugşile ei erau uzate și el simți o dorință absurdă de a-i 
acoperi mâna, până când Stevens, cel mai încet grăjdar din 
Christendom, veni să ia calul. 

Aproape că o târî pe scara principală. O mică adunare 
îi aştepta în căldura luminoasă a casei - doamna Beecham 
se agita, iar în capătul holului erau două tinere, care păreau 
gata să iasă în fugă în clipa în care dispărea el. 

Domnişoara Archer îşi luă mâna de pe braţul lui, cu 
un aer la fel de mohorât precum paltonul ei inutil. Nu conta. 
Era la fel de frumoasă. 


Îi observase frumuseţea mai devreme, acolo, pe deal. 
Chiar şi fără fineţurile strategice care puteau păcăli un ochi 
de mascul mai puţin analitic, chiar şi cu nasul înroșit şi cu 
părul zbârlit de vânt, era frumoasă. Avea trăsăturile unei 
frumuseți clasice, care transcendeau moda și rangul: gâtul 
grațios, pomeţii eleganţi, gura cu buze moi. Gura aceea... 
Buzele ei rozalii şi pline puteau aparţine unei curtezane din 
Bretania, şi nu unei englezoaice, sau unei intelectuale, sau 
unei fete de la ţară... Deveni conştient că o fixa cu privirea, 
încercând s-o plaseze într-una dintre categoriile din care 
făceau parte femeile pe care le cunoştea el, dar, în mod 
uimitor, nu reușea. 


Avea şi acum fularul lui la gât, iar blazonul cu 
monogramă al casei Montgomery stătea ca o insignă pe 

sânul ei stâng. O emoție întunecată şi fierbinte îl cuprinse 
văzând asta, un gând calm și conştient. Posesivitate. Preţ 
de o clipă, simţi dorinţa arzătoare pulsându-i în tot corpul, 
atracţia aproape fizică spre ea. 

Dumnezeule. 

Se dădu înapoi. 

Ochii verzi ca lichenii îl urmăriră cu suspiciune. 

— Aştept să ne vedem la cină, domnişoară. 

Răceala vocii lui transformase cuvintele în comandă, 
iar gura ei avu un zvâcnet rebel. 

Se îndepărtă cu paşi mari, parcă simțind satisfacția de 
a-şi înfige dinţii în buza ei senzuală de jos. 


IORI 
—— o A 


O oră mai târziu, se uita la imaginea lui din oglinda 
restaurată a lavaboului. O baie, un bărbierit proaspăt, un 
valet care ştia ce avea de făcut... din afară, nici el n-ar fi 
putut să spună că de dimineaţă nu se îmbarcase pe feribotul 
spre Denver, şi apoi alergase după o femeie imposibil de 
încăpăţânată. Dar avea un gol în piept, o nelinişte... Poate 
că începea să-şi simtă vârsta. 

— Am auzit că domnii cei tineri sunt încântați să ia 
cina cu dumneavoastră, așa, pe neaşteptate, Alteța Voastră, 
spuse Ramsey, punându-i acul la cravată. 

Sebastian îşi privi gura strâmbându-se ironic. Cel 
puţin unul dintre domnii tineri nu era în prezent încântat 
de perspectiva de a lua masa cu el. Lăsându-l la o parte pe 
Peregrin, ştia prea bine că, de fiecare dată când organiza 
o petrecere, nu făcea ca aceasta să fie o ocazie plăcută 
pentru invitaţi. Când intra în cameră, discuţiile se stingeau, 
râsetele încetau şi totul devenea puţin mai pragmatic. Toată 
lumea avea ceva de câştigat de la un duce și toată lumea 
avea ceva de pierdut. Prezenţa lui le impunea oamenilor un 
fel de prudenţă, ca o plasă fină ce prindea în ea adevărurile 

şi impulsurile nestăpânite. În viaţa unui duce, venea un 
moment în care rareori mai întâlnea o opinie sinceră, astfel 
că, dacă ar fi fost în drum spre iad, toată lumea s-ar fi dat 
politicoasă din calea lui, dorindu-i drum bun. 


— Ramsey, spuse el. 


Valetul începuse să-i scuture de praf mâneca deja 
impecabilă a sacoului îmbrăcat pentru cină. 


— Alteța Voastră? 

- Dacă ar fi să intri peste mine în birou, m-ai găsi 
stând acolo într-o dezordine totală şi cu o pereche de 
picioare ițindu-se de sub birou, ce-ai face? 

Ramsey rămase nemișcat. Ridică prudent ochii spre 
el, pentru a-i evalua dispoziţia, deşi ştia de acum că nu avea 
să vadă decât ceea ce alegea Sebastian să arate. 

— Atunci, Alteță, zise el, aş aduce o mătură. 

Într-adevăr, asta ar fi făcut. 

— Asta e tot, Ramsey. 


Trebuia să-şi conducă musafirii în sala de mese şi să 
petreacă următoarele trei ore stăpânindu-se să nu-l strângă 
de gât pe fratele lui. 


LO 


Peregrin se apropie de scaunul de alături la fel cum 
un bărbat cu bună creştere s-ar apropia de stâlpul la care 
ar urma să fie biciuit: calm, palid şi cu un mers cam țeapăn. 
Părul lui, de obicei dezordonat, era acum frumos netezit şi 
pieptănat cu cărare. Dar evita privirea lui Sebastian ca un laş. 
De i-ar fi dat Dumnezeu putere — dacă într-o zi avea să cadă 
de pe cal, opt sute de ani din istoria familiei Montgomery ar 
fi ajuns pe mâinile acestui băiat. Castelul Montgomery n-ar 
mai fi intrat niciodată în posesia familiei. Trebuia să facă un 
efort serios să nu-l strângă de gât. 

Urmară murmurele şi foșnetele celor care se așezau 
la masă; ceva mai departe, de-a lungul mesei, se auzi 
o oarecare agitaţie dinspre lordul Hampshire și lordul 
Palmer, care stăteau cu ochii pe bărbaţii așezați la stânga 
lor, în timp ce James Tomlinson se prefăcea că-şi face vânt. 
Stăteau pe locurile unde ar fi trebuit să stea doamnele, dacă 
petrecerea ar fi fost organizată de cineva cu puţină minte. 
Astfel, bătrâna mătuşă a lui Julien Greenfield și cele trei 
studioase erau împrăştiate printre cei treisprezece bărbaţi. 
Sebastian nici măcar nu încercă să înţeleagă cum de fusese 
posibil acest lucru. 


— Cât de reconfortant este să ai atâţia oameni tineri la 
masă! spuse mătuşa Greenfield cu voce tare, din dreapta lui. 


— Chiar aşa, răspunse el politicos. 

Peregrin părea extrem de fascinat de farfuria lui goală. 

Valeţii se aliniară şi ridicară capacele de argint de pe 
platourile cu primul fel de mâncare, dezvelind friptura de 
fazan şi un sos roşu ca sângele. 


Tacâmurile zdrăngăneau, iar paharele de vin reflectau 
lumina lumânărilor. 


Peregrin nu-și făcuse curaj încă să se uite la el. 
Sebastian privea cu ostilitate profilul fratelui său, gata să 
dea în clocot de furie. 


Foarte încet, Peregrin ridică privirea spre el. 

Tânărul se cutremură când privirile li se întâlniră. 

Sebastian zâmbi uşor. 

— Cum este fazanul? 

Peregrin făcu ochii mari. 

— Este excelent, mulţumesc. 

Își atinse mâncarea cu furculiţa, apoi spuse: 

— Eu... aaa, sper că aţi avut o călătorie fără peripeții, 
domnule. 


— Da, spuse Sebastian, luând o gură de apă. La 
întoarcere însă, lucrurile au devenit interesante. 

Peregrin înghiţi în sec cu zgomot. 

Musafirii se angrenaseră în conversații animate. 
Ducele reuşi să distingă murmurul calm al vocii grave a 
domnişoarei Archer, în celălalt capăt al mesei, urmat de 
râsul prea zgomotos al tinerilor înflăcăraţi din jurul ei. 
Aproape că se strâmbă. Indiferent care ar fi fost lucrul ce 
putea cu adevărat s-o intereseze pe domnişoara Archer, 
niciunul dintre acei băieţi nu i-l putea oferi. 


— Voi pleca mâine la Londra, îi spuse el lui Peregrin, 
iar luni, când mă voi întoarce, te voi aştepta în biroul meu la 
ora şase. 

Deşi nu îşi închipuise că era posibil, chipul fratelui său 
deveni şi mai alb. 

Şi, doar ca să vadă ce s-ar întâmpla, luă cuțitul şi îl 
înfipse brusc în bucata de carne din farfurie. 

Furculiţa lui Peregrin căzu zăngănind pe masă. 


Şaisprezece capete se întoarseră spre ei, ca după un 
foc de armă. 


CAPITOIUL 10 


e ARDE 


Annabelle se trezi din cauza unui zăngănit slab, pe care 
nu-l putea identifica. Ar fi vrut să-l ignore, pentru că perna 
de sub obrazul ei era incredibil de moale și de ispititoare, ca 
un nor în braţele ei. 

Și... nefamiliar. 

Era trecut de şase — simţea asta în oase. 

Dormise prea mult. 

Se ridică în şezut, şi, undeva, în întuneric, se auzi un 
scrâşnet. 

Contururile obiectelor din cameră începură să se 
limpezească: stâlpii opulenţi, ferestrele înalte, lumina slabă 
a unui sfeşnic... se afla în casa ducelui de Montgomery, iar 
lângă şemineu era o cameristă cu un vătrai. 

Se trânti înapoi pe perne: nu existau nici focuri de 
întreţinut, nici vreun văr poruncitor şi nici nenumărați copii 
care să-şi aştepte micul dejun... 

Își trecu mâna peste faţă: fruntea îi era umedă. 

— Cât este ceasul? 

— În jur de şase şi jumătate, domnişoară, spuse 
camerista. Vreţi să trimit după un ceai? 

Cât de tentant era să-și bea ceaiul în pat! În ciuda 
jumătăţii de oră dormite în plus, îşi simţea trupul ciudat de 
moale. Dar tot avea de făcut o traducere înainte să înceapă 

activităţile zilei. Cu un efort, reuşi să-şi scoată un picior din 
pat. Era greu ca plumbul. 

— Aş putea cumva găsi ceva de mâncare la ora asta? 
întrebă ea. 

Camerista făcu ochii mari când îi înţelese intenţia. 
Probabil nu mai văzuse niciodată vreun invitat care să se 
trezească înainte de răsăritul soarelui. Nobilii nu se trezeau 
înainte de prânz; Annabelle ştia prea bine asta. 


(CA) 


m a IMM 


Valetul porni înainte spre salonul pentru micul dejun, 
apoi se opri brusc şi pocni din călcâie. 

— Alteța Voastră, domnişoara Archer, anunţă el. 

Fu gata să înlemnească cu piciorul în aer. 

Într-adevăr, era deja cineva la masă. Era ascuns în 
spatele unui ziar desfăcut, dar nu exista nicio îndoială că era 
stăpânul casei. 

Evident, trebuia să fie invitata singurului nobil din 
Anglia care nu se trezea pe la prânz. 

Ochii lui Montgomery îi întâlniră privirea peste 
marginea ziarului, surprinzător de treji în ciuda orei, 
iar impactul cu ei îi provocă un val de căldură în stomac, 
conştientizându-i prezenţa. Işi împreună palmele în faţă, 
cât putu de strâns. 

Una dintre sprâncenele lui Montgomery se ridică 
rapid. 

— Domnișoară Archer! S-a întâmplat ceva? 

Da. 

O neliniştea. 

Privirea lui afurisit de inteligentă şi siguranţa de sine, 
pentru care nu făcea niciun efort, o impresionau, iar trupul 
ei nu mai putea acum să scape de senzaţia atingerii lui. Îşi 
amintea forța braţului care îi strângea mijlocul, atingerea 

rece a buzelor pe urechea ei... parfumul lui discret, însă 
extrem de invaziv, ce rămăsese cu ea până când făcuse baie, 
cu o seară înainte. Trupul ei ştia acum câteva lucruri despre 
el şi era intrigat, când n-ar fi trebuit să fie. Nici măcar nu-l 
plăcea pe bărbatul acela. 


— Mi s-a spus că pot lua micul dejun aici, Alteță. 
— Se poate, spuse el, iar ea avu impresia că el lua niște 
decizii rapide în timp ce vorbea. 


Puse ziarul jos şi îi făcu semn unui valet să pregătească 
locul din stânga lui. 


Ei i se strânse stomacul. Nu acolo trebuia să stea. 
Dar el deja împăturea ziarul, ca şi cum chestiunea era deja 
rezolvată. 


Fu un drum lung pe lângă scaunele goale din lateralul 
mesei până când ajunse la locul desemnat, 


Montgomery o privi cu expresia neutră a unui aris- 
tocrat. Un ac cu cap de diamant sclipea la fel de impenetrabil 
pe eşarfa lui neagră de mătase. 


— Sper că n-a fost ceva în camera dumitale care te-a 
trezit atât de devreme. 


— Camera este excelentă, Alteță. Doar că mie nu mi se 
pare că este chiar atât de devreme. 


Asta păru să trezească un licăr de interes în ochii lui. 
— Într-adevăr, nu e. 


Spre deosebire de ea, probabil că el nu fusese învăţat 
să se trezească în zori. Poate chiar îi făcea plăcere. 


Valetul care pregătise scaunul se aplecă peste umărul 
lui Annabelle. 


— Doriţi ceai sau cafea, domnişoară? 

— Ceai, te rog, răspunse ea, atentă să nu îi mulţu- 
mească, pentru că într-o astfel de casă nu se obişnuia să le 
mulțumeșşti valeţilor. 

El o întrebă în continuare dacă dorea să-i pregătească 
o farfurie cu gustări şi, pentru că ar fi fost ciudat să se ridice 

imediat după ce se aşeză, spuse da. În realitate, nu îi era 
prea foame. Camerista îi strânsese pesemne corsetul mai 
tare decât în mod normal. 

Montgomery părea că terminase de mult de mâncat. 
Lângă teancul lui de ziare era o ceaşcă goală. Dar de ce îi 
poruncise să stea lângă el? Fusese cufundat în lectură. Dar 
ştia acum că era un bărbat conştiincios. Să fie politicos era 
pentru el o datorie, la fel cum era şi datoria de a porni călare 
prin ger ca să salveze de sine însăși o musafiră încăpăţânată. 
Ar fi trebuit să noteze și asta pe foaia lui de observaţie: 
„foarte politicos”. Atâta timp cât nu te lua drept o stricată 
care voia să parvină, desigur. 


— Eşti una dintre activistele doamnei Tedbury, rosti el. 
Ei bine, nu o lua pe ocolite. 

— Da, Alteță. 

— De ce? 

Simţea interesul lui sincer. 

Picături de sudoare i se adunară pe spate. 


Avea acum şansa de a sta în faţa inamicului lor şi nu 
era în formă. Calmă. Stai calmă! 

— Sunt femeie, spuse ea. Este firesc să cred în 
drepturile femeilor. 

Montgomery ridică din umeri cu un gest surprinzător 
de galic. 

— Multe doamne nu cred în acest gen de drepturi 
pentru femei, spuse el, iar dacă Legea Proprietății din 1870 
va fi modificată sau nu, pentru dumneata personal nu va fi 
nicio diferenţă. 

Iat-o din nou — aroganţa! Sigur că bănuia că ea nu 
avea nicio proprietate pe care s-o piardă în faţa soţului ei şi, 
astfel, nici vreun drept de vot pe care să-l piardă. Aroganţa 
lui era şi mai enervantă când avea dreptate. 


Își linse buzele uscate. 

— Cred, de asemenea, în etica aristotelică, spuse ea, 
iar Aristotel spune că valoarea superioară este lupta pentru 
binele comun, nu pentru cel individual. 

— Dar femeile nu aveau drept de vot în democraţiile 
greceşti, răspunse el, cu umbra unui zâmbet zăbovindu-i pe 
buze. 

Ai fi putut spune că îi plăcea discuţia. 

Iar sclipirea ochilor lui o făcu să fie imprudentă. 

— Au uitat să includă drepturile femeilor în binele 
comun, zise ea. O simplă greşeală; se pare că sunt uitate 
frecvent. 

El dădu din cap. 

— Dar ce spui despre faptul că nici bărbaţii care nu 
deţin o proprietate nu pot vota? 

Chiar îi plăcea discuţia. Așa cum îi plăcea unei pisici 
să se joace cu șoarecele, înainte de a-l mânca. 

Se simţea de parcă un ciocan începuse să-i izbească 
tâmplele, transformându-i capul într-o masă de durere ce 
zvâcneşte. Dar erau singuri, iar el era dispus s-o asculte. 
Trebuia să încerce. 

— Poate ar trebui să existe mai multă echitate şi pentru 
bărbaţi, Alteță. 

N-ar fi trebuit să spună asta. 

El clătină din cap. 

— Şi socialistă, şi feministă, spuse el. Ar trebui să îmi 
fac griji că îmi vei corupe angajaţii cât stai aici, domnişoară 
Archer? Voi avea de înfruntat o răscoală când voi reveni 
mâine de la Londra? 

— N-aş îndrăzni, murmură ea. Probabil că există şi o 
temniţă sub casă. 


El o privea cu ochi de vultur. 

— Există, zise el, şi apoi adăugă: Te simţi bine, 
domnişoară? 

— Da. 

Temniţă? Nu mai putea să conteste faptul că avea 
febră. 


Valetul reapăru şi îi puse sub nas o farfurie: hering 
afumat, rinichi prăjiţi şi un terci verzui. Un miros fierbinte 
şi sărat se ridică spre ea, întorcându-i stomacul pe dos. 

Mantgomery pocni din degete. 

— Adu-i domnişoarei Archer o portocală decojită, 
porunci el, fără să se adreseze cuiva anume. 

Ea se uită la mâna lui fără mănuşă, care stătea acum 
liniştită pe masă. O mână elegantă, cu degete lungi şi fine. Ar 
fi putut aparţine unui muzician care cânta la un instrument 
clasic. Pe degetul mic, safirul de un albastru întunecat 
al inelului cu sigiliu părea să înghită lumina ca un ocean 
minuscul. 

Apoi îi simţi privirea și ştiu că el își dădea seama că ea 
îl studia atent. 

— Acela este Manchester Guardian, spuse ea repede, 
dând din cap spre ziarul pe care el îl lăsase jos. 

Montgomery îi aruncă o privire ironică. 

— Înţeleg că m-ai luat drept un cititor de Times. 

- De Morning Post, de fapt. 

Un ziar mai rigid decât Times. Sufragetele citeau The 
Guardian. 

— Ai avut dreptate în toate privinţele, zise el, ridicând 
exemplarul din The Guardian, ca să-i dezvăluie ziarul Times 
şi, apoi, Morning Post. 

— Sunteţi foarte meticulos, Alteță. 

— Nu chiar. Când vrei să înţelegi ce se întâmplă în 
ţară, citeşti opiniile tuturor părţilor. 

Îşi aminti că el era omul pe care regina îl numise 
în fruntea Partidului Conservator, ca să-l conducă spre 
victorie. Era firesc să vrea să ştie ce se întâmpla în ţară, ca să 
o poată manipula mai eficient. 


98 


Cum l-am cucerit pe duce 


Ah, simţise asta deja în Piaţa Parlamentului, când 
li se încrucişaseră privirile, o simţise aşa cum orice ființă 
o recunoștea pe alta de felul ei: Montgomery era un om 
inteligent, foarte inteligent. Era la fel de neliniştitor ca şi 
cunoaşterea intimă a faptului că vesta lui ascundea un trup 
musculos. 


Întinse mâna după ceaşcă, iar porţelanul delicat se 
cutremură, vărsând ceaiul din el. 


— Iertare, murmură ea. 
Montgomery se uită cu ochi mici spre ea. 
Un valet veni repede, luând ceaşca și farfurioara. 


Ea încercă să se întindă, pentru a simţi mai mult aer 
în plămâni. Asta nu o ajută; parcă avea un bolovan pe piept. 


— Îmi cer scuze, șopti ea, trebuie să plec. 

Ducele spuse ceva, dar nu prea înţelese. Picioarele 
îi erau grele şi se chinui să se ridice. Un pas, alt pas... 
îndepărtându-se de masă, privirea i se înceţoşă. 

O, Doamne, nu! 

Un scaun hârjâi podeaua și ea se prăbuşi cu capul 
înainte într-un tunel negru. 


0 


Se trezi întinsă pe spate, cu trupul vibrând de parcă 
ar fi fost invadat de un roi de albine. Se afla pe o canapea, 
cu picioarele pe braţul acesteia şi cu mirosul înţepător al 
sărurilor în nas. Câteva chipuri erau aplecate deasupra ei. 
Doamna Beecham, menajera, valetul şi Montgomery. 

Ducele avea un aer întunecat. 

— Deci nu te simţeai bine, zise el. 

Ea se uită furioasă la el, căci practic o obligase să se 
simtă rău cu profeția lui pesimistă de pe câmp, de cu o zi 
înainte. 

— Mă simt bine, Alteță. 

El se lăsă într-un genunchi lângă ea, privind-o cu 
asprime. 

— "Ţi-ai fi spart capul de podea dacă nu te ţineam. 

Demoazelă pe calul lui, demoazelă leşinând în braţele 
lui... Ea avu impulsul nebunesc de a râde, dar nu ieşi decât un 
sunet îngrozitor, de parcă s-ar fi înecat. Doamna Beecham 
îşi duse mâna la gură, îngrijorată. 

— Medicul meu va veni în curând, zise Montgomery. 

Un doctor? Încercă să se ridice. 

— Nu pot să... 

Mâna lui îi cuprinse umărul și o împinse pe canapea, 
blând, dar ferm. 


— S-ar putea să delireze, îi spuse valetul doamnei 
Beecham, ca și cum ea nu l-ar fi auzit. 


- Nu înţelegeţi, spuse ea, detestând disperarea care se 
simţea în vocea ei. 


Nu mai fusese bolnavă de când era mică. Nu putea să 
fie, mereu era ceva de făcut. Acum erau școala... copiii pe 
care îi pregătea... 


— Pe cine să anunţ? o întrebă ducele. 
Cuvintele se învârteau greoi în capul ei. 


— Pe profesorul Jenkins, răspunse ea. Nu cred că voi 
termina traducerea la timp. 


— E clar că delirează, biata de ea, rosti doamna 
Beecham. 


— Mă refer la rudele dumitale, zise Montgomery iritat. 
— Ah, spuse ea. Pe nimeni. 


La ce bun să-i spună lui Gilbert? Ea era cea care avea 
grijă de ei; n-ar fi făcut decât să se enerveze. Lacrimile îi 
înţepau nasul, extrem de fierbinţi. Dacă pierdea examenul, 
punea în pericol stipendia... viitorul ei... 


— Pe nimeni, repetă ea, deci nu pot... nu pot fi bolnavă. 
Urmă o pauză. 

— Înţeleg, spuse Montgomery. 


Se uită la el, pentru că tonul lui devenise suspect de 
blând. 


— Vei fi pe mâini bune aici, adăugă el. 
Îşi dădu seama că mâna lui era şi acum pe umărul ei, 
ancorându-i cu greutatea sa trupul care părea înfierbântat. 


— Nu îmi permit... 

Un doctor, vru ea să spună, dar el clătină din cap. 

— Vei fi în siguranţă aici. 

În siguranţă. 

O promisiune greu de îndeplinit. Dar el părea atât de 
calm, că nici nu se punea problema că n-avea să fie aşa. Că 
cineva se putea lăsa în grija lui o vreme. Din câte se părea, 


nu era nevoie să simpatizezi o persoană ca să ai încredere 
în ea. 


Ei 
a PD — — 


Sebastian se plimh prin faţa uşii camerei în care se 
afla domnişoara Archer, privind încruntat ceasul de buzunar 
din mână. După toate aparențele, avea să fie plecat de mult 
spre Londra când avea să ajungă doctorul Bärwald acolo, 
aşa că trebuia să se bazeze pe valetul lui pentru a da toate 
instrucţiunile necesare. 

Putea să leşine şi să cadă din mers, ca un buştean. Iar 
lucirea aceea de panică din ochii ei, de adineauri... Nu se 
simţea vinovat pentru asta. Era o femeie matură, în toate 
mințile. Fusese întru totul decizia ei să plece pe gerul acela 
îmbrăcată într-o haină jerpelită. 

Îşi puse ceasul în buzunar şi se întoarse spre Bonville. 

— Dacă starea ei se înrăutățește cât timp sunt la 
Londra, ordonă să se trimită o telegramă la reşedinţa din 
Belgravia. 


Buzele valetului se strânseră de uimire. 

— Da, Alteța Voastră. 

— Şi... Bonville... 

Valetul se apropie. 

— Alteță? 

— Spune-i omului meu să afle ce este cu domnişoara 
Archer. 


CAPITOLUL 11 


= pat Pa e i 


Annabelle sări din somn, cu inima bubuind şi 
chinuindu-se să respire. Era vechiul ei coşmar, în care cădea 
de la mare înălţime şi, exact când toţi muşchii ei se încordau, 
pregătindu-se de impact, deschidea ochii. 


Lumina strălucitoare a dimineţii de iarnă îi spintecă 
brusc capul. 


— Fir-ar! 
Vocea îi sună dogit. 
— Te-ai trezit. 


Hattie sări din fotoliul în care stătea, de lângă şemineu, 
iar Catriona se ridică de pe locul ei, ce-i drept cu mai multă 
prestanță. Salteaua se lăsă când se aşezară amândouă pe 
marginea patului, cu ochii la ea. 


Annabelle se chinui să se ridice în șezut şi îşi dădu părul 
ciufulit după ureche. 


— Cât este ceasul? șopti ea. 


— Nouă, spuse Hattie şi îi întinse un pahar cu apă. 
Şaisprezece decembrie, adăugă ea. 


Dumnezeule! Luni. Deci dormise o zi şi două nopţi şi îşi 
amintea foarte puţine lucruri. Luă o gură de apă. 


Hattie îi puse mâna pe frunte. 
— Cum te simţi? 


Ca bătută. De parcă s-ar fi prăbuşit un zid peste ea, se 
gândi. 

— Puțin obosită, spuse ea, mulţumesc. 

Cele două prietene ale ei aveau pe sub ochi vagi 
cearcăne viorii. Probabil că ale lor fuseseră degetele moi pe 
care le simţise pe faţă în visele ei febrile. Ele o răcoriseră și o 
supravegheaseră. 

Simţi că i se strânge inima. 

— N-am vrut să vă stric petrecerea. 

De fapt... 

— Nu trebuia să plecăm ieri? 

— Nu erai în stare să călătorești, aşa că am trimis vorbă 
şi am mai rămas, spuse Catriona. O să mai stăm câteva zile. 

Îngrozită, puse jos paharul. 

— Sunteţi tare amabile, dar nu este necesar. 

Hattie o contrazise plescăind din buze. 


— Nici nu putem să te lăsăm aici singură. Practic, ducele 
este burlac. 

Enervant, dar adevărat. 

Se mişcă sub aşternut. Se simţea inconfortabil să accepte 
atâta îngrijire, de parcă ar fi purtat un corset care îi provoca 
mâncărimi. Sau poate că era sentimentul de vinovăţie. Îşi 
dădea bine seama că ele aşteptau o explicaţie pentru toate 
acestea, cu politeţe şi cu răbdare. 

Se întreba cât de fost atente ar mai fi fost cu ea dacă ar fi 
ştiut adevăratul motiv pentru care plecase ca din pușcă. 

Doamnelor, acum şapte ani am avut un iubit. Nu, nu 
genul de iubit care îţi trimite scrisori şi care fură un sărut 
sau două, ci genul de iubit care îţi ridică rochia şi îţi fură 
inocența. Iar tatăl lui mi-a vorbit urât, la fel ca ducele, așa 
că am fugit. 

— Îmi pare rău, spuse ea. Cum v-am zis în bilet, ducele 
m-a recunoscut şi a avut loc o neînțelegere. Am plecat prea în 
grabă. 

— Dar, vezi tu, tocmai asta este îngrijorător, spuse 
Hattie. Tu eşti întotdeauna atât de cumpătată! Nu ne-am 
închipuit că poţi face un lucru atât de pripit... decât dacă... 


— Dacă? 
— Să spunem că s-a purtat groaznic de urât cu tine? 


Ti-ai ales prost omul... eforturile tale nu vor duce 
la nimic... Se crispă puţin amintindu-și cuvintele lui 
Montgomery. 


— Nu îşi arătă chiar latura fermecătoare, zise ea. 
Hattie strânse din buze. 

— Are şi o latură fermecătoare? 

Nu avea. 


Apoi îşi aminti cum arăta atunci, pe deal, cu pălăria sub 
braţ. Sincer. Ceva infinit mai valoros decât farmecul... 


— Valetul lui ţi-a adus astea, spuse Catriona, arătând 
spre noptieră. 

Era un teanc de cărți care nu fusese acolo până atunci. 

- E şi un bilet. 

Hattie îi întinse un plic alb. 

— Murim de curiozitate să aflăm ce scrie. 


Hârtia din plic era groasă şi fină precum mătasea 
presată. Monograma ducelui era imprimată în partea de sus, 
cu spirale aurii. 


Dragă domnişoară Archer, 

Alteța Sa, ducele de Montgomery, vă urează însă- 
nătoşire grabnică şi vă pune la dispoziţie aceste cărți: 
un Voltaire, un Rousseau, un Locke, precum şi câteva 
lecturi mai vesele. Dacă aveţi în minte o anumită carte, 
vă rog, nu ezitaţi s-o cereţi. Biblioteca este la dispoziția 
dumneavoastră. 

Al dumneavoastră servitor, 


Ramsey 

Annabelle le întinse biletul prietenelor ei. 

— Îmi doreşte însănătoşire grabnică, zise ea, uitându-se 
la cărţi. 

Voltaire, Rousseau, Locke: toţi filosofi cunoscuţi pentru 
ideile lor despre democraţie. Ultima carte, un volum gros, n-o 
ştia. 

— Dostoievski, spuse Catriona, un roman rusesc tradus 
recent în engleză. Am auzit că face senzaţie la Londra. 

Annabelle deschise cartea. Crimă şi pedeapsă. Po- 
vestea şocantă a unui student şi pericolul intoxicării ideo- 
logice, citi ea. 

Se uită la ele. 

— Alteța Sa îmi trimite un mesaj despre activismul 
politic, zise ea cu acreală. 

Sau era ideea lui de glumă? Ştia acum ce umor inteligent 
se ascundea sub faţada aceea rece. Dacă era o glumă, era 
ciudat de intimă. 

Se rezemă iar pe perne, deja obosită, fără să ştie dacă să 
zâmbească sau să se încrunte. Poate că nu îl plăcea propriu- 
zis, dar îşi dorea foarte, foarte mult să îl înţeleagă. 


Go 
-—— iM 


O bătaie ezitantă în uşă îl făcu pe Sebastian să ridice 
ochii de pe birou şi să se uite la ceas. Fratele lui era punctual. 
Regretabil era faptul că Peregrin se purta într-o manieră atât 
de disciplinată doar când simţea că i se strânge laţul în jurul 
gâtului. Această situaţie avea să se schimbe. 


Fratele lui se strecură în cameră cu o expresie gravă. 
— Stai jos, îi spuse Sebastian. 

Peregrin ezită. 

— Pot să-mi prezint mai întâi scuzele? 


Avea cearcăne negre sub ochi, de parcă nu închisese 
ochii deloc. 

- Poţi. 
Peregrin respiră întretăiat. 


— Regret ce am făcut, începu el. Voiam doar să mă 
bucur de puţină companie înainte de a pleca în Țara Galilor. 
Nu am vrut să te înfrunt intenţionat; ei ar fi trebuit să plece 
înainte să te întorci tu. 


Şi se descurcase bine până la ultima parte. Un puls slab 
începu să bată în urechile lui Sebastian. 


— Cu siguranță te-ai aşteptat să existe oricum nişte 
consecințe. 

Peregrin înghiţi în sec. 

— Adevărul este că, atunci când mi-am dat seama, 
m-am gândit că nu mai pot retrage invitaţiile. 

— Stai jos, repetă Sebastian, după care spuse: Tocmai 
asta e problema, nu? Cazi în propriile tale capcane, pentru că 
acţionezi fără să te gândeşti la consecinţe. 


Își rezemă braţele de birou. 

— Acesta este un comportament de copil, Peregrin. 
Lumea bărbaţilor nu funcţionează aşa. Există întotdeauna un 
preţ pe care îl plăteşti pentru acţiunile tale şi nimeni nu-l va 
plăti în locul tău. 

Peregrin se uită în altă parte. 

— Ştiu că merit o pedeapsă pentru asta. 

— Nu te voi pedepsi. 

Ochii lui căprui se uitară la el cu suspiciune. 


— Să fie limpede, zise ducele, meriţi să fii pedepsit. Dar, 
cum este clar că pedeapsa nu are asupra ta un efect corector, 
nu îi mai văd rostul. 


Luă hârtia pe care o adusese de la Londra. 

— M-am întâlnit ieri cu amiralul Blyton. 
Peregrin înlemni. 

Sebastian îi întinse formularul peste birou. 

— Scrisoarea ta de acceptare în Marina Regală. 

O paradă de emoţii se desfăşură cu repeziciune pe fața 
lui Peregrin: confuzie, uimire, panică. Panică înainte de orice. 
Dădu să se ridice, albit la faţă. 


— Nu. 

Sebastian îi aruncă o privire ostilă. 

— Stai jos! Și da. 

Peregrin apucă strâns marginea biroului. 

— Eu nu sunt soldat. 

— Evident, spuse Sebastian. Dacă erai, ai fi avut o mi- 
nimă disciplină şi n-ar fi trebuit să găsesc în casa mea 
şaisprezece musafiri nepoftiţi. 

Peregrin clipi din ochi de parcă l-ar fi văzut pentru 
prima oară. 

— Mă trimiţi la moarte pentru o petrecere? 

— La moarte? 

Pulsul începu să-i bată în urechi. 

— Peregrin, asta este instrucţie, nu bătălie. 

— Dar navele acestea... sunt infestate cu molime fatale 
şi mâncare putrezită şi... şobolani! 

— La Marină, unde sunt cele mai înalte standarde de 
igienă din lume? Prostii! 

— Voi fi pe mare săptămâni întregi, luni! ţipă Peregrin. 

— Nici asta n-a omorât pe nimeni până acum, zise 
Sebastian, deloc mişcat. Vei pleca la Plymouth în februarie. 
Acum semnează. 


Peregrin se uită la stilou şi la foaia din faţa lui de parcă 
ar fi fost un pahar de cucută. 


Când ridică privirea, buzele îi tremurau. 
— Nu... nu mă poţi obliga. 


Asta nici măcar nu merita un răspuns. Îl putea obliga pe 
Peregrin să facă orice; putea să-l închidă, să-l dea afară, să-i 
taie toate fondurile şi să-i întoarcă împotriva lui pe toţi pairii 
din regat. Putea să-i ia şi ultima cămaşă de pe el şi nimeni 

n-ar fi îndrăznit să-i spună ceva. Asta era regula cu fiii şi cu 
fraţii mai mici. 

Sudoarea se adunase deasupra sprâncenelor lui Peregrin. 

— Aș putea să-ți dovedesc, rosti el răguşit. Pune-mă să 
administrez proprietăţile din nord vreme de un an... 

— Semnează! 

— Frate, te rog! 

Cuvintele căzură neputincioase, ca nişte păsări 
împușcate în zbor. 

Sebastian se crispă. 

Spaima din vocea fratelui său îl lovise ca un pumn în 
piept. 

Propriul lui frate era înspăimântat de el, ca şi cum ar fi 
fost un tiran nebun, care pretindea lucruri nerezonabile. 

Se ridică brusc în picioare. Fața lui Peregrin căpătă 
un aer precaut, iar asta îl irită și mai tare. Ocoli biroul, 
oprindu-se doar cât să-l ia de ceafă pe fratele lui. 

— Ridică-te! 

Peregrin se ridică în picioare, iar Sebastian îl prinse de 
umăr şi îl răsuci cu faţa spre perete. 

— Uită-te la astea, îi spuse el, arătând spre şirul de 
tablouri cu proprietăţi. Aici nu este vorba doar de tine. Avem 
zece proprietăţi în două ţări. Familia noastră este una dintre 
cele mai vechi din Anglia. Noi suntem unii dintre cei mai mari 
proprietari de terenuri din Anglia, iar dacă mâine cad de pe 
cal şi îmi frâng gâtul, toate acestea vor ajunge în mâinile tale. 

Apoi îl întoarse pe fratele lui cu faţa spre el. 

— Dacă nu eşti un bărbat capabil, casa noastră te va 
îngropa ca o avalanșă — şi nu vei fi singurul care va pieri. 
Crezi că viața a mii de angajaţi şi de chiriaşi este un joc? 
Dumnezeule, numai recuperarea castelului Montgomery este 
o misiune grea, şi nu trece nicio zi în care să nu detest faptul 
că reşedinţa familiei mele se află în mâinile altuia. 

Ochii lui Peregrin aveau căutătura sălbatică şi înspăi- 
mântată a omului încolţit. 

— Dar asta e, spuse el. Nu vreau asta. 

— Ce ai zis? 

— Nu pot, nu vezi? începu să ridice vocea. Nu pot. Nu 
pot să fiu tu. 

— Nu ridica tonul, spuse Sebastian, cu vocea scăzută 
periculos de mult. 

Peregrin începu să se zvârcolească în strânsoarea lui. 

— Pe tine nu te interesează ce se întâmplă cu mine! 
Dacă nu aş fi fost moștenitorul tău, nici n-ai fi observat că 
exist, dar eu nu pot fi duce. 

Revelaţiile curgeau ca nişte lovituri. Dintr-odată, piesele 
se aşezau la locul lor şi lucrurile care până atunci păruseră 
absurde începeau să capete sens. O furie îngheţată îi urcă în 
gâtle). 

— Despre asta a fost vorba în tot acest timp? Com- 
portamentul tău absurd? Ca să demonstrezi cât de nepotrivit 
eşti? 

Ochii lui Peregrin străluceau înfierbântaţi și îşi în- 
cleştase mâna pe braţul cu care îl Sebastian îl imobilizase. 

— Nu este locul meu, nu pot să fiu duce. 

— Succesiunea ereditară spune că e, fie că îţi place, fie 
că nu, zise Sebastian cu răceală. 

— Ai putea avea fii, ripostă Peregrin. De ce nu ai? De ce 
mă obligi pe mine să plătesc pentru asta? 

Dintr-odată fură față-n faţă: mâna lui strângea în pumn 
haina fratelui său, iar chipul lui Peregrin era schimonosit de 
furie şi de uimire. Se zbătea în continuare în mâinile lui ca o 
păpuşă. 

Lucrul acesta îl făcu pe Sebastian să se oprească brusc, 
precum în faţa unui zid. 

Dumnezeule... Nu ar fi trebuit să se ajungă până acolo. 

Îşi retrase mâna şi se dădu înapoi, cu pulsul zbă- 
tându-i-se în gât. 

Lui Peregrin i se lăsară umerii. 

Ei, fir-ar să fie! Sebastian își netezi mânecile, apoi mai 
făcu un pas în spate, ca să pună şi mai multă distanţă între ei. 

Obrajii fratelui său ardeau, dar acum se adunase şi 
aştepta, uitându-se sfidător la el şi, fără îndoială, plân- 
gându-şi de milă. 

Nu cu mult timp în urmă, băiatul abia îi ajungea până 
la cot, iar părul lui era o claie pufoase de bucle blonde. Să 
nu-i observe existența? Sebastian clătină din cap. Ar fi trecut 
în calea glonţului pentru fratele lui, la fel de firesc și natural 
cum respira. 

Când vorbi din nou, vocea lui deveni implacabilă. 

— În februarie te duci la Plymouth. Și voi uita lucrurile 
pe care le-ai spus azi. 


Peregrin închise ochii, dând încet din cap. 

— Da, domnule. 

Şi continuă să dea din cap în timp ce stătea cu ochii 
în pământ, uitându-se la pantofi, iar Sebastian înţelese că 
încerca din răsputeri să-și reţină lacrimile. 

Se întoarse să se uite pe fereastră. În întunecimea 
nopţii, nu-şi vedea decât propria reflexie deformată. 

— Te sfătuiesc să o vezi ca pe o oportunitate, nu ca pe o 
pedeapsă, adăugă el. 

Ar fi trebuit, probabil, să spună mai multe, dar, cum 
se întâmpla de obicei când interveneau lacrimile, nu îi veni 
nimic în minte. 

— Semnează! Pe urmă poţi pleca. 


39 


DC Aa -—— 


Undeva, în jurnalul ei, fosta lui soţie scria că avea un 
sloi de gheaţă în locul unde alţii au inima. El înclină să fie de 
acord. Se răcea din interior când avea de înfruntat adversitate, 
un reflex ce semăna cu creşterea pulsului în fața unui pericol. 
Dacă asta însemna că era lipsit de inimă, atunci, aşa să fie. 
Avea avantajul că o parte din creierul lui rămânea lucid în 

toate situațiile. Exceptând, se pare, situaţia în care fratele lui 
îl înjunghia în călcâiul lui Ahile cu precizia lui Paris însuși. 
Ai putea avea fii... de ce nu ai? 


Ceasul se apropia acum de miezul nopţii, iar focul ardea 
cu flăcări mici în şemineu; dar vocea fratelui său încă mai 
răsuna în biroul lui, iar el întinse mâna după cutia cu țigarete. 


Se rezemă de spătarul fotoliului și începu să fumeze. 


Privit printre rotocoalele de fum cenuşiu care pluteau 
în aer, castelul Montgomery părea să prindă viață pe peretele 
întunecat al biroului. Intotdeauna era ceaţă în jurul castelului. 
Era un loc al umbrelor şi al ecourilor. Niciodată nu se simţise 
acolo ca acasă, castelul devenind de mult timp o povară. Dar 
datoria era datorie. Nu poţi pierde o reședință străveche la 
cărți. 

De ce nu ai? 

Fratele lui era un idiot. Da, pe undeva, avea dreptate. 

Se aplecă şi descuie sertarul de jos al biroului. 


Acolo sclipea mătasea galbenă şi dantelată a casetei în 
care se afla jurnalul. Avusese și o mică încuietoare frumos 
decorată, care nu opunea nicio rezistenţă. 


Deschise jurnalul. 


Vederea buclelor şi a înfloriturilor acelui scris de fetiţă 
îl făcu să strângă şi mai tare caietul. ÎI citise o singură dată; cu 
toate acestea, toate cuvintele relevante îi rămăseseră întipărite 
în memorie. Dar poate că la aproape doi ani distanţă sunau 
altfel. 


12 ianuarie 1878 

M. m-a cerut azi oficial în căsătorie. Ştiam că ziua 
aceasta va veni, fusese aranjată cu mult timp în urmă, dar 
sunt ciudat de îndoită. O domnişoară nu ar putea să aspire 
la mai mult decât să devină ducesă. Vreau să fiu ducesă. 
Mama şi papa sunt încântați, desigur. Dar eu nu pot să 
neg că mă doare inima pentru T. Este atât de tulburat, ba 
chiar mă imploră să fug cu el şi jură că mă va iubi veşnic... 

este teribil de romantic. Dacă nu ar fi fost titlul lui, cu 
siguranţă nu l-aş fi ales niciodată pe duce. Nu este deloc 
romantic. E îngrozitor de tăcut şi de sever şi nu l-am văzut 
niciodată dansând. Este de departe cel mai puţin fermecător 
gentleman dintre toți... 


În fine... 
Sebastian aruncă din nou jurnalul în sertar. 


Nu era nevoie să retrăiască prin intermediul lui, cuvânt 
cu cuvânt, când sfârșitul era oricum întipărit în mintea lui. 
După nici şase luni, ea fugise cu tânărul pe care credea că îl 
iubește. Iar el nu se așteptase la asta. Ce ironie! Cum excela 
el la citirea oamenilor în negocierile sale politice, şi totuși, nu 
observase că propria lui soție devenise plictisită şi ostilă, sau 
ambele, și că n-ar fi şovăit să dea foc butoiului cu pulbere. Ca 
să fim drepţi, pentru a înţelege o femeie cu bună creştere ar 
fi trebuit, nici mai mult, nici mai puţin, să poţi citi gândurile. 
La urma urmei, ele erau învăţate să le facă pe plac tuturor şi 
să îndure zâmbind. 


Iar opţiunile pe care le avea el pentru o soţie erau 
aceleași — doamne învăţate să facă pe plac şi să îndure. 
Trebuia să se căsătorească acum cu o frumoasă a frumoaselor, 
măcar ca astfel, mai mult decât înainte de divorţ, să le închidă 
gura detractorilor. Niciodată nu avea să ştie cu adevărat dacă 
măcar viitoarea ducesă îl suporta... 


O zgârietură ușoară îl făcu să privească spre uşă. 
— Intră! 


Ramsey păşi în cameră încet, ţinând în mână o tavă de 
argint pe care se afla un bilet. 


— Alteța Voastră, aveţi un bilet. Mă tem că livrarea a 
fost întârziată. 


— Cine îl trimite? 

— Domnișoara Archer, Alteța Voastră. 
Se îndreptă în fotoliu. 

— Ce face? 

-- E destul de slăbită, înţeleg, şi tot febrilă. 

Dar putea să scrie, iar ăsta trebuia să fie un semn bun. 
Pe de altă parte, ea încercase să dezbată chestiuni de politică 
cu el când era gata să leşine. Incăpăţânată femeie! 

Desfăcu plicul. 

— Informatorul meu a trimis ceva despre ea? 

— Nu, Alteța Voastră. 

Încăpăţânată şi misterioasă. 

Scrisul ei nu era feminin, ci eficient, mâna unei persoane 
care scria mult şi repede. 


Alteța Voastră, 


Apreciez mult ospitalitatea dumneavoastră şi mă 
străduiesc să mă însănătoşesc cât mai repede posibil. 
Mulţumesc pentru generosul împrumut de cărți. Sunt 
intrigată în mod deosebit de povestea rusească despre 
intoxicarea ideologică - o alegere pur întâmplătoare, 
bănuiesc. 


Cu sinceritate, 
A. Archer 


Încăpăţânată, misterioasă și spirituală. 

Îitrimisese cărțile pentru că aşa era politicos să procedezi 
când aveai un musafir care zăcea la pat. Îi trimisese anume 
acele cărţi cu un motiv, ştia că aveau să îi dea de gândit, iar 
gândurile ei îl intrigau. Cu ochii ei expresivi, nu era greu de 
citit, şi totuşi, o găsea cu totul imprevizibilă. Fi, un lucru era 
sigur — femeia aceea i-ar fi spus verde în faţă bărbatului dacă 
ar fi supărat-o cu ceva. lar Dumnezeu ştia că lui nu-i plăcea 
încăpăţânarea; în momentul acela, viaţa lui era încărcată de 
mizeriile insubordonării, dar ea măcar ar fi făcut ceva zgomot 
înainte ca bărbatul din viaţa ei s-o strivească. Oare exista un 
bărbat în viaţa ei? Spusese că nu avea pe nimeni... 

Îşi dădu seama că îl lăsase pe valet să aştepte, absorbit 
de reflecţiile lui despre Annabelle Archer. 


Băgă biletul în buzunarul de la piept. 
— Asta este tot, Ramsey. 


CAPITOLUL 12 


00 Pe ciinii 


În dimineaţa următoare, Sebastian îl opri pe doctorul 
Bârwald pe holul din fața camerei domnișoarei Archer. 
Tânărul medic căpătă un aer sâcâit. 

— Dar, Alteța Voastră, dacă nu îi sunteţi rudă sau soţ, 
nu vă pot da detalii despre starea ei. 


— Nu are lângă ea un soţ sau o rudă, spuse Sebastian 
iritat. În prezent se află în responsabilitatea mea. 


— Cu tot respectul, Alteță, este pacienta mea. 


— Un lucru care poate fi schimbat foarte simplu, 
spuse Sebastian şi ochii lui Bărwald se făcură mari în dosul 
ochelarilor. 


Sebastian nu avea obiceiul să-şi impună autoritatea; cu 
siguranţă n-o făcuse niciodată cu Bărwald. 


Se priviră preţ de mai multe secunde. 
Doctorul fu primul care se uită în altă parte. 


— Prea bine, spuse el cu pronunţatul lui accent 
german. Deja se recuperează frumos — femeile de la ţară 
sunt rezistente, nu? Dar, între noi vorbind, motivul pentru 
care răceala a doborât-o este că suferă de oboseală cronică. 
Prezintă semne de privare de somn şi de malnutriție. 

Sebastian era şocat. 


— Dar nu o arată. 

— Cum am spus, este rezistentă, spuse doctorul 
ridicând din umeri, dar, ca să-și revină complet, recomand să 
nu călătorească o săptămână după ce dispare febra. 


— Asta nu va fi o problemă, zise Sebastian, imediat. 

— Nu sunt prea sigur, murmură Bârwald. 

— Cum aşa? 

— Pentru că Fräulein se opune ordinelor, Alteța 
Voastră. 

Sebastian simţi impulsul nefamiliar de a-şi da ochii 
peste cap. 

— Da. Fräulein chiar ar face asta. 

— Femeile moderne, spuse doctorul clătinând din cap. 
Oferă-le educaţie şi apoi vor avea impresia că ştiu mai bine 
decât doctorul. 

— O, va respecta recomandările, rosti Sebastian, ui- 
tându-se la uşa camerei ei. 

Malnutriţie? 

O senzaţie neplăcută îi cuprinse stomacul. Nu sub 
supravegherea lui. Până la Crăciun avea să mănânce şi, orice 
probleme ar fi avut, aveau să rămână la porţile castelului 
Claremont. 


CAS] 
— m 


— O săptămână! 

Indignarea lui Annabelle se manifestă din nou în clipa 
în care Catriona şi Hattie intrară în camera ei, după plimbarea 
călare de dimineaţă. 


— O să stau aici până la Crăciun. 

Hattie se instală la măsuţa de toaletă, studiindu-și 
roşeaţa din obraji provocată de vânt. 

— Mie îmi place cum sună, zise ea. Gândeşte-te numai! 
Ducele ar putea să te invite la petrecerea de Revelion. Am 
putea merge împreună la bal. 

Annabelle amuţi o clipă. Stând aşa, rezemată de perne 
în patul imens din pricina unei cumplite dureri de cap, un bal 
aristocratic era ultimul lucru la care se putea gândi. 

— Plec când plecaţi şi voi, este simplu, spuse ea. 

— Nu, veni răspunsul lor la unison. 

Annabelle se uită furioasă la prietenele ei. 

— Şi tu, Brutus? 

— Sunt convinsă că doctorul Bărwald se gândeşte doar 
la binele tău, rosti Hattie cu blândeţe. 

Doctorul Bărwald habar n-avea de tema pe care i-o 
dăduse Jenkins, de copiii pe care îi medita sau de faptul că 
era așteptată la Chorleywood. Imediat ce reușea să se dea jos 
din pat, avea să-l roage pe Montgomery să-i pregătească o 
trăsură. 

— Am rugat-o pe mătuşa să stea aici, ca însoţitoare, zise 
Hattie. Ii face plăcere. 

Minunat! Annabelle se uită în sus, la acoperişul de 
catifea al patului. Nu-şi amintea să fi fost vreodată atât de 
dependentă de ajutorul altor persoane şi îi repugna totul. 

Ei, poate nu chiar totul. 

Erau cărţile. 

Şi mâncarea. De la bucătărie i se trimitea aproape 
mai mult decât putea mânca. Tocăniţa de ieri fusese plină 
de arome, cu bucăţi mari de carne de pui în sos şi cu chifle 
proaspete. Mâncase tot. Iar pe tava ei cu micul dejun fusese 
o selecţie exotică de fructe proaspete, portocale, struguri şi 
pere, și le mâncase şi pe acestea toate, înmuiate în crema 
groasă şi aurie de vanilie. 

Catriona trase un scaun mai aproape de pat. 

— Vrei să-ţi mai citesc din Crimă şi pedeapsă? 

Din direcţia măsuţei de toaletă se auzi un sunet de 
neplăcere. 

— N-am putea să cerem ceva mai drăguţ, cum ar fi Jane 
Austen? întrebă Hattie. Jur, va trebui să desenez un arbore 

genealogic ca să pot urmări romanul acesta. Şi de ce acelaşi 
personaj trebuie să aibă trei nume diferite? 


— Mă îndoiesc că ducele are în bibliotecă romane 
feminine, Hattie, spuse Annabelle cu blândeţe. 


— Atunci, ce-aţi zice de frumosul sonet al lui Tomlinson? 
N-am putea să-l mai auzim o dată? 


Annabelle se uită la teancul de hârtii cu urări de bine 
de pe noptieră. În loc de flori, cei doisprezece tineri de la 
Claremont se întrecuseră în încercări de poezii scrise în 
onoarea ci. Iar Peregrin îi trimisese un pachet de cărţi de joc cu 
care, aparent, puteai juca singur. Luă sonetul lui Tomlinson. 
Pentametrii lui iambici erau șchiopi, dar Hattie găsea că asta 
îi conferea mai mult farmec. Tomlinson ar fi intrat pe lista ei 
de burlaci eligibili dacă ar fi avut un titlu nobiliar. 


Montgomery nici măcar nu îi răspunsese la biletul cu 
mulțumiri. Sigur, nici nu avea motiv să o facă; totuşi, se trezea 
mereu ascultând pașii servitorilor care ar fi putut aduce o 
tavă de argint. Într-adevăr, avea să părăsească patul acesta 
şi castelul Claremont imediat ce avea să se pună pe picioare. 


În noaptea aceea avu un somn agitat, temându-se să 
nu cumva să viseze că se prăbușește într-o groapă neagră. 
Când se trezi, întunericul avea liniştea profundă şi grea a 
orelor de după miezul nopţii. Şi cineva fusese în camera ei. 


Annabelle aprinse lampa de lângă pat cu degete 
nesigure. 


Era o carte nouă pe noptiera ei, iar peste aceasta o altă 
carte de vizită elegantă. 


Deschise plicul cu mişcări lente 


Scrisul era diferit, scrijelit pe foaie cu o precizie 
îndrăzneață. 


Trecu în goană peste cuvinte. 

Domnişoară Archer, 
Am fost informat că îţi plac lucrările lui Jane Austen... 


Brusc, ridică puţin capul. Fir-ai tu să fii, Hattie! Ce 
avea să creadă Montgomery despre un apetit atât de insa- 
țiabil şi aleatoriu pentru materiale de lectură? 


„..Şi avem câteva dintre romanele ei în bibliotecă. 
Eu — la întâmplare — am ales un exemplar din Mândrie şi 
prejudecată. Nu ezita să-mi mai ceri şi altele. 


M. 


Râse amuzată. Mândrie şi prejudecată. Acum nu mai 
exista niciun dubiu că jucau un joc. Cu titluri de cărți. 


Atinse cu vârful degetului „M”-ul scris cu atâta sigu- 
ranţă cu tuş negru. 
E foarte arogant, iar ţie nu-ţi place genul acesta. 


Un lucru pe care trebuia să şi-l amintească tot timpul 
cât avea să fie captivă în bula aceea splendidă, unde 
mâncarea venea la un sunet de clopoțel, iar bibliotecile 
aveau ceruri luminate de stele. 


Totuşi, neliniştea care o frământase toată ziua părea 
să se risipească. Corpul i se destinse imediat ce stinse lampa 
şi căzu în braţele somnului ca un copil. 


Ziua lui Sebastian fusese extrem de productivă încă de 
dimineaţă. Așa se întâmpla când nu existau musafiri pe care 
trebuia să-i distreze. Citise rapoartele de la toate proprietăţile, 
stabilise o nouă metodă de irigație pentru pământurile din 
nord şi finalizase schița pentru ultima etapă a campaniei 
conservatorilor. Ar fi trebuit s-o aibă pe regină de partea lui 
pentru a-i fi acceptată abordarea, fiindcă Disraeli avea să se 

opună, dar, cum tocmai semnase cecul pentru cel mai mare 
foc afurisit de artificii din Anglia, îşi închipuia că Maiestatea 
Sa urma să îi facă pe plac. 


O râcâitură în uşă şi Ramsey se strecură înăuntru. 

- Alteța Voastră, organizatorii balului au încă o su- 
gestie pentru decor. 

El îi aruncă valetului o privire uimită. 

— Nu am timp pentru aprobarea elementelor deco- 
rative. 

— Într-adevăr, numai că la acest element decorativ... 

-- Despre ce este vorba? 

— Despre reni. 

— Reni reali? 

— Da, Alteța Voastră, spuse el cu o faţă absolut neutră. 

— În sala de bal? 

— Da. Din câte se pare, sunt foarte populari printre 
invitaţi. 

Îşi frecă tâmplele. 

— Ramsey, tu crezi că voi aproba o turmă de copitate pe 
parchet ca să le fac pe plac maselor? 

— Nu, Alteță. 

— Atunci, te rog să nu mă mai deranjezi cu asta. 

— Da, Alteță. 

Sebastian studie teancul ordonat de hârtii de pe birou. 

— Am primit vreo corespondenţă? 

— V-am pus toate scrisorile pe birou de dimineaţă, ca 
de obicei, răspunse Ramsey. 


Ştia asta. Fusese o scrisoare de la Caroline, lady 
Lingham, care îi spunea s-o aducă şi pe domnişoara Archer la 
cina anuală de Crăciun, de pe douăzeci şi patru. Vestea despre 
musafira lui se împrăştiase rapid, iar Caroline, evident, fusese 
atentă. 

— Eşti sigur că n-a mai venit ceva între timp? 

Ramsey ştia că nu trebuia să se arate uimit de insistența 
cu care stăpânul său îl întreba de scrisori. 


— Nu, dar dacă vă gândiţi la un anumit expeditor, pot să 
cercetez... 


E] clătină din cap. 
-- Nu. Spune-i grăjdarului să-rni pregătească calul. 


PNI e NI 


Annabelle pusese să fie mutat fotoliul la fereastră. 
Soarele se dizolva într-o nuanţă rozalie la orizont, dar era 
încă destulă lumină ca să poată citi scrisoarea lui Lucie, care 
sosise în timpul somnului ei de după-amiază. 


Dragă Annabelle, 


Îmi pare rău să aud de boala ta, dacă nu cu:nva a fost 
doar un complot pentru a rămâne în spatele liniilor inamice, 
caz în care salut devotamentul tău faţă de cauză. 


Am puține speranţe că îl vom converti pe M. — am aflat 
de curând prin intermediul surselor mele secrete că regina 
i-a promis că îi va înapoia reşedinţa familiei dacă o va ajuta 
să câştige alegerile. Cred că va răsturna cerul şi pământul 
ca să-l țină pe Disraeli la putere. Aşa că trebuie să ne mutăm 
rapid pe alte fronturi. Am auzit că grupul sufragetelor 
din Manchester plănuieşte o mare demonstraţie în Piaţa 
Parlamentului în timpul mitingului preelectoral organizat 
de conservatori în ianuarie. Eu colaborez în prezent cu 
grupul lui Millicent Fawcett din Londra, pentru a participa 
şi noi la demonstrație. Sunt ferm convinsă că ar trebui 
să adunăm şi să mobilizăm toate grupurile de sufragete 
risipite prin Anglia. Puterea stă în număr. Deocamdată este 
însă secret, aşa că trebuie să-ți cer să tratezi chestiunea cu 
confidențialitate. Cât despre... 

Un zgomot de copite răsună pe caldarâmul de sub 
fereastră. Lăsă scrisoarea în poală, apoi îşi strânse halatul şi 
se aplecă înainte ca să se uite în curte. Inima ei făcu un salt 
înfiorător când văzu calul alb care trecea în goană pe lângă 
fântână. Primul ei instinct fusese să se facă mică, dar nu 
putea. 


Capul ducelui se întoarse spre fereastra ei şi inima ei 
începu să bată ca o tobă. 

Montgomery ridică mâna și îşi atinse borul pălăriei. 
Incet şi suficient de deliberat pentru ca gestul să nu poată fi 
interpretat altfel decât ca un salut. 


Se lăsă din nou în fotoliu. 


Încă nu îi mulțumise pentru ultima carte. Începuse să se 
gândească prea mult la cuvinte şi era îngrozitor de stângace. 
Iar adevărul mai profund era că îi plăcea să fie datoare cu 
un răspuns. Mult mai mult decât să aştepte scrisori de la un 
bărbat care îi făcea inima să bată mai tare. 


oo 
i - 


A doua zi de dimineață, febra dispăruse. Annabelle se 
duse la fereastră şi dădu la o parte draperiile grele. Cerul 
dimineţii era de un albastru intens, fără nicio pată. Jos în 
curte, peticele de zăpadă sclipeau ca nişte diamante aruncate 
la întâmplare. 

Ah, aproape simţea gustul aerului proaspăt. 

O privire rapidă în oglindă îi spuse că arăta prezentabil. 
Baia lungă pe care o făcuse cu o seară în urmă îi înlăturase 
mult din oboseală, iar răsfăţul de trei zile cu chifle şi cremă 
de vanilie îi adusese din nou catifelarea de mult pierdută a 
feţei. Îşi prinse părul într-un coc simplu, se spălă pe dinţi şi 
se stropi cu apă de trandafiri din lavoar. Cămaşa, corsetul — 
legat lejer —, rochia cenușie de zi a lui lady Mabel, pălăria. Îşi 
puse paltonul şi ieşi pe ușă. 

Reuşi să găsească drumul până la parter, prin labirintul 
de scări şi de coridoare. În spatele casei era o terasă mare de 
piatră, arcuită precum prova unei corăbii, iar una dintre uşile 
care duceau spre ea era deja deschisă. 

Se strecură prin spaţiul deschis şi inspiră aerul curat, 
închizând ochii ca să se ferească de strălucirea caldă a 
soarelui. Când îi deschise din nou, următoarea respiraţie i se 
opri în gât. 

Întors cu spatele, Montgomery stătea lângă balustradă. 

Ea încă îşi mai ţinea respiraţia. 

Nici măcar din spate ducele nu părea prea prietenos: 
haina îi era perfect întinsă pe umeri, iar postura la fel de 
rigidă ca a statuilor de piatră albite de vreme, care se găseau 
în stânga şi în dreapta lui. 

Felul în care stătea acolo nemişcat şi părând extrem 
de... singur trezi în ea o mare emoție. Poate că de aceea nu 
intră în vârful picioarelor înapoi în casă. 

Şi, evident, el simţi că ea era acolo. Mai mult se roti, 
decât se întoarse spre ea. 

Ei i se uscă gura. Când începuse să îl considere frumos? 
Pentru că era; într-adevăr, arăta seducător de proaspăt şi de 
rece, la fel ca dimineaţa aceea de iarnă. 


Sprânceana lui se ridică imediat dezaprobator. 
— E bine să ieşi deja afară, domnişoară? 

— Mă simt mult mai bine, Alteța Voastră. 

Se apropie de el. 

— Febra mi-a trecut de ieri. 


Priveliştea de dincolo de balustradă era magnifică — un 
spaţiu întins, dreptunghiular, cu garduri vii din arbuşti verzi 
aşezaţi în cercuri simetrice, aşa cum le plăceau vechilor regi ai 
Franţei. Vara, ai fi auzit de aici şipotul fântânilor. 


Montgomery încă o studia atent. 
Ea îi aruncă o privire discretă, cât de elegant reuși. 

— Nu suportam să mai stau nici măcar un minut în 
camera mea. 


El se încruntă mai tare. 
— Ai nevoie de ceva? 


— Nu. Mi-aţi oferit tot - şi chiar mai mult de atât, 
mulțumesc. Pur şi simplu nu pot să stau prea mult închisă în 
casă. 


Buzele lui se sirâmbară auzind asta. 
— Nu, spuse el, nici nu am crezut că poţi. 
Era remarcabil că el îşi formase deja o părere despre ea. 


Pe de aită parte, poate că nu era o părere flatantă. Poate că el 
considera că dorinţa de a sta afară era un defect la o femeie. 


— Pot să întreb cum aţi ajuns la concluzia asta, Alteță? 

— Ea doua oară când te văd fugind de un loc cald în doar 
câteva zile. Asta înseamnă că nu eşti o femeie care acceptă să 
fie ţinută captivă. 

— Nu ştiam că există femei care acceptă să fie ţinute 
captive. 

Asta păru să-l amuze. 

— Majoritatea acceptă. Captivitatea nu este decât 
reversul siguranţei. Să luăm statul de drept — sau o cameră 
caldă. Sau un soț. Majoritatea femeilor îşi doresc siguranţa 
care vine odată cu un soţ şi acceptă captivitatea. 

Siguranţa. 

Şi ea voia să se simtă în siguranţă. Dar, din câte se 
părea, nu cu orice preţ. Ştia deja asta despre ea, desigur — ce 
o tulbura era că, aparent, ştiuse şi el. 

— Asta nu înseamnă că femeile n-ar prefera libertatea, 
spuse ea. 

— Libertatea, spuse Montgomery, parcă savurând 
cuvântul. Asta preferi dumneata? 

Chipul lui nu oferea niciun indiciu referitor la motivul 
pentru care întreaba ce prefera ea. Trebui să-şi mute privirea, 
pentru că se simţea ciudat când se uita în ochii lui inteligenţi. 

Avea o fierbinţeală bizară, o senzaţie stranie de rău la stomac. 
Gesturile obișnuite erau îmbibate de sensuri; simţurile ei 
se trezeau şi deveneau mai ascuţite, secondate de senzaţia 
neliniştitoare pe care i-o dădeau bătăile rapide ale inimii în 
coaste. 


Își concentră atenţia asupra mâinilor lor, care stăteau 
sprijinite alături pe balustrada de granit. Mănuşile ei păreau 
nişte vechituri pe lângă mănuşile lui impecabile din piele 
moale, aşa că îşi mută mâinile şi le împreună în faţă. 

— Da, prefer libertatea, spuse ea apoi. John Stuart Mill 
spune că este mai bine să ai de ales, chiar dacă problema se 
complică; că e mai bine să fii un om nesatisfăcut, decât un 
porc nesatisfăcut. 


Montgomery scoase un sunet care semăna cu un hohot 
de râs stăpânit în ultima clipă. 

— Convingător, zise el. Sugerezi cumva că majoritatea 
semenelor dumitale nu sunt pe de-a-ntregul oameni? 

— Nu sugerez asta deloc, răspunse ea repede. Ştiu foarte 
bine cum stau lucrurile și că preţul pe care îl plătesc femeile 
pentru independenţă este de multe ori prea mare. 


— Totul are un preţ, rosti Montgomery. 


Nici acum nu avu vreo urmă de resentiment în voce 
din pricina aprecierii ei filosofice şi nici nu încercă să-i ţină o 
predică referitoare la John Stuart Mill. Un fior neaşteptat de 
exaltare o cuprinse imediat, la fel ca atunci când discutaseră 
despre drepturile femeilor la masa pentru micul dejun. Nu 
era puţin lucru dezbaterea prilejuită de discuţia cu un om 
cultivat, care nu avea nimic de demonstrat. Dar i-ar fi trebuit 
ceva mai mult decât o femeie educată, cu opinii, ca să se 
simtă ameninţat. Şi asta crea o intimitate relaxată și absurd 
de plăcută. „E tot adversarul cauzei tale, gâscă ce eșşti!”, îşi 
spuse ea. 


Montgomery se întoarse spre scările care coborau în 
grădina franceză. 


— Vino, dacă vrei. 

Ea făcu un pas înainte să aibă revelaţia că urma să 
se plimbe cu el. Singuri. Instinctiv, aruncă o privire pe 
terasă, după o însoţitoare. Văzu momentul precis în care 
ducele îi înțelese temerea. Chipul lui căpătă o expresie uşor 
batjocoritoare. Crezi că este cineva aici care să mă oprească 
sau să mă tragă la răspundere? spunea expresia aceea, 
în timp ce în ochi avea o sclipire enervantă, provocatoare. 
Afurisită fie neputinţa ei de a rezista în fața unei bune 
provocări! Spre meritul lui, nu îşi arătă satisfacția când ea, 
fără vreun cuvânt, luă braţul oferit de el. O conduse pe scări 
în tăcere, apoi coti la stânga pe o alee de pietriş. 


— Ce crezi că ar face oamenii dacă cineva le-ar da mâine 
pe tavă libertatea? o întrebă el. 


Ar respira. 

- Ar începe să îşi clădească o viaţă cu rost, potrivită 
pentru ei. 

Montgomery clătină din cap. 

— Ar fi nişte nătângi speriaţi. De ce crezi că unii tineri 
sunt rebeli până când ating o limită? 

— Ca să devină adulţi capabili, cu mintea independentă? 


— Deloc. Ca să-şi dea seama cine sunt, testându-şi 
limitele, ca să se asigure că există ceva care îi va împiedica să 
ajungă dezorientaţi, indiferent ce fac. 

Părea să aibă pe cineva anume în minte acum, pentru 
că vocea lui se încărcase cu un fel de neplăcere personală. 

— De ce nu-l întrebi pe rebelul în chestiune de moti- 
vaţiile lui? se aventură ea. 

— Dar asta ar presupune că tot ceea ce crede el că vrea 
este şi ceea ce îi trebuie. 

Părea şocat. Evident, asta nu era o posibilitate. 

Annabelle se uită în sus la el. Lumina dimineţii era 
neiertătoare cu faţa lui, subliniindu-i toate liniile. Probabil că 
era istovitor să treci prin viaţă ştiind mai bine ce nevoi aveau 
oamenii decât ştiau ei. Dar asta făcea parte din farmecul lui, 
nu? Într-o lume în care toţi erau purtaţi de curentul tulbure al 

circumstanțelor, dând din mâini cu disperare într-o direcţie 
sau alta, siguranţa lui de sine, fără păreri de rău, se ridica 
precum o stâncă în mijlocul apei. Era un om care prelua 
comanda și făcea lucrurile cu seriozitate. 


De nicăieri, îi veni un gând: cum ar fi fost să fie căsătorită 
cu un astfel de om? 


Liberă. Lângă un bărbat care avea grijă de tot, o femeie 
putea fi liberă. 


Fu gata să se împiedice pe aleea perfect netedă. Ce idee 
ridicolă! Libertatea era probabil ultimul lucru pe care putea 
să ţi-l ofere un bărbat atât de dominant pentru Montgomery. 
Cu averea şi poziţia lui, i-ar fi dăruit cu certitudine mai multă 
siguranţă decât şi-ar fi dorit, dar orice femeie cu un dram de 
independenţă în gândire ar fi fost strivită sub protecţia lui. Ar 
fi manipulat-o şi ar fi pretins supunere, convins întotdeauna 
că el ştia mai bine — şi în patul conjugal, şi în afara lui. Şi 
nu, chiar nu trebuia să se gândească la el în pat, îndepli- 
nindu-şi îndatoririle maritale, cu ochii strălucitori de 
dorinţă şi cu părul blond umed şi lipit de tâmple... Un val de 
fierbinţeală îi trecu prin vene. 

Îşi păstră privirea îndreptată ferm pe alee. Ochii lui 
nemiloşi ar fi observat imediat că întregul ei trup trădător 
reacţionase. 

— Deci, murmură ea, întotdeauna se pune problema 
aşa, eşti fie liber, fie în siguranţă, Alteță? 

— De fapt, îl auzi ea spunând, eu cred că de obicei este 
un compromis între cele două. 

După ce cotiră, în faţă le apăru o clădire scundă de 
piatră, cu o mare cupolă de sticlă în centru. Şiruri lungi 
de ferestre înalte până la tavan reflectau puternic lumina 
dimineţii, făcând-o să-şi pună mâna streaşină la ochi. 

— Ce este aici? 

— Un compromis, spuse Montgomery, conducând-o 
apoi spre clădire. 

Se opri lângă o intrare laterală şi deschise uşa. 

Fură întâmpinați de o încâlceală verde şi de o căldură 
înţepătoare. Coroane impunătoare, în nenumărate nuanţe de 
verde, absorbeau lumina care se strecura prin cupola de sticlă 
de deasupra. 


— E o seră, spuse ea încet. 


Aerul static, îmbibat de un amestec de sol bogat şi umed, 
de fructe prea coapte, de nectar şi de putreziciune, părea că 
pulsează. O cărare din lespezi de piatră se pierdea în desişul 
din faţă, invitând-o să urmeze petalele roz şi roşii risipite pe 
jos, ca o fata morgana. Şi era atât de cald... Chiar îi fusese frig. 

Probabil că el se aştepta să refuze să intre din nou în 
casă. 


Un compromis. 
Se întoarse spre el, simțindu-se ciudat de gravă: 
— E magic. 


Magic? Un cuvânt atât de frivol din partea unei femei 
care îl citea pe Tucidide. În greacă. Dar, pe de altă parie, 
descoperea că domnişoara Archer era în multe feluri. 

Şi iată-l acum, studiindu-i din nou chipul. Ştia că 
avea un ochi exigent. Niciodată nu îi scăpa vreo eroare din 
registrul de contabilitate sau nota falsă dintr-un cântec. 
Dar trăsăturile ei erau creionate exact ca într-un soi de plan 
estetic fundamental, după care, în mintea lui, se întruchipa 
frumuseţea. I se părea ciudat de familiar, ca şi cum o 
cunoştea de mult, iar acum revenise din nou în viaţa lui. Asta 
era imposibil. Poate că vorbea şi se purta ca o moşiereasă, 
dar informatorul lui îi trimisese, în sfârşit, raportul, în care 
se preciza că fusese menajeră în casa dărăpănată a vărului ei, 
Gilbert, din Kent. 

Ochii ei verzi se măriră. 

— E imaginaţia mea sau simt căldură în podea? 

— Este încălzire prin podea. 

Ea scoase o mică exclamaţie de mirare, care îi stârni un 
fior pe şira spinării. 

— Construcţia este ultramodernă, adăugă el, şi foarte 
funcţională. Permite creşterea plantelor tot timpul anului, cu 
mare eficienţă. 

Ochii ei sclipiră cu o veselie tainică. 

— N-am nicio îndoială, Alteță. 

Începu să se plimbe pe alee, uitându-se în sus şi în jur cu 
mirare, iar el o urmă, vrăjit de felul în care rochia i se legăna 
uşor în jurul gleznelor. 


— Cum aţi adunat toate aceste plante? întrebă ea. 


— Botanistul din serviciul meu face acest lucru. Călă- 
toreşte în țări străine ca să le procure sau le cumpără de la alţi 
negustori de aici, din Anglia. 

Ea atinse cu vârful degetelor petalele roz şi delicate ale 
unei flori de leandru. 


— Ce profesie minunată, zise ea, să călătoreşti în toate 
colțurile lumii ca să aduci plante atât de frumoase! 


Felul în care i se luminase faţa îl făcu să-şi ferească 
privirea. 

Nu avea timp de plimbări prin seră cu ea. În momentul 
acela avea de înfruntat revolta deputaţilor conservatori față 
de ultimele lui propuneri pentru campanie şi ar fi trebuit să 
se afle în birou, redactând scrisori de ameninţare. Nu avea 
niciun alt motiv pentru a fi acolo şi nici nu se gândea să se 
întrebe de ce o femeie atât de nepotrivită — o femeie de rând, 
o intelectuală, o sufragetă — putea să-i ofere atâta plăcere. 
Singurul motiv era că asta îşi dorea. 

- Deci în ce colţ al lumii ţi-ar plăcea să călătorești, 
domnişoară? 

Ochii ei se îndreptară repede spre faţa lui, încercând să 
verifice sinceritatea întrebării. 


Ea nu se dezvăluia prea uşor. 


131 


Evie Dunmore 


— Mi-ar plăcea să merg în Persia, spuse ea în cele din 
urmă. 


Cei mai mulţi oameni ar fi spus la Paris. Sau poate la 
Roma. 


— O destinaţie ambițioasă. 

Ea clătină din cap. 

— Visam să am un galion grecesc. În mintea mea, am 
călătorit deja pe cele şapte mări. 

— Un galion grecesc? 

Desigur, îi studiase pe clasici. 

— Odiseu te-a inspirat? 

Ea îl privi cu coada ochiului. 

— Posibil. 

— De ce Persia? întrebă el, intrigat. Odiseu n-a părăsit 
niciodată Marea Mediterană. 


— Pentru că, spuse ea rar, există teorii legate de felul în 
care Persia şi Grecia s-au influenţat reciproc în arhitectură, 
formă de guvernare şi literatură... dar avem puţine dovezi 
concrete şi fiecare parte contestă influenţa celeilalte. Iar 
acum, profesorul meu este foarte interesat de acest domeniu 
de cercetare. 


— E vorba despre profesorul Jenkins? 

— A, da! Îi cunoaşteţi activitatea? 

— Nu l-am întâlnit niciodată, dar secretarul meu îi 
citeşte propunerile, spuse el. Îi sponsorizez anumite expediţii. 
Poate ai auzit de Societatea Regală. 

— Evident. Doar că nu ştiam că sunteţi sponsor. 

— Familia mea se numără printre membrii fondatori. 


Ea îi aruncă o privire extrem de apreciativă, iar el fu 
gata să se umfle în pene. Ridicol. 


— Atunci, vă mulţumesc, profesorul Jenkins va începe 
proiectul din Peloponez în aprilie. 


— Să facă ce? 

— Au localizat o navă de luptă pe fundul apelor din 
golful Pylos şi vor ridica la suprafaţă părți din ea, pentru a le 
studia. 

Devenise tot mai însufleţită vorbind despre aceasta şi 
tot corpul părea să îi vibreze de pasiunea reprimată. Al naibii 
să fie dacă asta nu îl afecta, îmboldindu-i mintea să apuce pe 
căi cu totul neacademice... 

— Jenkins se poartă bine cu dumneata? o întrebă el, 
prefăcându-se că studiază unul dintre termostatele fixate pe 
un trunchi de copac. 

— O, da, zise ea vioaie. Îmi cere să muncesc mult, dar 
el m-a ajutat să obţin un loc la Oxford. Îi sunt foarte recu- 
noscătoare. 

Dintr-un anumit motiv, păru că lui nu îi prea plăcea ce 
auzise. 


— În ce fel te-a ajutat? 


— A corespondat mult cu răposatul meu tată, spuse 
ea. După ce tata a murit, i-am sortat corespondenţa și am 
găsit un răspuns adresat lui Jenkins, pe jumătate scris. Am 
terminat scrisoarea, iar el mi-a scris din nou. Vreme de ani 
întregi. 

— Şi n-a avut niciodată rezerve să discute chestiuni 
academice cu o femeie? 

Îşi dădu seama că întrebarea lui o irita oarecum. 


— Nu. Tata m-a învăţat foarte multe, după cum s-a 
dovedit. Şi... 


— Şi? 
— E posibil să nu fi fost foarte clar din semnătura mea, 
A. Archer, că eram, de fapt, femeie. 


Bărbia ei ridicată îl provoca să se indigneze din cauza 
micului ei subterfugiu. 


Lui îi venea să zâmbească. 
— Când i-ai spus adevărul? 

— Când mi-am dat seama că am nevoie de ajutorul lui 
pentru a obţine un loc la Oxford. Nu s-a simţit jignit deloc. Ii 
sunt recunoscătoare, repetă ea. 


Nu trebuia să îi fie recunoscătoare. Îşi demonstrase 
înzestrarea — avea dreptul să beneficieze de o şansă. 


Terariul cel mare de pe perete îi acapară cu totul atenţia 
în următorul minut. 


— Ce sunt acelea? întrebă ea, îndreptând un deget 
subţire spre şirul ordonat de capsule verzi ce atârnau de o 
creangă, în spatele geamului. 

— Crisalide. Coconi de fluture. 

Ea îi aruncă o privire peste umăr. 

— Țineţi și fluturi, Alteță? 

— A fost ideea fratelui meu. După ce m-am opus 
propunerii de a introduce aici o gaşcă de maimuțe. 

Ea râse. O mică izbucnire de râs sincer, care îi dezvălui 
dinții frumoşi şi imaginea fugară a limbii rozalii, ceea ce îi 
puse sângele în mişcare ca după o înghiţitură de apă cu 
zahăr. Dorinţă. Dorea să-i prindă în palme faţa zâmbitoare şi 
s-o sărute — oriunde, pe frunte, pe obraji, pe nas. Dorea să o 
simtă pe buzele lui. Ce naiba... 

Ea se întorsese deja spre vitrină, aplecându-se ușor 
spre ea. 

— Cred că văd o omidă, zise apoi. Cât de fascinant! 

— Foarte. 

O fâșie de piele palidă era expusă între guler şi linia 
părului. O buclă scăpată din coc se odihnea acolo, lipită de 
ceafă de aerul umed. Era atât de ispititor să răsucească bucla 
aceea mătăsoasă pe deget... să îi atingă moliciunea delicată a 
gâtului cu buzele. 

Umerii ei se încordară, de parcă tocmai ar fi spus 
lucrurile acelea cu voce tare; apoi îşi dădu seama că începuse 
să se aplece spre ea, vânându-i parfumul. 

Doamne, Dumnezeule! 

Îşi îndreptă spatele, simţindu-şi capul învârtindu-se. 
Era limpede că aerul acela greu îi zăpăcea creierul. 

Ea se întoarse cu o expresie de îngrijorare în ochi. 

— Nu credeam că fluturii pot trăi într-un terariu. 


— Sunt eliberaţi foarte uşor, zise el cu o voce răguşită. 
Poţi desface capacul, arătă el, şi tot ce are aripi poate ieşi. 

Ea nu zâmbi. 

Nu era o inocentă, înţelese el. Văzuse în ochii ei aceeaşi 
conștientizare pe care, fără îndoială, o văzuse şi ea în ochii lui 
— că erau un bărbat şi o femeie singuri într-un spațiu izolat şi 
extrem de călduros şi că un fel de frânghie invizibilă îl trăgea 
întruna spre ea, tentându-l să-şi strecoare degetele pe lângă 
gulerul ei şi s-o lipească de trupul lui. Iar în timp ce se uita la 
ea gura ei se destinse, ca şi cum ar fi fost invitat... 

O pasăre a paradisului ţipă, apoi ateriză pe terariu cu 
zgomot. 

Ea tresări. 

— Ah, Peregrin, spuse el iritat. El le hrăneşte. A crezut 
că îi dai de mâncare dacă stai acolo. 

Două pete roşii ca nişte steaguri apăruseră pe obrajii ei, 
nicidecum genul de roşeaţă pe care îi plăcea să i-o provoace 
unei femei. Ea se trase într-o parte, într-un loc în care n-o 
putea ajunge. El îi aruncă păsării o privire ucigătoare. 

— Alteța Voastră, voiam să vă vorbesc despre plecarea 
mea. 

O găleată cu apă rece ar fi avut acelaşi efect asupra lui. 

Ii trebuiră câteva clipe ca să formuleze un răspuns. 

— Presupun că vrei să ignori recomandarea medicului 
şi să pleci mai repede. 

Ea încuviință din cap. 

— Ai spus că n-ai pe nimeni care să aibă grijă de 
dumneata. 

— Am rude în Kent şi mă aşteaptă. 

Vărul cu casa părăginită. Din nou privare de somn şi 
malnutriție. 


— Medicul a fost clar. Şapte zile. Şi eşti bine-venită la 
Claremont. 


Ochii ei sclipiră a hotărâre. 

— Mulţumesc, Alteță, dar am probleme pe care trebuie 
să le rezolv. 

— Mai importante decât sănătatea dumitale? 

Ea se uită într-o parte. 

— Acum sunt bine. 

Nu era; suferea de încăpățânare severă. 


Transpiraţia i se scurgea ducelui pe spate, fiindcă, 
Dumnezeu să-l ajute, stătea într-o seră cu paltonul de iarnă 
pe el. 

— Eşti liberă să pleci oricând, spuse el, dar gândeşte-te 
şi la conştiinţa mea, pentru că eu voi fi considerat complice la 
înrăutățirea stării dumitale, dacă îţi voi aduce o trăsură. 

Asta păru că o pune pe gânduri. 

Aha... Deci avea grijă de alţii, dacă de ea nu avea. 

— Şi prietenele dumitale, continuă el. Şi-au făcut griji 
pentru dumneata, iar dumneata vei anula toată munca lor 
dacă vei avea o recidivă. 

Privirea ei spunea că îşi dădea seama perfect de ce 
încerca el să facă şi că tertipul lui avea efect, iar pentru asta 
îi purta pică. Aşa să fie. Dacă ar fi fost a lui, nici măcar nu ar 
fi purtat această discuţie — în momentul acela ar fi fost sus, 
băgată în pat la căldură. 

- Ei, spuse ea cu greu, presupun că ar fi mai rezonabil 
să rămân. 

Era tulburător să constate cât de mult îi plăcea lui să 
audă asta. 

— Până la Crăciun, adăugă el. 

Ea dădu din cap ezitant. 

— Până la Crăciun. 

În drum spre casă rămase tăcută. Chipul pe care îl vedea 
din profil era tras şi foarte palid. Ieşirea o obosise. De ce ar fi 
fost nevoie ca ea să permită — nu să permită, ci să se aştepte 
— ca cineva să aibă grijă de ea? Avea douăzeci şi cinci de ani. 
Era prea tânără pentru independenţa pe care o afişa. Şi prea 
vârstnică pentru a fi nemăritată. Dar probabil că asta fusese 
voinţa ei, dacă nu cumva toţi bărbaţii din Kent erau surzi şi 
orbi. Raportul primit de el spunea că dispăruse timp de doi 
ani din casa tatălui ei şi se întorsese doar după moartea lui. 
Cu greu se putea găsi o motivaţie rezonabilă pentru o tânără 
care pleca de acasă pentru doi ani. Ce preţ ai plătit pentru 
independenţa ta, Annabelle? 

— Ai vrea să mă însoţeşti la o plimbare prin grajduri 
mâine? o întrebă el. 

Ea se uită la el cu o privire opacă. 


— În grajduri este cald, zise el. Şi caii sunt unii dintre cei 
mai frumoşi din Anglia. 

Ea tăcu preţ de câteva clipe lungi. 

— Depinde de starea sănătăţii mele. 

Şi mai mult de dispoziţia ei, probabil. 


Ii oferi brațul pentru a urca treptele spre terasă. Cu o 
oarecare ezitare, ea îşi lăsă mâna pe braţul lui. Cele întâmplate 
în seră o tulburaseră. 


Dar ce se întâmplase în seră? 


Nu se întâmplase nimic. Dorinţa era o reacţie perfect 
normală la un bărbat care privea o femeie frumoasă, nu? 

Fusese o dimineaţă neobişnuit de plăcută: cerul era 
senin şi păsările împânzeau cerul. După ce îşi petrecuse 
jumătate de noapte la birou, încercând să contracareze 
manevrele membrilor de partid care nu erau de acord cu 
el, Sebastian nu se aştepta să mai nimerească vreo pasăre. 
Mulţumirea lui spori când văzu o siluetă zveltă venind dinspre 
casă spre grajduri. 

— Se pare că te simţi mai bine, domnişoară, spuse el, 
salutând-o din spatele căţeilor beagle care scheunau şi se 
învârteau printre picioarele lui. 

Privirea ei se îndreptă mai întâi asupra lui, apoi asupra 
lui Stevens, care aducea fazanii pe care îi împuşcaseră legaţi 
de o sfoară atârnată în jurul gâtului. 


— M-am gândit că îi sunt datoare calului dumitale cu o 
tratație, spuse ea, apoi deschise palma dreaptă, în care ținea 
un măr mic. Pentru că a purtat o povară dublă în ziua aceea. 


În ziua aceea, când numai că n-o târâse cu forţa înapoi 
la Claremont. Aproape simţea şi acum greutatea ei în braţe, 
moliciunea părului pe faţa lui... 


— Calul acela lucrează cu McMahon în padoc, dom- 
nişoară, zise Stevens. 


Sebastian îi întinse puşca. 
— Atunci să mergem la padoc! 


Umerii ei se relaxară şi el îşi dădu seama că intuise bine 
— prefera să nu fie singură cu el în ziua aceea. Şi totuşi, venise. 

Merseră în tăcere în primul minut. Era uşor să se 
deplaseze alături de ea, pentru că adoptase în mod firesc paşii 
mari ai femeii de la ţară. Pentru că este o femeie de la ţară. 
Îi studie profilul regulat şi se întrebă cât oare din sângele ei 
franțuzesc era albastru. Raportul lui menţiona că străbunii 
ei materni veniseră din Franţa cu un conte în timpul Terorii, 
iar francezii erau faimoşi pentru procreerea de bastarzi cu 
servitoarele lor. 


— Vă place să vânaţi, Alteță? 
Era un ton politicos. De conversaţie. 


— Da, răspunse el. Este una dintre puţinele plăceri pe 
care le ai ca proprietar de pământ. 


Mda... Asta ca şi cum n-ar fi fost la doar câţiva cen- 
timetri distanţă de a-i săruta gâtul frumos cu doar o zi înainte. 


— Care sunt celelalte plăceri pe care ţi le poate oferi 
deținerea de pământ? întrebă ea, cu o umbră de ironie în 
voce. 


— Să pui în aplicare măsuri corecte de administrare. 
Să ştii că pământul va aduce sustenabilitate şi profit, şi nu 
pierderi. 

Ea îi întâlni privirea pentru prima dată în dimineaţa 
aceea. 

— Credeam că asta intră în responsabilitatea admi- 
nistratorilor. 


— Ei îmi raportează mie. În final, responsabilitatea este 
a mea. 


Pentru toți cei o sută douăzeci de mii de acri. În prima 
săptămână de după decesul tatălui său, când se încuiase în 
birou ca să scotocească prin teancurile de registre, scrisori și 
contracte, rămăsese şocat la gândul că tatăl lui putuse să bea, 
să joace cărţi şi să-şi petreacă timpul cu metresele, în timp 
ce zeci de mii de acri zăceau în paragină din cauza proastei 
administrări. După încă o săptămână şi nenumărate țigarete, 
ajunsese la concluzia că tatăl lui căzuse în patima băuturii şi a 
cărţilor de joc din cauza proprietăţii — la care se adăugau lipsa 


140 


Cum l-am cucerit pe duce 


lichidităţilor şi câteva investiţii proaste. Şi astfel, casele lor 
deveniseră hăuri fără fund. În Anglia, tot mai multe afaceri cu 
pământ se apropiau constant de faliment de când cu revoluţia 
industrială. Iar el nu se aştepta ca Annabelle Archer, oricât 
era ea de inteligentă, să ştie aceste lucruri; la urma urmelor, 
aristocrația însăşi se prefăcea a nu şti că titlurile membrilor ei 
se sprijineau pe slăbiciuni. 

Padocul era plin; câţiva dintre cai se aflau în capătul 
îndepărtat, la ţesălat. Calul lui era purtat în cercuri largi de 
McMahon, iar razele soarelui făceau să-i lucească muşchii 
puternici care jucau sub pielea albă. 


Annabelle se prinse cu mâinile de balustradă, cu ochii 
la armăsar. 

— Este magnific, zise ea. Atât de puternic şi, în acelaşi 
timp, atât de grațios... 

— Aşa a fost conceput, îi explică el. Calul andaluz este o 
încrucișare între calul spaniol şi calul arab, cele mai bune rase 
din lume. 


Asta o făcu să zâmbească, unul dintre zâmbetele ei 
discrete, care îl făcea să cadă pe gânduri. 


— Cum îl cheamă? întrebă ea. 


El îi înşiră numele oficial — foarte lung şi foarte spaniol 
— care era înregistrat în actele oficiale. 


— Dumnezeule, spuse ea, şi cum îi spuneţi? 

— Nu-i spun în niciun fel, răspunse el, iar când văzu fața 
ei uimită, adăugă: E un cal. 

Poţi da nume unui câine, dar unui cal? 

El văzu în ochii ei că încă se gândea la asta. 


— Spune, domnişoară! Sunt convins că deja i-ai dat un 
nume. 


Ea se uită din nou la cal, ferindu-şi ochii cu mâna de 
strălucirea soarelui. 


— Arată ca un Apollo. 
Zeul grec al luminii. De ce nu? Chiar i se potrivea. 


141 


Evie Dunmore 


Unul dintre caii bătrâni se apropie de ei, ciulind urechile 
în toate părţile cu interes. 

— Şi tu cine eşti? i se adresă ea animalului cu o 
voce melodioasă, iar el simţi fără să vrea o împunsătură, 
dându-și seama că tonul ei era mult mai cald acum, decât 
atunci când vorbea cu el. Calul amuşină mâna ei și nările i se 
lărgiră când simţi mirosul de măr. 

Ea se uită la el cu fruntea încreţită de îngrijorare. 

— De ce are blana așa de jigărită? E bolnav? 

— Nu. E bătrân, are aproape treizeci de ani. 

Ea îl bătu uşurel pe botul cenuşiu şi pofticios. 

— Atunci, nu este prea slăbit ca să muncească? 

— Nu mai munceşte, e pensionat. 

Ea rămase nemişcată. 

— Păstrezi şi caii pensionaţi? 

— Da. 

- Dece? 

— Pentru că m-au servit bine şi nu este nevoie să-i 
transform în săpun înainte să le vină vremea. 

Ea rămase tăcută o clipă, apoi începu să mângâie din 
nou calul, murmurând ceva ce semăna cu „dar ar fi mult mai 
eficient”. Cuvintele ei ar fi putut să-l irite, dar tonul îi era la 
fel de cald ca atunci când vorbise cu bătrânul cal. Ceva din 
pieptul lui îi răspunse brusc, ca o trecere inexplicabilă de 
la căldură la răceală. Inghiţi în sec. Nu băuse de aproape 
douăzeci de ani, dar senzaţia nu era deloc diferită de cea de 
arsură pe gât care ţi-o dă scotchul. Oare te puteai îmbăta din 
cauza prezenţei unei femei? 


Se uită la ea cu coada ochiului și ceea ce văzu în privirea 
ei îl făcu să i se învârtă capul. 

Da, se pare că o femeie chiar te putea îmbăta. Să-l ia 
naiba pe obedientul de Stevens, care le întrerupsese singu- 
rătatea... 

— Annabelle, trebuie să îmi dai măsurile înainte să plec 
azi, îi spuse Hattie. 
Annabelle ridică ochii din corespondenţă. 


Lumina cenușie a după-amiezii umplea salonul. Hattie 
se lungise pe canapea precum o împărăteasă, cu un bol de 
struguri în fața ei, pe măsuţa cu picioare scurte. 


— Şi asta pentru ce, domnişoară Greenfield? 


— Pentru că presimti că vei fi invitată la petrecerea de 
Anul Nou a lui Montgomery, aşa că vei avea nevoie de o 
rochie de bal. 


— E puţin probabil. 
— Te duci la cina de Crăciun de la lady Lingham. 


— Pentru că încă voi fi blocată la Claremont când va 
avea loc. 


— Foarte bine. Imaginează-ţi numai că va apărea o altă 
situaţie improbabilă ce va duce la o invitaţie pentru cea mai 
mare petrecere a anului, iar tu va trebui să refuzi, pentru că 
nu ai cu ce să te îmbraci. 


— Imaginează-ţi că îmi comand o rochie de bal şi nu 
sunt invitată. 


Hattie mai luă un bob de strugure, apoi continuă: 


— Atunci, o să rămâi cu o rochie de bal, ceea ce nu e 
niciodată un lucru rău. 


Annabelle oftă. 
— Catriona, spune şi tu ceva! 


Catriona, ghemuită într-un fotoliu mare, ridică ochii 
din caiet cu un aer binevoitor. 


— Eu aş sta cât mai departe de bal, dar, cum tata insistă 
să particip, aş prefera să mergem toate. 


Annabelle se uită la ea printre pleoape şi zise: 

— Nu îmi ești de ajutor, drăguță. 

— Celeste are o nouă mătase verde în magazin, spuse 
Hattie. Mi-a spus sora mea. 

Făcu semn spre scrisoarea de lângă bolul cu fructe. 

— Ai arăta splendid în verde-smarald. 


Celeste, croitoreasa de pe Bond Street. Era atât de 
cunoscută, că nici nu-şi permitea să-i spună doar Celeste, 
iar cei ca ea o ştiau doar din revistele elegante de modă pe 
care Hattie le aducea pe ascuns în sala comună de la colegiu. 
Mătăsurile ei curg ca apa... creațiile ei fac pentru o doamnă 
ceea ce face montura pentru un diamant... 

Annabelle se uită în jos, la scrisoarea ei pentru Gilbert, 
în care pretindea că îşi petrecea convalescenţa la reședința 
Catrionei din Oxford, de la colegiul St. John's. Dacă i-ar fi 
spus că îşi petrecea Crăciunul cu ducele de Montgomery şi că 
discuta despre mătăsurile lui Celeste, ar fi bănuit că mintea 
ei o luase razna după doar trei luni de educaţie superioară şi 
i s-ar fi poruncit să se întoarcă la Chorleywood mai repede 
decât ar spune „Crăciun fericit”. 

Puse din nou stiloul pe hârtie. 

— Nici măcar nu vrei să te gândeşti la asta? 

Hattie părea dezamăgită. 

— Nu îmi permit o rochie de bal. 

Urmă o tăcere plină de delicateţe. 

— Mă întrebam ce să-ţi iau de Crăciun, zise Hattie cu o 
privire uluită. 

— Hattie! Eu nu sunt cauza ta nobilă. 

Fata avu decenţa să se arate oarecum spășită — preţ de o 
clipă. Apoi în ochi îi apăru o căutătură ghiduşă. 

— Sigur că nu, spuse ea. Te va costa scump. Cinci ore pe 
săptămână în care să-mi pozezi pentru Elena din Troia. 


Iar Elena din Troia? 

— Mătase de culoarea smaraldului, spuse Hattie pe un 
ton cântat, şampanie, valsuri, burlaci buni de însurătoare. 


ȘI... 
Annabelle îşi azvârli braţele în sus cu un aer exasperat. 
— Bine, bine! O să obţii măsurile mele şi pe Elena din 
Troia. 


Faţa lui Hattie se lumină la fel ca uriaşul brad de Crăciun 
din salonul de la Claremont. 


— Fabulos! 
În colţ, pendula bătu de două ori. 


— Mă scuzaţi, spuse Hattie, mătușa trebuie să se 
trezească. 

Catriona ridică o privire uimită când ușa se închise în 
urma prietenei lor. 


— Tocmai te-a convins să-i pozezi pentru un tablou pe 
care nu îl vrei, ca să obţii o rochie pe care nu o vrei. 


Annabelle ridică din umeri. 

— Nu are nicio importanţă. N-o să fiu invitată. 

— Cred că Hattie nu se înşală întru totul, spuse Catriona, 
cu o expresie gânditoare. 

Annabelle se încruntă. 

— Ce vrei să spui? 

— E doar o impresie. 


Asta era suspect: Catriona nu avea niciodată doar 
impresii; de obicei, avea o listă întreagă de argumente care îi 
susțineau spusele. 


— Ce rochie vei purta la cina de Crăciun? întrebă 
Catriona. 


— Cea de damasc bleu. 


Era cea mai fină dintre rochiile pe care le primise, dar o 
mai purtase o dată, aici la Claremont. Ar fi trebuit să meargă. 


— Am auzit că lady Lingham şi ducele... au un aran- 
jament, spuse Catriona. 

Aha... 

Îmbujorarea obrajilor Catrionei nu lăsa loc vreunui 
dubiu în legătură cu natura aranjamentului. 

De ce ar fi fost surprinsă de asta? Bărbaţii cu poziţia 
lui Montgomery aveau în general câte o metresă ascunsă pe 
undeva. Dar un aranjament cu o persoană de acelaşi rang? 

Îşi păstră un ton neutru când întrebă: 

— Cum este contesa? 

- E vecina lui. Mai în vârstă şi văduvă, spuse Catriona. 
S-ar putea să aibă o oarecare influenţă asupra lui, așa că poate 
ar trebui să luăm în calcul doamne ca ea pentru campania 
noastră. 

— E o idee minunată, murmură Annabelle. 

Se foi pe scaun, simțind că o mănâncă pielea pe sub 
rochia de zi. 

— Ştii, rochia aceea bleu arată groaznic pe mine. 

Catriona păru derutată. 

— Da? 

— Da. Culoarea nu mi se potriveşte şi se umflă pe unde 
nu ar trebui. 

— Nu poţi să-i pui o panglică? încercă Catriona. 

— Aş putea, dar ar fi ca şi cum aş pune o panglică pe un 
tren deraiat. 

— Tu în mod normal nu exagerezi, zise Catriona încet. 
S-a întâmplat ceva? 

— Nu, spuse Annabelle, bătând cu stiloul în scrisoare 
şi stropind hârtia cu cerneală. Doar că mi-am amintit că nu 
sunt chiar atât de bătrână — şi nici nu mai ţin minte când am 
avut ultima oară o rochie frumoasă! 

Intr-o altă viață, avusese gusturi impecabile la 
îmbrăcăminte și îi făcea plăcere să-şi pună panglici în păr sau 
să-şi asorteze cerceii cu ochii. Nu mai simţise niciodată nevoia 
de a face asta din vara aceea cu William; înfăţişarea ei fusese, 
în cel mai bun caz, o promisiune goală şi, în cel mai rău caz, 


146 


Cum l-am cucerit pe duce 


un dezavantaj. lar acum... acum doar că nu se zvârcolea de 
dorinţa de a ieși din carapacea cenuşie şi mohorâtă în care se 
ascunsese atâţia ani. 


Dar nu putea. Acum era exact aşa cum ar fi trebuit să fie 
ca să o ia pe o cale respectabilă şi independentă. 

Ar fi putut totuşi să stea departe de Montgomery. Cu 
o zi în urmă, în seră, voise s-o sărute. Cunoştea expresia 
aceea pe care o căpătase faţa lui lângă terariu, privirea fixă şi 
hotărârea tipic masculină. O astfel de intensitate era urmată 
de obicei de un bărbat care se repezea la ea şi de gestul ei 
grăbit de a-l pălmui. Dar Montgomery nu se repezise la ea. Şi 
era aproape sigură că nici ea nu l-ar fi pălmuit, ceea ce era cel 
mai şocant. Nu, ea se dusese din nou cu el în acea dimineaţă. 
Nu o ajutase cu nimic faptul că aflase că el îngrijea caii aceia 
bătrâni şi nefolositori, ca şi cum în pieptul lui ar fi bătut o 
inimă generoasă şi afectuoasă... 

Avea să găsească motive să-l evite până la cina de 
Crăciun; fără micul dejun luat împreună, fără scrisori, fără 
plimbări şi discuţii intime. Ce fusese în capul ei? 


Drumul spre petrecerea lui lady Lingham fusese ciudat. 
Poate din motive de eficiență, Montgomery îi obligase pe 
toţi — pe Peregrin, pe mătuşa Greenfield şi pe ea — să meargă 
în aceeaşi trăsură cu el. Mătușa aluneca într-una peste ea, 
adormind şi trezindu-se din moţăiala ei, iar cei doi bărbaţi 
din faţa ei păreau teribil de sobri — iar asta se datora doar 
parţial jobenelor negre şi înalte pe care le purtau. Păreau 
chiar supăraţi unul pe celălalt şi priveau hotărâți în gol, o 
poză care i se potrivea lui Montgomery, dar nu şi lui Peregrin. 
Petrecuse multe ore cu tânărul lord în ultimele zile, mai 
întâi ca să-l evite pe duce şi mai apoi pentru că Peregrin se 
dovedise a fi un tânăr excepţional de prietenos şi de isteţ. 
Puteri superioare mă obligă să studiez din nou Republica lui 
Platon în vacanţa de Crăciun, îi mărturisise el. Se întâmplă 

să știi ceva despre cartea aceasta? Meditaţiile pe care le 
făcuse cu el fuseseră încântătoare şi reușiseră s-o distragă — 
pentru scurt timp — de la ridicola atracţie pe care o simţea 
față de Montgomery. 

Iar acum acest magnetism se înstăpânise cu fermitate, 
da, nu mai putea să-l nege: era preocupată fără scăpare de 
aristocratul cu chip posomorât de vizavi de ea. Chiar şi acum, 
în ciuda expresiei lui reci şi plictisite, apropierea de el îi 
înfierbânta corpul de parcă ar fi avut un foc în pântec. 

Se forță să-şi ia ochii de la el, studiindu-şi mâinile 
în poală. Dar îl vedea şi aşa, precum nişte flăcări care i se 
dezvăluiau privirii. Dumnezeule... Poate că cina luată cu 
aranjamentul lui avea să stingă scânteia aceasta de pasiune. 


I se strânse stomacul când văzu Lingham Hall. Trebuia 
să admită, casa în sine era frumoasă, un conac de dimensiuni 
decente, cu o faţadă georgiană simplă, de gresie. Tulpini 
desfrunzite de plante agăţătoare se întindeau pe zidul cu 
coloane de la intrare, unde aştepta deja un valet. 

In clipa în care intrară în foaier, o femeie înaltă şi 
subţire, la vreo patruzeci de ani, se apropie cu paşi repezi, 
pocnind din tocuri pe podeaua de marmură. 

— Montgomery, exclamă ea încet. 

Mâna ei subţire întârzie pe braţul lui o fracțiune de 
secundă în plus. 

Annabelle nu putea s-o condamne. Umerii drepţi ai lui 
Montgomery umpleau perfeci jacheta neagră de seară, iar 
cenușşiul palid al vestei sale îi făcea ochii să sclipească precum 
argintul lustruit. Era întruchiparea eleganţei masculine, 
aşa că orice femeie s-ar fi simţit îndreptăţită să mai fure o 
atingere de la el. 

— Iar dumneata trebuie să fii domnişoara Archer. 

Contesa avea o expresie de curiozitate nestăpânită. 

— Biata de tine, ce îngrozitor trebuie să fie să te îmbol- 
năveşti în perioada sărbătorilor! 

Lady Lingham avea acea înfăţişare pe care tatăl ei 
o numea „lungă la faţă şi mare la dinţi”, înfăţişare ce era 
considerată atrăgătoare în primul rând pentru că sugera 
secole de bogăţie şi bună creştere. Stăpânea şi arta de a fi 
elegantă fără efort — rochia cenuşie şi lucioasă se aşeza pe 
silueta ei zveltă exact aşa cum trebuia, iar cocul blond din 
vârful capului arăta amăgitor de simplu. O cameristă putea 
petrece o oră întreagă ca să creeze un astfel de coc. N-ar fi 
reuşit niciodată cu claia de păr ondulat a lui Annabelle. 


Când intrară în salon, douăsprezece perechi de ochi se 
întoarseră spre duce precum metalul atras de magnet. Lady 
Lingham se desprinse de braţul lui când oamenii începură să 
se apropie de ei, după care o alarmă pe Annabelle când o luă 
de cot, ca şi cum ar fi fost prietene vechi. 


— Fă un tur al camerei cu mine, domnişoară Archer. 


Plină de suspiciune, Annabelle porni la pas cu ea. Aveau 
cam aceeaşi înălțime, dar contesa avea oasele fine ca de 
pasăre, iar atingerea mâinii ei abia se simţea pe braţ. Câteva 
riduri delicate se desfăceau ca nişte raze din colţurile ochilor 
ei albaştri şi reci. Ochi inteligenţi. Montgomery nu îşi alesese 
o domnişorică afectată pentru aranjamentul lui, iar Annabelle 
nu-și dădea seama dacă acest lucru era bun sau rău. 


— Îţi mulţumesc că m-ai invitat în seara aceasta aici, 
doamnă. 

Ochii doamnei Lingham sclipiră. 

— Plăcerea este de partea mea. Toată societatea 
vorbeşte despre tine, zise ea râzând uşor. O, nu trebuie să te 
arăţi speriată. Sigur că există bârfe, şi toate mult prea ridicole 
pentru a fi transmise. Camerista mea se încăpățânează să 
spună că te-a văzut cu Montgomery pe acelaşi cal, gonind 
peste câmpuri precum un cavaler în armură strălucitoare cu 
prinţesa lui. 

Poftim? 

— Dumnezeule! reuşi ea să îngaime. 

— Exact, spuse lady Lingham clătinând din cap. Așa că 
nu îţi face probleme. Toată lumea ştie că lui Montgomery nici 

nu i-ar trece prin minte să se dea în spectacol în felul acesta. 
El îmi spune că provii dintr-o familie de clerici, e corect? 

— Da, doamnă. 

Ce altceva îi mai spusese Montgomery contesei? 

— Ce încântător! răspunse lady Lingham. Şi iată că am 
partenerul de masă perfect pentru dumneata. 

Ajunseseră lângă un bărbat mărunţel şi brunet, care 
stătea singur lângă o plantă mare în ghiveci. 

— Domnişoară Archer, fă cunoştinţă cu epitropul 
bisericii de pe proprietatea mea, Peter Humphrys. 

Roşeaţa lui Peter Humphrys fu instantanee și violentă 
când făcu o plecăciune mult prea amplă. 


— Ce plăcere, domnişoară Archer, exclamă el. Seara 
aceasta splendidă tocmai a devenit şi mai frumoasă. 


El le urmă cu promptitudine prin cameră, pentru ca 
lady Lingham să o prezinte pe Annabelle şi celorlalţi oaspeţi. 

Îl cunoscuse pe contele de Marsden, un nobil bătrân şi 
solid, cu obrajii roşii, care părea să privească prin ea. Soţia lui 
își tot atingea cu degetele osoase rubinul cât un ou, care arăta 
prea greu pentru gâtul ei subţire. Apoi urmară un viconte 
Easton, care îşi adusese acolo fiul şi fiica adolescenţi, şi un 
cuplu mai în vârstă, familia Richmond, ale cărei fiice aruncară 
către rochia lui Annabelle o privire fugară încărcată de milă. 


Situaţia nu se îmbunătăţi în sala de mese. Fusese 
aşezată în capătul îndepărtat al mesei, vizavi de fraţii Easton. 
Montgomery se afla în capătul celălalt, fiind invitat de onoare 
al lui lady Lingham şi stând în dreapta ei. Părul lui blond 
sclipea la periferia câmpului ei vizual ori de câte ori se apropia 
atent de contesă. 

Peter Humphrys ridică cupa de metal de lângă paharul 
lui de vin şi inspiră adânc. 

- Julep de mentă, anunţă el, plescăind fericit din 
buze. Ai grijă, domnişoară. Cocktailul acesta conţine o porţie 
sănătoasă de coniac. 

Annabelle ridică cupa. Era rece la atingere, iar conți- 
nutul ei mirosea a mentă. 


În capătul celălalt al mesei, râsul de clopoțel al doamnei 
Lingham sugera că se simţea de minune. Arătau bine 
împreună ea și Montgomery. Cu dinţi pronunţați sau nu, era 
o femeie pe măsura bărbatului ei, căci amândoi erau la fel de 
austeri, de rafinaţi şi de impenetrabili; erau Adam şi Eva ai 
aristocrației. 

Sorbitura ei ezitantă de julep se transformă într-una 
zdravănă. Dulceaţa rece i se scurse pe gât amăgitoare, căci nu 
se simţea nici urmă de alcool. Perfect. 


— Flora din Wiltshire diferă mult de ce observi 
dumneata în Kent? o întrebă Peter Humphrys. 


— Nu îmi dau seama. Cred că în prezent sunt la fel de 
înzăpezite, domnule Humphrys. 


El scoase un mormăit surprins şi ridică din sprâncene. 
Tânăra Easton rânji. Annabelle goli cupa de julep şi îi făcu 
semn valetului să i-o umple din nou. 


Epitropul se aplecă spre ea, ca şi cum ar fi vrut să-i 
dezvăluie un secret. 

— Este o pădure frumoasă lângă casa parohială, spuse 
el. Primăvara, observ adesea marea ciocănitoare pestriță, 
Dendrocopos major. 


Ea îşi întinse buzele într-un zâmbet forţat. 

— Îți plac păsările, domnişoară Archer? întrebă el plin 
de speranţă. 

— Le ador. În special ciocănitorile. 


Dacă ar fi fost o femeie normală, s-ar fi aruncat imediat 
asupra epitropului. Burlacii eligibili — adică bărbaţii buni, cu 
slujbă şi fără soţie — erau o marfă rară. Dar ea trăise o vară 
de pasiune, iar asta o schimbase. Așa cum spunea Sappho, 
Eros mi-a cutremurat mintea precum un vânt de munte 
care vuieşte prin stejari. Îşi mâncase mărul deja — nu se mai 
putea întoarce la inocenţă. Dorinţa îi stricase şansa pe care ar 
fi avut-o cu Peter Humphrys. 

În altă parte a mesei, conversaţia căpătase o turnură 
neobişnuită. 


— Sigur că încearcă să le ofere femeilor dreptul la vot, 
spunea lordul Marsden. Ei ştiu că doar idioţii votează pentru 
ei. Ascultaţi ce vă spun, dacă femeile obţin drept de vot, 
liberalii nu mai pleacă niciodată de la putere. 


Mâna subţire a soţiei se furişă pe masă către mâneca 
lui, cu scopul de a-l opri; dar Marsden o ignoră. 

— Idioţi, repetă el. 

— Ai grijă, Tuppy, spuse lady Lingham din capătul 
celălalt al mesei, sunt câteva femei tare isteţe aici, în seara 
asta. 


Tuppy, lordul Marsden, îşi flutură mâna grăsulie. 
— Ştii ce vreau să spun, contesă. 


Femeile de la masă schimbară priviri discrete, neștiind 
ce intenţionase să spună lordul Marsden. 


— Domnișoara Archer studiază la Oxford, adăugă lady 
Lingham. Ce spui de asta? 


Annabelle se întoarse rapid spre contesă. 

Lady Lingham zâmbea - nu cu ostilitate, ci puţin 
intrigată. Pentru un aristocrat, totul putea fi doar un joc. 

Marsden se uită atent la Annabelle. 

— Chiar aşa? 

Zvâcnetul slab al pulsului începu să se simtă în urechi. 

— Da, Excelenţă. 

Cu coada ochiului îl văzu pe Montgomery lăsându-și jos 
tacâmurile. 

— Şi care ar fi folosul unei educaţii atât de nemai- 
pomenite? o chestionă el. 

Celelalte discuţii încetaseră acum şi toți îşi îndreptaseră 
atenţia spre ea, fierbinte şi revelatoare precum lumina unui 
reflector. Îşi simţi gâtul cuprins de fierbinţeală. 

— Eu cred că educaţia superioară mă va ajuta să fiu mai 
bună pentru ceea ce voi decide să fac, Excelenţă. 

Un murmur ambivalent se auzi pe toată lungimea 
mesei. Oamenii care erau nevoiţi să se perfecționeze nu 
fuseseră, evident, binecuvântaţi cu o situaţie bună. 


— Şi dumneata aspiri la primirea dreptului de vot? 
insistă contele. 


Băutura mentolată îi îngheţă în gât ca un bulgăre de 
zăpadă. Lucie nu ar fi iertat-o niciodată dacă ar fi îndepărtat 
atât de mulţi oameni influenţi într-o singură seară. Ea nu 
şi-ar fi iertat-o niciodată dacă s-ar fi făcut de râs în fața unui 
bărbat. 


— Da, cred că femeile ar trebui să primească drept de 
vot. 


Marsden privi victorios în jur. 
— De ce nu li s-ar acorda drept de vot celor care se 


pricep cu adevărat la politică, urmând ca ceilalţi să fie excluşi, 
bărbaţi sau femei, sugeră lady Lingham binevoitoare. 


Marsden se strâmbă. 


— Dar, prin însăşi natura ei, femeia este incapabilă să 
priceapă politica sau orice altă chestiune de genul acesta. 


— Prin însăşi natura ei? 

Lady Lingham părea acum mai puţin binevoitoare. 
— O, da! 

Contele se întoarse din nou spre Annabelle. 


— Ai citit articolul publicat recent de marchiza de 
Hampshire? Referitor la creierul femeii? 


— Mă tem că nu. 


— Lady Hampshire este formidabilă, spuse lady 
Marsden. 

Toată lumea încuviință din cap. 

— Acum, domnişoară, ascultă cu atenție, zise Marsden. 
Lady Hampshire nu este de acord ca femeile să primească 
o educaţie înaltă, să aibă drept de vot şi să-şi asume roluri 
politice. Ştiinţa a arătat că, în realitate, creierul femeii nu 

doar că este mai mic decât cel al bărbatului, dar este şi croit 
diferit. 
Mâinile lui făcură o mișcare circulară. 


— Deci, chiar dacă dumneata, domnişoară Archer, 
citeşti aceleaşi cărţi şi auzi aceleaşi discursuri precum un 
bărbat, creierul dumitale nu va produce niciodată aceeaşi 
analiză raţională. Introduci aceleaşi informaţii în creier, dar 
seva se pierde prin cotloanele lui, iar rezultatul este diferit: de 
fapt, este un rezultat diminuat. 

Se uită la ea, aşteptând. 

— Sună tulburător, admise ea. 

— Păi, sigur, zise el nerăbdător, aşa că mă întreb de 
ce nu urmezi sfatul lui lady Hampshire. Ideea de a rămâne 
mulțumită în feminitatea dumitale, în loc să devii confuză. 

Nu avea cum să respingă judecata formidabilei lady 
Hampshire în faţa acelei audienţe, iar Marsden ştia asta. În 
ochii lui apăruseră scântei de aroganță şi triumf. 

Poate că asta şi doza zdravănă de coniac o făcură să 
spună: 

— Pentru că, Excelenţă, dacă marchiza crede că, de fapt, 
creierul femeii este incapabil să producă o analiză raţională a 
chestiunilor politice, de ce ar avea cineva încredere în analiza 
ei despre femeile în politică? 

Tăcerea umplu sala de mese. 

Apoi un fel de tuse se auzi dinspre Peregrin, care îşi 
acoperise gura cu şervetul, cu ochii sclipind de o veselie 
reprimată. 

— Ei, domnişoară Archer, spuse lordul Easton rar, ar 
trebui să faci Dreptul. I-ai da de furcă vechiului meu avocat 
Beadle. 

— Aşa, aşa, spuse Richmond, plus că are şi o înfăţişare 
mult mai atrăgătoare decât Beadle. 

Mai mulţi oaspeţi începură să chicotească, iar Marsden 
deveni roşu la faţă. 

— Răspândirea liberalismului agresiv nu este motiv de 
râs, se stropşi el. 


— Nu liberalismul agresiv este problema ta aici, 
Marsden. 


Ducele vorbise atât de puţin toată seara, încât vocea lui 
neașteptată avu efectul unui tunet. 


Toate capetele se întoarseră spre el. 

Montgomery avea o faţă de piatră. 

— Atunci, cum i-ai spune dumneata, duce? zise Marsden 
puţin descumpănit. 

Montgomery luă paharul de pe masă. 

— T-aşspune logică, răspunse el, apoi ridică paharul spre 
Annabelle, într-un semn de salut discret, dar inconfundabil. 

Ea se simţi cuprinsă de căldură. Privirea lui îi opri preţ 
de o clipă respiraţia, copleșind-o cu un amalgam luminos de 
furie şi... admiraţie? 

Toată lumea o privea acum cu circumspecţie. Toată 
lumea în afară de lady Lingham, a cărei expresie devenise 
gânditoare. 


— Acum, un toast asupra căruia putem cădea cu toții 
de acord, spuse contesa cu voioşie şi ridică paharul. Pentru 
logică! 


După ce se încheie cina şi petrecerea se mută în salon, 
Peter rămase lipit de ea, explicându-i tot felul de lucruri 
despre păsări într-o latină prost pronunţată. Iar ea îi era 
recunoscătoare pentru asta, fiindcă astfel putea să se prefacă 
adâncită într-o conversaţie, în loc să se uite la lordul Marsden, 
care încerca s-o ucidă cu priviri întunecate. Nici Montgomery 
şi nici contesa nu erau prin preajmă. 

Zări o uşă deschisă către o terasă şi, în clipa în care 
acrele surori Richmond se apropiară de epitrop, profită de 
ocazie şi se repezi în întuneric. 

Zumzetul conversaţiilor insipide se stinse imediat. 


Aerul rece şi curat nu o făcuse niciodată să se simtă mai 
bine. Inspiră lung, cu lăcomie, apoi înlemni. 


Mai era cineva acolo, un bărbat cu capul dat pe spate, 
care se uita la cer. 


Recunoscu silueta deşirată a lui Peregrin în lumina 
făcliilor înainte ca el să se întoarcă. 


— Domnișoară Archer! zise el, stingându-şi politicos 
ţigara. 

— Lord Devereux... 

Se apropie de el şi se uită la stele. 

— Căutai ceva anume acolo? 

— Steaua Nordului. Ştiai că navigatorii s-au orientat 
după ea mii de ani? 

— Da, din vremea fenicienilor. 

El râse. 


— Cumva la pensionul de domnişoare ai lipsit de la 
ora la care te învaţă să te prefaci încântător de ignorantă în 
prezenţa unui bărbat? 


— Mă tem că da. 


Nici nu se pusese problema să fi urmat pensionul de 
domnişoare. 


— Marsden sigur a observat, spuse Peregrin. 

Privirea îi deveni gânditoare când adăugă: 

— Nu cred că-şi va reveni prea repede după ad- 
monestarea pe care fratele meu i-a făcut-o în public. 

Ea ar fi vrut să schimbe subiectul cât mai repede. 

— Eşti nerăbdător să vezi focurile de artificii? 

Peregrin se crispă. 

— Nu voi fi aici pentru petrecere. 

— Îmi pare rău să aud asta, spuse ea, şi chiar îi părea 


Cum l-am cucerit pe duce 


Fusese foarte drăguţ cu ea la Claremont, nu doar 
politicos de formă. Chiar cu o zi în urmă îşi făcuse timp ca să-i 
arate prima ediție din Odiseea în biblioteca lui Montgomery 
şi se bucurase foarte mult văzând încântarea ei. Acum părea 
la fel de posomorât precum fusese în trăsură. 


— N-am văzut niciodată focuri de artificii, încercă ea să 
reînnoade discuţia. 


El se încruntă şi mai tare. 

— Niciodată? 

În timp ce se gândea la ce îi spusese, privirea îi căzu pe 
braţele ei goale. 

— Trimit pe cineva să-ţi aducă paltonul, spuse el. 

— Vine acum, se auzi o voce calmă din întuneric. 

Amândoi tresăriră. 

De cât timp stătea Montgomery acolo, în umbră? 

În lumina pâlpâitoare, era imposibil să-ţi dai seama de 
dispoziţia lui. 

Oare era supărat pe ea din cauza lordului Marsden? 


— Montgomery, spuse Peregrin. O las pe domnişoara 
Archer în mâinile tale. 


Înclină capul spre Annabelle şi zise: 
— Domnişoară... 


Intră din nou în casă, iar Montgomery se uită după el de 
parcă ar fi vrut să-l cheme înapoi. În schimb, spuse: 


— Te ascunzi aici, domnişoară? 

Ea se crispă. 

— Eu aş numi-o eschivare strategică. 

El scoase un sunet slab — pufnise, se strâmbase? 

— Vă mulțumesc, începu ea, mulţumesc pentru... că 
m-aţi apărat? 

Pentru că asta făcuse cu mica lui intervenţie, apărând-o 
tocmai de nobilii lui. 

— Nu merită să vorbim despre asta. 

— Mi-aţi sugerat în mod repetat că am o problemă 
cu autoritatea, spuse ea degajată. Încep să fiu de acord cu 
domnia voastră. 


Montgomery se rezemă de balustradă. 

— O problemă cu autoritatea sau cu stupiditatea? 

— Poftim? 

— Argumentaţia din seara aceasta a avut un defect 
grav de logică. Imi închipui că tentaţia de a-l evidenția a fost 
copleşitoare. 

Ea râse surprinsă. 

- Într-adevăr, aşa a fost. 

O clipă, se uitară unul la celălalt, iar ea observă că 


buzele lui tresăreau uşor, ca şi cum şi-ar fi stăpânit râsul. 
Atunci deveni conştientă de zâmbetul ei foarte larg. 


Se întoarse spre grădina întunecată de sub terasă. 


— Caracteristica principală a figurii autoritare nu este 
aceea că nu poate fi înfruntată în nicio circumstanţă? 


— Nu, spuse el, în primul rând, Marsden nu este co- 
mandantul dumitale suprem. Şi, în al doilea rând, un coman- 
dant care nu ştie ce are de făcut va ajunge să se confrunte cu 
o revoltă. 


— Vă referiţi la o funcţie de comandant obţinută pe 
merit, Alteță? 

Tonul fusese mult mai sarcastic decât intenţionase, mai 
ales că el fusese numit la comanda flotei comerciale graţie 
titlului pe care îl avea. 


El tăcu preţ de câteva momente lungi, iar ea îşi dădu 
seama că se răzbuna pe el pentru ceva ce nu avea nicio legătură 
cu persoana lui: era frustrarea pe care i-o stârniseră Marsden, 
marchiza de Hampshire şi, posibil, relaţia lui amoroasă. Iar el 
o lăsa, aşa cum o pisică mare îi permitea unui pisoi să dea cu 
laba în ea. 

— Spune-mi, cât de frustrant e să fii înconjurată de 
oameni care se consideră mai buni decât tine, când nu au nici 
pe departe calităţile tale? 

Ea îl privi în întuneric, negăsindu-şi cuvintele. 

Cum? Cum de ştia lucrurile acestea despre ea? 

Şi de ce faptul că le ştia o îmboldea să-i dezvăluie şi mai 
multe secrete? Ar fi vrut să îi spună că această flatare zilnică 
a bărbaţilor, pentru obţinerea unei relative autonomii, era 
precum picurarea lentă a unei otrăvi; că uneori se temea că 
într-o zi avea să ajungă să îi împietrească şi inima, şi faţa. 

Clătină din cap. 

— Asta este situaţia, Alteță. Intotdeauna mi-a fost greu 
să calc pe urmele celor mai buni decât mine. Presupun că este 
un defect al meu. 

— Un defect, repetă el. Ştii, cea mai importantă lecţie pe 
care am învăţat-o în perioada petrecută la Sandhurst a fost 
despre conducere. Oamenii au numeroase motive pentru a 
urma pe cineva, dar un soldat va urma întotdeauna pe cineva 
doar din două motive: pentru competenţa şi integritatea lui. 


Nu era chiar o surpriză să afle că fusese la Sandhurst, 
şi nu la Oxford sau Cambridge — multe familii aristocrate 
îşi trimiteau copiii la renumita academie militară şi, ca să 
spunem adevărul, milităria i se potrivea lui Montgomery. 

— Cred asta, spuse ea, dar eu nu sunt soldat. 

— Poate că eşti. În inima ta. 

Acum, ea îl privi. Ce cuvinte frivole, mai ales din partea 
unui bărbat ca el. Ea, soldat. Dar, vai, cuvintele acestea 
rezonaseră puternic, atingând ceva din adâncul ei. Aproape 
că o durea. 

— Un soldat trebuie să discearnă, pentru că însăşi viaţa 
lui depinde de competenţa liderului, murmură ea. 

El ridică din umeri. 

— La fel cum viaţa unei femei depinde de competenţa 
bărbatului de lângă ea. 

— O să descoperiţi că poate fi şi invers, spuse ea sec, 
gândindu-se la Gilbert, care era incapabil să-şi gestioneze 
banii astfel încât să-i ajungă până la sfârşitul lunii, sau la tatăl 
ei, care uita să mănânce fiindcă se cufunda în lectură. 


— De asta nu te-ai căsătorit? Pentru că bărbaţii din Kent 
sunt incompetenţi? 


Spuse asta pe un ton relaxat, ca şi cum n-ar fi fost o 
intruziune şocantă în intimitatea ei. 


Ea era prea uimită ca să încerce măcar să-i răspundă. 


Două flăcări gemene dansau în ochii ei, reflectând 
lumina făcliilor. 


— N-ar fi trebuit să spun asta, zise el, când văzu că ea 
amuţise. 

Inteligentă observaţie, Alteță, n-ar fi trebuit! Cumva, 
nu credea că fusese un accident. Puţine dintre lucrurile făcute 
sau spuse de el păreau accidentale. 


— Nu vreau să mă căsătoresc, spuse ea. Motivele îmi 
aparţin. 
Uşa din spatele lor scârţâi şi apăru valetul cu haina ei. 


Ea se strânse sub carapacea protectoare, recunos- 
cătoare pentru întrerupere, fiindcă acum stăteau tăcuţi 
amândoi, prefăcându-se că privesc cerul nopţii. 


- Din ce motiv ai pictat stele pe plafonul bibliotecii? îl 
întrebă ea. 


— Plafonul a fost ideea tatălui meu, spuse el. Avea o 
atracţie pentru lucrurile acestea. 


— Pentru astronomie? 

Mai degrabă simţi zâmbetul lui decât îl văzu. 

— Nu, răspunse el, pentru lucruri scumpe şi fanteziste. 
Poate că i-ar fi plăcut răposatul duce. 

— Dar de ce e cerul pe timp de iarnă? 


Montgomery tăcu într-un fel care îi spunea că atinsese 
o coardă sensibilă. 

— Pentru că eu m-am născut iarna, răspunse el în cele 
din urmă. Plafonul înfăţişează cerul de deasupra castelului 
Montgomery din noaptea în care m-am născut. 


Ceva din vocea lui interzicea orice replică. Poate că şi 
lui îi plăcea la fel de puţin să dezvăluie o părticică din el. Şi 
totuşi, tocmai o făcuse. Părticică pentru părticică. Era un om 
corect, la urma urmei. 

— Chiar n-ai văzut niciodată artificii? o întrebă el apoi. 

— Nu. Sunt destul de rare în zona aceea rurală din Kent. 

— Atunci, rămâi la petrecere, zise el, dacă poţi ierta 
natura destul de spontană a invitaţiei. 

Pentru a doua oară în decurs de câteva minute, se 
simţea şocată. Gândurile ei zumzăiau precum albinele — era o 
propunere ridicolă, nici n-ar fi trebuit s-o ia în considerare. Şi 
cum i-ar fi plătit lui Gilbert dacă încă o săptămână nu lucra? 
Cu rochiile, eventual; ar fi putut să-şi vândă unor croitorese 
rochiile acelea de bună calitate care nu îi veneau... 


Uşa pe care valetul o închisese se deschise brusc, 
inundând terasa cu râsetele ce veneau din salon. Umbra 
lungă a lui lady Lingham căzu între ei. 

— Aici eraţi, zise ea, cu un aer încântat. Duce, trebuie 
s-o răpesc pe domnișoara Archer. Am adunat toate doamnele 
pentru a gusta prima serie din lichiorul Lingham. 


Pe când trăsura se înapoia hurducăind spre Claremont, 
lui Annabelle i se închideau deja pleoapele. Le simţea delicios 
de grele de la lichiorul Lingham şi de la prea mult julep de 
mentă. Trebuia să-i trimită a doua zi un bilet lui Hattie. Avea 
nevoie de o rochie, pentru că, Doamne Dumnezeule, se ducea 
la un bal. 


Chipul lui Montgomery era la fel de întunecat şi de 
posomorât ca şi pe drumul spre conac, poate chiar mai 
întunecat. De ce o invitase la petrecere? De ce i se părea 

atât de seducătoare încruntarea lui? Imaginaţia ei prindea 
aripi, pretinzând că erau singuri în trăsură, într-o altă viaţă, 
în care putea să se aplece și să-i sărute gura severă, delicat, 
insistent, oferindu-i căldură feminină până când buzele lui 
s-ar fi înmuiat sub gura ei și umerii lui s-ar fi detensionat. 
Trecuse parcă o viaţă întreagă de când sărutase un bărbat, 
dar își amintea atât de clar de plăcerile sărutului când se uita 
la el — atingerea lunecoasă a limbii, senzaţia dată de mușchii 
întăriţi de dorinţă sub palmele ei, sângele ei devenind dulce 
şi gros ca melasa... 


El întoarse capul spre ea de parcă l-ar fi chemat în 
şoaptă. 
Ea îi zâmbi, somnoroasă. 


Ochii lui se întunecară ca cerul înainte de furtună. 
Intensitatea lor neașteptată şi fierbinte o transfigură, 
trăgând-o spre el. Dintr-odată, se simţi de parcă ar fi căzut în 
faţă, în adâncurile fiinţei lui, în fracțiunea aceea de secundă 
în care el își deschidea larg porţile. Auzi un geamăt uşor şi 
îşi dădu seama că venise de pe buzele ei. Acela era focul pe 
care îl simţise arzând în spatele gheții, cu mult mai puternic 
decât flăcările cele mai înalte. Ah, cum se înşelaseră cei care 
spuneau despre el că era rece şi distant... Era un om care nu 
făcea lucrurile pe jumătate, iar el ştia asta. Aşa că se înfrâna. 
Odată descătușat, el ar fi ars la fel de înflăcărat pe cât părea 
de rece în rest, iar forța întunecată a pasiunii ei s-ar fi izbit de 
pasiunea lui precum un val care se loveşte de o stâncă, în loc 
să îl înghită. 

Este perechea mea. 

Gândul o izbi ca un val de apă rece. 


Una era să visezi... Dar legătura dintre el şi ea nu i se 
mai părea un vis. Era cât se poate de reală. Iar lucrul acesta 
era imposibil. 

Se cutremură. 


Pe bancheta de vizavi, Montgomery își ţinea pumnii 
încleştaţi pe lângă trup. 

Se clătina pe picioare de oboseală când ajunse în camera 
ei de la Claremont. li luă doar o clipă să observe pachetul 
mare şi dreptunghiular de la capătul patului. 

Se apropie. 

Era înfășurat în hârtie verde şi legat cu o fundă roşie de 
satin. Nu-şi mai amintea când primise ultima oară un cadou, 
dar pe cartonașul agăţat de panglică era numele ei. 


Desfăcu panglica cu degete stângace. 


Mirosul de lână nouă se ridică din cutie când ridică 
încet capacul. 


Era un palton verde-închis, cu furnituri generoase.de 
blană la mâneci și la guler. 


Consternată, se uită la el preţ de o clipă. Apoi luă micul 
bilet. 


Dragă domnişoară Archer, 


Angajaţii de la Claremont vă urează Crăciun Fericit şi 
un An Nou prosper. 


Servitorul dumitale, 
Ramsey 


Îşi strecură mâinile în mâneci şi haina o acoperi ca o 
pătură pufoasă. Se întoarse în toare părţile în faţa oglinzii de 
la măsuţa de la toaletă. Perfecţiune. Mai degrabă o croială 
clasică, nemuritoare, decât moda actuală. Blană de iepure, nu 
de nurcă, dar excelent prelucrată, care promitea să-i ţină cald 
poate pentru toată viaţa. 


Cineva chiar se gândise mult la asta. 
Se aşeză pe pat. 

Servitorii fuseseră tot timpul politicoşi cu ea, dar de ce 
ar fi făcut un asemenea gest? 

Montgomery era cel care se strâmba de câte ori îi vedea 
paltonul. Dar ar fi încălcat toate regulile bunei-cuviinţe 
oferindu-i direct un astfel de dar, iar ei i-ar fi fost imposibil 
să îl accepte. 

Își trecu degetele peste blana moale de la manșetă. 

Era mai mult decât politeţe. Şi de aici apărea întrebarea: 
ce voia Montgomery? 


A a 


Cu câteva zile în urmă, după ce fuseseră în seră, i se 
păruse absolut rezonabil să-i comande un palton - al ei era 
inutil, iar el era în măsură să repare asta, aşa că o făcuse. 
Grăbi pasul, bocănind cu tocurile cizmelor pe lespezile 
grajdului. Se amăgise singur; îşi dăduse seama în clipa în 
care îşi dorise să-l dea afară pe Marsden, cu o noapte în 
urmă. Adevărul era că o voia pe Annabelle Archer, femeia 
de rând, intelectuala și sufrageta, în patul lui, sub el, cu o 
pasiune pe care n-o mai simţise de când... nu-și mai amintea 
de când. 

Dădu colţul spre boxa calului şi se opri brusc, pentru 
că ea stătea acolo, de parcă ar fi invocat-o prin magie. 
Lumina dimineţii, care intra pe fereastra din spatele ei, 
crea un halou intens în jurul părului ei, iar ea părea înaltă şi 
radioasă în haina aceea verde. 

Un val de satisfacţie primitivă îi umplu pieptul. Îi 
plăcea s-o vadă îmbrăcată cu un articol cumpărat de el şi nu 
fusese sigur că avea s-o facă. Dar sigur era că ea se uită la el 
cu un aer precaut. 


Apollo necheză strident, încercând vizibil să-i atragă 
atenţia. 


— Ssst! 
Puse mâna pe botul calului, fără să-şi ia ochii de la ea. 


Doar când văzu că ea căpătase un aer derutat îşi dădu 
seama că nu scosese încă o vorbă. 

— Bună dimineaţa, domnişoară. 

Ea se înclină. 

— Crăciun fericit, Alteță! 

— A! Da. 

Foarte elocvent. Își drese glasul. 

— Ce te aduce la grajduri atât de devreme? 

Cumva se apropiaseră pe nesimţite, iar acum îi simţea 
mirosul, parfumul ei fioral cald, care acoperea mirosul de 
praf, de piele şi de cal. Sângele lui începu să fiarbă la fel ca 
noaptea trecută, în trăsură, când zâmbetul ei somnoros se 
dusese direct în vintrele lui... când era gata s-o înşface ca un 
neanderthalian. 

Ea făcu un mic pas înapoi. 

— Am primit un dar de Crăciun de la angajaţi, zise ea, 
arătând spre haină. 

— Înţeleg, spuse el. Îţi stă bine. 

Ea îşi împreună mâinile în faţă, cuminte, dar în 
adâncul ochilor ei era o căldură care îi înfierbânta tot trupul. 

— Aş vrea să te rog să le mulţumești din partea mea, 
zise ea. E mult prea generos! Şi este exact ce îmi trebuie. 

El ar fi avut posibilitatea să-i ofere atât de multe... 

Doar că nu putea. 

Era contrar înseși firii lui să nu caute să obţină ce 
voia, dar asta era altceva. Ea era mult sub rangul său şi era 
oaspete în casa lui. Manierele, dacă nu onoarea, cereau ca el 
să nu o deranjeze cu atenţiile lui, căci, dacă ar fi dorit, cum 
ar fi putut să-l refuze? 


Era un lucru bun că timpul pe care îl puteau petrece 
singuri se apropia de sfârşit. EI îşi ocupase următoarele donă 
zile cu întâlniri în oraş, pentru a evita nebunia pregătirilor de 
ultimă oră pentru petrecere, plan care i se păruse rezonabil 
înainte ca ea să intre în viaţa lui. 


— Plec la Londra azi, spuse el, iar ea clipi la auzul 
răcelii neașteptate din vocea lui. Şi am o misivă de la lady 

Lingham. Îţi sugerează să îl iei ca însoțitor pe domnul Peter 
Humphrys pentru bal. 


Căldura în care se scăldase el pieri din ochii ei. 


— Foarte drăguţ din partea ei, Alteță, răspunse ea. 
Într-adevăr, am nevoie de un însoțitor. 


El se uită după ea când plecă, fără să poată scăpa de 
impresia că o jignise în vreun fel. 


-— ep 


— Ai spus verde-smarald. 

Privirea furioasă alui Annabelle se îndrepta când spre 
Hattie, când spre Catriona, când spre cutia cu rochia de pe 
pat. 

— Ştiu, zise Hattie, dar nu este și mai frumoasă? 

— Este... 

Nici măcar nu ştia ce culoare era aceea. Dacă ar fi spus 
roz țipător, nu era de ajuns s-o caracterizeze. 

— E magenta, completă Hattie. E foarte la modă. 

Ea inspiră încet. Avea să iasă în evidenţă ca un păun 
în seara aceea; nu exista nicio şansă în Hades să găsească o 
altă rochie la timp. Invitaţii începuseră să sosească la scurt 
timp după micul dejun; şiruri nesfârşite de trăsuri opriseră 
întreaga zi sub ferestrele ei. Fie purta rochia magenta, fie nu 
se ducea la bal. 

— Nu îţi place, zise Hattie cu tristeţe. 

— Sunt convinsă că ai avut intenţii bune. 

— O, nu! Tu chiar eşti supărată. 

Faţa lui Hattie deveni roșie ca focul. 

— Nu am vrut să... doar că toate femeile cu ochii 
verzi vor purta în seara asta verde-smarald. lar magenta 


se asortează perfect cu tenul tău, este un contrast de culori 
complementare, dacă vrei. Şi tu porţi întotdeauna nişte 

rochii absolut oribile... Vai de mine, asta a sunat rău! Pur şi 
simplu... nu m-am putut abţine. M-am trezit spunând: „O să 
iau magenta.” 

Annabelle ridică rochia. Sub ea apărură un jupon 
transparent şi o pereche de mănuși albe, până la cot. Pe pat 
mai erau încă două cutii mici, nedesfăcute. În prima era o 
bentiţă pentru gât din catifea, brodată splendid, iar a doua 
conţinea o pereche de cercei cu perle în formă de picături, 
agăţate de două pietre pătrate, roz. 

— Pe astea ţi le împrumut, spuse Hattie repede, fiindcă 
ştiu că nu le-ai accepta, nu? 

- Exact, răspunse Annabelle, luptându-se cu exas- 
perarea care îi apăsa ciudat pieptul. 

Hattie se gândise mult la combinaţia aceea. Cum ar 
fi putut să-i explice că toate lucrurile acelea aveau să o facă 
să arate ca o impostoare? Ca o fiică de vicar care făcea pe 
doamna pentru o seară. 


Se uită la rochie. Acum nu i se mai părea chiar atât de 
ţipătoare, dar era teribil de strâmtă — o rochie de prinţesă pe 
care o mai văzuse doar în fotografiile decupate din reviste în 
camera comună de la colegiu. 


— Pentru asta ar trebui... un corset care merge până la 
jumătatea coapsei, nu? 


Hattie făcu ochii mari auzind-o menţionând aceste 
lucruri. 


— Da. De ce? 
Annabelle se uită la ea cu o disperare comică. 
— Al meu se termină în talie. 


Genul de corset care nu mai era la modă de câţiva ani, 
dar care nu constituia o problemă pentru rochiile ei vechi. 


Hattie începu să-şi frământe mâinile. 

— Împrumuţi unul de la mine? 

— Dar tu eşti mult mai scundă decât mine. 
— Dar dacă am ruga... 

— Nu pot să rog o doamnă necunoscută să-mi 
împrumute... desuurile, spuse Annabelle printre dinţi. 


Acum erau amândouă roșii la faţă. 
— Fir-ar! 
Hattie se trânti pe pat. 


— Am făcut numai prostii, nu-i aşa? lar eu mă gândeam 
că măcar una dintre noi va arăta superb diseară! 


Annabelle se aşeză lângă ea. 
— Ce Dumnezeu vrei să spui? 
Prietena ei mângâie mătasea magenta. 


— Eu o să arăt oribil. Mama îmi alege rochiile şi nu se 
pricepe deloc. O să port o rochie pastel, fără niciun pic de 
decolteu. 


Un zâmbet oarecum forțat îi apăru lui Annabelle în 
colţul gurii. 

— Şi te-ai gândit să te îmbraci prin intermediul meu? 

Hattie ridică din umeri îmbufnată. 

Annabelle îi luă mâna și i-o strânse. 

— Ai conceput o ţinută... complexă pentru mine și îţi 
mulţumesc sincer pentru asta. 

Hattie îi strânse mâna, ezitant. 

— Dar ce facem cu desuurile? şopti ea. 

Avea să facă ce făcea de obicei. 

— Va trebui să fiu practică. 


Asta însemna că spera ca forma ei naturală să umple 
rochia şi — Dumnezeu s-o ajute — eventual să nu poarte 
lenjerie deloc, ca nu cumva să se strângă şi să se vadă prin 
materialul subţire... 


Catriona năvăli pe ușă şi se uită în jur înnebunită. 
— Mi-aţi văzut cumva ochelarii? 
— Catriona, exclamă Hattie, arăţi altfel. 


Catriona întoarse capul în direcţia ei, clipind din ochi. 
Faţa ei părea uimitor de diferită de faţa pe care o ştiau ele. 

Era chiar drăguță. Ochelarii îi ascundeau ochii celtici, mari 
şi albaştri, cu gene lungi și negre. 

— Nu înţeleg, spuse Catriona. Sunt tare împrăștiată azi. 

leşi repede din cameră. 

Hattie îi aruncă lui Annabelle o privire încărcată de 
înţelesuri. 

— Simt că nutrește o pasiune pentru Peregrin Deve- 
reux, murmură ea. Cred că şi-a scos ochelarii ca să se 
obişnuiască fără ei şi să arate bine la balul de diseară. 

Annabelle se încruntă. 

— Dar lordul Devereux a plecat în Ţara Galilor acum 
vreo oră. 

Îl văzuse urcând în trăsură, cu faţa ciudat de împietrită. 

Fratele lui însă nu se întorsese la Claremont 
deocamdată. 

Un fior de emoție îi trecu pe şira spinării. 

— Ah, zei, faceţi ca rochia asta să se potrivească, vă 
rog! spuse ea şi apoi se ridică brusc în picioare. 


(CĂI) 


Sp 


Sala de recepţie de la Claremont zumzăia de 
conversațiile celor câteva sute de oameni pregătiţi să se 
distreze şi să danseze. Bijuteriile şi paharele de şampanie 
luceau puternic în lumina difuză. Era cu totul altceva decât 
un bal de la ţară, o mare de chipuri palide, necunoscute. 
Privirile se îndreptau spre ea, atingând-o ca niște degete. 


— Uite! E Celeste, spuse o doamnă. Nu, sunt sigură că 
este rochia lui Celeste... dar cine este ea? 

Sunt femeia care poartă o rochie Celeste, fără desuuri. 

Partea de jos a rochiei de mătase era prea subţire 
pentru lenjeria ei intimă, lipindu-se ca o piele de juponul 
subţire. Senzaţia de goliciune era amplificată şi de corsetul 
strâmt şi decoltat, care lăsa să i se vadă partea de sus a 

pieptului, creând un efect de-a dreptul dramatic. Şi, în afară 
de garnitura de dantelă care îi împodobea mica trenă, nu 
avea nicio podoabă care să distragă atenţia de la... în fine, 
de la ea. Femeia din oglindă arăta ca o străină bogată şi 
elegantă. Ca şi cum ar fi avut tot dreptul să participe la un 
bal ilustru. Peter, însoţitorul ei, se făcuse roşu ca sfecla când 
coborâse scara cea mare. 

— Annabelle... 

Hattie ieşi din mulţime la braţul unui domn tânăr şi 
frumos, cu părul castaniu. Se desprinse de braţul lui şi se 
grăbi spre ea. 

— Arăţi minunat! exclamă ea, punându-şi mâna 
pe inimă. O, Doamne! Zachary, zise ea, întorcându-se 
spre însoţitorul ei, nu este minunată? Sunt îngrozitor de 
invidioasă. Annabelle, dă-mi voie să ţi-l prezint pe fratele 
meu, Zachary Greenfield. 

Ochii căprui ai tânărului sclipiră când schiţă o 
plecăciune. 

— Domnişoară Archer! Sunteţi frapantă ca o floare de 
lotus şi grațioasă ca o trestie. 

În clipa în care el şi Peter începură să schimbe 
păreri referitoare la coniacul servit, Hattie o luă de braţ pe 
Annabelle și o trase deoparte. 


- Ţi-am spus eu, șopti ea, făcând semn spre rochia ei. 


Nenumărate funde şi volane îi înconjurau silueta 
rontunjoară, într-o cascadă de culoare gălbuie de-a dreptul 
ameţitoare. 


— Caisiu, mormăi ea, şi volanele astea voluminoase... 
arăt ca o budincă de orez. 


— Arăţi foarte bine, minţi Annabelle. 

Hattie îi aruncă o privire grăitoare. 

— Sunt convinsă că fratele meu şi-a plătit prietenii ca 
să îmi umple carneţelul de dans. 


Cel puţin Hattie avea un carneţel de dans. Se uitase 
la oamenii care dansau acolo în seara aceea. Niciun bărbat 

n-ar fi putut s-o invite la dans fără să stârnească discuţii, 
iar Peter o informase că el, ca om al bisericii, nu obişnuia 
să danseze, şi se bâlbâise, dar rămăsese ferm, când ea 
încercase să-l convingă să intre măcar într-un cadril. Așa 
că avea să rămână nemișcată pe un scaun, ca o mimoză de 
culoare magenta. 


Peter își făcu loc până la ea şi îi oferi braţul. 


— Vrei să mergem în sala de bal, domnişoară? Am 
auzit că este decorată cu reni reali. 


Sunetele Iernii lui Vivaldi pătrundeau prin uşile 
arcuite, deschise larg. Sala de bal strălucea rece, ca un palat 
de gheaţă — candelabrele de cristal atârnau sub tavanele 
albastre și reci, împrăştiind steluțe şi curcubeie. Luciri 
argintii ţâşneau din frapierele de șampanie şi din tăvile 
supraetajate pline de gustări. O perdea de orhidee albe 
curgea ca o cascadă de la balcoanele de sus. 


Singurul lucru care îi atrase atenţia fu bărbatul care îi 
întâmpina pe oaspeți la intrare. 

Pulsul i se acceleră. O încordare plăcută îi cuprinse 
trupul. 


Doamne, Montgomery era dureros de frumos... Silueta 
lui zveltă şi chipul lui auster se potriveau perfect cu liniile 
precise și elegante ale costumului său alb cu negru. 


Când fu rândul ei să-l salute, Montgomery rămase 
şocat. O fracțiune de secundă rămase nemișcat precum 
sculpturile de gheaţă aşezate de-a lungul pereţilor. Dar 
ea îi văzuse privirea oprindu-i-se şi întârziind asupra 
rotunjimilor pieptului ei, un reflex în faţa căruia părea la fel 
de neputincios ca orice bărbat. 


O roşeaţă uşoară îi coloră pomeţii. 

— Domnişoară Archer, zise el, rostind cuvintele scurt. 
— Alteța Voastră! 

Dar el deja se întorsese spre însoţitorul ei. 

— Domnule Humphrys! Bine ai venit la Claremont! 

Şi îi lăsă, provocându-i o dezamăgire aproape dure- 
roasă. 

Câteva clipe merse la braţul lui Peter orbeşte, 
simțindu-se penibilă. La ce se aşteptase? Să spună ceva de 
genul „graţioasă ca o trestie”? Da, de fapt. Din câte se părea, 
începuse să se gândească la el ca la un bărbat cu care avea 
deja o legătură, iar acum spera o confirmare. Respirația i se 
îngreună. Mândrie galică? Iluzii galice! 

Se aşeză ţeapănă pe scaunul cu tapiserie de catifea de 
lângă peretele din spate, unde avea să stea în noaptea aceea. 
Peter rămase în picioare, întinzându-și gâtul ca să se uite 
prin sală. 

— Cred că renii au fost un zvon, zise ea tăios. 

El clipi, râzând uşor. 

- Desigur. Vreau să spun, ar fi fost chiar scandalos şi 
deloc practic... 

Ea îşi mușcă buzele. Era urât din partea ei să-şi 
reverse proasta dispoziţie asupra unui bărbat care nu fusese 
decât drăguţ cu ea. Spre deosebire de Montgomery, care era 
atât de schimbător. În momentul acela stătea de vorbă cu o 
doamnă mai în vârstă, însoţită de o fată drăguță, îmbrăcată 
în alb, care se uita din când în când la el cu sfioşenie. 

— Contesa de Waresham, murmură Peter urmărindu-i 
privirea. Se spune că fiica dumneaei, lady Sophie, este o 
posibilă candidată la poziţia de nouă ducesă. 


Gâtul ei se contractă în mod neplăcut. 
— Nouă ducesă? 
Peter se uită în jos la ea. 


— Ducele se va recăsători anul viitor. Pot să-ţi aduc un 
sandvici? 


— Da, te rog, murmură ea. 
Nu avea niciun pic de apetit. 

= ta = 


Ringul de dans se umplu în scurt timp de perechi 
care se roteau și care îngreunau aerul cu un amalgam de 
parfumuri şi sudoare. Rochia bej-galbenă a lui Hattie 
se zări prin mulţime când Tomlinson o învârti la cadril. 
Peter Humphrys îi ţinea o prelegere despre renii roșii din 
Wiltshire. 

Mai erau încă două ore până la miezul nopţii. 

— Mai vrei ceva dulce? 

Ochii lui Peter erau numai şi numai asupra ei. 

— Nu, mulţumesc. 

— Atunci, un alt sandvici? 

— Nu, mulţumesc, cel pe care l-am mâncat a fost foarte 
săţios. 

Montgomery nu dansa. Stătea într-o margine a sălii de 
bal, cu mâinile la spate, şi vorbea cu invitaţii — multe femei 
care aveau alături de ele fiice abia scoase în societate sau 
bărbaţi care păreau dornici să discute politică. 


Un alt dans se sfârşi şi Hattie se apropie de ea cu părul 
ei roşu ciufulit. Işi răcorea viguros cu evantaiul gâtul lucios 
de sudoare. 


Peter sări iar. 
— Doamnelor, pot să vă aduc ceva răcoritor? 


— Un pic de şampanie roz, te rog, spuse Annabelle 
repede. 


Bolul cu șampanie roz se afla în capătul celălalt al sălii. 

— Dorinţa dumitale e poruncă pentru mine, exclamă 
epitropul, apoi se repezi în mulţime. 

Hattie o apucă imediat de braţ. 


— Trebuie să-ţi spun, Tomlinson a fost foarte atent 
cu mine, murmură ea. De fapt, adăugă ea, mișcându-și cu 

subînțeles sprâncenele roșcate, mi-a propus să luăm aer pe 
terasă... 


— Nu te duce pe terasă cu el. 

Cuvintele îi scăpară de pe buze înainte să-și poată 
controla tonul aspru. 

Hattie se posomori imediat. 


— Doar să... nu te duci, repetă Annabelle, ceva mai 
blând de data aceasta. 


— Dare în văzul tuturor din sală. 

— Şi mai rău! Vrei să te căsătoreşti cu el? 
Hattie tresări. 

— Să mă căsătoresc? Păi, nu! Nu are titlu. 


Se uită pe furiș la tânărul Tomlinson, care în momentul 
acela îl bătea pe spate pe lordul Palmer şi râdea zgomotos. 

— Şi nu este chiar un Gabriel, conchise ea. 

— Atunci, nu vrei să fii văzută de toată lumea într-o 
poziţie compromiţătoare. 

— Dar... 

— Nicio terasă. Niciun alcov. Niciun hol întunecat 
şi pustiu, spuse Annabelle. Iartă-mă că-ţi vorbesc ca o 
guvernantă, adăugă ea, încercând să atenueze lucrurile. 

— Vorbeşti mai degrabă ca domnișoara Mayer acum, 
spuse Hattie, cu tonul fetei foarte drăguţe şi foarte bogate, 
care se gândea dacă putea primi sfaturi de la o femeie aflată 
cu douăsprezece trepte mai jos pe seara socială. 

Tonul ei fu pentru Annabelle ca un pumnal înfipt în 
coaste. 

— N-aş vrea să ai probleme, spuse ea încet. 

Parcă simțind că devenise subiectul discuţiei lor, 
Tomlinson se întoarse pe jumătate și ridică spre ele paharul 
cu şampanie. Cu ochii lui sclipitori şi claia lui de păr, arăta 
la fel de ameninţător precum un pui de pudel. 

Dar era tot un bărbat. 

— Hattie, spuse Annabelle. Bărbaţii... fac uneori 
lucruri scandaloase când sunt singuri cu o femeie. 


Hattie se încruntă. 


- Draga mea, poate că nu sunt la fel de isteaţă ca tine 
în relaţia cu un domn, dar te asigur că ştiu să mă apăr de un 
admirator. 


— Şi dacă nu vrei să te aperi de el? 
Hattie făcu ochii mari. 
— Sugerezi cumva că... l-aş lăsa? 


— Nu, nu, nu asta, spuse Annabelle repede, dar sunt 
anumiţi domni care îţi promit orice — şi vreau să spun 
absolut orice —, iar dacă nu eşti puţin vicleană, e foarte greu 
să-l vezi aşa cum e. 


Gura lui Hattie se relaxă într-un mic zâmbet. 


— Dar el poate să promită orice, nu? Atâta timp cât nu 
încearcă să... în fine, ştii tu... îi scăzu vocea... să mă sărute. 


— Şi dacă te sărută şi îţi place atât de mult încât uiţi să 
te mai fereşti de el, iar când vrei să faci asta, îți dai seama că 
te-a dus în spatele unui gard de tisă? 


— Un gard... de tisă? 

Annabelle roşi. 

— Orice fel de gard. 

Ochii lui Hattie căpătară mai degrabă o expresie 
blândă şi visătoare decât una scandalizată. 

— Să fii sărutată așa, oftă ea. Ah, măcar o dată în viaţă 
ar trebui ca o femeie să fie sărutată astfel încât să uite de ea. 
Se aplecă mai mult spre ea şi o întrebă curioasă: 

— De unde ştii toate lucrurile astea, Annabelle? 
Ei, la naiba! 


Lordul Palmer o salvă de la o minciună sfruntată când 
se apropie de ele s-o invite pe Hattie la următorul dans. 


Peter încă nu se întorsese. Ca să nu mai stea jos, 
Annabelle se ridică pentru a face câţiva paşi, ca să-și 

dezmorţească picioarele, şi se trezi faţă-n faţă cu lady 
Lingham. 

Contesa arăta seducător în rochia sa de mătase de 
culoarea gheții, ce se asorta cu evantaiul şi cu cerceii mici. 
Dar era aproape pusă în umbră de tânărul gentleman care 
se afla alături de lângă ea. Dumnezeule! Era unul dintre cei 
mai frumoşi bărbaţi pe care îl văzuse ea vreodată — înalt şi 
impozant, fără să fie nici masiv, nici deşirat, de parcă ar fi fost 
creat ţinându-se seama de proporțiile ideale. Părul castaniu 
şi lucios îi cădea în valuri mătăsoase pe lângă pomeţii înalţi 
şi linia perfectă a obrazului. Un chip potrivit pentru oricare 
dintre arhangheli. Vesta lui de un roz strident sugera însă că 
nu era nici pe departe o creatură divină. Era, de fapt, o vestă 
magenta. 


Probabil că se uitase la el cu o clipă mai mult decât 
trebuia, pentru că ochii lui chihlimbarii se întoarseră spre ea 
şi începură să lucească. Stomacul i se strânse, de nelinişte. 
Recunoştea un prădător atunci când îl vedea. 


— Domnişoară Archer! 


Spre stupoarea ei, lady Lingham îi făcea semn cu 
evantaiul să se apropie. 


Se îndreptă spre cei doi fără nici tragere de inimă. 


Contesa o studie cu o privire calculată, zâmbind de 
parcă şi-ar fi salutat o prietenă de mult pierdută. 


— Domnişoară Archer! Ce splendid arăţi în seara asta, 
spuse ea. E o rochie Celeste, nu-i aşa? 


— Da, doamnă. 


— Poţi să te consideri norocoasă, zise lady Lingham. 
Rochiile ei sunt neiertătoare. 

Arătă cu evantaiul spre superbul ei însoțitor. 

— Domnișoară Archer, dă-mi voie să ţi-l prezint pe 
lordul Tristan Ballentine. Lord Tristan, îmi face plăcere să 
ţi-o prezint pe domnișoara Archer. 


Lordul Ballentine înclină capul. Un diamant din 
urechea lui dreaptă îi atrase atenţia. 

- Lordul Tristan tocmai s-a întors dintr-un mic război 
înfiorător din colonii, spuse lady Lingham. Acum câteva zile 
a primit Crucea Victoria pentru curaj deosebit pe câmpul de 
luptă. 

— Mă faceţi să mă ruşinez, doamnă, spuse Ballentine, 
fără să pară însă vreun pic ruşinat. 

Ochii lui erau ocupați cu studierea decolteului lui 
Annabelle. 

— Cum de nu ne-am cunoscut până acum, domnişoară? 
De obicei cunosc toate marile frumuseți ale balului. 

Lady Lingham îşi ţugui buzele fine. 

- Domnișoara Archer este de la țară. 

El se uită la ea ridicând o sprânceană. 

— De la ţară? Din ce parte? 

— Din Kent, Alteță, răspunse Annabelle. 

— Drăguţ, spuse el pe un ton indiferent. Imi faceţi 
onoarea să-mi acordați următorul dans şi să-mi povestiţi 
totul despre acel loc încântător? 

Era ultimul lucru pe care şi-l dorea. Nu putea fi mult 
mai în vârstă decât ea, dar gura lui avea o sugestie de 
depravare care nu se căpăta decât după o viaţă plină de 
desfrâu. 

— Mă tem că am o mică migrenă. 

Faţa i se crispă. 

— De la faptul că până acum n-ai dansat nici măcar un 
dans? 

Asta o lăsă fără cuvinte. Un gentleman n-ar fi făcut 
niciodată presiuni asupra unei femei, fie ea lady sau nu. Cu 
siguranţă nu încerca să ascundă faptul că o urmărise până 
atunci. Pe de altă parte, nu părea să respecte niciun protocol 
— doar avea un cercel în ureche. 

— Sunt o dansatoare destul de stângace, spuse ea. 
Mă tem că, dacă vei dansa cu mine, îţi vei pune în pericol 
picioarele. 

— În general, femeile frumoase îi pun în pericol pe 
bărbaţi într-un fel sau altul, răspunse el. Eu înclin să cred că 
merită. 

— Câtă bravură! Acum înţeleg de ce ţi s-a oferit Crucea 
Victoria. 


Fusese o greşeală. Buzele lui Ballatine schiţară un 
zâmbet, așa cum ar fi făcut un războinic grozav înainte de a 
ridica o mănuşă. 

— Într-adevăr, spuse el tărăgănat, nu pot să-mi 
stăpânesc bravura. Vezi dumneata, este deviza familiei 
mele: Cum Vigor et Valor. 


Fără îndoială, avea impresia că era teribil de fermecător 
şi, pentru alte persoane, probabil chiar era. 


El îi întinse braţul. 


Ea se uită cu ostilitate la el — nu putea să-l refuze acum 
fără să facă o scenă. 


— Ah, fă-ne tuturor o favoare şi dansează cu omul, 
copilă! spuse lady Lingham ţâţâind din buze. Ballentine 
nu acceptă să fie refuzat şi ne vom ciondăni până la orele 
dimineţii dacă nu faci un tur cu el. 


Poate că în Debrett's Etiquette Manual exista vreun 
capitol despre cum puteai să te aperi în faţa atacului simultan 
al unei contese şi al unui viconte. Dacă era, ea nu-l citise. 


Îşi puse încet mâna pe braţul lui Ballentine. 

Lady Lingham zâmbi și îl bătu pe ticălos pe umăr cu 
evantaiul. 

— Să te porţi frumos! zise ea. 

Primele note ale muzicii deja uinpleau aerul. 

Un vals. 

Uită pe loc neplăcerea şi simţi înţepătura panicii. Nu 
mai valsase de peste șapte ani. 

O mână mare şi caldă îi cuprinse mijlocul. 

— Ochii la mine, scumpo! 

Vocea lui mătăsoasă ajunse la ea de foarte sus, iar ea 
îşi lăsă capul pe spate ca să se uite la el. Era absurd de înalt. 

Şi atunci, i se opri o clipă inima. 

Peste umărul drept al lui Ballentine, întâlni privirea 
lui Montgomery. 

Stătea exact deasupra ei, la etaj, sprijinit de balustrada 
balconului, şi ochii lui trimiteau săgeți argintii. 

Îşi mută privirea şi şi-o fixă pe gâtul bronzat al lordului 
Ballentine. Era un gât frumos, dar reuși să-i reţină atenţia 
doar trei secunde, după care se uită din nou în sus. 

Montgomery nu mai era. 

Muzica se porni şi lordul Ballentine începu să se 
învârtească cu ea. Grija ei de a fi uitat toţi paşii se dovedi 
în curând inutilă — vicontele putea să aibă ca parteneră şi 
un sac de făină, chiar şi pe acela l-ar fi făcut să arate bine. O 
conducea cu o mână fermă, iar mişcările lui aveau o graţie 
languroasă, neobişnuită pentru un bărbat de statura lui. 


— Deci, este adevărat, întrebă el, chiar nu ştii cine 
sunt? Nici un zvon nu ţi-a întunecat dinainte părerea despre 
mine? 

O privi cu ochii unui leu. 


Cât de lung putea fi un vals? Cu siguranţă ar fi putut să 
se descurce cu el timp de două minute. 


— Ştiu că ai primit cea mai importantă medalie 
militară, cine ar putea să găsească o vină aici? 

Un colţ al gurii lui se ridică. 

— Eşti deosebit de impresionată? 


— Desigur, zise ea. Ce femeie n-ar fi impresionată de 
un bărbat brav în uniformă? 


- A, da, uniforma! Din păcate, roșul acela aprins nu se 
potrivea deloc cu tenul meu, zise el, făcându-i cu ochiul. 


Aproape împotriva voinţei ei, era fascinată de vanitatea 
lui scandaloasă. 

— Războiul... a fost cumva invazia asupra zuluşilor? 
întrebă ea. 


Umărul lui se încordă sub palma ei. 
— Nu, spuse el. Am fost în Afganistan. 
— Am auzit că a fost devastator, spuse ea cu sinceritate. 


— Întotdeauna este devastator în Afganistan, răs- 
punse el, dar e o raritate să descoperi o femeie interesată de 
politică. 

Expresia lui devenise acum politicoasă — atât de 
politicoasă, încât era aproape distantă. Într-adevăr, 
avea dreptate să pună capăt direcţiei în care se îndrepta 
conversaţia. Războiul era cel mai nepotrivit subiect pentru 
o discuţie banală. 

— Poate că dumneata ar fi trebuit să fii prevenit asupra 
reputației mele, Excelenţă, spuse ea. 

Replica îi aprinse din nou scânteia din ochi. 

— Ia spune-mi, în ce pericol sunt, domnişoară? 

— Eu sunt intelectuală, zise ea. Studiez la Oxford şi 
citesc toate paginile ziarelor. În special paginile referitoare 
la politică. 

Ochii lui se întunecară și la următoarea piruetă o trase 
mai aproape, iar ea îi simţi mirosul de santal şi de tutun. 

— Ai grijă, îi spuse el cu o voce imposibil de joasă, 
unii bărbaţi consideră inteligenţa femeii drept un puternic 
afrodiziac. 

Probabil că el considera un afrodiziac chiar și simplul 
fapt că o femeie respiră şi se uită la el. Se retrase uşor din 
strânsoarea lui, iar el, milos, îi mai oferi un centimetru. 

— Dacă eşti la Oxford, atunci o cunoşti pe lady Lucie, 
spuse el. 

Surpriza aproape că o făcu să greșească pasul. 

— Este prietenă cu mine, Excelenţă. 

Faţa lui căpătă o expresie curioasă. 

— Ce frumos, zise el. Mai are pisica? 

— Pisica...? 

— Da, pe Boudicca. O creatură fioroasă și deşteaptă, 
care seamănă mult cu stăpâna ei. 

Ea nu ştiuse că Lucie avea o pisică, deci cum de ştia el? 

Atunci realiză că muzica se oprise şi că el încă o mai 
ţinea de mână. 

Şi-o smulse ușor, dar Ballentine îi pusese mâna pe 
braţ. 

— Unde să te escortez, domnişoară? Eu propun pe 
terasă. 

— Aş prefera să mă aşez din nou. 

Scrută sala de bal cu coada ochiului. Unde era Peter 
cel sigur și ușor manevrabil? 

- Ei, hai, spuse Ballentine uitându-se la ea printre 
pleoape, amândoi ştim că te pierzi de tot în rolul de mimoză. 


Porni hotărât spre ușa terasei, iar ea fu nevoită să-l 
urmeze. 

— Excelenţă, spuse ea, crispată, dar el doar îi zâmbi. 

Ballentine nu acceptă niciodată un refuz. 

Panica îi dădea fiori pe şira spinării şi inima începuse 
să-i bată cu putere. Trebuia să facă o scenă. Trebuia să îşi 
înfigă călcâiele în podea şi să facă o scenă, dar nu putea să 
rămână singură cu acest uriaș desfrânat... 

Simţi o mişcare în mulţime şi capul ei se întoarse 
implacabil, ca acul busolei spre nord. 

Montgomery își croia drum spre ei prin sala de bal, 
cu ochii lui reci şi strălucitori fixaţi asupra lui Ballentine ca 
un puşcaș care își luase în vizor ţinta. Braţul lui Ballentine 
deveni rigid sub mâna ei, trupul lui răspunzând imediat 
amenințării. 

Când ducele ajunse lângă ei, în aerul din jurul lui se 
simţea încordarea sa abia ţinută în frâu. 


— Domnişoară Archer, zise el, stăruind cu privirea 
asupra lordului Ballentine. 

— Alteță? 

— Ballentine! 

Lordul înclină capul. 

— Duce. 

Montgomery îi oferi brațul lui Annabelle, ațintindu-l 
în continuare cu privirea pe tânărul viconte. 

— Dă-mi voie! 

Fără să stea o clipă pe gânduri, Ballentine îi dădu 
drumul repede și se plecă. 

— Domnişoară, a fost o onoare. 

Apoi se întoarse spre Montgomery și înclină capul. 

— Duce... 

— Ballentine... 

Annabelle se uită după lordul Ballentine care se 
retrăgea, apoi la mâna ei, care era acum agățată de braţul lui 
Montgomery. O salvase în mijlocul sălii de bal. 

Nu îndrăznea să îl privească. Simţea încordarea 
mușchilor lui prin straturile de mătase şi lână şi simțea 
privirile celor peste o sută de oameni îndreptate asupra ei. 
Pielea îi ardea. Dacă s-ar fi deschis podeaua s-o înghită pe 
loc... 

Ritmul vesel al unui alt cadril începu să se audă, iar 
Montgomery o conduse departe de ringul de dans, în timp 
ce pocnetul ritmic al picioarelor dansatorilor reproducea 
pulsul frenetic al sângelui ei. 

Sala de recepţie rămase în urmă şi cacofonia de voci 
şi muzică se estompă. Aerul rece îi atinse faţa înfierbântată. 
Montgomery privea şi acum doar înainte în timp ce mergea, 
iar nemulțumirea plutea în jurul lui ca un abur. 


— Te sfătuiesc să stai departe de Ballentine, zise el. 
— Nu am avut nicio intenţie să-l ţin aproape, Alteță. 
— Ai dansat cu el. 

— Pentru că el şi lady... 


Ducele îşi mușcă buzele. Nu trebuia să îi explice lui — 
era o femeie independentă. 


— Data viitoare când mai vine la tine, spuse el, refuză-l! 
Compania lui este un risc pentru dumneata. 


Ea îşi retrase mâna de pe braţul lui, cu gâtul sugrumat 
de frustrare. 


— Atunci, poate că Alteța Voastră ar trebui să se ocupe 
de lordul Ballentine. 


El se opri brusc şi bunele maniere, ducă-se în Hades, o 
siliră să se uite la el. 


Ochii lui se umplură de o furie fierbinte. 


— Tocmai am făcut-o, zise el, m-am ocupat de 
Ballentine. Deşi, având în vedere felul în care arăţi în seara 
asta, ar putea să îşi uite instinctul de conservare. 


Ea ridică bărbia. 
— Ce are felul în care arăt? 

Privirea lui se plimbă încet pe gâtul ei gol şi în ochi îi 
apăru o lucire întunecată. 


— Ce are? repetă el. 


Ea îl privi cu ostilitate, parcă dorindu-și ca el să spună 
ceva îngrozitor. 


-— La naiba, spuse el încet, doar nu faci pe modesta, nu? 
— Eu... 


— Eşti cea mai seducătoare femeie din sala de bal în 
această seară şi, evident, flirtezi cu cel mai mare libertin din 
Londra. Iar toţi bărbaţii de aici te consideră disponibilă. 


Flirta? 
Nu îl plăcuse niciodată mai puţin ca acum. 


— Vă rog, nu vă faceţi probleme din cauza mea, zise ea, 
sunt perfect capabilă să am grijă de mine. 

Sprâncenele lui coborâră. 

— Ei, aici nu prea cădem de acord. 

O făcea să meargă cu spatele, iar lumina devenea tot 
mai difuză, în timp ce pereţii păreau să se strângă în jurul ei. 

Îşi reveni într-o secundă; era într-un alcov, cu un bărbat 


care se apropia amenințător de ea. Muzica din sala de bal se 
auzea slab, de la sute de kilometri distanţă. 


La naiba! 


Fusese atât de concentrată la cearta lor, încât îl urmase 
încrezătoare acolo, precum un vițel care era dus la târg. 
Pentru că acesta era Montgomery. Era îndatoritor şi sincer... 


Dar tot bărbat era. 

Şi era atât de aproape, încât îi simţea mirosul de săpun 
de pe gât. 

Instinctiv, se dădu înapoi. 

Umerii ei goi se loviră de zidul rece. 


Înghiţi în sec, cu un zgomot ce se auzi clar în liniştea 
nopții. 

Nu văzuse în el un prădător. Până acum, când aproape 
că simțea gustul intenţiei sale... 


Lui îi trebui doar un pas ca să elimine distanţa dintre ei. 

Ea ridică mâinile, care îi căzură pe pieptul lui solid. 

— Alteța Voastră... 

EI își sprijini mâinile de perete, de o parte şi de alta a 
capului ei. 

— Destul, murmură el, destul. 

Apoi aplecă puţin capul, iar ea îi simţi buzele moi și 
mătăsoase pe gâtul ei. 

Fusese cumva un sărut? 

Se uită ţintă peste umărul lui, fără să vadă ceva, în timp 
ce fierbinţeala pielii lui îi atingea gâtul. 

Bărbatul acesta şi eu ne vom săruta. 

Ştiuse, nu-i așa? 

Ştiuse acest lucru de când îl văzuse prima oară în Piaţa 


Parlamentului, distant și impunător; iar asta... asta era 
încheierea firească. 

Păreau de-a dreptul suspendaţi în timp, obraz lângă 
obraz, cu parfumul lui în nări, în timp ce el stătea nemișcat şi 
aştepta, aştepta ceva... 

Mâna ei se agăţă de reverul hainei lui. 

El se retrase puţin, se uită atent la ea, după care gura lui 
fu peste buzele ei. Degetele lui se înfipseră în părul ei moale 
de pe ceafă, apăsarea caldă a buzelor lui le depărtă pe ale ei și 
apoi limba lui pătrunse, lunecoasă şi fermă. 

O fierbinţeală lichidă o invadă brusc. 

Era sărutată de Montgomery. 

Iar ea se lipea tot mai tare de el, îl gusta, îl lăsa să 
pătrundă. 

Acum nu mai era rece. O smucitură ușoară o făcu 
să-și lase capul pe spate, iar sărutul deveni voluptuos; limba 
lui moale şi dornică o atingea pe a ei, iar buzele lui ferme şi 
experte le ghidau pe ale ei... Se lipi de el, iar braţele lui se 

strânseră în jurul ei; forța lui controlată îi readuse la viaţă, 
pulsând, toate zonele sensibile. Gemu încet și îl simţi cum i 
se taie respiraţia. Mâinile lui începură să se plimbe pe braţele 
ei goale, pe moliciunea pieptului, pe adâncitura mijlocului... 
îi prinse apoi şoldurile... i le strânse, i le frământă... apoi 
îngheţă. Vârful degetelor lui pipăiau cercetător partea de sus 
a coapselor. Dumnezeule! Nu era niciun corset acolo, nicio 
Jupă. 

Îşi desprinse buzele de ale lui. 

— Nu am... 


El scoase un geamăt din gât. Mâinile se înfipseră în 
fesele ei şi o lipi de el, iar ea îl simţi între picioare, fierbinte 
şi excitat. Gândurile îi zburară. Se lipi arcuindu-se de el, 
instinctiv, simțind nevoia să ofere fermităţii lui moliciunea 
ei feminină. 

El lăsă capul pe spate şi scoase un geamăt adânc, ca de 
durere, care silea tot ce era feminin în corpul ei să îl chinuie şi 
să-l aline deopotrivă, folosindu-și mâinile și gura... 

Apoi îi dădu drumul şi se retrase. 

Nu. Veni spre el, căutându-i atingerea. 

El îi prinse mâinile şi i le lipi de piept. 

— Annabelle. 

Vocea lui era răguşită. 

Nu... 

Nu îşi închipuise că avea să mai simtă din nou dorinţa 
aceea nechibzuită... extatică, iar acum el o inundase cu ea 
până la refuz. ÎL voia înăuntrul ei, căci senzaţia aceea nu 
trebuia să piară, nu încă. 

Se ridică pe vârfuri ca să-și lipească din nou gura de 
buzele lui, dar el întoarse capul și sărutul ei se pierdu în aer. 
O respingere delicată, dar tot o respingere. 

Avu impresia că inima îi plonjase în stomac. 

— Annabelle... 


188 


Cum lam cucerit pe duce 


Nu îndrăzni să-l privească, dar simţi bătăile nebuneşti 
ale inimii sub palma pe care el i-o ţinea el captivă. Respirația 
lui era precipitată. La fel şi a ei. 

Transpiraţia îi răcori pielea. 

Din depărtare, auzea din nou frânturi de melodie. 

O, Doamne... 

Încercase să se cațăre pe Montgomery ca o pisică. 

Se trase un pas înapoi. 

- Eu... 

Vocea ei abia se auzea. 

— În mod normal nu... 

— Ssst! 

Îşi lipi fruntea caldă de fruntea ei. 

— Am uitat de mine. 


El nu uitase. Dacă n-ar fi fost autocontrolul lui, unde 
s-ar fi ajuns? Nu era nicio perdea. Nici măcar nu purta 
lenjerie... Oare ce credea despre ea? 


O întoarse cu spatele și o strânse de umeri liniştitor. 
— Nu te mişca. 


Îi auzi genunchii trosnind uşor şi înțelese că ducele 
aduna de pe jos agrafele ei de păr, apucându-se apoi să-i 
refacă oarecum coafura. De fapt, chiar cu pricepere, ştia câte 
ceva despre părul femeilor. Şi în mod sigur știa câte ceva 
despre seducţie; l-ar fi lăsat să facă orice voia cu ea într-un 
alcov pe lângă care putea trece oricine. 


Palmele lui se strecurară în jurul gâtului ei și, cu degetele 
mari, îi mângâie uşor şira spinării. 

— Îţi aud gândurile, murmură el. Dă-mi cuvântul tău că 
nu vei dispărea în noapte! 

Ea pufni. 

— Cuvântul tău, Annabelle. 

Vocea lui era joasă şi insistentă. 

Ea dădu din cap indignată. 

- Bun. 

O sărută pe ceafă rapid şi delicat. 

— Mâine vom sta de vorbă. 

O împinse ușurel. 

— Acum, du-te! 

leşi din alcov cu paşi nesiguri, urmând orbește sunetul 
muzicii. Senzaţia buzelor lui pe ceafă încă mai persista, 


precum arsura unui fier roșu... Cineva îi atinse braţul şi 
tresări. 


— Annabelle! 
Catriona se uită la ea. 


— Aici erai, spuse ea şi strânse din ochi auzindu-şi vocea 
nefiresc de subţire. Unde ai fost? 


— Eşti ciufulită, zise în schimb Catriona. 

Mâna ei se îndreptă automat spre ceafă. 

— Probabil mi s-a desprins părul când am... dansat. 

Ochii Catrionei erau din nou ascunşi în spatele oche- 
larilor. Totuși, i se părea o străină. 

Eu sunt. 


Buzele o furnicau violent de la săruturile lui 
Montgomery. Data viitoare când avea să-l vadă, cu siguranţă 
avea să-şi amintească senzaţia buzelor lui, gustul răscolitor... 
Iar conştientizarea acestui fapt îi răsturna tot universul. 


— Ai dansat? o întrebă Catriona. 

— Lordul Ballentine m-a invitat la vals. 

Prietena ei se încruntă. 

- E un dezmăţat, spuse ea. Cum s-a purtat cu tine? 
— Ca un dezmăţat. 


Şi ea la fel. Gemuse şi se frecase de erecţia impresionantă 
a lui Montgomery, o, Doamne, erecţia lui... 


— Mă ajuţi să-mi aranjez părul? întrebă ea, disperată 
brusc să nu se mai întoarcă în sala de bal, unde avea să stea 

din nou pe un scaun şi să se prefacă pe cât posibil că nu se 
întâmplase nimic. 


Catriona o luă de braţ. 
— Sigur. Toaleta este în partea asta. 


Ea a 


Absent, Sebastian îi oferi chibriturile marchizului de 
Whitmore, care venise după el în balcon ca să discute despre 
campania electorală. Ezită, înainte să bage chibriturile în 
buzunar. Deşi i-ar fi fost poftă de o ţigară, ar fi vrut să mai 
savureze puţin gustul lui Annabelle. 


Era din nou așezată pe scaunul de lângă perete. Părul 
ei lucios era dezordonat, iar obrajii şi gâtul erau rozalii. 
Arăta ca o femeie care se destrăbălase într-un alcov, iar 
faptul că ceilalţi bărbaţi puteau să vadă asta îl îmboldea să 
se învârtească în jurul ei ca o creatură primitivă. 


Ea trezise această creatură în el. Începuse să dea 
semne de viață încă de când galopase peste câmpuri cu 
posteriorul ei încântător lovindu-se de vintrele lui, iar 
în cele din urmă scăpase din lanţ când ea reuşise să-l 
îngenuncheze pe Marsden cu nimic altceva decât mintea 
ei ascuţită ca briciul. Gânduri ciudate începură să-i umple 
capul şi sentimente încă și mai ciudate se amestecau acum 
în el. Cu un an în urmă, când contele de Bevington căzuse 
în dizgrație, căsătorindu-se cu o cântăreaţă de operă, tăiase 
orice legătură cu el. Bevington trebuie să fi fost nebun ca să 
sacrifice tot ce conta pentru o femeie nepotrivită: poziţia lui 
în societate, cariera politică, respectul copiilor lui încă mici. 
Bărbatul vegeta acum într-o cocioabă din Verona, cu soția 
lui cântăreaţă. Iar acum, în alcov, cu rotunjimile moi ale 
lui Annabelle și cu buzele ei lipite de ale lui, când îi simţise 
nevoia... înţelesese pentru câteva secunde de ce unii bărbaţi 
alegeau asta, de ce riscau totul. 


Țigara neaprinsă din degetele lui tremura uşor. 

Aproape că îşi pierduse controlul — după un sărut. 

Așa începuse şi dezastrul pentru Bevington? 

— Încântătoare creatură! 

Whitmore se aplecase peste balustradă. În ultimele 
câteva minute, ochii libidinoși ai marchizului o urmăriseră 
pe Annabelle peste tot, aşa cum urmărește câinele un os 
gustos. 

— Dumnezeule! mormăi Whitmore, uită-te la ţâţele 
alea. 

Balustrada aproape crăpă în strânsoarea lui Sebastian. 
Nu trebuia să-l lovească. Era un aliat politic important. 

— Vorbeşti despre o doamnă. 

— Ah, am auzit că e o fată de la ţară, răspunse 
Whitmore, fără să ştie în ce pericol se afla falca lui. Dar e 
păcat ca o bucată de prima mână ca asta să fie plebee, nu? 
Uită-te la postura ei! Gândește-te numai, aceeași fată ar fi 
fost cea mai râvnită domnişoară dacă cineva l-ar fi procopsit 
pe tatăl ei cu un titlu. 

— Ce idee sentimentală! spuse Sebastian pe un ton 
rece și indiferent. 

— Nu mă plâng, zise marchizul, cu burta cutremurată 
de un râs înfundat. Cine este protectorul ei, știi? 

O linişte totală se așternu în interiorul lui. La fel ca 
liniştea ce se aşterne după primul foc de armă, când păsările 
se opresc din cântat şi vântul îşi ţine suflarea. 

Scoase chibriturile din buzunarul de la piept şi îşi 
aprinse o ţigară. 

— Nu vei fi tu protectorul ei, Whitmore! 

Bătrânul avu o tresărire uşoară. 

Și dacă ar fi fost mai bătrân sau mai tânăr, un duce ca 
el sau un prinţ... Tuturor le-ar fi spus la fel, își dădu seama 
Sebastian. Era ca şi cum cuvintele se rostogoliseră singure. 

— N-am.. ăăă... n-am ştiut că așa stau lucrurile, spuse 
Whitmore. 

— Nu este nimic de ştiut. 

Whitmore ridică mâna împăciuitor. 

— Desigur, desigur, iar eu nici nu m-aş gândi să încalc 
o proprietate ducală. Un om inteligent nu ar face asta, nu? 

Se uită la marchiz, care se retrăgea acum cu mușchii 
încordaţi. Whitmore nu era singurul bărbat de acolo care 
avea impresii eronate în privinţa lui Annabelle. Din postul 
lui de observaţie îi vedea pe toţi dându-i roată, reţinuţi doar 
de graniţa firavă a etichetei. Dar aveau să se intereseze. Era 
posibil ca ea să aibă oaspeţi și la Oxford. 

Țigara i se frânse între degete. La naiba cu manierele 
şi onoarea! Nu putea să opteze pentru ce făcuse Bevington, 
dar putea alege cea de-a doua variantă mai bună. 

Făcu un semn şi unul dintre valeţi se desprinse din 
umbră. 

— Un stilou și un bilet, porunci Sebastian. 

Puse să-i fie trimis în camera ei, în timp ce ea stătea 
de vorbă cu fiica lui Greenfield şi evita cu multă grijă să-i 
întâlnească privirea. 


Annabelle, 
Ne întâlnim la intrarea în labirintul verde la ora 2 p.m. 
Al dumitale, 
M. 

— Un matineu cu Mendelssohn a doua zi după bal, îi 
spuse nemulţumit Julien Greenfield soţiei sale. Numai un 
sadic poate concepe un aşa program. 


Era ora unu şi grupuri de domni şi de doamne se 
îndreptau spre salonul de muzică de la Claremont, în diverse 
stadii de oboseală. Balul se încheiase în jurul orei trei 
dimineaţa, după ce se consumaseră cantități semnificative 
de șampanie, coniac şi ţigări. Când ultimele perechi părăsiră 
şchiopătând ringul de dans, florile care împodobeau 
sala se ofiliseră şi conversațiile deveniseră incoerente şi 
plictisitoare. 


Sebastian se plimba printre invitaţi precum o panteră 
printre oi. Era încordat şi plin de o nerăbdare pe care o 
simţise doar înaintea unor negocieri importante, în acea 
perioadă încărcată de nesiguranţă care preceda, în sfârşit, 
intrarea în arena de luptă. 

— Montgomery! 

Caroline se desprinse dintr-un grup de trei doamne, 
păşind alături de el, iar el îi oferi braţul cu un gest reflex. 

— Doamnă. Ai o dimineaţă bună? 

— Destul de bună, spuse ea, dar cred că sunt cam 
supărată pe tine. Cum faci asta? Eşti singurul care nu pare 
complet terminat în dimineaţa asta. 


„Pentru că, oricum, nu dorm prea mult.” 

Se uită în jos, spre faţa întoarsă către el. Ca de obicei, 
era aranjată impecabil, dar, cum el nu scăpa niciodată vreun 
detaliu, nici dacă ar fi vrut, observă pungile de sub ochii ei. 

Ştia că, de s-ar fi uitat în ochii ei, ar fi văzut acolo 
întrebarea pe care ea nu o rostise: De ce nu ai venit în 
camera mea azi-noapte? 

Îşi fixă privirea în faţă. 

Dumnezeu știe că avea nevoie de o femeie; dorința 
nesatisfăcută i se mișca pe sub piele precum un şir de furnici 
înnebunite, iar Caroline era așa cum ajunsese lui să-i placă 
— matură, sofisticată, o femeie care nu se sfia să-i spună ce 
îi plăcea şi ce nu. Relaţia cu ea avea ca rezultat o satisfacţie 
reciprocă, nicidecum dramă. 

Ştia în același timp că, şi dacă s-ar fi culcat cu ea de o 
sută de ori, tot nu i-ar fi dispărut frustrarea. Nu, era ceva mai 
profund decât nevoia firească de eliberare, iar eliberarea era 
condiţionată fără speranţă de o intelectuală cu ochii verzi. 


Nu îi răspunsese la mesaj. Și n-o văzuse la micul dejun. 


Intră pe ușa salonului de muzică şi cercetă metodic 
încăperea. 


În fine, zări lucirea cunoscută a părului de mahon. 

Palmele îi deveniră fierbinţi și umede. 

Inima începu să i se lovească de coaste ca şi cum ar fi 
urcat în fugă mai multe rânduri de scări. 

Rămase acolo, stupefiat. Cum era posibil să i se 
întâmple aşa ceva? Avea aproape treizeci şi şase de ani. 

Annabelle ridică ochii din poală şi ochii ei verzi şi 
limpezi îl izbiră în piept ca un obiect azvârlit cu forţă. 

Înghiţi în sec. Ah, chiar i se întâmpla asta!... 

Simţi privirea lui Caroline asupra lui, vag nerăbdătoare, 
și își dădu seama că oprirea lui bruscă provocase o mică 
aglomeraţie în spatele lui. Începu din nou să meargă şi se 
îndreptă spre scaunul lui din primul rând, de lângă pian. 

Annabelle era aşezată chiar în spate, lângă o baronesă 
pe care o cunoștea vag. Niciuna dintre femei nu ştia, probabil, 
niciun cuvânt în germană. Trebuia să fi făcut traducerea 
cântecelor pentru invitaţi. Dintr-odată, i se părea foarte 
important ca ei să-i placă melodiile. 


Caroline se aşeză pe scaunul de alături, învăluindu-l 
cu parfumul ei prăfos. 


Îşi stăpâni impulsul de a întoarce capul pentru a se 
uita în spate. 


Se simţea străbătut de un val de furie. Găsea căjumătate 
dintre convențiile şi ritualurile sociale erau lipsite de sens — 
şi concluzionase asta încă din clipa în care fusese destul de 
mare ca să judece cu mintea lui. Le respecta, desigur, dar 
rareori îl iritaseră atât de mult aceste constrângeri stupide, 
care nu îi permiteau să stea în propriul salon de muzică 
lângă femeia pe care o dorea. Şi, peste tot în jur, oamenii 
hârșâiau scaunele şi își frecau tocurile de podeaua de lemn 
lustruită, tușeau, icneau şi erau pur şi simplu incapabili să 
stea într-un loc. 

În cele din urmă apărură pianistul şi cântăreții, o 
soprană şi o mezzosoprană, grup care se numea Divine Duo. 

Zgomotele încetară, dar iritaţia lui rămase. În ciuda 
numelui ridicol, cele două artiste erau extraordinare: vocea 
lor urca şi cobora aparent fără efort, purtând în ea o pleiadă 
de emoţii omeneşti, de la melancolie la bucurie şi înapoi; 
dar mintea lui refuza să-şi ia zborul odată cu melodiile. 
Dimpotrivă, era extrem de conştient de bătaia ceasului de 
deasupra şemineului, din spatele pianistului, şi de prezenţa 
lui Annabelle, aflată cu vreo cincisprezece rânduri în spatele 
lui. 

Se uită la ceas de patru ori. 

La două fără un sfert, se termină ultima melodie. 


La două fără treisprezece minute, aplauzele încetară şi 
toată lumea se îndreptă spre ieșire. 


Înaintă cu greu spre uşă, înconjurat de invitaţii care 
voiau un cuvânt de la el sau o clipă din timpul lui, iar clipele 

acestea se adunau. Apoi fu oprit de tot de pieptul opulent 
al marchizei de Hampshire. În timp ce el schimba politicos 
galanterii, Annabelle trecu pe lângă el, purtată de valul 
mulțimii. 

Nu îi aruncă nici măcar o privire. 

— Ţi-a plăcut concertul, dragă? o întrebă marchiza cu 
voce sa puternică pe Caroline, care încă era lângă el. 


— Destul de mult, răspunse contesa, dacă te gândeşti 
că o asemenea dulceaţă poate ieşi din peniţa unui german 
sobru şi calm. 


Dulceaţă? 

Sebastian își dădu seama că se uita la ea încruntat. 

Ea ridică întrebător din sprâncene. 

— Presupun, spuse el încet, că şi ei au sentimente. 
Germanii. 

Ochii ei căpătară o expresie uşor uimită. Apoi ridică 
din umeri, ca şi cum s-ar fi scuzat. 

Când el ridică din nou privirea, Annabelle dispăruse. 


PNI e A 


Era în întârziere. El nu întârzia niciodată şi fu nevoit 
să se forțeze să păstreze un pas demn în timp ce se apropia 
de labirint. Se simţi uşurat când văzu intrarea în labirint. Ea 
îl aştepta lângă leul din granit, îmbrăcată cu paltonul ei nou 
şi purtând aceeaşi pălărie ca întotdeauna, un obiect maro 
indescriptibil, pe care lui i-ar fi plăcut să îl înlocuiască cu 
zeci de pălării noi. 

— Domnişoară Archer! 

Ridică jobenul şi ea se înclină. 

Obrajii îi erau roșii, dar putea fi doar o consecinţă a 
frigului. 

Îi oferi braţul. 

— Vrei să mă însoţeşti la o plimbare? 

— Alteța Voastră... 

— Montgomery, spuse el. 

Ea îşi arcui sprâncenele. 

— Alteță? 

— Cred că puteam anula formalitatea asta, în lumina 
circumstanțelor, zise el cu un aer întrebător. 

Simţi o întrerupere în respirația ei. 

Se întreba dacă avea să o facă pe timida şi să nege 
circumstanţele. Nicio şansă. Simţea şi acum contururile 
ei moi şi rotunjite imprimate în palme, îmboldindu-l să-şi 
umple din nou mâinile cu trupul ei, şi asta avea să şi facă în 
curând. 


În sfârşit, ea acceptă braţul oferit. 
Preţ de câteva clipe lungi, singurul sunet care se auzi 


fu scrâșnetul pietrişului îngheţat sub picioarele lor, în timp 
ce el o conducea în labirint. 


Absurd. 


Reușşise să-și scoată ţara dintr-un război comercial cu 
Imperiul Otoman, iar acum nu ştia cum să înceapă. 


— Aici te jucai când erai mic? 

Simţi o veselie sfioasă în vocea ei, nouă pentru el, şi îi 
trebuiră câteva secunde ca să răspundă. 

— Nu. Niciodată. 

Ea păru uimită. 

— Cum poate cineva să ţină un băiat departe de 
labirint, măcar pentru o zi? 

Închizându-l într-o cameră cu un teanc de cărți şi de 
teme. 


Mama lui, rece şi calmă, cum se prezenta în societate, 
se îngrozea în tăcere de bufoneriile soțului ei. Era decisă ca 
fiul ei să fie altfel. 

— Ce părere ţi-a făcut Mendelssohn? o întrebă el în loc 
de orice explicaţie. 

Întrebarea îi stârni un zâmbet. 

— Mărturisesc că n-aş folosi cuvântul „dulceaţă”, 
pentru a-l descrie. 

— Foarte bine, spuse el, pentru că într-adevăr nu este 
dulce. 

— N-am înţeles niciun cuvânt, dar muzica a fost atât 
de... mişcătoare. Ca şi cum cineva ar fi pătruns în pieptul 
meu și... 

Se întrerupse, brusc conştientă de entuziasmul ei 
efervescent. 

— Şi ce? insistă el, conducând-o pe o alee laterală care 
îi ducea şi mai adânc în labirint. 

De fiecare dată când pasiunea ei se ridica la suprafaţă, 
el simţea o tresărire instinctivă de răspuns în trup. 
Înnebunitor. Îl făcea să uite cine era, lăsându-l doar cu 
nevoile și cu dorinţele elementare inerente ființei lui, ca 
bărbat. Iar el părea să nu fie dispus să oprească această 
toleranţă. 

— Melancolic, spuse ea încet, cuvântul acesta l-aş 
folosi pentru a-l descrie. 

Exact „melancolic” era cuvântul. 

Doamne Sfinte, cât îşi dorea să fie în această femeie! 


— Ultima melodie, spuse ea, este atât de nostalgică, 
încât aproape m-a întristat. Despre ce era vorba? 


El încuviinţă din cap. 

— Auf Flügeln des Gesanges. Este vorba despre un 
bărbat care o duce pe iubita lui într-o călătorie imaginară. 

Mâna ei tresări pe braţul lui, strângându-l mai tare. 

— Ce spune? 

Rochia ei îi atingea acum piciorul la fiecare pas. Dacă 


ar fi întors capul şi ar fi tras-o mai aproape cu doar un 
centimetru, i-ar fi simţit parfumul cald al părului. 

Clătină din cap, încercând să reînvie germana în ciuda 
simţurilor lui înnebunite. 


— Pe aripile cântecului, iubirea mea, te voi purta, zise 
el, departe de şesurile Gangelui, unde știu cel mai frumos 
loc... 


Acum el fu cel care se întrerupse. Recita versuri 
romantice? 


— Cum se termină? întrebă ea şoptit. 


Ochii ei aveau o adâncime de sute de kilometri. 
Un bărbat ar fi fost în pericol să nu mai iasă niciodată la 
suprafaţă după ce se scufunda acolo. 

La naiba cu toate! 

— Fac dragoste sub un copac, spuse el. 

Mai degrabă simţi, decât îi auzi exclamaţia înăbușită. 

Schimbă direcţia și o trase spre el dintr-o singură 
mișcare. Văzu cum i se măriră ochii când se aplecă spre ea 
Şi o sărută. 

Fineţe. Buzele ei aveau fineţea unor petale și, preţ de 
o clipă, el nu se mișcă, nu respiră, ci doar savură căldura 
catifelată de pe buze. Şi apoi expiră, în sfârșit, având 
impresia că își ţinea respiraţia de ieri, când o ţinuse în braţe 
ultima oară. 

Inspiră adânc, simțind mirosul iasomiei şi al femeii 
dulci de lângă el. 


Soarele era strălucitor şi fierbinte pe pleoapele lui 
închise. 


Undeva, cânta un măcăleandru. 
Își trecu vârful limbii peste buza ei moale de jos. 
Ea scoase un sunet scurt, din gât, și el deschise ochii. 


Ochii ei erau închişi, iar genele îi tremurau ca un 
evantai pe obraz. 

Inima lui începu să bată atât de repede şi de violent, 
încât îl duru. İşi lipi din nou buzele de gura ei, iar ea se 
deschise pentru el, oferindu-şi accesul la fierbinţeala ca 

un drog care îl chinuise o jumătate de noapte. Îi împinse 
capul pe spate, ca s-o poată gusta mai bine, iar ea îl lăsă, 
mișcându-și uşor limba pe lângă limba lui, până când penisul 
lui se întări. Înjurând în gând, rămase din nou nemișcat. 
Intenţionase să se revanşeze pentru pretenţiile lui frustrate 
din alcov. Îşi slăbi încet strânsoarea şi îi lipi trupul de trupul 
lui cu o tandreţe pe care seara trecută nu şi-o permisese. 
Dar senzaţia pe care i-o dădea atingerea ei... trupurile lor 
care se potriveau atât de bine. Ea îi prinse cu dinţii buza 
de jos, iar el scoase un geamăt. Fără să întrerupă sărutul, 
îşi smulse o mănușă şi îi prinse în palmă curbura delicată a 
obrazului. Senzaţia răcoroasă şi catifelată pe care i-o dădea 
pielea ei sub degete stârni un alt val de plăcere în trupul lui. 
Ar fi vrut să o întindă pe jos și să se urce pe ea... să-i desfacă 
toate cârligele şi nasturii din faţă şi să-i smulgă dantelăriile 
intime. l-ar fi atins fiecare centimetru cu mâinile și cu limba, 
de la plinătatea palidă a sânilor şi linia dulce a mijlocului, 
până la locul moale dintre picioare... Mai ales acela. Ar fi 
lins-o şi ar fi sărutat-o acolo până când s-ar fi zvârcolit sub 
buzele lui. 

Simti în ea o rezistenţă şi îşi dădu seama că se arcuise 
pe braţul lui, iar el îşi mişca șoldurile pe şoldurile ei. 

Îşi desprinse buzele de pe ale ei. 

Ea îl privi clipind, cu pleoapele îngreunate şi cu părul 
răvăşit de mâinile lui febrile. Observă mănușa aruncată 
neglijent în zăpadă. 

— Annabelle, murmură el. 

O urmă de zâmbet apăru pe chipul ei. 

— Montgomery. 

Îi plăcu să-și audă numele rostit așa, încet şi răgușit. 
Mâna lui îi prinse din nou obrazul şi cu degetul mare îi 
mângâie buza plină de jos. Ea se împinse în palma lui şi îi 
sărută buricul degetului, ca şi cum ar fi fost cel mai firesc 
lucru din lume. Ca şi cum ar fi făcut asta de sute de ori şi 
aveau s-o mai facă de încă o mie de ori. 


Apoi urmă un gest alarmant. 

Lăsă mâna jos şi își ridică mănușa, începând să se 
plimbe nervos. 


GO 


Ep 


Ea se uită ca prin vis la mâinile lui, una goală, una 
înmănușată, prinse la spate. Lumea din jurul ei avea o 
strălucire nefirească, iar nuanțele de verde şi de alb luceau 
puternic sub cerul albastru și luminos. Nu se simţea chiar 
sigură pe ea și mâinile ei ardeau de dorinţa de a se întinde 
spre el. Umerii lui puternici păreau cel mai potrivit loc 
pentru ele. 


Nu dormise. Reluase în minte iar şi iar întâlnirea lor 
din alcov, amintindu-şi fiecare sunet şi fiecare atingere; se 
hotărâse să nu accepte invitaţia lui și să stea departe de el. 
La fel de bine ar fi putut să hotărască să nu mai respire; 
o singură privire aruncată spre el în salonul de muzică și 
picioarele o purtaseră spre intrarea în labirint la ora două 
fix. 


Montgomery se întoarse spre ea cu un aer hotărât. 


— Annabelle, sunt conştient că nu ne cunoaştem de 
mult timp, dacă ne gândim că au trecut doar câteva zile. 
Şi totuşi... sigur trebuie să știi... cât de mult îmi ocupi 
gândurile. 

Clătină din cap, îşi scoase pălăria şi îşi trecu mâna prin 
păr, ciufulindu-şi şuviţele scurte. 

— Aş putea să spun, de fapt, că îmi doresc tot timpul 
compania ta şi am motive să sper că răspunzi și tu într-o 
oarecare măsură acestor sentimente. 

Se apropie de ea și îi luă mâna, iar ochii lui, de obicei 
calculaţi, se îmblânziră neaşteptat. 

Inima ei bătu cu putere. Unde bătea oare? 

— Annabelle, aş vrea... 

Ridică apoi puţin capul, ca un animal de pradă care 
adulmecă. 

Acum auzi şi ea — paşi repezi care împrăştiară pietrişul. 

Sprâncenele lui Montgomery coborâră ameninţător și 
se îndepărtă de ea. 

— Alteța Voastră! 


Ramsey veni în goană pe alee; era roșu la față şi 
respira greu. Părul lui castaniu, care avea de obicei o cărare 
impecabilă, stătea acum într-o parte. 


Annabelle simţi cum i se face pielea de găină pe ceafă. 
— Ar fi bine să fie ceva important, Ramsey. 


Vocea lui Montgomery era suficient de rece pentru a-l 
îngheţa pe bietul valet până în iarna următoare. 


Omul tresări. 
— Eu cred că e, Alteță. 


Ochii lui se mişcau cu nervozitate de la duce la 
Annabelle și înapoi. 


Ea își strânse mai bine șalul pe umeri. 


— Eu mă voi întoarce acasă, spuse ea brusc, conştientă 
de aspectul ei răvăşit. 

Nu aşteptă încuviințarea lui Montgomery, ci ocoli 
rapid gardul viu, ieşind în aleea principală. 

Dar tot auzi vocea lui Ramsey, răsunând clar în aerul 
liniştit al după-amiezii. 

— Alteța Voastră... Fratele dumneavoastră, lordul 
Devereux... a dispărut. 

O tăcere mormântală urmă după anunţul lui Ramsey. 
Mintea lui Sebastian părea că se golise, în timp ce cuvintele îi 
pluteau fără înţeles în cap. Apoi se limpeziră şi căzură peste 
el ca un pumnal. 


— O răpire? 

— Puțin probabil, spuse repede Ramsey. Din câte se 
pare, Excelenţa Sa a lăsat un bilet. 

Era deja pe aleea principală. 

Annabelle se întorsese, cu ochii mari pe faţa ei palidă. 

— Ai auzit? o întrebă el, fără să încetinească pasul. 

— Da, spuse ea. N-am putut să nu aud. 

Ei, Ramsey anunţase totul suficient de tare. 

— Vino! 

Era vag conştient că Annabelle și Ramsey erau siliţi 


să alerge ca să ţină pasul cu el. Reuşi să încetinească puţin 
pentru ea, dar mintea lui i-o luase deja înainte. 

— Unde este ofiţerul lui de protecţie? 

— L-am rugat să aştepte în biroul de la parter, Alteță, 
zise Ramsey gâfâind. 


Mai multe grupuri și perechi mișunau pe terasă și în 
grădină. Capetele se întorceau spre el, iar întrebările tuturor 
se îndreptau în direcţia lui ca nişte tentacule. 


Schimbă direcţia, luând-o spre intrarea servitorilor, 
aflată în aripa de est. 


— Ce alte informaţii mai ai? 

— Niciuna, Alteță, răspunse Ramsey. Am plecat să vă 
caut de cum am aflat. 


— Ai făcut bine, spuse Sebastian, apoi împinse uşa cu 
umărul, intrând pe coridorul slab luminat. Două servitoare 
înlemniră pe loc, cu ochii mari de uimire sub bonetele albe, 
de parcă ar fi văzut o stafie când trecea el pe lângă ele cu paşi 
mari. 


Nu ar fi existat uu bilet al lui Peregrin dacă i s-ar fi 
întâmplat ceva. Decât dacă era o uneliire. Işi alungă din 
minte gândul până ajunse în birou. Un bărbat înalt şi solid se 
învârtea pe lângă uşă, cu pălăria rotundă în pumn, pe lângă 
coapsă. Craig Fergusson. Omul era în serviciul lui de zece ani. 
Avea o singură misiune — să-l păzească pe fratele lui, discret 
şi eficient. Își stăpâni impulsul de a-l lua pe Fergusson de gât 
chiar acolo, pe hol. 

Ramsey se repezi să deschidă ușa și toată lumea intră 
în birou. 

Sebastian se întoarse spre ofițerul de protecţie. 

— Ce s-a întâmplat? mârâi el. 

Fergusson înghiţi în sec. 

— Noaptea trecută am tras la un hotel din Carmarthen... 

— Da? 

— Iar azi-dimineaţă, când aşteptam pe hol ca să coboare 
Excelenţa Sa cu valetul în salonul pentru micul dejun, am 
avut o bănuială, pentru că tânărului lord îi place întotdeauna 
să mănânce bine, iar acum mai era puţin şi pleca trenul. Aşa 
că, după această presimţire, m-am dus să cercetez. L-am găsit 
pe valet în anticameră, inconştient de ceva laudanum... 

— Inconștient? îl întrerupse Sebastian, simțind că i se 
ridicau toate firişoarele de păr. 

— Da, Alteța Voastră, răspunse Fergusson. Am reuşit 
să-l trezesc doar după ce i-am dat câteva palme zdravene. Şi 
acum este ameţit. Mi-a spus că lordul Devereux îi ceruse în 


noaptea dinainte să bea cu el un pahar cu vin, iar el adormise 
rapid şi nu auzise nimic. 

Uluiala eclipsă o clipă îngrijorarea. 
— Crede că fratele meu l-a drogat? 
Fergusson se foi stingherit. 

— Așa se pare, Alteța Voastră. 


Valetul lui Peregrin era în familia lor de douăzeci și 
cinci de ani; fusese valetul lui înainte să i-l dea lui Peregrin, ca 
să fie sigur că fratele lui era înconjurat de cei mai de încredere 
oameni. Probabil că omul nu lua parte la vreo uneltire. 


— Înţeleg că există un bilet, spuse el. 

Fergusson încuviinţă din cap şi scoase un plic din taşca 
lui. 

— A lăsat asta pe pat. 

Sebastian smulse scrisoarea din mâna omului. 

Hârtia groasă era din rezerva lui. Rupse sigiliul şi sfâşie 
plicul cu degetele. Două rânduri cu scrisul rotund al lui 
Peregrin. 


Domnule, 


Referitor la Marina Regală, m-am gândit mult şi pur 
şi simplu nu pot s-o fac. 


Cu respect, P. 


Pur şi simplu nu pot s-o fac. 
Deci era foarte probabil să nu fi fost răpit. 


Sebastian închise ochii o clipă. Inima începu să-i bată 
din nou cu putere, înţepându-i pieptul ca un ac de tatuaj. Nu 
era răpit. Nu era rănit. Dar adevărul era că prăpăditul acela 
mic fugise de el. 


Aşeză încet scrisoarea pe birou. 
— Ai vreun indiciu despre locul unde s-ar afla? 


Fergusson clătină din cap. 

— Nu l-a văzut nimeni. De la ora şase dimineaţa, au 
plecat din staţie nenumărate trenuri şi o mulţime de trăsuri. 
Am adus programul cu toate plecările. 

Sebastian ignoră hârtiile pe care Fergusson i le puse pe 
birou; ştia deja că erau multe trasee care porneau spre orașele 
de pe coastă şi cel puţin un tren oprea la Plymouth. De acolo 
plecau şi feriboturi. Fratele lui putea să fie acum în drum spre 
Franţa. Iar ofiţerul lui de protecţie era în momentul acela la 
Claremont. 

În el se stârni o emoție aproape prea puternică pentru 
a fi stăpânită. 

Se duse în spatele biroului, înșfăcă o coală de hârtie și 
începu să dea precipitat instrucţiuni. 

— Pregăteşte trăsura, îi spuse el lui Ramsey în timp ce 
scria, şi trimite-i o telegramă lui Edward Bryson. Spune-i că o 
să ne vedem diseară. 

- Şeful Scotland Yard-ului, Alteță? 

Sebastian se uită la el iritat. 

— Mai e şi un alt Edward Bryson care ar putea fi impor- 
tant în această situație? 

Ramsey se înroși şi răspunse: 

— Nu, Alteță. 

— După ce îi expediezi telegrama, trimite vorbă la 
reşedinţă. Fergusson, fii gata de plecare în douăzeci de 
minute. Mergem la Londra. 

Ramsey şi Fergusson făcură o plecăciune și porniră 
grăbiţi spre uşă. 

Annabelle vru să iasă după ei, dar Sebastian lăsă stiloul 
Jos şi spuse: 

— Dumneata rămâi, domnişoară. Te rog, adăugă el, 
văzând-o cum se crispează. 

Ea se întoarse. Avea privirea îngrijorată. Oare arăta atât 
de înnebunit pe cât se simţea? 

— Rămâi, repetă el. 

Ea încuviinţă din cap, cu o atitudine încă rezervată. El 
nu o voia rezervată. Ocoli biroul, având impulsul de a se duce 
spre ea, dar schimbă direcţia și porni spre ferestre. Nu putea 
să exprime în cuvinte ce voia, nici să-i spună câtă nevoie avea 
acum de la ea; şi în niciun caz nu putea s-o așeze pe birou 
și să-i ridice rochia... cu o mişcare bruscă, se întoarse spre 
priveliștea de pe fereastră. Cu o oarecare indiferenţă, observă 
strânsoarea pe care o simţea în piept, dificultatea de a respira 
adânc. Era un moment greu în viaţa unui bărbat, când era 
trădat de propriul frate. 


— Am încredere în dumneata că n-o să spui nimănui ce 
s-a întâmplat, zise el fără să se întoarcă. 


— Evident, o auzi spunând. 


Vocea ei era atât de liniștitoare, un adevărat balsam 
pentru furia lui mocnită. La naiba, oare fanteziile lui stupide 
cu ea îi permiseseră fratelui său să-şi plănuiască fuga chiar 
sub nasul lui? Se uită încruntat spre întinderile de pământ gol 
de pe proprietatea lui, dezgustat de sine. 


— e AS PRI 


Annabelle nu-i putea condamna pe cei doi bărbaţi în 
toată firea care se îngrămădiseră să iasă din birou ca nişte 
elevi dojeniţi. Furia lui Montgomery era terifiantă, genul 
acela de furie care părea să înghită şi aerul dintr-o încăpere. 
Din fericire, ea era deprinsă cu asta, căci avusese propriile 
experienţe cu emoţiile puternice. Dar o îndurera să-l vadă 
aşa, cu toate fibrele corpului încordate, gata să plesnească. La 
un moment dat, îşi puse din nou mănuşa, iar mâna cu care 
o mângâiase atât de gingaş pe faţă era acum strânsă pumn. 
Iar vederea pumnului său furios făcea ca inima ei, ofilită şi 
prăfuită după ani întregi de indiferenţă, să se deschidă şi să 
se reverse pentru el. 

Se apropie încet. 

— L-ai cunoscut bine pe fratele meu, spuse el cu faţa la 


r 


fereastră. Ai idee unde s-ar putea ascunde o vreme? 

— Să se ascundă? 

Încă un pas. 

— Nu. Şi n-am fost niciodată atât de apropiaţi încât 
să-mi facă asemenea confidenţe. 

Era acum suficient de aproape ca să-l atingă. Şovăi. Era 
un gest îndrăzneţ, dar foarte necesar. 

Îşi strecură mâinile pe lângă talia lui. 

Îl simţi tare şi de neclintit, ca un bloc de granit în braţele 
ei, iradiind o furie de necontrolat. Când văzu că el nu făcea 
niciun gest pentru a o respinge, îşi rezemă obrazul de spatele 
lui. 


El se întoarse şi se uită la ea, așa cum un leu ar privi un 
miel care a intrat naiv în culcuşul lui, gândindu-se dacă să îl 
devoreze pe loc sau să îl alunge. Ea se apropie şi mai mult și 
îşi lipi faţa de pieptul lui, chiar în locul în care îi bătea inima, 
şi se întrebă dacă avea s-o sfâşie. 

În sfârşit, în sfârşit, el o luă în braţe, acceptând mărunta 
ei consolare. 

Ea respiră ușurată. 

El îi puse capul sub bărbia lui. 

— A fugit, spuse el, supărat. 

— Îmi pare rău, murmură ea. 

Mâinile lui începură să se miște pe spatele ei, desenând 
cercuri largi. 

- Şi-a drogat valetul. 

— Aşa se pare, da. 

Simţea că făcuse bine că nu-i spusese nişte platitudini. 
Pieptul lui se ridica şi cobora, iar tensiunea mușchilor lui 
păru să cedeze treptat. 

— Are o problemă cu disciplina, zise el. L-am înscris în 
Marina Regală şi aşa reacţionează el. 

Ah... Era deosebit de grav. La fel de ciudat precum 
faptul că el îi împărtăşea asemenea lucruri. 


Pendula începu să bată; cu siguranţă cele douăzeci de 
minute aproape trecuseră, dar Montgomery nu dădea nici un 

semn că ar fi intenţionat să o lase din braţe. Când ridică apoi 
capul, îl văzu privind atent ceva de pe peretele din spatele ei 
şi se întoarse în braţele lui. Un şir de tablouri care înfăţişau 
conace magnifice şi castele umpleau peretele din dreapta. 
Pe cel din stânga atârna un tablou singuratic. Văzu o faleză 
abruptă pe care se afla un castel, genul de edificiu vechi şi 
friguros, cu ziduri groase de doi metri. 

— Acela era castelul tău? 

— Da. Castelul Montgomery. 

Vocea i se îngroşase şi tensiunea îi revenise în trup. 

Ea se rezemă de el, iar el îşi împreună mâinile sub 
pieptul ei şi o trase mai aproape. 

— Să administrezi aproape douăsprezece proprietăţi 
este o problemă mică în comparaţie cu îngrijirea adecvată a 
unui frate, zise el. 


O strânse uşor. 


— Dumneata, cu o asemenea mintea luminată, ce crezi, 
domnişoară Archer? 


Ea zâmbi cu prudenţă. 
— Cred că relaţiile dintre oameni trebuie abordate 
diferit. Un frate nu poate fi pus atât de ușor într-un registru. 


— O, ba da, răspunse el. Ştiu exact cât mă costă. 

— În bani, da. Dar ai putea vreodată să cuantifici 
emoţiile? 

El făcu o pauză, apoi repetă: 

- Emoţiile... 

Îi dădu drumul și se îndepărtă, iar absenţa bruscă a 
căldurii lui o lăsă dezorientată. 

— Trebuie să plec. Se îndreptă spre birou şi adăugă: 
Trebuie să-l găsesc cât mai curând posibil. 

— E vreo şansă ca el să se întoarcă de bunăvoie? 

El îi aruncă o privire sardonică. 

— Evident că nu. 

Începu să bage într-o servietă orarele trenurilor pe care 
i le adusese ofiţerul de protecţie. 

— Ştie ce Îl aşteaptă dacă îşi arată faţa acum. 

Tonul ameninţător al vocii lui calme era indubitabil, 
iar ea îşi dădu seama instinctiv că, dacă ar fi încercat să-i ia 
apărarea lui Peregrin, avea să-l irite şi mai mult. El credea 
cu fermitate că unui bărbat puternic i se ascultau ordinele, și 
tocmai fratele lui era cel care acum se ascunsese, în loc să se 
supună. Ce lovitură teribilă pentru orgoliul lui! Majoritatea 
bărbaţilor l-ar fi pedepsit pe ofiţerul de protecţie sau măcar 
ar fi dat vina pe el. 

— Îl vei găsi, zise ea încet. 

Multe mesaje puteau fi transmise prin aceste cuvinte. 

Am încredere în tine. 

Sunt alături de tine. 

Îmi pare rău că eşti supărat. 

Şi toate implicaţiile care derivau de aici. 

El păru că le aude pe toate, pentru că se opri din 
împachetat şi ridică privirea. Ochii lor se întâlniră pe deasupra 
covorului persan şi expresia lui se îmblânzi, poate căci faţa ei 
arăta tot: simţea că el era rănit, simţea durerea ciudată din 
piept, pentru că nu ştia când avea să-l mai vadă. 

Din doi paşi mari el parcurse distanţa care îi separa. 
Mâna lui îi prinse ceafa într-o strânsoare delicată, dar şi 
posesivă, şi, pentru un scurt moment, atenţia lui se îndreptă 
doar asupra ei, ca şi cum ea ar fi fost unicul lucru din mintea 
lui. 

- Mă voi întoarce la tine, spuse el. 

O sărută apăsat pe gură, apoi, mai delicat, pe frunte, 
după care aproape o scoase pe uşă afară. 


Lemnele din şemineu trosneau, scoțând scântei 
înainte să se prăbuşească pe grilaj șuierând. Se retrăsese în 

salonul albastru cu Hattie şi Catriona, pentru o seară de citit 
şi de desenat, dar cartea din mâinile nu era mai mult decât 
un camuflaj. În tăcerea domoală, mintea ei revenea din nou 
şi din nou la sărutările lui Montgomery, de parcă gura ei, 
apăsată persuasiv de buzele lui, devenise noul ei centru de 
greutate, forţându-i gândurile să se învârtească în jurul lui. 


Se cutremură. Era periculos de aproape de senti- 
mentele pe care le trăise în vara aceea fatidică de acum 
câţiva ani, de acel jind fără respiraţie, nesăbuit şi ameţitor, 
al vârtejului pasiunii în sine, al dorinţei de a se oferi cu totul 
unei forţe masculine şi de a capitula într-o flacără... Desigur, 
acum ştia mai multe decât fata care fusese odată. Da, putea 
să ia câteva sorbituri de plăcere, fără să se mai arunce în ea 
cu capul înainte. 


El nu se întorsese. Următoarea zi era ultima pe care 
și-o petrecea la Claremont. Oare avea să-și găsească fratele? 

— Cine urmează la succesiune după ducele Peregrin 
Devereux? întrebă ea. 

Hattie ridică încet capul din caietul ei de schiţe. 

— Ce te face să întrebi asta? 

— Ei, suntem aici de câteva săptămâni, zise ea, iar 
profilul ducelui este încă incomplet. Am rămas în urmă cu 
toată campania. 


— Nu ştiu prea bine care este linia moştenitorilor, dar 
nici cum am putea exploata asta pentru cauza noastră, spuse 
Hattie. Catriona? 

Pentru prima dată în viață, Catriona ridică din umeri 
neştiutoare. 

— Îşi va dobândi în curând propriul moştenitor, 
răspunse ea. Toată lumea spune că anul viitor se va 
recăsători. 


O emoție oribilă făcu să i se strângă stomacul. Gelozie. 


Ce copilărie! Evident că avea să se căsătorească. Cu 
una dintre debutantele drăguţe care se perindaseră pe la 
balul lui de iarnă, albe şi tăcute ca nişte fulgi de zăpadă. 

Se ridică în picioare şi se apropie de focul aproape 
stins. 

— Mărturisesc că mă bucur că nu ia în calcul căsătoria 
cu o fată dintr-o familie de negustori, spuse Hattie, altfel 
mama ar fi încercat să aranjeze asta pentru una dintre 
frumoasele mele surori. 


Se cutremură vizibil. 


— Îmi e milă de viitoarea ducesă. Credeţi că va fi o 
figură tragică, o Georgiana de Devonshire? Şi dacă va naşte 
doar fete? Închipuiţi-vă, să fii prima ducesă de Montgomery 
în opt sute de ani care nu face un băiat. Oare va divorța şi de 
ea, mă întreb? 


— Din fericire, am mai evoluat de la epoca georgiană, 
spuse Annabelle iritată, iar dacă o femeie trebuie să fie iapă 
de prăsilă pentru bărbatul ei, îmi închipui că sunt bărbaţi şi 
mai răi decât ducele. 

— Iapă de prăsilă? ţâţâi Hattie din buze. Mă gândesc 
că ai petrecut prea mult timp cu scumpa Lucie. Apropo, ce 
părere aveţi despre ideea ei, să ne unim forţele cu Millicent 
Fawcett pentru o demonstraţie în Piaţa Parlamentului? 

— Ssst! şopti Catriona. Ar putea să ne audă cineva. 

— Dar ce părere aveţi? rosti ceva mai încet Hattie. 

— Vor fi probleme, răspunse Catriona. 

— Într-adevăr, încuviinţă Hattie, cu voioşie, vor fi mari 
probleme. 

A doua zi de dimineaţă, zgomotul trompetelor răsună 
asurzitor în sala pentru micul dejun, umplându-i pe toţi de 
un entuziasm patriotic, cu excepţia micului grup de sufragete 
și a mătuşii Greenfield. 


— Ce este zgomotul acesta îngrozitor, dragă? strigă 
bătrâna doamnă spre Catriona. 


— Muzica pentru diseară, răspunse Catriona la fel de 
penetrant. Instalează orchestra pe terasă. 


— Înţeleg, spuse mătuşa, deloc impresionată. Îndrăz- 
nesc să afirm că azi nu mai cântă cum se cânta odată. 


Aruncă o privire dezaprobatoare peste masă şi se opri 
brusc asupra lui Annabelle. 


— Eşti palidă, copilă. Dumnezeule, iar nu te simţi bine? 
Annabelle îi zâmbi neconvingător. 
— Ba da, doamnă, mă simt bine. 


— Bun, spuse mătușa Greenfield, aşa şi trebuie. La 
vârsta dumitale, ar trebui să te bucuri de o sănătatea robustă. 


La vârsta ei, ar fi trebuit să fie mai înţeleaptă şi să nu 
mai viseze la un duce care nu se întorsese. 


Catriona îşi împături şervetul. 

— Mă duc să privesc specialiştii care pregătesc focul de 
artificii. 

Annabelle se ridică în picioare, adăugând: 

— Vin cu tine. 

Aerul proaspăt era exact ce îi trebuia. 


Focurile de artificii erau pregătite în celălalt capăt al 
grădinii franțuzeşti. Stratul subţire de zăpadă se mai topise 
peste noapte, lăsând acum să se vadă pietrișul aleilor, 
elaboratele sculpturi ale fântânilor secate şi vechile statui 
greceşti de marmură. Ar fi fost atât de frumos să admiri 
grădinile în timpul verii, cu arborii în toată splendoarea lor 
verde şi cu adierea caldă a vântului prin frunze... 


— E un loc atât de frumos! murmură ea. 


— Este, spuse Catriona, cu ochii la construcţia de 
lemn din faţa lor, care devenea tot mai mare sub mâinile 
lucrătorilor. Dar ai văzut globurile acelea mici de zăpadă cu 
castele minuscule în ele? 


— Da. 

— Aşa este Claremont. 

— Nu cred că înţeleg. 

— Este într-un glob. Nu este real. Nu pentru noi. 


— Şi Oxfordul e? Oraşul e neschimbat de pe vremea 
cruciadelor. 


Îşi dădu seama că se simţea extrem de iritată de discuţie. 
Catriona o luă de braţ. 


- N-are importanţă. Am vrut doar să spun că Oxfordul 
este un loc bun pentru noi. 


— Sigur că e, murmură ea. 


-Q 


Cu o oră înainte de miezul nopții, începu să circule 
zvonul că stăpânul casei se întorsese, dar încă mai strălucea 
prin absență. Oaspeţii se adunaseră în sala de recepție la 
băuturi, gustări şi bârfe. 

— ... rachetele au fost importate chiar din China..., 
spunea cineva. 

— ... ultimul duce angajase un contorsionist, nu ştiu 
sigur dacă era bărbat sau femeie... 

— ... şi atunci pălăria doamnei Swindon luă foc... 

Când pendula cea mare bătu jumătatea orei unspre- 
zece, lady Lingham, care părea să ţină locul gazdei, le 
porunci tuturor să se mute pe terasă. Annabelle fu luată 
pe sus de valul de oameni care se îndreptă spre sala de bal, 
unde uşile dinspre terasă erau larg deschise. Ar fi trebuit ca 
în balconul de sus să fie o siluetă întunecată şi impunătoare. 

Dar nu era. 


Cum putea să nu participe la propria petrecere de 
Anul Nou? 

— Annabelle! o strigă Hattie, care încerca să-și cro- 
iască drum spre ea. Vino! Ţi-am oprit un loc lângă noi. 

Fu trasă apoi spre terasă. 

Sporovăiala şi râsetele aristocraților ameţiţi de băutură 
o înconjurară imediat, lăsând-o dezorientată pentru scurt 
timp. Terasa şi grădina franţuzească se transformaseră 
într-un tărâm de basm. Şiruri de felinare plutitoare de 
hârtie roşie aruncau umbre mişcătoare; frânturi de muzică 
se auzeau dinspre adâncurile grădinii. 

Nu era acolo, simţea asta prin toţi porii. 

Era mai bine. Dorinţa asta de a fi lângă el era o nebunie. 

Un grup de copii trecu printre ea şi Hattie şi mâna îi 
alunecă din palma prietenei sale. 

Înainte să o prindă din urmă, fu oprită brusc de un 
măr ridicat în faţa ei, cu o glazură de zahăr roşie ca rubinul. 

— Un măr glasat, milady? 

Vânzătorul căţărat pe catalige se înălța deasupra ei, 
iar pantalonii lui lungi şi vărgaţi se umflau în vânt. Avea un 
zâmbet larg pictat pe toată faţa. 

— Annabelle! 

Vocea lui Hattie ajunse până la ea de la câţiva paşi 
distanță. 

Ea nu se mişcă. 

Nebunie sau nu, trebuia să-şi ia rămas-bun. Şi nu 
mâine, teribil de formal, în curte, când plecau. Dacă era să 
fie sinceră, nu voia să-şi ia rămas-bun deloc de la el. 

Se răsuci pe călcâie. 

Deloc raţional din partea ei. 

Merse repede, lovindu-se de grupurile animate de 
oaspeţi care îi ieșeau în cale. 

În sala de bal, şirul de oameni care veneau spre terasă 
se subţiase. Se opri sub candelabrul cel mare, reflectând, 
apoi o luă înapoi spre marele hol de la intrare. 

Limba cea lungă a pendulei era la doar douăzeci de 
minute distanţă de miezul nopiii. 

Şi atunci ştiu unde trebuia să se ducă. Se întoarse spre 
aripa de vest. 

Înaintă grăbită pe coridoarele slab luminate, în vârful 
picioarelor, ca un hoţ. Ajunse la uşa biroului lui gâfâind; un 
moment de ezitare, cu respiraţia tăiată, apoi bătu în lemnul 
întunecat al uşii. 

Tăcere. 

Mâna ei pluti şovăitor spre clanţă. 

O apăsă repede, repede şi... descoperi că uşa era 
încuiată. 

I se strânse inima. 

Merse mai departe, orientându-se după tablourile 
şi plantele din ghivece ca să găsească drumul înapoi spre 
salonul de muzică. Deschise uşile duble, frumos decorate, 
Şi îşi vâri capul prin deschizătură. O pustietate adormită. 
Pianul părea străin și abandonat în razele lunii. 

Un val de panică îi răscoli stomacul. Oare chiar se 
întorsese? 

Se repezi pe un alt coridor, apoi pe altul, până când 
îşi pierdu complet simţul orientării și corsetul i se înfipse 

în carne. Trebui să se oprească pentru a se sprijini de o 
balustradă, respirând greu. 


Rezonabil, poartă-te rezonabil. 


Claremont avea trei etaje şi două sute de camere; n-ar 
fi putut să le verifice pe toate. 


Fir-ar să fie! Se comportase atât de bine, atât de 
raţional... 

Cum putuse să-i permită lui Montgomery s-o trans- 
forme într-o femeie nebună care bântuia prin castelul lui? 

Cum ar fi putut să n-o facă? 

Era evident că trăise zilele din Kent ca prin somn. 
Oxfordul îi trezise mintea. Montgomery o adusese din nou 
la viaţă printr-un şoc; nici măcar nu se străduise — fusese 
rece, rezervat şi direct şi, până să-şi dea ea seama, îi intrase 
pe sub piele. Acum nu mai ştia cum să-l scoată de acolo. Şi 
nici nu prea voia s-o facă. Îi plăcea prea mult să se simtă vie. 
li plăcea prea mult să fie văzută. Săruturile lui izgoniseră 
din ea o singurătate pe care nici nu știuse că o trăia. 

Se forţă să-şi calmeze respiraţia. Pielea de pe spate îi 
era jilavă şi începea să se răcească. 

O ultimă încercare, după care avea să se întoarcă pe 
terasă. 

Străbătu un alt rând de scări, apoi un alt coridor, 
trecând pe lângă o cameristă uimită... 

El stătea lângă uşa bibliotecii cu cerul de iarnă, cu 
Bonville, valetul, alături. 

Se opri brusc. Ameţită. 

Montgomery se întoarse spre ea, iar în clipa în care 
privirile li se întâlniră, tensiunea ocupă tot spaţiul. 

Probabil îi spuse ceva lui Bonville, pentru că valetul se 
topi în umbră. 


Simţi un vuiet în urechi când se apropie de el. Ar fi 
trebuit să-și pregătească dinainte cuvintele, motivaţia 
gestului ei nebunesc. Dar nu o făcuse; fusese împinsă să-l 

caute aşa cum un animal caută apa pe o căldură toropitoare. 
Acum, că el era acolo în carne şi oase, uitându-se la ea, 
impulsul acela se transformă într-o senzaţie de ameţeală, de 
timiditate. Nu se aşteptase să se simtă intimidată. 


Când ajunse la el, îi fu greu să-l privească în ochi. 


Părea mai înalt decât şi-l amintea şi îl simţea altfel; era 
ceva dur în spatele atitudinii lui liniștite. 


Vârfurile degetelor lui îi aprinseră obrazul, iar 
atingerea aceea îi ajunse în tot corpul. Mângâierea lui 
traversă curbura lină a obrazului, ajungându-i până pe gât, 
unde pulsul se zbătea agitat şi pielea era umedă. 


— Ai alergat. 

Vocea lui avea ceva aspru. 

Ea înghiţi în sec, iar el o mângâie uşor pe gât, ca şi 
cum ar vrut să o liniştească. Și avu efect. Treptat, membrele 


ei se relaxară şi se îngreunară sub mişcarea neîntreruptă a 
degetelor lui. 

— Fratele tău, şopti ea, l-ai găsit? 

Mâna lui alunecă de pe gâtul ei pe umăr, în timp ce cu 
cealaltă deschise uşa din spatele lui, trăgând-o după el în 
tăcerea întunecată a bibliotecii. O lipi cu spatele de ușă şi ea 
auzi cheia răsucindu-se în broască. 


Un fior de panică o străbătu. Apropierea corpului lui i 
se părea atât de constrângătoare, de parcă ar fi fixat-o de uşă 
cu greutatea lui. 


Se aplecă spre ea. 

— Spune-mi de ce ai fugit. 

Respirația lui îi mângâie buzele şi bărbia ei se ridică, 
căutând apăsarea buzelor lui moi. 

— Spune-mi, repetă el. 

— Ai spus că te vei întoarce. 

El clătină din cap. 

— Vreau să mi-o spui. 

Pe fundalul razelor de lună care pătrundeau pe 
fereastra din spatele lui, conturul umerilor săi părea rigid. 
Tinea mâinile drepte pe lângă corp, ca şi cum s-ar fi stăpânit 
cu greutate. 

Îi veni în minte gândul nebunesc că majoritatea 
bărbaţilor aflaţi în locul lui ar fi luat, pur şi simplu, tot ce îşi 
doreau, știa bine asta. Uitase de toate lângă el. Dar nu exista 
niciun dubiu că, în clipa aceea, Montgomery o dorea cu 
intensitate. Tensiunea care vibra în mușchii lui reverbera în 
trupul ei și chiar simţea nota sărată a mirosului pe care îl are 
un bărbat excitat. Dacă şi-ar fi trecut mâna peste pantalonii 
lui, ar fi simţit că era tare. Dar era alegerea ei. 

Simţi în piept un junghi, de plăcere şi de durere 
deopotrivă. 

Ce bărbat frumos, ce bărbat extraordinar... 

Trebuia să știe că, singuri în întuneric, erau egali în 
dorinţa lor. 

Îşi strecură mâna pe sub haina lui. 


El îngheţă. Pe sub mătasea caldă a vestei, mușchii 
lui se contractau, iar tăria aceea pe care o simţea cu dosul 
palmei o ameţea. Se uită la el, lipindu-şi mâna de trupul 
lui... şi-o trecu peste lanţul de argint al ceasului până 
ajunse pe coastele lui, apoi o luă în sus, urmând conturul 
trapezoidal şi ferm al trunchiului. Atât de subţire, şi totuși 
atât de solid.Atât de multe calităţi într-un singur om... Încet, 
mâna îi alunecă din nou în jos, tot mai jos, peste abdomenul 
lui încordat şi peste partea din față a pantalonilor. 


Montgomery părea să nu mai respire. Gâtlejul i se 
mişca spasmodic în timp ce înghiţea în sec. Ea ridică palma, 
ezită... apoi, încet, îşi lipi palma de el. Scoase un geamăt, 
luată prin surprindere de frisonul de plăcere care o cuprinse 
când îl simţi. Degetele ei se strânseră în jurul lui, iar 
geamătul lui slab o făcu să-i dea sângele în clocot. Bărbatul 
acesta puternic părea... neputincios. Îl mângâie iar şi iar, 
aţâţată de senzaţia pe care i-o dădeau căldura și tresăririle 
lui, precum şi foșnetul lânii fine de sub palma ei. 

Cu un geamăt, Montgomery îi prinse palma în mână, 
după care îi lipi încheietura de lemnul fin al uşii. Gura 
lui ajunse pe buzele ei. Imediat, lucrurile se accelerară şi 
deveniră nebuneşti. Mâna lui liberă o prinse de mijloc, iar 
mâna ei se plimbă pe spatele lui, pe ceafă şi pe părul mătăsos. 
Buzele lui poruncitoare o împingeau de la un sărut la altul. 
Realitatea se topi în umbre şi căldură, în intensitatea fermă 
şi blândă a săruturilor, în ridicătura dură a dorinţei sale. 


Un curent de aer rece îi atinse dosul genunchilor. Se 
uită în jos clipind şi își văzu poalele rochiei în jurul taliei și 
o cuapsă masculină ce se insinuase între coapsele ei. Gemu 
când simți apăsarea neașteptată a celui mai moale loc al ei. 


— Da, murmură el, înfigându-și degetele în curbura 
șoldului ei fără corset. 

Mâna lui o ghida în mișcări ritmice, mărunte, 
apăsând-o pe coapsa lui, iar fierbinţeala o cuprinse din cap 
până-n picioare. Scoase un sunet agitat. 


— Te rog, nu pol... 


El o linişti cu un sunet și își lipi palma de coapsa ei, 
ducând-o în sus şi spre spate. Apoi găsi despicătura din 
spate a desuurilor, ajutor, o atinse. O atinse acolo, cu degete 
alunecoase și ştiutoare... Trecuseră doar câteva minute de 
când fuseseră pe coridor; cum era posibil să se ajungă aici 
în doar câteva clipe? Poate pentru că tânjeau după asta de 
săptămâni. O mângâie apăsat, iar ea se topi în braţele lui 
când plăcerea o copleși, făcând-o să-și strângă degetele de 
la picioare... Simţi un deget strecurîndu-se în ea și spinarea 
i se arcui când ţipă ușor. 

Nu erau deloc egali aici — doar el o făcea să-și piardă 
capul. 


Captivă între coapsa lui şi degetele sale alunecoase, 
simţea că plăcerea devastatoare se aduna și creștea 
copleşitor. Se prinse de braţul lui ca să-l oprească, însă 
mușchii lui se împotriviră, creându-i plăcere constant, 
fără oprire. Apoi tensiunea explodă ca o lumină orbitoare, 
pulsând în buzele ei, în degetele de la picioare, în degetele 

de la mâini. Următorul ei țipăt fu înăbuşit de umărul lui, iar 
cealaltă mână a sa îi prinse ceafa. 


Se agăţă de el cu genunchii moi, în timp ce sunetul 
respirației ei se auzea ca un vuiet. 


Lâna cea fină a hainei lui se simţea acum aspră pe 
obrazul ei. 


El se retrase cu lentoare. 


În spatele pleoapelor ei închise, puncte albe se 
aprindeau și se stingeau ca nişte stele. 


Ceaţa se limpezi când piciorul lui îi forţă coapsele, 
încercând să i le desfacă, pentru a-și face loc. Mâna lui se 
mişcă între ele şi atunci ea știu că își desfăcea pantalonii. 


O voia. Chiar acolo, stând în picioare, rezemaţi de uşă. 
Degetele ei se înfipseră în cămaşa lui. 
— Nu... eu nu... 


O, ba da, cât de mult voia... Însă apoi nu mai voia. Nu 
putea. Nu acesta fusese planul... de fapt, nu existase niciun 
plan. 


Mâna lui se opri. 

— Vrei să mă opresc? 

Părea destul de calm pentru un bărbat care ardea de 
dorință. 

Ajutor! Cu nesăbuință îl făcuse să se dezlănțuie, iar 
acum instinctele ej feminine se luptau între ele: dorința de 
a-i satisface nevoia, şi frici mai adânci, şi apoi, ceea ce era 
evident, nu voia să pară o târfă ordinară. 

— Nu pot, șopti ea, simțindu-se treptat cuprinsă de 
panică. Nu... aşa. 

Nu lipiţi de o ușă. Şi nici altfel, dacă ar fi gândit vreun 
pic. 

Pieptul lui Montgomery se încordă sub palmele ei. 

— Desigur, murmură el. Mâine. 

— Mâine? 

Frisonul unei presimţiri îi ridică părul de pe ceafă. 

- Voi pune totul în scris, oricare ţi-ar fi termenii, 
spuse el. Ai cuvântul meu. 

Termenii? 


Dădu s-o sărute din nou, dar ceva din expresia ei îl opri. 
Se retrase puţin și îşi aranjă partea din faţă a pantalonilor, 
cu un zvâcnet al buzelor provocat de disconfort. 

— Ei, n-am să chem acum avocatul, zise el. 


Sângele îi îngheţă. Deci îl înţelesese bine. El credea că 
ea voia să negocieze un aranjament. 


— Ai crezut că vreau să obţin un aranjament, rosti ea 
cu glas tare. 


El se încruntă auzindu-i tonul rece. 
— Nu asta vrei? 


Încă respira greu. Părea ciudat de copilăros, cu eșarfa 
lui boţită și cu părul ciufulit de mâinile ei lacome... şi 
Dumnezeu ştie cum arăta ea. 


Cine ar fi încercat să discute despre asemenea termeni 
exact în punctul în care se pregătea să facă dragoste, 
când bărbatul era înnebunit şi dispus să promită orice? O 
curtezană calculată, iată cine! 


Un val de greață i se ridică din stomac. 

— Şi tu ai semna orice termeni? se auzi ea spunând. 
Ce-ai zice de un iaht, Alteță? 

E] ridică puţin capul. 

— Dacă ai nevoie... 

Ea scoase un hohot de râs bizar. 

Nu văzuse deloc cum era ea. 

Dincolo de discuţiile, plimbările şi sărutările 
sufocante, era limpede că, în tot acest timp, el nu încetase să 
se gândească la ea ca la o femeie care își vindea favorurile. 
Niciodată nu i-ar fi propus unei femei respectabile o scurtă 
partidă de sex în bibliotecă. 


Îşi netezi rochia. 

— Ți-am mai spus că nu mă vând. 

Urmă o pauză. Când vorbi din nou, vocea lui era rece. 
-- Ce doreşti, Annabelle? 

Pe tine. 


La un moment dat, probabil începuse să simtă şi să-și 
dorească lucruri imposibile. 


— Nu vreau să fiu metresa ta. 


El o măsură din ochi cu o neîncredere palpabilă, iar 
ea știu ce vedea — o femeie răvășită, care îi atinsese cu 
îndrăzneală penisul. 

I se frânse inima. Se simţea dezgolită şi complet 
stupidă. 

Era la fel de naivă şi de impulsivă la douăzeci şi cinci 
de ani precum fusese când era adolescentă. 

Se întoarse brusc și bâjbâi după cheia din ușă. 

Într-o clipă, el fu în spatele ei, potolindu-i cu mâna 
eforturile frenetice. 

— Annabelle... 

Ea clătină din cap. 

— Îmi dau seama că te-am jignit, ceea ce n-a fost deloc 
intenţia mea, spuse el. 

— Te rog. Eu ţi-am creat o impresie greşită, lucru pe 
care îl regret. Dar nu voi fi metresa ta. Nu. 

El ezită o clipă, poate două. Apoi își luă palma de pe 
mâna ei şi se trase înapoi. 

— Cum doreşti. 

Tonul lui era formal. Ba chiar impersonal. Nu cu mult 
diferit faţă de cel pe care îl avusese când se văzuseră prima 
dată în bibliotecă. 

Descuie ușa şi porni grăbită prin întuneric. Din 
depărtare auzea pocnetele şi exploziile unui alt foc de 
artificii pe care nu îl văzuse. 

Zorii abia se arătau la orizont, dar trăsura pregătită 
pentru întâlnirea săptămânală de la Londra era gata de 
plecare. 


Sebastian se opri pe holul de la intrare, la jumătatea 
drumului spre ușă. 


— Bonville, se răsti el. 

Omul păru că se materializează din aer. 

— Alteță? 

— Ceva nu este în regulă cu iluminatul. 

Valetul aruncă o privire rapidă în jur, la plafonul decorat, 
la candelabru, la canapeaua aşezată în faţa şemineului, şi în 
ochii lui se ivi o umbră de panică. Fra limpede că Bonville nu 
vedea nimic în neregulă cu iluminatul. 

— Lămpile, spuse Sebastian iritat, pornind din nou spre 
ieşire. Par mai slabe. Presupun că circuitul a fost supraîncărcat 
în timpul petrecerii. 

Adevărat. Era ceva subtil, dar, din cauza aceasta, casa i 
se părea inacceptabil de mohorâtă. 

Bonville era gata să se apuce de treabă. 

— Voi chema experții de la gaze ca să examineze 
conductele și toate becurile, Alteță. 

Sebastian înclină capul scurt. 

Servitorii îi deschiseră uşile duble şi o pală de aer 
rece îi umezi ochii. Cobori repede treptele alunecoase, 

îndreptându-se spre trăsură. Stratul subţire de zăpadă care 
făcuse ca proprietatea Claremont să pară un tărâm pur şi 
fermecat se transformase în zloată în ultimele zile. Nu că 
asta ar fi contat. Vremea era întotdeauna la fel în biroul lui. 


Londra era acoperită de o burniţă cenușie. Când intră 
în Palatul Buckingham, pantofii lui de piele luceau de apă, 
în ciuda umbrelei negre care plana permanent deasupra lui. 

Nu se aştepta la o primire călduroasă în apartamentul 
regal, nu în ziua aceea. Nici regina şi nici Disraeli nu puteau 
fi încântați de ultimele lui recomandări. Dar el insistase. Pur 
și simplu ştia când un plan era bun, așa cum ţăranii lui aveau 
un al şaselea simţ care le spunea în ce fel avea să se schimbe 
vremea. Gândul care îl sâcâia pe el, când își ocupă locul, 
era dacă Victoria știa deja că prezumtivul lui moştenitor 
dispăruse. Asta ar fi însemnat deschiderea unei cutii a 
Pandorei pe care ar fi preferat-o bine închisă. 

Regina şi prim-ministrul stăteau la locurile lor 
obişnuite, ea în fotoliul ei ca un tron, de lângă fereastră, şi 
el lângă şemineu, de parcă ar fi suferit permanent de frig. 
Raportul lui Sebastian era așezat pe măsuţă. 

Ochii reginei erau opaci ca şi cerceii ei de onix. 

— Am fost foarte bucuroasă să aud că petrecerea ta de 
Anul Nou a fost un succes, spuse ea. 

El clipi simțind o înţepătură neașteptată în coaste. 
Întotdeauna avea să asocieze petrecerea aceea cu respingerea 
personală. 

— Mă bucur că am putut să mă ridic la înălțimea 
așteptărilor, doamnă. 

— Nu aveam niciun dubiu. 

Privirea ei alunecă de la el la raportul din faţă. 

— Am fost totuşi surprinşi de sugestiile dumitale pentru 
campanie. Să-i satisfacem pe ţărani, Montgomery? 

— La un moment dat, aţi spus despre ei că sunt coloana 
vertebrală a Angliei, doamnă, zise el cu ipocrizie. 

Regina strânse din buze, încercând să se decidă dacă îi 
convenea să i se întoarcă vorbele în acest fel. 


— "Ţăranii nu sunt clientela noastră, spuse Disraeli. 

Părul alb îi stătea ridicat zburlit pe ceafă, de parcă ar fi 
tras un pui de somn în fotoliu şi încă nu l-ar fi pieptănat. 

— Pământurile localnicilor nu sunt treaba celor din Par- 
tidul Conservator. În plus, liberalii au pus deja gheara pe ei. 

— Sunt o pradă ușoară pentru Gladstone, pentru că încă 
vă mai poartă pică pentru legea porumbului, spuse Sebastian. 
Mulţi și-ar schimba părerea dacă ar primi câteva concesiuni. 

Disraeli avu o criză de tuse; ochii, deja lăcrimoşi, păreau 
să îi iasă din cap. 

— Dar câţi ţărani sunt? întrebă el când îşi recăpătă 
răsuflarea. 

— În jur de trei mii. 

— Nu este un număr care să determine victoria sau 
înfrângerea noastră, nu? Chiar dacă ar vota. 

Sebastian îşi stăpâni impulsul de a-și freca faţa cu 
mâinile. Cum reușise omul acesta să se strecoare într-o 
poziţie de putere și în grațiile reginei? Pur și simplu era un 
lucru care nu contenea să-l uimească. 

— Dă-le acestor trei mii de fermieri câţiva parteneri de 
negoţ, pe care să-i molipsească apoi cu furia lor în fiecare 
vineri la pub, și vom avea zeci de mii de negustori furioși, 
hotărâți să-şi influenţeze electoratul, spuse el. Partidul 
Liberal este încă foarte eficient, dând vina pe conservatori 
pentru criza economică — și fac asta în fiecare zi, în primăriile 
şi în pieţele din toată Anglia. 

Buzele lui Disraeli se strâmbară de parcă ar fi încercat 
să scape de un gust neplăcut. 

- Ai fost acolo când am scris manifestul partidului. 
Noi susţinem extinderea imperiului, orizonturile nesfârşite... 
Glorie. Măreţie. Asta îi încântă pe oameni, chiar și pe cel 
mai mărunt dintre ei. Ridică imperiul și țăranii te vor urma 
bucuroși. 

Zâmbetul lui Sebastian era complet lipsit de umor. 

— Iar eu îi apreciez pe toți oamenii care jinduiesc la 
glorie, în loc să fie preocupaţi de hrana familiei, spuse el, dar 
sondajele actuale sunt cum sunt, iar ele cer o schimbare de 
tactică. 

Nici nu trebuia să citeşti ziarele din fiecare dimineaţă ca 
să știi asta — sau să ai spioni infiltraţi în rândurile opoziției. El, 
ca toţi cei din clasa lui, avea chiriași. Spre deosebire de ceilalţi, 
el le remarca truda; o vedea reflectându-se în propriile hârtii 
de bilanţ când recolta era proastă sau când grâul importat se 
vindea prea ieftin. Era totul acolo, dacă cineva ar fi vrut să 
se uite. Iar el se uitase cu mare atenţie în ultimele cinci zile; 
în fiecare moment pe care nu și-l petrecuse discutând cu cei 
de la Scotland Yard, fusese îngropat în documente, coloane 
de cifre și rapoarte. Evident, faptele nu îi puteau convinge 
pe oamenii stăpâniţi de emoţii; în mod regretabil, în ziua 
aceea era surprinzător de puţin înclinat să cedeze în faţa 
sentimentelor meschine. 


Tăcerea din apartamentul regal devenise mai grea. 
Disraeli se foi pe fotoliul său, până când regina scoase un 
suspin de neplăcere. 

— Foarte bine, zise ea. Dacă trei mii de oameni nu sunt o 
problemă, zeci de mii ar putea foarte bine să fie. Beaconsfield, 
noi îţi sugerăm să faci aşa cum recomandă ducele. Atâta 
vreme cât o faci cu discreție. 


tg I 


Ce curios lucru era puterea, se gândea Sebastian pe 
când se afla din nou în tren. Singura persoană din Anglia 
care pulea, efectiv, să-i spună lui ce să facă abia îi ajungea 
cu creștetul până la piept. Iar el fusese cel care îi dăduse 
atâta putere, pentru că își preţuia misiunea şi avea nevoie 
de ea pentru a și-o îndeplini. Era o misiune nobilă, desigur. 
Cei care fuseseră înaintea lui, cu câteva excepţii ruşinoase, 
îşi apăraseră şi își înălțaseră dinastia vreme de suie de ani. 

Totuşi, în timp ce negura întunecată și funinginea 
Londrei rămâneau în spatele lui ca un vis urât, se întreba 
unde era linia de demarcație între a fi slujitorul unei cauze 
şi prizonierul acesteia. 


Trenul se opri scârțâind în staţia următoare. 


— Oxford, anunţă un angajat al căilor ferate sub 
fereastra vagonului său. Doamnelor şi domnilor, vă rugăm 
să coborâţi aici pentru Oxford! 

Dumnezeule! Impulsul de a căuta pe peron sclipirea 
familiară a părului de mahon era absurd de copleşitoare. Îşi 
fixă privirea în față, făcându-l pe Ramsey să se foiască în 
colţul lui. 

Ea plecase de cinci zile. Rezolvase un teanc impre- 
sionant de hârtii de atunci, găsind rapid câteva motive 
pentru care considera un lucru bun că Annabelle Archer 
ieşise din viaţa lui. 

ÎI irita, desigur, că nu își dădea seama ce o făcuse să-l 
refuze. Nu îi plăceau treburile neterminate. Şi, pe măsură ce 
zilele treceau, se gândea şi mai mult la ea. Nicidecum mai 
puţin. Se trezea căutând-o în grajduri. Se uita ca un prost la 
fotoliul în care o găsise prima oară. Se trezea cu penisul tare 
şi dureros în fiecare dimineaţă, fără să poată găsi alinare în 
propria mână — pentru că, în final, nu găsea alinare decât 
dacă se gândea la ea, la buzele ei moi, la gemetele ei slabe, 
la căldura dulce şi primitoare a trupului ei... La naiba, nu, 
ultimul lucru de care avea nevoie era să o lege şi mai strâns 
pe Annabelle Archer de dorinţele lui. 


Vagonul se cutremură când trenul se pregăti de 
plecare. 

Un impuls visceral de a trece la acţiune îi stârni 
furnicături în picioare. 

Aş putea să o am. 


Ar fi putut să coboare din tren. Ar fi putut s-o caute, 
s-o ia cu forţa şi s-o ducă înapoi în dormitorul lui, ţinând-o 
acolo până când n-avea să îl mai obsedeze. Strămoşii lui 

n-ar fi ezitat să facă asta. Chiar şi în zilele acelea, bărbaţii ca 
el puteau să-şi permită lucruri incalificabile... 

Pufnind, trenul se desprinse de peron. 

Expiră întretăiat. O transpiraţie rece îi acoperise 
fruntea şi, pentru o clipă, rămase şocat de propriile lui 
impulsuri întunecate. 

Erau variante mai civilizate de a o cuceri — să-i scrie o 
scrisoare, s-o cheme... 


Dar n-avea să facă nimic. 


Fusese pe punctul să o posede pe uşa bibliotecii, ca un 
beţivan care se culca cu o fetişcană în fundul unei taverne. 
Niciodată nu tratase astfel o femeie. Dar adevărul era că în 
noaptea aceea fusese în ghearele unei trăiri şocante — să fie 
în ea sau să moară. 


Nimeni nu trebuia să aibă atâta putere asupra lui. 


Deschise ochii spre peisajul pustiu de iarnă care trecea 
în goană pe lângă el. Orizontul începea să capete o nuanţă 
gălbuie, bolnavă. 

Mai permise o dată ca mintea lui să se întoarcă la 
Oxford, imaginându-și-o cu capul aplecat deasupra unei 
cărţi, cu părul încreţindu-i-se pe ceafa fină, analizând totul 
cu mintea ei extraordinară. O senzaţie dulce-amăruie îi 
încordă pieptul. Probabil asta simţeai când ţi-era dor de 
cineva. 


LORS 
— O 


Era o ofensă foarte gravă să întârzii la lecție, aşa că 
tocurile cizmelor lui Annabelle bocăneau într-un staccato 
nebunesc pe lespezile de la St. John's. Apoi, se opri din 
goană, gata să alunece în fața biroului lui Jenkins, respirând 
greoi. 

Viața ei era acum o alergare dintr-un loc în altul. Cu 
temele pe care le avea de făcut, cu activitățile sufragetelor, 
cu meditaţiile prost plătite de care avea nevoie şi cu 

îndeplinirea promisiunii pe care i-o făcuse lui Hattie de a 
poza ca Elena din Troia, atitudinea calmă şi demnă pe care 
încercase odată să și-o cultive se făcuse acum fărâme. 

Încă mai gâfâia când uşa se deschise și în cadrul ei 
apăru silueta deşirată a profesorului Jenkins. 

I se strânse stomacul. 

— Domnişoară Archer, spuse el calm, mi s-a părut mie 
că aud pe cineva alergând pe culoar? 

- Domnule profesor, îmi pare aşa de... 


— Dalele acestea sunt neuniforme. Ar fi păcat să te 
împiedici şi să îţi spargi capul. Se dădu la o parte şi spuse: 
Poftim înăuntru! 

Sprâncenele lui coborâră, accentuându-i mina întu- 
necată. 

— Însoţitoarea dumitale este deja aici. 


Biroul lui Jenkins mirosea a hârtie veche şi sugera 
liniștea unei catedrale. Înălţimea tavanului boltit era mai 
mare decât lăţimea camerei, iar praful dansa în razele de 
lumină care intrau pe fereastră. Rafturile se curbaseră sub 
greutatea cărţilor legate în piele şi a diverselor artefacte 
curioase din zona mediteraneeană, majoritatea crăpate 
sau ciobite. Un birou ocupa mijlocul camerei, având un 
munte de hârtii în stânga şi un bust al lui Iulius Cezar aşezat 
strategic în dreapta, astfel încât orbii ochi de marmură ai 
împăratului să se uite direct la studentul care se aşeza în 
faţa lui Jenkins. Iar în ziua aceea, la naiba, Cezar aproape 
că o îmboldi să se împiedice, pentru că nasul lui drept şi 
încruntătura imperială îl făceau să semene perfect cu un 
anumit duce. 

Annabelle îşi lăsă geanta grea lângă scaun, încercând 
să respire mai puţin zgomotos. 

— Bună seara, doamnă Forsyth! 

Însoţitoarea ei lăsă nasul în jos, spre ea, o reuşită 
remarcabilă dat fiind faptul că era deja aşezată. După multe 
bombăneli, Jenkins înghesuise un fotoliu în spaţiul rămas 

până la şermineu. Rama unui gherghef nezgomotos se legăna 
pe genunchii ei. 

- Eşti roşie la faţă, spuse ea. Nu te avantajează. 

— Culoarea tenului este în întregime alegerea ei, rosti 
Jenkins, aşezându-se la birou. Pe mine însă mă interesează 
claritatea minţii. 

Annabelle se făcu mică în scaunul ei. Suna cam 
ameninţător. 

Jenkins scoase un mic dosar din teancul cu hârtii şi îl 
izbi pe masă — un savant aruncând mănuşa. 


— Eseul dumitale a fost o surpriză. 
— Ah, spuse Annabelle cu voce slabă. 


— Nu a fost întru totul îngrozitor, continuă Jenkins, dar 
s-a situat cu mult sub standardele dumitale obișnuite. Este 
adevărat, standardele dumitale obişnuite sunt excepţionale; 
de fapt, ultimul eseu a fost excelent. Dar eu prefer să tai 
putreziciunea înainte să se întindă. 


— Putreziciunea, repetă Annabelle. 


Omul nu avea menajamente pentru sexul frumos. 
Într-o zi mai bună, ar fi apreciat asta. Dar inima încă îi mai 
bubuia în urechi, iar picăturile de transpirațţie i se prelingeau 
printre sâni. Avea să i se umezească lenjeria şi să o mănânce 
pielea înainte de sfârşitul orei. 

— Oricât de mult m-ar îndurera, „putreziciune” este 
termenul potrivit în acest caz, reluă Jenkins. Exprimării 
dumitale îi lipseşte precizia pe alocuri; ba chiar aş merge mai 
departe şi aş spune că este confuză. Concluziile dumitale? 
Solide, dar nu neapărat originale. 

Doamna Forsyth stătea remarcabil de nemişcată în 
fotoliul ei. 

Annabelle inspiră adânc. 


Aerul mai potoli puţin valul de greață care i se ridica 
din stomac. 

Jenkins îşi scoase ochelarii, descoperind întreaga forţă 
a ochilor lui dezaprobatori. 

— Am avut impresia că gândurile dumitale sunt 
confuze. Așa că trebuie să te întreb: a fost doar un rateu sau 
obişnuieșşti să... consumi? 

Îi trebuiră câteva clipe ca să formuleze un răspuns. 

— Mă întrebaţi cumva dacă... beau? 

— Da, zise Jenkins, care acum bătea darabana în birou. 
Dimineaţa sau seara? 

Aproapecă izbucni în râs. Specialistul lumii în Războiul 
Peloponesiac credea că îşi scria lucrările fiind beată. Sigur, 
acesta era un comportament obișnuit al studenţilor, dar 
nu atenua deloc lovitura. Dacă şi-ar fi pierdut facultăţile 
mintale, ce i-ar mai fi rămas? 

— Nu, domnule, spuse ea. Nu obişnuiesc să beau. 

— Hmm... 

Vedea clar că nu era convins. 

Pentru o clipă, fu tentată să-i spună adevărul din 
spatele putreziciunii eseului ei. 

Scrisese acel text excelent la Claremont, pe când plutise 
fericită pe aripile unei mari iluzii. Dar, de când se întorsese, 
era obosită şi flămândă. Vânzarea rochiilor lui Mabel îi 
adusese suficienţi bani cât să-i plătească lui Gilbert pe luna 
ianuarie, dar pozatul pentru tabloul lui Hattie însemna mai 
puţine ore de lucru pe bani. Însemna mai puţini bani şi mai 
puţină mâncare. 

Nu avea cum să-i spună lui toate astea. 

— Voi acorda mai multă atenţie următoarei lucrări, 
domnule profesor. 

Ca la un semn, stomacul îi chiorăi tare. Copleşită de 
rușine, îşi puse mâna pe burtă. 

Jenkins se încruntă. 

— Ştiai că şi creierul are nevoie de hrană? Mâncarea 
hrăneşte şi mintea, şi trupul. 

— Vă mulţumesc pentru sfat, domnule profesor. 


— Şi eu am tendinţa de a uita de mâncare, zise el, dar 
dumneata trebuie să fii disciplinată. 


— Cu siguranţă, domnule profesor. 

Îi simţi privirea pe mijlocul ei şi își dădu seama că încă 
se mai ţinea de burtă. 

Apoi văzu în ochii lui că înțelegea. 

Se înfioră. Când lăsai un bărbat să ştie că eşti strâm- 
torată, situația nu putea decât să se agraveze. 

Jenkins se ridică de la birou, se apropie de rafturile 
din apropiere și îşi trecu degetele subţiri peste cotoarele de 
piele ale cărţilor. 

— Ai auzit de expediţia în golful Pylos, pe care o 
pregătesc pentru luna aprilie? 

— Da. 

Se întoarse şi se uită în ochii ei. 

— Am nevoie de un asistent care să pregătească 
excursia. 

Se auzi un pufnet dezaprobator din direcţia doamnei 
Forsyth. 

Annabelle clipi. 

— Domnişoară Archer? 

Îi rostise numele rotunjind cu grijă cuvintele, ca şi 
cum s-ar fi adresat cuiva care avea probleme cu auzul. 

— Ce spui? Este o poziţie pe care o găseşti interesantă? 
Ar presupune o serie de îndatoriri: redactare de scrisori, 
coordonare de logistică — un adevărat coşmar, îţi spun eu, 
având în vedere că sunt implicaţi oameni mediteraneeni, 
care sunt nişte haotici —, dar şi traduceri şi muncă de arhivă. 

Mâinile ei se încleştară pe braţele scaunului. Nu îşi 
putea imagina o poziţie mai bună decât asta, dar de ce i-o 
propunea ei? Cu siguranţă avea mulţi candidați potriviţi din 
care să aleagă. 

— Cred că este o poziţie foarte interesantă, domnule. 

— Păi, sigur că e, zise el. Mai rămâne chestiunea 
salariului — cât crezi că ar trebui să plătească facultatea 
pentru munca dumitale? 


Gândurile ei se învălmăşiră. Instinctul o îmboldea să 
spună o sumă mică, pentru a fi sigură că avea să fie angajată. 
Dar, dacă ar fi lucrat pentru Jenkins, n-ar mai fi avut timp 
pentru nimic altceva, iar Gilbert i-ar fi cerut în continuare 
cele două lire pe lună. 


— Două lire pe lună, răspunse ea. 
Jenkins înclină capul. 
— Rezonabil. Atunci, am stabilit. 


Se întoarse la birou, deschise un sertar şi luă ceva de 
acolo. 

— Scuză-mă două minute. 

Se îndreptă cu paşi mari spre uşă, dar, în trecere, puse 
ceva în faţa ei. 

Un măr. Deși era puţin încreţit, de la hibernarea din 
toamnă într-o pivniţă întunecată, îi lăsă totuşi gura apă și 
începu, efectiv, să simtă gustul acrişor şi proaspăt. 

Bufnetul uşii grele care se închise răsună în spatele ei. 
Nu era greu de înţeles că Jenkins îi oferea puţină intimitate, 
ca să poată mânca. 

— Ai grijă, fetiţo, auzi vocea doamnei Forsyth. 

Annabelle se întoarse în scaun. 

— E un simplu măr. 


Cezar se uita şi el ţintă la ea, iradiind dezaprobare din 
toată înfăţişarea lui dură. 


Stomacul i se strânse din cauza unei trăiri mai 
puternice decât foamea. 


Să sfideze sau să plângă. Nu îşi dezlipi privirea de la 
împărat când luă mărul şi îşi înfipse dinţii în el. 

— Facțiunile scoțiene au fost de acord să vină la Londra 
pentru demonstrație. 

În afara picăturilor de ploaie care băteau încet 
în fereastră, o tăcere prudentă întâmpină anunțul lui 
Lucie. Sufragetele se adunaseră în livingul elegant al 
apartamentului lui Hattie. Jarul începea să se stingă în 
şemineu şi aburul se ridica din cele douăsprezece ceşti 
fine. Nu era o atmosferă care să incite discutarea unor 
demonstraţii ilegale. 

— Ei, asta-i bine, spuse în final Hattie. 

Lucie îi aruncă o privire ironică. 

Catriona își scoase ochelarii. 

-- Crezi că asta va face vreo diferenţă, Lucie? 

— Cu celelalte facţiuni pe care le-am mobilizat, avem 
acum vreo mie cinci sute de femei care vor porni în marş spre 
Westminster în timpul mitingului preelectoral organizat de 
conservatori, spuse Lucie. Aşa că, da, cred că vom apărea în 
toate ziarele din ţară. 

— Dar facțiunile din nord au mai organizat astfel de 
evenimente, zise Catriona. Se pare că nu fac decât să agite 
spiritele. 

Lucie îşi azvârli braţele în sus. 

— Păi, dacă stăm cuminţi, sigur nu se schimbă nimic. 
Dacă lucrurile s-ar fi putut schimba astfel, de ce suntem 
transformate și acum într-o proprietate de îndată ce un 

bărbat ne aşază un inel pe deget. Eu zic să încercăm să mai 
facem gălăgie. 

Se auzi un foşnet de mătăsuri când doamnele se foiră 
pe scaune. A face gălăgie suna ameninţător, în condiţiile în 
care din leagăn erau învăţate să tacă. 

— Acum, continuă Lucie, să trecem la următorul punct! 
Mi-am luat libertatea să vă programez pentru întâlnirile 
personale cu parlamentarii. 

Scoase un dosar subţire din omniprezenta ei geantă de 
piele şi începu să distribuie hârtiile. 

Stomacul lui Annabelle se strânse neliniştit când Lucie 
se opri în faţa ei. 

— Annabelle. Ți l-am atribuit iar pe ducele de 
Montgomery. 

Toate firişoarele de păr de pe trupul ei se ridicară 
brusc. 

— Dar ai spus că nu trebuie decât să îi fac fişa. 

— Într-adevăr, dar asta a fost înainte să înceapă să te 
simpatizeze. 

Ea înlemni. 

— Cum adică? 

— Înţeleg că te-a invitat la plimbare, la o cină de 
Crăciun şi la petrecerea lui, enumeră Lucie ridicându-şi 
degetele fine. Este evident că ai stat de vorbă cu el, aşa că 
eşti cea mai potrivită pentru misiunea asta. 

Ei, nu avea cum să-i conteste logica. 

Inima începu să i se izbească de coaste. Trecuseră 
zece zile de când plecase de la Claremont, şi totuşi simpla 
menționare a numelui lui o făcea să simtă că îi fuge pământul 
de sub picioare. 

— Dacă nu am reuşit să-l conving atunci, nu îl voi 
convinge nici acum, spuse ea. 

— I-ai spus clar, „te rog, aprobă amendamentul”, iar el 
ţi-a răspuns că nu? 

Acum ar fi fost un moment bun ca să mintă. 

— Discuţiile noastre nu au fost atât de concrete, dar 
mi-am dat seama... 

— Atunci, trebuie să încercăm, zise Lucie şi îi puse 
hârtia în mână. Nu joci, nu câştigi. Când am stabilit întâlnirea 
cu secretarul lui, încă mai credeam că se va duce lady Mabel, 
dar nu cred că va fi deranjat de schimbarea planului. 


Pe hârtie figurau o adresă și o dată — o sală din Camera 
Lorzilor şi ziua de poimâine. 

Ceva în pieptul lui Annabelle făcu o tumbă lentă şi 
dureroasă. 

— Nu pot. 

Lucie se încruntă. 

— De ce? 

— Am de predat două eseuri. 

Lucie îi aruncă o privire uimită. 

— Lucrăm la asta de câteva luni. A ta a fost ideea să îl 
includem şi pe el — şi este unul dintre cele mai importante 
personaje din planul nostru. Cum ar putea să fie nişte eseuri 
un obstacol? 

O liniște bruscă se așternu în încăpere. Hattie părea 
puţin nedumerită. Catriona studia ceva pe covor. 

Ah, cum ar fi vrut să le dezvăluie toată povestea cu 
Montgomery prietenelor ei, chiar atunci! Sigur, dacă ar fi 
făcut-o, în scurt timp ar fi devenit fostele ei prietene. 

— O voi face, murmură ea. 

Lucie păru să-şi descreţească puţin fruntea. 

— O voi face, repetă ea. O să fie bine. 


AIA e A AO 


În ziua stabilită, soarele reușise, în sfârşit, să învingă 
norii joşi care întunecaseră cerul toată săptămâna. Razele 
strălucitoare păreau nişte atingeri calde şi încurajatoare pe 
faţa lui Annabelle, în timp ce mergea pe peron. Avea să se 

descurce cu întâlnirea aceea. Ajunsese expertă de-a lungul 
anilor în simularea indiferenţei; de fapt, chiar putea să se 
simtă perfect indiferentă. Avea să fie politicoasă, desigur; 
avea să... se lovi de ceva moale, dinspre care venea un miros 
scump. 

— Îmi cer iertare, spuse ea din reflex. 

O tânără doamnă îi aruncă o privire nemulțumită. Haina 
ei de nurcă lucea în soare ca un opal, iar prin deschizătura 
acesteia se zărea o cascadă de dantelă aurie. 


Cu un pufnet ostentativ, doamna îi intoarse spatele. 


Annabelie îşi muşcă buzele. Era îmbrăcată cu haina ei 
veche şi toată înfățișarea ei arăta că făcea parte dintr-o clasă 
inferioară. I-ar fi plăcut să poarte paltonul cel nou, dar el ar 
fi văzut asta ca pe o ofertă. Numai Dumnezeu ştia de ce mai 
ţinea haina aceea; dacă ar fi vândut-o, ar fi fost salvată vreme 
de două luni. 

Banchetele de lemn din vagonul ei erau deja aglomerate 
şi trebui să se înghesuie în spaţiul îngust dintre perete și o 
femeie trupeșă, cu o sacoşă de cânepă care îi sălta în toate 
părțile pe genunchi. Mirosul ei se strecură în nasul lui 
Annabelle: grăsime de lână, fum şi, ceva mai slab, miros de 
balegă. 

Îşi tinu respiraţia. Era mirosul vieţii de la Chorleywood 
şi, din câte se părea, nu mai era imună la el. Lângă ea, sacoşa 
de cânepă începu să cotcodăcească. 

Aş fi putut călători la clasa întâi. Ar fi putut avea 
o rochie tivită cu dantelă şi o haină de blană. Ar fi putut, 
probabil, să-şi cumpere o garderobă întreagă în fiecare sezon 
cu banii lui Montgomery, precum şi câteva case. N-ar mai fi 
trebuit să-şi mai facă griji vreodată pentru mâncare și haine. 
Tot ce trebuia să facă era să-și desfacă picioarele pentru el. 

Se simţi cuprinsă de fierbinţeală — flăcări de furie, de 
ruşine, de dorinţă. În special de dorinţă. Pentru că, aparent, 
corpului ei trădător nu-i păsa că ea nu-l mai putea dori pe 
duce. Voia tot ce voia şi el: să stea întinsă pe spate, cu gleznele 


242 


Cum lam cucerit pe duce 


agăţate de şoldurile lui, în timp ce el... era gata să o domine. 
Femeia cu sacoşa îi aruncă o privire piezişă, bănuitoare. 

Dar căldura aceea moale încă mai stăruia în părțile ei 
delicate. 

De asta se numea tentaţie, își spuse ea: niciodată nu se 
prezenta sub forma unui lucru urât, neplăcut sau vătămător; 
nu, venea întotdeauna sub forma unor sentimente magnifice 
şi a unei senzaţii de justeţe perfectă, chiar şi când era greşit. 
De aceea era nevoie de principii ferme. Era regretabil că 
principiile ei erau atât de puțin ferme atunci când conta. 


OKS 
-= ei -oM 


Când intră în birou, Montgomery aproape că sări de 
pe scaun. Ar fi putut fi amuzant, dar vederea siluetei lui 
familiare fu pentru ea ca o lovitură în piept. In mod sigur 
simți că nu mai avea aer. 

— Domnişoară Archer! Pofteşte, te rog. 

Vocea lui o scăldă precum o apă de izvor, răcoroasă şi 
blândă. 

Simţi imediat că-i ardea gura. 

— Alteța Voastră! Ştiu că o aşteptaţi pe lady Mabel, aşa 
că sper să nu aveţi nicio obiecţie că am venit în locul ei. 

— Absolut niciuna, spuse el pe un ton mucalit. 

Un secretar în vârstă apăru de nicăieri şi o ajută să-şi 
scoată haina. 

În ciuda rochiei groase, cu guler înalt, se simţea total 
expusă. Montgomery se uita la ea cu ochii lui de vultur şi 
privirea i se întunecă atunci când zăbovi asupra adânciturilor 
din obrazul ei. 

Ocoli biroul impozant. 

— Lasă-ne singuri, Carson! 


Acum era momentul ca ea să protesteze, dar secretarul 
se plecă şi porni grăbit spre ușă. 

Şi apoi, când rămaseră doar ei doi, Montgomery veni 
mai aproape. Era, ca de obicei, îmbrăcat superb: sacoul 
şi vesta lui gri-închis scoteau în evidenţă albul impecabil 
al cămăşii şi părul blond. Era la fel de atrăgător cum şi-l 
amintea. 

Măruntaiele ei se strânseră într-un ghem fierbinte de 
spaimă. 

— Vă mulţumesc că v-aţi făcut timp să vă întâlniți 
cu Societatea Naţională pentru Sufragiul Femeilor, Alteță, 
spuse ea. 

El se opri, analizând mesajul pe care tocmai i-l 
transmisese. Apoi îi făcu semn spre scaunul din faţa biroului. 

— Este datoria mea să primesc audienţe. Te rog, ia loc. 

Ea se aşeză şi își făcu de lucru, scoţându-şi stiloul şi 
mica agendă din gentuţa pe care o avea în poală. Când, în 
sfârşit, se uită la el, ochii lui erau ciudat de blânzi. 

Asta ar fi trebuit s-o prevină. 

— Nu voi susține amendamentul, spuse el. 

Ea clipi de parcă tocmai i-ar fi aruncat ceva în faţă. 

— Nu? 

Dintre toate scenariile pe care le anticipase, la acesta 
nu se gândise. 

E] clătină din cap. 

— Dar... de ce ai acceptat să te întâlneşti cu noi? 

Colţurile gurii lui se ridicară, iar ea îşi dădu seama 
brusc că încetase să-i mai spună „Alteţă” şi că îl lua la 
întrebări, lucru pe care un solicitant oarecare n-ar fi 
îndrăznit niciodată. Ah, să-l ia naiba! 

— Nu îl voi susţine, repetă el, dar pot să-ţi dau mai 
multe nume de parlamentari cărora ar trebui să te adresezi. 
Şi aş putea să-ţi dau sfaturi despre cum să vă îmbunătăţiți 
campania în general. 

Ea încercă să-şi adune gândurile împrăștiate. 

— Nu vei vota în favoarea noastră, dar eşti dispus să ne 
ajuţi? 

— Nu sunt împotriva propunerii voastre, în principiu, 
Annabelle. 

Îi trecu prin minte un gând monstruos. 

— Este... este ceva personal? 

Urmă o scurtă pauză. 

— Crezi că îţi port pică pentru că mi-ai refuzat oferta. 

Ea nu putu decât să dea din cap. 

El îşi trecu mâna peste faţă. 

— Sincer crezi asta? N-ar fi deloc măgulitor, pentru 
niciunul dintre noi. 

— Nu mai ştiu ce să cred. 

- N-ar fi în interesul meu să sprijin oficial chestiunea 
la momentul acesta, spuse el, iar ea simți că acesta era 
ultimul lui cuvânt. 

Un nod de frustrare profundă îi strânse gâtul. De ce 
avea senzaţia că este o trădare personală? 

Se ridică în picioare, obligându-l şi pe el să o facă. 

— E regretabil, zise ea, apoi adăugă pe un ton răutăcios: 
Credeam că ești un om corect. 

Chipul lui deveni inexpresiv. 

— Sunt, răspunse el cu răceală. 

— Atunci, poate reuşeşti să-mi explici de ce este corect 
ca vărul meu complet stupid să mă comande pe mine, fără 
vreun alt motiv în afară de acela că el este bărbat şi eu sunt 
femeie? De ce este corect să stăpânesc latina şi greaca la fel 
de bine ca oricare student de la Oxford, dar să mi se predea 
deasupra unei brutării? De ce este corect ca un bărbat să 
îmi spună că am creierul greşit construit, când cea mai mare 
realizare din viaţa lui este de a se fi născut pentru o viață 
de privilegii? Şi de ce trebuie să mă rog de un bărbat să fie 
interesat de această problemă şi totodată conştient că și eu 
pot avea drept de vot asupra legilor care îmi guvernează 
viaţa de zi cu zi? 

Vocea îi era repezită şi aspră şi strângea stiloul în 
pumn ca pe un cuţit, dar se înfierbântase cumva fără să vrea 

şi își simţea sângele vuindu-i surd în urechi. Montgomery o 
privea perfect imperturbabil şi ei îi venea să ia prespapierul 
lui lucios şi să-l izbească de perete, numai ca să audă 
spărgându-se ceva. 

— A, nu, n-ai să faci asta, spuse el mișcându-se cu o 
viteză surprinzătoare; inainte ca ea să clipească, fu în faţa ei, 
lipind-o de birou. 

Ea se uită în sus la el cu ostilitate. Apropierea lui ar 
fi trebuit s-o irite, căci îi simţea acum mirosul, mirosul 
familiar şi ameţitor, iar asta o făcea să șovăie. Tulburarea 
începu să se strecoare în mintea ei, subminându-i furia. 

Mâna în care ţinea stiloul căzu, inutilă, pe lângă corp. 

Montgomery scoase un sunet liniştitor. 

— Așa este mai bine, spuse el. 

— Ce este mai bine? întrebă ea, neînţelegânad. 

E] făcu un mic pas în spate. 

— Că spui ce gândeşti, răspunse el, în loc să rămâi în 
continuare la pretextul acela. 

- Te asigur, nu a fost niciun pretext, spuse ea ţeapănă. 

-- Nu încerca să mă tratezi ca pe un prost, se răsti el. 

— Nu... 

Închise gura din nou. 

Avea dreptate. Nu fusese sinceră cu el. 

Dacă ar fi ştiut el că niciodată nu se simţise atât de 
ea însăşi ca în prezenţa lui şi nici nu fusese mai sinceră în 
acţiunile ei... 

Deveni conştientă de faptul că el stătea foarte aproape 
de ea, că pieptul lui se ridica şi cobora cu fiecare respiraţie. 
Cât de groaznic de normal i se părea ca el să fie atât de 
aproape... Cât de normal i s-ar fi părut să-şi îngroape faţa în 
umărul lui puternic şi să-i simtă braţul în jurul ei. 

— Cred că am încheiat discuţia, zise ea. 

— Tu și cu mine ar trebui să stăm de vorbă, spuse el. 

— Poate vei fi atât de amabil să ne trimiţi recomandările 
dumitale printr-o scrisoare, spuse ea şi se strecură pe lângă 
el ca să-şi ia gentuţa. 

— Annabelle... 

Palma lui se strânse în jurul mâinii ei, caldă şi fermă. 

Ridică apoi capul şi îi întâlni ochii, limpezi şi adânci 
precum apa unui lac glaciar... şi, Dumnezeu s-o ajute, cât de 
mult ar fi vrut să se scufunde în profunzimea lor. 

Înghiţi în sec. 

— Nu este nimic de spus despre noi, Alteța Voastră. 

— Aşa am crezut şi eu, zise el, până când ai apărut pe 
neaşteptate în biroul meu. 

Inima ei începu din nou să bată neplăcut de repede. 

— Am fost trimisă aici în calitate oficială. 

— Puteai să refuzi. 

— Am încercat, te asigur. 

— Cine ar fi ştiut dacă nu veneai la întâlnire, dacă te-ai 
fi dus la o cafenea, în loc să vii aici? o provocă el. 

— Sugerezi că ar fi trebuit să-mi mint prietenii? îl 
întrebă ea uimită — şi, la naiba, chiar se gândise la asta. 

Cu toate acestea însă, ajunsese în biroul lui. 

- Minciunile au tendinţa de a ieşi la suprafaţă, îl 
informă ea. 

În spatele ochilor lui, iritarea se lupta cu amuzamentul, 
iar faptul că lucrul acesta se vedea atât de clar însemna că el 
nu era nici pe jumătate atât de imperturbabil pe cât reieşea 
din vocea lui calmă. 

Îşi dădu seama că încă o ţinea de mână. Degetul lui 
mare începuse să-i mângâie palma, iar atingerea aceea îi 
dădea o senzaţie de căldură care o făcea să ameţească. 

Şi, bineînţeles, el observă. Ochii i se înseninară. 

— Annabelle, spuse el încet. Ce mai faci tu? 

Ea îşi trase mâna, apelând la ultimele rămăşiţe de 
hotărâre pe care le mai avea, încercând să fie indiferentă. 

— Sunt bine, mulțumesc. 

Începu să-şi bage agenda şi stiloul în gentuţă. 

— Bun, îl auzi spunând. Recunosc, eu nu sunt. Eşti 
mereu în mintea mea. 

Privirea ei zbură spre chipul lui. 

Era din nou sinceritatea aceea a lui, întipărită în toată 
fiinţa sa. 

Nu se așteptase ca el să vorbească despre sentimente. 
Nici nu era sigură că avea vreun sentiment. 

I se strânse gâtlejul şi o emoție copleșitoare puse 
stăpânire pe ea. Sigur că ştiuse, pe undeva, în adâncul ei. Se 
minţise singură. Îi fusese mai ușor să ignore toată povestea 
lor nefericită, atâta vreme cât putea să pretindă că el nu 
simţea nimic pentru ea. Acum, el îi lua totul. 

- Astfel de sentimente sunt trecătoare, spuse ea cu 
vocea gâtuită. 

El înclină capul. 

— Poate. Dar este puţin probabil. Odată instalate, 
sentimentele mele sunt mai degrabă persistente. 

Într-adevăr, aşa părea să fie. El nu făcea nimic cu 
jumătate de măsură, aşa că obiectul sentimentelor lui 
trebuia să fie pregătit pentru o lungă şi insistentă atenţie. 

Umerii i se lăsară şi spuse: 

— Cum ai putut? Cum ai putut să crezi că eu... 

I se frânse vocea. Momentul de intimitate fierbinte 
şi pasional pe care îl trăiseră în bibliotecă îi trecu prin faţa 
ochilor şi şterse din mintea ei tot ce învățase despre retorică. 

— Cum am putut să cred... ce? insistă el cu blândeţe. 

— În bibliotecă, în noaptea aceea. Cum ai putut să 
crezi că aş putea negocia nişte termeni — şi într-un astfel de 
moment? 

Văzu în ochii lui că înţelegea, surprinzător de încet 
pentru un bărbat recunoscut ca fiind unul dintre cei mai 
inteligenţi strategi ai țării. 

— Înţeleg, spuse el. Momentul m-a luat prin surprin- 
dere, într-adevăr, dar niciodată nu s-a pus problema că nu 
vom discuta nişte termeni, Annabelle. Un bărbat are grijă de 
femeia din viaţa lui. 

Din viața lui. Nu din patul lui. Era antrenată să fie 
atentă la alegerea cuvintelor şi la nuanțele lor pentru munca 
ei ştiinţifică, iar aceasta era o alegere de termeni clară şi 
plină de semnificaţie. 

Se simţea înfierbântată şi slabă, prea slabă ca să se 
dea la o parte când el ridică mâinile spre faţa ei. Vârfurile 
degetelor lui se mişcară uşor pe buza ei de jos, iar atingerea 
aceea tandră îi stârni o ploaie de scântei în tot trupul. 

Fără să se gândească, se întoarse şi se îndreptă spre 
cea mai apropiată fereastră. 

Biroul lui se afla la un etaj superior, ceea ce îi oferea o 
privelişte neobstrucţionată asupra Catedralei Westminster. 
Turlele ei înalte şi turnulețele din jur se înălţau ca nişte 
săgeți spre cerul senin. 

Se auziră paşi şi el se opri lângă ea, cu mâinile la spate. 
Rămaseră aşa, unul lângă altul, fără să rostească vreun 
cuvânt, perfect conştienţi de aerul care pulsa greu între ei. 
Pe strada de jos, oamenii mişunau în sus şi în jos neobosiţi, 
văzându-şi tăcuţi de viața lor. 

— Te-ai căsătorit în catedrală? îl întrebă ea. 

— Nu. 

Era o notă sarcastică în vocea lui. 

— Dar voi fi îngropat aici, adăugă apoi. 

Ea întoarse repede capul spre el. Luminat de soarele 
palid al iernii, profilul lui puternic părea plin de viaţă, 
aproape indestructibil. Gândul la el, rece şi alb într-o criptă, 
cu ochii lui pătrunzători închişi definitiv, îi strânse gâtlejul 
ca un pumn. O fracțiune de secundă, lumea se învârti în 
jurul ei într-o tăcere deplină, ca şi cum ar fi surzit. 


Se cuprinse cu braţele. 


El se întoarse spre ea, simţindu-i, ca întotdeauna, 
schimbările de dispoziţie. Cu siguranţă își dădea seama că 


249 


Evie Dunmore 


încă se află sub puterea vrăjii lui. Poate pentru ani întregi 
de-atunci înainte. 

— Bine, spuse ea încet. Cum o să fie? Cu noi. 

E] făcu ochii mici. 

— Tu cum vrei să fie? răspunse el în cele din urmă, dar 
calmul din vocea lui nu o păcăli nicio clipă. 

Trupul lui era încordat precum cel al unei pantere care 
se ghemuia ca să atace. 

Ea ridică din umeri, cu faţa posomorâtă. 

— Nu ştiu. Nu am experienţă în genul acesta de 
chestiuni. 

— Nici eu, spuse el stăpânit. În orice caz, noi trebuie să 
facem regulile. 

Ea îi aruncă o privire sceptică. 

— Nu ai mai avut niciodată o metresă? 

— O dată. Cu mult timp în urmă. 

Ei... Avea el alte aranjamente, în special cu o anumită 
contesă. 

El se apropiase pe nesimţite. Annabelle se îndepărtă şi 
începu să se plimbe pe covorul din mijlocul camerei. 

— Acestea sunt lucrurile pe care le ştiu eu, spuse ea. 
Dacă ar fi să-ţi accept oferta, mi-aş pierde toate prietenele. 
Nicio femeie decentă nu va dori să fie văzută cu mine. 

EI îşi încordă obrazul, iar ea continuă repede. 

— În al doilea rând, mi-aş pierde locul la Oxford, 
or, Oxfordul a fost visul de o viaţă al tatălui meu. Iar în al 
treilea, după ce te vei plictisi de mine, cine îmi va mai ţine 
companie? Alte femei căzute în dizgrație şi alţi bărbaţi cu 
buzunare adânci? 

Ochii lui scăpărară. 

— Să-i ia naiba pe alţi bărbaţi, spuse el şi se apropie de 
ea. Eu nu mă voi plictisi de tine. 

— Cum poţi fi sigur de asta? Bărbaţii se plictisesc 
adeseori de companioanele lor şi pleacă fără să se mai uite 
în urmă. 

El se opri. 

— De asta te temi, că te voi părăsi? 

— Nu mă tem, protestă ea. Nu mă tem. Doar că aş avea 
multe de pierdut. 

El nu răspunse. Pentru că nu putea nega nimic din 
ce spusese ea şi, mai rău, pentru că nu avea nicio soluţie 
de oferit. Ea se așteptase la asta, dar, chiar și aşa, era 
dezamăgită. 

— Dar lucrurile pe care le-ai câştiga, spuse el, toate 
lucrurile pe care ţi le pot oferi? 

Trebuia să fie nebună să nu se gândească la asta. Cu el 
alături, supraviețuirea ei era sigură. Grijile care o urmăreau 
peste tot, inseparabile ca nişte umbre, căutarea permanentă 
de oportunităţi care să-i asigure căldura, hrana şi siguranţa 
— toate acele lucruri care îi făceau mintea să se învârtă în 
fiecare noapte — ar fi putut fi şterse de Montgomery doar 
prin câteva cuvinte scrise cu stiloul. Dar nimic din toate 
acestea nu o tenta la fel de mult ca perspectiva de a fi cu 
el. În câteva săptămâni, el se transformase dintr-un străin 
într-o persoană după a cărei prezenţă tânjea. Ar fi vrut să 
adoarmă în braţele lui, cu mirosul lui în nări. Ar fi vrut ca 
el să fie păstrătorul grijilor şi bucuriilor ei până când părul 
avea să-i albească şi amândoi aveau să fie bătrâni. 

Dar ceea ce îi oferea el era construit pe o bază şubredă. 

Lăsând păcatul la o parte, în afara zidurilor casei ei 
elegante avea să devină invizibilă. Montgomery urma să fie 
lumea ei, având în posesie sufletul şi trupul său. Avea să-şi 
petreacă zilele aşteptându-l, singură într-o casă pustie, iar 
pauzele dintre vizitele lui ar fi putut deveni din ce în ce mai 
lungi... 

Incredibil, inima ei încă mai şovăia. Așa că spuse ceva 
ce ar fi vrut să uite cu desăvârşire: 

— ŞI soţia ta? 

Trupul lui deveni rigid. 

— Ce este cu ea? 

Fu nevoită să-şi smulgă cuvintele din gură. 

— Toată lumea se aşteaptă ca anul viitor să-ţi iei o altă 
soţie. 

El se întunecă la faţă. 

— Asta n-ar avea nicio legătură cu noi. 


— Şi cum ar fi asta? insistă ea. Ai veni la mine după ce 
ai fost cu ducesa ta? Te-ai întoarce la ea după ce te-ai culca 
cu mine? 

-- Asta ar fi inevitabil, spuse el şi o notă de cruzime se 
strecură în vocea lui. 


N-ar fi putut să pretindă că el recurgea la farmece şi la 
amăgiri ca să obţină ce voia; poate că, de-ar fi făcut-o, i-ar fi 
fost mai ușor să-i cedeze. 

— Şi dacă soţia va obiecta? 

— Nu va obiecta, așa cum bine știi, răspunse el. 

Da, ştia. Soţiile bărbaţilor ca el trebuiau să se prefacă 
oarbe. 

Simplul gând că l-ar fi împărţit cu o altă femeie îi sfâșia 
stomacul precum ghearele unui animal furios. 

— Şi dacă asta i-ar provoca o mare nefericire? şopti ea. 

Montgomery râse amar. 


— Touché, draga mea. N-aş putea câștiga vreodată cu o 
astfel de întrebare, pentru că, orice răspuns aș da, m-ar face 
să par fie mincinos, fie un soț nemernic şi nesimţitor. Şi mă 
îndoiesc că respecţi vreunul dintre tipurile acestea. 

Ah, dacă n-ar fi cunoscut-o atât de bine... 

— Nu este un joc, ca să câştigi. 

— Ei, în mod sigur mi s-ar părea o înfrângere cumplită 
dacă te-aş lăsa să pleci, spuse el, cu ochii aprinşi de o 
frustrare abia stăpânită. 

Nu mă lăsa să plec! 


Dar ştia că avea s-o lase, iar asta o făcu să se simtă 
de parcă ar fi fost în cădere liberă. Încercând să se apuce 
orbeşte de ceva, spuse: 


— Dacă aş fi fost o doamnă de viţă nobilă... 

— Dar nu ești, o întrerupse el, nu eşti, aşa cum nici eu 
nu sunt director de școală sau negustor. 


Şi, dacă ar mai fi avut nevoie de vreo dovadă, nu 
trebuia decât să se uite pe fereastră, spre catedrala unde, 
în urmă cu opt sute de ani, ruda lui îndepărtată, Wilhelm 
Cuceritorul, fusese încoronat rege. 


Irevocabilitatea aceasta se ridică între ei ca un zid. 
Iar ea nu mai suporta să-l privească. Se apropie de birou ca 
să-şi ia, în sfârşit, gentuţa. 

Montgomery o ajută să-şi pună haina, apoi îi deschise 
politicos uşa și rămase lângă ea. 

Trebuia doar să ajungă la o trăsură, iar acolo putea să 
se prăbușească... 

Era gata să treacă de el, când el o opri, prinzând-o de 
cot. 

— Ştiu că planificaţi un marş în Piaţa Parlamentului. 


Privirea ei se îndreptă repede spre faţa lui. Perfect 
indescifrabilă. 


— Vei încerca să ne opreşti? îl întrebă ea după o pauză. 

— Nu. Dar alţii s-ar putea s-o facă. 

Ea dădu din cap şi spuse: 

— Mulţumesc. 

El îi eliberă braţul. „Asta va fi ultima dată când mă va 
mai atinge”, se gândi ea. 

— Dacă am fi avut acelaşi rang, îi spuse el cu blândeţe, 
te-aș fi cerut în căsătorie când ne-am plimbat prin labirint. 


Profunzimea cuvintelor lui era prea mare pentru a fi 
pe de-a-ntregul înţeleasă, în timp ce stătea în ușă, gata de 
plecare. Se simţea suspendată în timp şi începu să respire 
întretăiat. 

— Aș fi vrut să nu-mi fi spus asta. 

Pentru că niciodată în viaţa ei n-ar fi putut fi altcineva 
decât simpla domnișoară Annabelle Archer, iar acum avea 
să ştie pentru totdeauna cât de mult o costa acest lucru. 

Ochii lui aveau strălucirea casantă a cristalului. 

— Dacă vreţi să-mi urmaţi sfatul măcar în parte, spuse 
el, anulaţi marşul. Nu vă va aduce decât necazuri. 

Zâmbetul ei fu de oţel. 

- Poate că nu este vorba despre a sta departe de 
necazuri, Alteță, ci despre a decide de care parte a istoriei 
vrei să fii. 


CAPITOLUL 21 


sea = N PAT =r 


O scrisoare din partea echipei grecești de excavare din 
Messenia sosise la biroul lui Jenkins, iar din paragrafele 
lungi şi întortocheate Annabelle reuşise să identifice nişte 
cărți şi unelte pe care acesta trebuia să le ia în excursia lui. Își 
petrecuse ultima jumătate de oră urcând şi coborând scara 
în vârful picioarelor, pentru a localiza cărţile și echipamentul 
necesar pe rafturi, în timp ce mintea ei zbura la câteva mii 
de kilometri spre sud. În Grecia, primăvara venea devreme. 
Acum, cerul de deasupra mării trebuia să fie lipsit de nori şi în 
curând aerul avea să miroasă a rozmarin şi a cimbru. 


Pe aripile cântecului, 

Iubita mea, te voi purta, 

Departe de șesurile Gangelui, 

Unde ştiu cel mai frumos loc dintre toate... 


— Îţi place Mendelssohn, domnişoară Archer? 


Ea se uită peste umăr, cu un picior pe treapta de jos 
a scării. Jenkins o privea întrebător din spatele biroului, cu 
vârful stiloului încă lipit de hârtie. 


— Scuzele mele, domnule profesor. Nu mi-am dat 
seama că fredonez cu glas tare. 


El observă pata tot mai mare de cerneală de pe foaia cu 
articolul pe care îl scria şi înjură în şoaptă. 
— Nu te scuza, spuse el. Nu este niciun deranj. 

Asta îl tulbura. Clănţănitul andrelelor de tricotat îl 
făcea să turbeze. Cu siguranţă, fredonatul ei ar fi trebuit să-l 
deranjeze. 

— Deci, îţi place? insistă el. 

— Da. Îmi place Mendelssohn. 

El încuviință din cap. 

— Foarte meticuloşi oameni sunt germanii! Ştiai că 


aceeaşi precizie care face ca un inginer să fie bun îl poate face 
şi pe un compozitor să fie bun? 


— Nu, dar pot să-mi închipui. 

Deși era peste puterile ei de înţelegere cum toată 
precizia asta putea genera o asemenea magie. 

Jenkins își îndreptă din nou atenţia asupra hârtiei. 

— Eu, profesorul Campbell şi fiica lui mergem vineri la 
un concert la Royal Albert Hall, spuse el apoi. Un duo care va 
interpreta o selecţie din muzica lui Mendelssohn. 


Ei, asta îi tăie respiraţia. 

— Ce frumos! 

- Dumneata eşti prietenă cu fiica profesorului 
Campbell, nu-i aşa? o întrebă Jenkins, continuând să zgârie 
cu peniţa. 

— Da, domnule. 

Renunţă după un timp să mai aştepte alte precizări. 
Jenkins obişnuia să se cufunde în lumea lui şi să uite complet 
de existenţa ei. 


— gE 


A doua zi dimineaţă, un plic micuț o aştepta în cutia 
poştală. 


Domnişoară Archer, 


Vrei să ne faci onoarea de a însoți grupul nostru 
la concertul susținut de Duo Divine la Royal Albert Hall, 

vinerea aceasta? Dacă propunerea îţi este acceptabilă, voi 
aranja să călătoreşti la Londra împreună cu lady Catriona. 


C. Jenkins 


Annabelle îşi trecu gânditoare degetul mare peste 
cartonaş. Nu era nici fin ca satinul, nici decorat cu litere 
aurii. Dar nu prea mai vorbise cu Catriona de când se 
întorseseră de la Claremont și ar fi fost interesant să-l vadă 
pe Christopher Jenkins în afara habitatului său natural. Şi, 
sincer, ca să folosească expresia lui Hattie, merita puţină 
distracție. 


În cei zece ani în care fusese şef al Scotland Yard-ului, 
sir Edward Bryson explorase cele mai negre adâncimi ale 
sufletului omenesc, fiind gata să spună despre el că era un 
om călit. 

Însă privirea fixă a ducelui de Montgomery îl îmboldea 
să se agite şi să se explice. 

— Nu l-am găsit până acum, dar am redus aria de 
căutare la partea centrală a Angliei, Alteța Voastră, şi 
suntem siguri de asta. 

Sebastian ştia că îl făcea să se simtă inconfortabil. 
Dar voia să se simtă inconfortabil. Cheltuia o sută de lire 
săptămânal pentru misiunea aceasta și, din câte știa el, 
fratele lui putea fi și mort. Răpit, jefuit, înţepenit într-o 
mlaștină sau bătut cu parul în capul lui blond. 

Respiră adânc, pentru a se elibera de apăsarea pe care 
o simţea în piept. 

— Şi ce te face să fii sigur, Bryson? 

— Oamenii staţionaţi în porturile de pe coasta sudică 
n-au raportat nicio mişcare, spuse Bryson repede, şi avem 
persoane care monitorizează toate drumurile importante și 
toate pensiunile din nord... 

Sebastian ridică mâna. 

— Ştiu asta, spuse el, dar poţi să te uiţi în ochii mei și 
să-mi spui cu multă siguranţă că ştii unde s-ar putea afla un 
om într-o ţară de dimensiunea Angliei? Posibilităţile sunt 
nesfârşite. 

Chipul îngust al lui Bryson se crispă. 

— Cu tot respectul, Alteța Voastră, chiar dacă un 
tânăr domn se deghizează, de obicei tot iese în evidenţă 
prin felul în care se poartă şi vorbeşte. Iar nobilii fugari 
rămân, inevitabil, pe drumurile mari, pentru că au nevoie 
de confortul pensiunilor. Pur şi simplu nu se gândesc să 
se aventureze în păduri, să-şi construiască un adăpost cu 
mâinile goale şi să trăiască de pe urma pământului. 

Sebastian se aplecă în faţă pe scaunul său. 

— Deci investigația dumitale se bazează pe presu- 
punerea că fratele meu este un mototol. 

Bryson se încruntă. 

— Se bazează pe experienţă. Posibilităţile sunt nesfâr- 
şite, dar mintea este limitată. Oamenii se gândesc rareori la 
alte opţiuni în afara celor cunoscute. 

Sebastian rămase gânditor la birou mult timp după 
plecarea lui Edward Bryson. 

În cele din urmă se îndreptă spre dressing, unde 
Ramsey îi pregătise hainele de seară. 

Un frate pierdut. O iubită care nu îl voia. O regină care 
se amesteca în toate. Oricare dintre aceste probleme ar fi 
împins un om raţional spre băutură. Şi, cum el nu bea şi se 
afla în Londra, se hotărâse să iasă. 

O oră mai târziu era la uşa laterală, unde îl aştepta 
trăsura care urma să-l ducă la Royal Concert Hall. 


Sala de spectacol arăta la fel ca întotdeauna — cu 
scena în partea de jos, în dreapta lojei ducale, cu cele patru 

candelabre şi cu draperiile roşii de catifea, prăfuite şi grele. 
Şi totuşi, ceva era complet în neregulă, pentru că la trei loje 
mai jos, spre scenă, era Annabelle. 


Se aplecase peste balustradă şi privea sala cu ochii 
gravi şi uimiţi. Iar când privirea ei o întâlnise, în cele din 
urmă, pe a lui, se încordase şi rămăsese nemișcată ca o ciută 
în faţa puștii. 

Nu o salutase din cap, pentru că, dacă ar fi făcut-o, a 
doua zi gestul său ar fi apărut în ziare. 


Dar se uita întruna la ea. Nu ar fi trebuit să se afle 
acolo. Prezenţa lui Annabelle în programul lui de seară era 
la fel de bizară precum vederea a două luni pe cer. 


Se simţi cuprins de frustrări. Aşa avea să fie de acum 
înainte — ea avea să îl respingă, iar el să încerce să meargă 
mai departe doar pentru ca ea să apară iar şi iar, precum o 
maladie exotică? 

Lady Lingham îi atinse braţul cu marginea evantaiului. 

— Ce curios! spuse ea. Cred că aceea de acolo este 
țţărăncuţa ta încântătoare! Este în loja lui Wester Ross. 

Dar n-avea să muşte momeala. 

— Cât spirit de observaţie ai, spuse el, dar nu e deloc 
curios. Domnișoara Archer este prietenă cu fiica lui Wester 
Ross. După cum vezi, stau una lângă cealaltă. 

Tar el era caraghios de incapabil să-şi ia ochii de la ea. 
Purta o rochie pe care nu o mai văzuse, cu un decolteu care 
dezvăluia ceva mai mult din pielea ei albă ca laptele. 

Pe când se străduia să-i acorde mai multă atenţie 
lui Caroline, un individ înalt şi slăbănog apăru în loja lui 
Wester Ross. Se aplecă spre Annabelle cu mare familiaritate 
şi îi întinse un pahar cu vin. lar Annabelle îi zâmbi de parcă 
i s-ar fi oferit Sfântul Graal. 

Trupul lui Sebastian se crispă simțind mușcătura ne- 
așteptată a geloziei. 

Făcu ochii mici. 

Bărbatul avea ochelari cu rame rotunde și o haină 
ponosită de tweed; era evident că era un intelectual. 
Zâmbetul lui Annabelle părea să îl încurajeze să rămână 
aplecat deasupra ei, ca să mai tragă cu ochiul la decolteul 
ei, fără îndoială, iar când se aşeză, în sfârșit, nemernicul își 
apropie capul de ea sub pretextul că-i arăta diverse lucruri 
de prin teatru. 


— Măi, măi, spuse Caroline încet, pe un ton curios. O 
fi ea prietenă cu lady Catriona, dar se pare că a venit aici în 
calitate de însoţitoare a tipului de la Royal Society. Cum îl 
cheamă? Jenkins, parcă. 


— -2m 


Annabelle stătea cu ochii la scenă, dar muzica ajungea 
la ea ca un vuiet difuz. Era mai mult decât conştientă de 
privirea lui Montgomery, care îi străpungea spatele gol. 


Trebuia să se aştepte că avea să fie acolo. Bine. Poate 
că într-un fel chiar se aşteptase să fie acolo. Iar pe de altă 
parte, se pare că tânjise permanent după el în zilele din 
urmă. Poate că acesta fusese adevăratul motiv pentru care 
se chinuise o noapte întreagă să transforme o rochie veche 
într-una modernă. Dar nu se aşteptase că el să fie însoţit de 
atrăgătoarea şi sofisticata lady Lingham. 


Își strânse degetele tremurătoare în jurul piciorului 
subţire al paharului cu vin. 


Dacă am fi fost de acelaşi rang, te-aş fi cerut în 
căsătorie. Trebuia să preţuiască sentimentul şi să se înde- 
părteze cu graţie de lucrurile care nu puteau fi schimbate. În 
schimb, cuvintele lui o obsedau şi o înfuriau. Nu era necesar 
să mai adauge o tragedie la o situaţie deja dificilă. 


Jos, pe scenă, duetul continua să cânte. Jenkins 
se apropia din când în când, şoptindu-i câte o remarcă 
inteligentă despre interpretare, iar ea își amintea să dea din 
cap când îi vorbea. Până când primele note din Pe aripile 
cântecului îi străpunseră pieptul ca o ploaie de săgeți. 

Se ridică respirând precipitat. 

Campbell şi Jenkins se ridicară şi ei. 

- Nute simţi bine? întrebă încet Jenkins și se încruntă, 
văzându-i expresia. 

Ea clătină din cap. 

— Mă întorc în câteva minute. 

Jenkins o prinse de cot, protector. 

— Vin cu dumneata. 

— Nu, te rog, şopti ea. Ies din lojă doar un minut. 


Profesorul cedă, ajutând-o să dea la o parte draperiile 
grele. Ea porni în grabă prin vestibulul întunecat, îndrep- 
tându-se spre coridor. 

Se prăbuşi cu spatele de perete, în timp ce pieptul i se 
ridica şi cobora precipitat. Aer. Avea nevoie de aer. Coridorul 
se înfunda în partea dreaptă, dar în stânga urmărea curbura 
sălii până la scara principală. 

Nu ajunsese prea departe când un bărbat ieși dintr-o 
lojă şi îi apăru în cale. 

Inima i se izbi de coaste. 

— Montgomery! 

Niciodată nu semănase mai puţin cu un cavaler în 
armură strălucitoare; ochii îi străluceau la fel de rece precum 
safirul de pe deget. 


— Fă-mi onoarea, spuse el, apoi mâna lui fu pe spatele 
ei, dirijând-o cu pricepere spre o ușă. 

Erau într-o anticameră slab luminată, cu ferestre prin 
care intra întunericul nopții. 

Se întoarse cu faţa spre el. 

— Ce înseamnă asta? 


Vocea îi era joasă şi încordată. Dacă ar fi fost văzuţi 
împreună, ar fi fost distrusă. 


Montgomery se rezemă cu spatele de uşă, studiind-o 
printre pleoape. 

— Ce e el pentru tine? 

Nedumerirea o făcu să se încrunte. 

— Cine? 

— Însoţitorul tău. Profesorul. 

Ea scoase o exclamaţie înăbușită. 

— Nu cred că îţi datorez vreo explicaţie. 


— Te-a atins, zise el, trecându-şi uşor două degete 
înmănușate peste cotul ei. 


Atingerea îi aprinse pielea ca un foc fierbinte şi 
incontrolabil. 


Aproape că sări înapoi. 
— Nu ai niciun drept asupra mea, Alteță. 


Ceva sălbatic îi străluci în ochi, de parcă el ar fi avut de 
gând să-şi revendice dreptul asupra ei chiar acolo. 


— Dar el are? o întrebă el. 


Incredibil! Fu gata să se înece cu răspunsul caustic 
care îi veni în minte imediat ce îi descifră expresia sumbră. 


- Dumnezeule, pufai ea. Eşti gelos. 

Montgomery clipi. 

— Se pare că sunt, da, recunoscu el. 

Buzele i se strâmbară ușor de dezgust. 

— Dar e absurd, spuse ea. Eşti aici cu lady Lingham. 
Sprâncenele lui se lăsară în jos. 

— Şi în ce fel este relevant acest lucru? 


— Știu că sunteți... ştiu că este... aranjamentul 
dumitale. 


El sări și o prinse de umeri. 


— Nu înseamnă nimic pentru mine, mârâi el, nu de 
când te-am întâlnit pe tine. Iar tu pari să crezi că toate astea 
merg după un plan - nu e aşa, nimic nu e așa. 

O răsuci şi o lipi de ușă, fiind prinsă acum între lemnul 
de stejar şi un aristocrat înfierbântat. Dintre cele două, mai 
simplu i-ar fi fost să se descurce cu stejarul. 

— Alteță... 

EI se apropie mai mult, până când feţele lor ajunseră 
pe punctul de a se atinge. Focul şi gheaţa se luptau în 
adâncurile ochilor lui. 

— Crezi că am plănuit-o? spuse el printre dinţi. Crezi 
că am plănuit să fiu condus de sentimentele mele? 

— Eu... 

Degetele lui se strânseră în jurul cefei ei și buzele lui 
se loviră de ale ei. 

Ea simţi frustrare, nu agresivitate în sărutul lui dur, 
în încleştarea mâinilor lui, în apăsarea catifelată a limbii... 
În doar câteva secunde fu disperată și furioasă. Mâinile ei îi 
împingeau inutil pieptul, pentru că el era neclintit ca un zid, 
dar gura ei îi întorcea flămândă săruturile, răspunzând la 
fiecare apăsare, alunecare și mușcătură, până când simţi un 
fel de durere surdă între coapse. 

Îşi lăsă capul pe spate şi se uită la el cu furie. 

- Sunt din nou în pericol de a fi siluită pe uşă, Alteță? 

Emoţia primitivă care ardea în ochii lui îi spunea că 
era o posibilitate iminentă. 

El îşi trecu degetul mare peste buza ei de jos, încă 
umedă. 

— Pe el îl laşi să te sărute? 

Ea îi dădu mâna la o parte. 

— Nu face asta, te rog! Profesorul Jenkins este un 
bărbat onorabil. Mă apreciază pentru mintea mea. 


El scoase un hohot de râs exasperant. 


— Dacă tu crezi... Dar ştiu că eu te apreciez din mai 
multe motive. 

— Adevărat? se răsti ea. Eu credeam că nu mă apreciezi 
deloc, din moment ce te-ai gândit că aş accepta cu bucurie 
să fiu târfa ta. 


El se trase înapoi de parcă ar fi fost pălmuit. 
— Nu am făcut niciodată așa ceva. 


Ochii lui aveau expresia şocată a celui care se simţea 
cu adevărat insultat. 


Ea își azvârli braţele în sus. 


— Ei, în locul de unde vin eu așa se numeşte femeia 
care îşi pune trupul la dispoziție pentru bani. 


— Nu este la fel în cazul nostru. 

— Şi, mă rog, care este mai exact diferenţa? 

El devenise alb ca varul. 

- Tu ai fi cu mine pentru mine, spuse el răgușit, nu 
pentru banii mei. 

Urma de implorare care se simţea în tonul lui imperios 
îi alungă pe loc atitudinea războinică. Câteva momente 
lungi, se uitară unul la celălalt, evaluând rănile pe care și le 
provocaseră. 

Amândoi se răniseră grav. 

Ea se rezemă din nou de uşă. 

— Chiar dacă mie nu mi-ar păsa de reputaţia mea, 
spuse apoi, în cadrul aranjamentului propus de tine, dacă 
am avea un copil, ar fi un bastard. 

Referirea la copil păru să-l ia prin surprindere. 
Desigur. Nu se gândiseră niciodată la un copil, consecinţă 
a plăcerii lor. 

— Bastardul unui duce are o viaţă mai bună decât 
marea majoritate a populaţiei britanice. 

— În privinţa bunurilor materiale, da. Dar într-o 
bună zi ar înţelege care e, de fapt, rolul meu. Şi faptul că 
întotdeauna va conta mai puţin decât copiii tăi. 


El strânse din dinţi. 

— Ce vrei de la mine, Annabelle? O afurisită de cerere 
în căsătorie? 

O cerere. 

Căsătorie. Cu Sebastian. 

Cuvintele acestea răsunară în însăși esenţa ei, stârnind 
un cor de șoapte flămânde. Le reduse la tăcere însă cu o 
clătinare din cap. 

— Nu vreau nimic. 

El începu să se plimbe nervos. 


— Pot să-ţi dau totul, totul, în afară de asta — şi tu o 
Ştii. Numele meu a supravieţuit unui scandal; cu greu ar 
mai putea supravieţui altuia. L-ar distruge pe fratele meu. 
Ar păta onoarea copiilor mei. Mi-aş pierde aliaţii. Poziţia, 
numele de Montgomery... ce fel de bărbat aș fi? N-aş fi cu 
nimic mai bun decât tata, care era stăpânit de patimi și 
de capricii, zise el apropiindu-se de ea, cu trupul vibrând 
de încordare. Asta vrei? M-ai pune să-mi schimb locul în 
istorie ca să-ţi demonstrez cât de mult te vreau? 


Camera părea că se strânge în jurul ei: pereţii, tavanul, 
podeaua... 


Închise ochii, încercând să potolească vârtejul cuvin- 
telor din capul ei. 


- Nebunia aceasta dintre noi trebuie să înceteze, reuși 
ea să spună. 

Tăcere. 

— Nu e nebunie, spuse el răgușşit, este... 


Faţa i se întunecase. Ea îl privi în timp ce se chinuia 
să găsească cele mai potrivite cuvinte. Termenul potrivit nu 
avea nicio importanţă. Numele lui avea să fie întotdeauna 
cel mai important pentru el. 

— Orice ar fi, spuse ea, va trece, numai lasă-mă în pace, 
te rog! 

În dimineaţa marșului spre Parlament, Lucie îşi adună 
sufragetele în gara Oxford. Pe peron bătea un vânt rece, 
învăluindu-le în norii sufocanţi de fum negru ce se ridicau 
dinspre trenul staționat. 

- Nu pot să repet asta suficient de des, spuse Lucie. 
Oricât de mult mă întristează, marșul acesta trebuie să fie 
o demonstraţie complet pașnică, aşa că nu scandăm şi nu 
blocăm, din greşeală sau nu, intrările în Parlament. Nu 
abordăm trecătorii. 

Annabelle o informase pe Lucie că ducele Montgomery 
era la curent cu planurile lor. Evident, Lucie se hotărâse 
să meargă înainte. Părea într-o dispoziţie excelentă în 
dimineaţa aceea; sclipirea pasională din ochii ei cenuşii era 
de-a dreptul contagioasă. Intoxicare ideologică. Annabelle 
clătină din cap. Cu cât avea să înceteze mai repede să-l vadă 
pe Montgomery, cu atât avea să fie mai bine. 


— Dar bannerul? întrebă lady Mabel. 
Lucie dădu din cap. 
- Este aşezat chiar acum în vagonul de bagaje. 


— Sper, zise lady Mabel. M-am chinuit ore în șir să 
aranjez literele la o distanţă egală. 


— Putea să facă puţină matematică, mormăi Catriona 
de lângă Annabelle. 


Annabelle o privi cu uimire. Era ceva neobişnuit 
pentru Catriona să facă remarci sarcastice. Poate că era 

nervoasă, gândindu-se la ce avea să urmeze. Lui Annabelle 
cu siguranţă îi lipsea voioşia permanentă a lui Hattie, 
dar toată lumea fusese de acord că ar fi fost mai bine ca 
ea să rămână la Oxford. Nimeni nu voia să atragă furia 
preaputernicului Julien Greenfield asupra cauzei lor, dacă 
ceva ar fi mers prost. 

Nimic nu va merge prost. 

Trenul scoase un şuierat asurzitor. 

— Aveţi toate eșarfe? le întrebă Lucie. Am câteva de 
rezervă, pentru orice eventualitate. 

Bătu cu palma în geanta grea care atârna pe şoldul 
ei. Nimeni nu ieși în faţă. Teama că puteau fi muștruluite 
public de Lucie le făcuse pe toate să-şi împacheteze cuminţi 
eșarfele. 

Se despărţiră, iar Annabelle se îndreptă spre vagonul 
de clasa a treia. În faţa ei, o persoană cu o pelerină cenuşie 
şi voluminoasă şi cu gluga trasă pe cap înainta încet, făcând 
să se adune în urma sa o mulţime de pasageri nemulţumiţi. 
Ajunsă la uşa trenului, persoana se opri de tot, părând că 
studiază vagonul cu șovăială. 

Urmară îmbrânceli și bombăneli. 

— Scuze, se auzi o voce de femeie din adâncurile 
pelerinei. 

Imposibil! Din câţiva paşi mari şi hotărâți, Annabelle 
o depăşi şi se uită la ea. 

— Hattie! 

— Ssst, șopti Hattie, uitându-se nervoasă în jur. 

Annabelle o trase deoparte. 

— Ce Dumnezeu cauţi aici? 

— Merg la Londra. 

Annabelle se îngrozi. 

— Nu se poate. 

— Dar sunt perfect camuflată, vezi? 

Arătă spre monstruozitatea de lână cu care era 
înfăşurată. 

— Camuflată? Hattie, pelerina asta nu mai este la 
modă de vreo cinci sute de ani. N-ai fi putut avea o înfățișare 
mai suspectă nici dacă ai fi încercat. 


Ochii lui Hattie se aprinseră de revoltă. 
— Merg la Londra. 


— Şi dacă te va recunoaşte cineva? Tatăl tău va fi furios, 
iar asta ne va aduce necazuri tuturor. 


— E şi cauza mea, la fel de mult ca a voastră. Am fost 
la toate întrunirile, mi-am făcut partea de cercetare... Nu 
vreau să stau deoparte, ca o prinţesă beteagă, în timp ce 
prietenele mele sunt pe front. 

Dumnezeule! 

— Ştim toate că vrei să fii acolo, spuse Annabelle. 
Nimeni n-o să-ţi reproşeze nimic dacă rămâi aici. 

Hattie clătină din cap. 

— Am scăpat deja de domnul Graves. Nu pot să-i fac 
necazuri omului pentru nimic. 

— Cine este domnul Graves? 

— Ofiţerul meu de protecţie. 

Annabelle amuţi. Nu observase niciodată vreun ofiţer 
de protecţie pe urmele lui Hattie. 

Prietena ei răspunse cu un mic zâmbet cinic. 

- E antrenat să fie invizibil. Te-ai simţi bine la o 
plimbare cu mine când ţi-ar sufla în ceafă un tip dur, cu un 
pistol? Ei, eu ştiu că e mereu acolo, fie că-l văd sau nu. 

Nu era bine ca Hattie să meargă la Londra; Annabelle 
ştia asta cu mare certitudine, având instinctele fine ale cuiva 
nevoit multă vreme să-şi poarte singur de grijă. 

Se auzi un fluier, iar angajaţii căilor ferate le făcură 
semn cu mâna să se urce în tren. 

— Bine, bombăni ea, dar să nu te îndepărtezi de mine. 
Și să nu te întorci cu spatele la bărbaţi, altfel o să fii pipăită 
Şi ciupită. 

— Pipăită şi ciupită? 

Hattie o privi nedumerită. 
Annabelle îi aruncă o privire grăitoare. 
— Aici nu eşti la clasa întâi. 


GO 


pe = 


Marchizul de Hartford, care deţinea în prezent 
reşedinţa familiei lui Sebastian, era un om lent, cu pasul 
împiedicat din pricina gutei, făcând ca fiecare coridor 
al Parlamentului să pară mai lung cu un kilometru. Se 
târâră spre sală intr-o tăcere stingheră, ceea ce era perfect 
acceptabil având în vedere că singurul lucru pe care îl aveau 
în comun era antipatia reciprocă. 


— Domnilor, trebuie să vedeţi asta. 

Contele de Rochester stătea la una dintre ferestrele de 
pe hol, privind atent către străzile de jos. 

Pulsul lui Sebastian se acceleră. Putea să bănuiască 
ce anume îi atrăgea atenţia lui Rochester. Totuşi, nu fusese 
pregătit pentru imaginea mulţimii care se aduna rapid în 
piaţă. Valuri de femei curgeau din toate părțile, cu eşarfele 
lor verzi strălucind în lumina soarelui. 

— Ce să vezi, spuse Hartford, deci zvonurile s-au 
dovedit adevărate. Plescăi din limbă și adăugă: O să fie 
distractiv. 

— Sunt câteva mii, zise Rochester, privind mulţimea 
cu dezaprobare. 

— Nu contează, spuse Hartford, poliţia le va pune la 
punct în scurt timp. 

— Trebuie să acţioneze dur şi rapid, altfel ne putem 
aștepta la un astfel de circ în fiecare săptămână. Ar trebui 
chemaţi gardienii în sprijinul poliţiei. 

Sebastian îi aruncă lui Rochester o privire iritată. 

— Gardienii nu sunt pregătiţi pentru aşa ceva. 

Hartford îşi trecu vârful limbii peste buza de jos. 

— Dacă femeile astea s-ar fi purtat cuviincios, n-ar fi 
avut de ce să se teamă, nu? 


Sebastian îi aruncă o privire rece. 

— Adunările în spaţiile publice sunt dreptul fiecărui 
cetăţean britanic. 

— Pentru aşa ceva? întrebă Rochester. Doar dacă au 
primit aprobare... 

— Au primit aprobare, zise Sebastian. 

— Imposibil, spuse Hartford enervat. Pe ce bază? 
Niciun consiliu nu le-ar da aprobare — pun în pericol liniștea 
publică. 

— Se pare că la consiliu n-a existat teama asta. 

Rochester şi Hartford se încruntară, dar nu îi mai 
adresară alte întrebări. Se ştia că el cunoştea lucruri la care 
ei nu aveau acces. 

În piaţă, femeile se ţineau de braţ, formând lanţuri 
umane, de parcă numărul lor le-ar fi asigurat securitatea. 

Oare era şi ea acolo? 

Probabil. Când îi ascultase Annabelle sfatul? 

— Nefireşti creaturi, mormăi Rochester. 

Era de obicei un om complet inexpresiv, dar acum pe 
fața lui apăru o emoție urâtă. 

Sebastian îşi dăduse seama de o vreme — dar niciodată 
nu i se păruse mai clar decât acum -— că partidul lui, partidul 
intereselor raţionale, nu era deloc raţional. Erau viziunile 
lui Disraeli, legate de imperii nesfârșite şi de oameni care 
preferau gloria în locul pâinii. Rochester și Hartford, gata să 
agreseze femeile pentru ideile lor. Până la urmă, partidul lor 
era mânat de emoţii asemănătoare celor nutrite de socialişti, 
care voiau să zdrobească aristocrația. Brusc, avu senzația 
că pielea îi devenise prea strâmtă pentru trup şi începu să 
se mute de pe un picior pe altul, la fel ca Apollo, când se 
pregătea de un salt. 

Rochester îşi scoase ceasul de buzunar. 

— Montgomery! Urmează să deschizi ședința în trei 
minute. 

Sebastian îşi stăpâni impulsul de a mai privi o dată 
spre piaţă. Annabelle nu era responsabilitatea lui. Îi spusese 
foarte clar că nu voia să fie responsabilitatea lui. Și apoi, 
avea de câștigat niște alegeri. 


r 


Piața Parlamentului, plină de femei hotărâte şi 
gălăgioase, îi sugera lui Annabelle un stup de albine. Vremea 
era de partea lor: soarele se ridicase pe cer, înlăturând 
pătura obişnuită a ceții hibernale. Bannerul lor avea să se 
vadă bine de la sute de metri. 

Lucie trecu pe lângă ea, având fruntea brăzdată de 
cute adânci. 

— Au venit mai multe decât mă aşteptam, zise ea. Aş 
spune că sunt o mie în plus. 

Asta explica de ce abia aveau loc să se întoarcă. 

— E vreo problemă? 

Cutele dintre sprâncenele lui Lucie nu se şterseră. 

— Nu, rosti ea. Atâta timp cât toată lumea e civilizată și 
calmă. 

— Lucie... 

— Trebuie să mă ocup de banner, zise ea, apoi se făcu 
nevăzută. 

Un minut mai târziu, bannerul se ridică deasupra 
pălăriilor lor în toată splendoarea celor şase metri ai săi, 
stârnind un cor de exclamaţii. „Modificaţi Legea Proprietății 
pentru femeile căsătorite acum”, scria pe el cu litere mari. 
Niciun bărbat care s-ar fi uitat în piaţă de la ferestrele 
Palatului Westminster n-ar fi putut să nu-l observe. 

— Ah, ce frumos! murmură Hattie. 

Annabelle încuviinţă din cap, simțind o apăsare în 
piept. Emoţiile femeilor din jur treceau prin ea precum 

razele soarelui prin apă, accelerându-i pulsul şi încălzind-o. 
Oare de aceea se reuneau oamenii pentru o cauză? 

Big Ben-ul arăta că trecuse un sfert de oră după fix. 
Spectatorii începuseră să se adune pe trotuar, dar, dacă 
așteptau un spectacol, aveau să fie dezamăgiţi. Planul era să 
fie văzute, nu auzite. 

La şi jumătate, un val brusc de agitaţie trecu prin 
mulţime. Îngrijorată, Annabelle se uită în jur. Fiind mai 
înaltă, îi zări repede — un front compact de caschete cu vârf 
strălucitor se apropia din stânga. Un fior de îngrijorare 
îi trecu pe șira spinării. Caschetele aparţineau Poliţiei 
Metropolitane din Londra. 

— Ce este? o întrebă Hattie, lungindu-şi gâtul. 

— Poliţia. 

— O, Doamne! 

Faţa lui Hattie deveni albă ca varul. 

Annabelle o strânse de umăr și își dădu seama că 
prietena ei tremura. 

— O să fie bine, spuse ea. Presupun că mulţimea este 
prea mare. 

Hattie clătină din cap, agitată. 

— Tata... dacă află... că am fugit de domnul Graves... 

— Poate ar trebui să-ţi scoţi eşarfa, îi spuse calm 
Annabelle, și să încerci să pari relaxată. 

Cu un aer îngrozit, Hattie își scoase eșarfa şi o îndesă 
în buzunarul pelerinei. 

— Nu, spuse Annabelle, dă-mi-o mie. Nu trebuie s-o 
găsească asupra ta. 

Ofițerii se împrăștiaseră, infiltrându-se rapid în mul- 
time. Păreau să încerce să îi împartă pe demonstranți în 
grupuri mai mici, pe care să le scoată din piaţă. 

Un ofiţer cărunt, cu o mustață lăsată în jos, se opri în 
faţa lor. În urma lui venea un ofiţer mai tânăr, iar privirea 
acestuia, întunecată şi unsuroasă, o puse imediat pe jar pe 
Annabelle. 

— Te rog să mă urmezi, domnişoară, îi spuse ofiţerul 
mai vârstnic. Doamnelor, mă urmaţi şi voi. 

Hattie se agăţă de braţul ei. 

— Dacă ne cer actele? şopti ea. 

— Nu au motiv s-o facă, murmură Annabelle, dar 
Hattie respira deja precipitat, speriată. Nu poţi să scapi 
de pelerină? Pe urină, când ajungem pe trotuar, îndepăr- 
tează-te! Prefă-te că ești spectator. 

Hattie își scoase din mers pelerina care atrăgea atenţia, 
dând la iveală o uniformă brună şi simplă de servitoare, care 
îi strângea mult prea tare trupul voluptuos. Pe undeva, o 
servitoare descoperea că îi lipsea o rochie. 

— A, eşti fată în casă, nu? 

Vocea cântată îi ridică lui Annabelle părul de pe ceafă. 
Ochi Unsuroșşi le ajunsese din urmă, iar acum o studia fără 
niciun fel de bun-simţ pe Hattie, în timp ce mergea pe lângă 
ele. 

— Cum te cheamă, păpușă? 

Inima lui Annabelle începu să bată cu putere. Genul 
acesta de bărbat trebuia să fie tratat cu foarte mare grijă. 
Hattie, evident, făcu ceea ce ar fi făcut orice femeie bine- 
crescută — întoarse capul şi îl ignoră. 

Faţa ofițerului deveni ciudat de inexpresivă. 

— Hei, mârâi el, cu tine vorbesc. 

Annabelle se uită repede la ofițerul mai vârstnic, care 
mergea mai în faţă. Poate că nici nu știa ce se întâmpla în 
spatele său. 

— Tu, zise ofiţerul, da, cu tine vorbesc. 

Hattie tăcu. Lui Annabelle începură i se învălmășească 
toate gândurile. 

- Boarfă fudulă, mormăi bărbatul, iar Hattie îşi 
înăbuşi un țipăt de uimire. 

Ofiţerul o prinse de mijloc și o trase lângă el. 

Fără să stea pe gânduri, Annabelle se interpuse pur şi 
simplu între ei. 

— Domnule, nu faceţi asta! 

Propria voce suna în urechile ei ca un urlet îndepărtat. 

Ofiţerul se opri, cu uimire în ochi. Apoi îşi plimbă 
asupra ei privirea lentă şi băloasă ca de melc. 

— Măi, măi, măi, ce avem noi aici... 

- Domnule... 

— Mergi înainte ca o fată cuminte, spuse el. Noi suntem 
ocupați. 

Fără să-şi ia ochii de la ea, ridică mâna pe bustul lui 
Hattie şi o prinse de un sân. 


Chipul lui Hattie încremeni din cauza şocului, că- 
pătând o paloare bolnăvicioasă. 


Buzele bărbatului se întinseră într-un zâmbet. 

Annabelle fu cuprinsă de un val roşu de furie şi lovi cu 
pumnul drept direct în zâmbetul lui. 

Se auzi un trosnet şi un urlet, apoi ambele lui mâini 
zburară spre nas. 

— Fugi, îi spuse Annabelle lui Hattie, împingând-o, 
fugi, fugi! 

Pe deasupra mâinilor care se ţineau de nas, ochii 
ofițerului stăteau aţintiţi asupra ei, scăpărând de furie. 

Fir-ar al naibii! Probabil îi trăsese un pumn zdravăn. 

Acum începea să simtă durerea zvâcnindu-i în pumn. 

Un fluier șuieră şi fu prinsă din spate de Ochi Unsuroşi 
care se repezise la ea. Nu. Îl lovi cu piciorul, nimerindu-i cu 
gheata zdravănă genunchiul. Picioarele lui se îndoiră. 

— Fir-ai a dracului! 

Apoi fu trasă din toate părțile și zguduită cu putere. 
Violenţa pulsa în jurul ei, iar trupul i se răsucea panicat, în 
zgomot de stofă ruptă. Se împiedică şi se lovi puternic cu 
genunchii de caldarâm. Apucă să-şi vadă pălăria strivită în 
praf sub cizmele care tropăiau în jurul ei. 

Nu era o glumă. Îl rănise pe unul de-ai lor. 

Braţele îi fură răsucite la spate şi fu ridicată în picioare. 

Avu impulsul de a se zbate și de a zgâria în jur cu 
unghiile, ca o pisică prinsă în capcană. 

Dar durerea surdă din genunchi ajunse la suprafaţă 
prin ceața din mintea ei. Indiferent ce ar fi făcut, tot ei aveau 
să învingă. Aşa că se lăsă moale şi abandonă lupta. 


CAS 
CA 


O împinseră într-o trăsură de poliţie şi trântiră uşa 
după ea. 

Se ridică în șezut, îşi îndepărtă părul din ochi şi se uită 
înnebunită în jur. 

Câteva fețe palide îi iîntoarseră privirea. Femei. Trei 
femei, aşezate pe banchetele de lângă pereţii trăsurii. 

Se chinui să se ridice în picioare și strânse din ochi de 
durere când genunchii ei protestară. 

— Uite, stai aici, păpușă! 

Una dintre femei, nu cu mult mai în vârstă decât ea, 
bătu ușurel în bancheta de lemn, la stânga ei. 

Annabelle se prăbuși pe banchetă, încercând să-și 
stăpânească tremurul picioarelor. Vocea nazală și furioasă a 
ofițerului pe care îl lovise se auzea în continuare prin peretele 
trăsurii. 

— Ce se întâmplă? întrebă ea, cu o voce moale, 
simțindu-se din ce în ce mai ameţită. 

Înainte să răspundă cineva, uşa trăsurii se deschise din 
nou şi urcă un ofiţer. 

Slavă Domnului, nu era cel pe care îl lovise... 

Trăsura se puse în mişcare, gata să o răstoarne de pe 
banchetă. 

— Domnule, spuse ea cu o voce răguşită, unde ne 
duceţi? 

Tânărul ofiţer îi evită privirea. 

- Vă rog, fără discuţii, domnişoară! 

Ea se uită la el, dar ofițerul continuă să privească hotărât 
doar în faţă. 

— Ne duc la închisoare, păpuşă, îi spuse femeia de 
alături. 

La închisoare? 

— Trebuie să vă cer să rămâneţi tăcute, spuse ofiţerul, 
acum mai aspru, şi își puse bastonul pe genunchi. 

Pe banca de vizavi, o blondă minionă, cu o eșarfă verde 
boţită, începu să plângă. 

În mai puţin de un sfert de oră, trăsura se opri în 
faţa unei clădiri impozante. Literele din fier de deasupra 
intrării îi spuseră lui Annabelle cu exactitate unde se aflau: 
Penitenciarul Millbank. 


(CX) 
pi —— 


Fură lăsate să aștepte o oră într-o anticameră plină de 
igrasie. La sunetul unui clopoțel fu condusă într-un birou 
sordid. Funcţionarul de la birou nici nu se uită la ea când se 
aşeză. Ochii lui erau fixaţi în registrul pe care îl ţinea în faţă, 
alături de un stilou pregătit. 

Cu o voce plată, o întrebă cum se numeşte şi unde 
locuiește, apoi îi spuse să predea poșeta şi împinse registrul 
spre ea. 

Lângă numele ei scria: „Obstrucţionarea şi atacarea 
unui funcţionar public”. 

Annabelle măzgăli o semnătură tremurată. 

— Domnule, ce o să se întâmple acum? 


Bărbatul nici măcar nu ridică privirea, ci întinse doar 
mâna după clopoţelul de pe birou. 

— Domnule, spuse ea rugător. 

El îşi ridică, în sfârşit, ochii şi strânse din pleoape, de 
parcă ar fi privit pe neașteptate într-o lumină puternică. Apoi 
lăsă din nou mâna pe birou. 

— Ei bine, domnişoară, zise el, o să afli mâine mai 
multe. 

Panica i se ridică în gât precum amăreala fierii. 

— Trebuie să stau aici peste noapte? 

— E o procedură normală, domnişoară. Doar dacă nu 
cumva te scoate cineva pe cauţiune... 

— Pe cauţiune, şopti ea. 

Nu avea bani pentru cauţiune. Nici măcar nu ştia cineva 
unde era. 

Funcţionarul luă clopoţelul, iar ea se aplecă spre el 
implorator. 

— Domnule, aţi putea transmite un mesaj pentru mine? 

El ezită, apoi clătină din cap cu regret. 

— Mă tem că azi nu, domnişoară. 

— Vă rog, un singur mesaj. Pentru lady Catriona 
Campbell. 

— Pentru o lady? 

Compasiunea se şterse din ochii lui, fiind înlocuită 
acum de suspiciune. 


Desigur. Nu arăta ca şi cum vreo doamnă ar fi dorit 
compania ei. Îşi pierduse pălăria; nasturii de la haină erau 
rupţi; corsetul rochiei avea și el nasturi lipsă şi numai 
Dumnezeu ştia cum îi stătea părul. Dacă ar mai fi aruncat 
în discuţie şi numele contelui Wester Ross, probabil ar fi 
trimis-o direct la Bedlam. 


Se prăbuşi din nou pe scaun. 
— Lăsaţi. 
Q) 


m i 


În celulă, se întâlni din nou cu femeile din trăsură. 
Aveau o singură fereastră, situată sus, în zid, un scaun de 
lemn fără spătar şi un pat îngust în partea stângă. Duhoarea 

fetidă de mizerie şi disperare se ridica printre scândurile 
vechi de pe jos. 

Femeia cu accent nordic, care îi oferise locul de lângă 
ea în trăsură, se trântise pe patul murdar. Fata blondă se 
așezase timid lângă ea, strângându-şi în braţe trupul subţire. 

— De ce suntem aici? scânci ea. 

— Eu? 

Femeia din nord își întinse picioarele. 

— Am obstrucţionat un ofiţer care încerca să mă 
ciupească de piept. 

Fata care încă stătea în picioare lângă Annabelle râse. 

— Ai riscat să ajungi la Millbank pentru niţică 
mozoleală? întrebă ea. 


Puternicul ei accent tipic pentru East End o făcu pe 
Annabelle să o privească pentru prima oară cu adevărat. 


Fata îi întoarse o privire dură. 

— Ce te uiţi așa? mârâi ea. 

— Tu nu eşti sufragetă, spuse Annabelle. 
Chipul fetei căpătă o expresie batjocoritoare. 


— Nuu. Io buzunăream pe acolo, zic ei, râse ea ze- 
flemitor. N-au cum să mă bage, mulțam lui Dumnezeu, 
altfel... 


Își trecu degetul peste gâtul slab. 

Annabelle se rezemă de perete şi se lăsă încet pe podea. 

Era la închisoare. Împărţea o celulă cu câteva infrac- 
toare adevărate. 

Dar îl umpluse de sânge pe ofițerul acela, iar asta o 
făcea şi pe ea o infractoare. 

Camera începu să se învârtească brusc. 

Avea să fie judecată şi întemniţată. Avea să-şi piardă 
locul de la Oxford... viaţa ei tocmai fusese aruncată într-o 
prăpastie. Stomacul i se strânse, ca şi cum ar fi fost în cădere 
liberă. 

Își lipi fruntea de genunchi. Răceala zidului gol începea 
să-i cuprindă trupul, în timp ce o dureau toate: pieptul, 
încheieturile mâinilor, scalpul, genunchii, toate locurile de 
unde fusese strânsă ori trasă. 

Rânjetul bărbatului aceluia îi apăru în faţa ochilor şi se 
cutremură de dezgust. Păruse atât de încântat că putea să-i 
facă rău lui Hattie și s-o umilească, în timp ce ele nu aveau 
ce face... 

Îşi îndoi degetele care o dureau. Făcuse ceva. Nici 
măcar mătuşa May n-ar fi mers atât de departe încât să spună 
că impulsivitatea ei avea s-o facă să ajungă la închisoare. 

Timpul se scurgea încet, îngroşând umbrele din celulă 
şi transformându-le într-un întuneric tulbure. La fiecare 
sfert de oră, bătaia Big Ben-ului pătrundea pe fereastră. 

Puțin după ora şapte, ușa celulei se deschise și apăru 
un temnicer. 

— Anne Hartly. 

Sufrageta din nord se ridică de pe pat. 

- Domnule? 

— A venit fratele dumitale. 

- Era şi timpul, bombăni Anne Hartly. Mult noroc, le 
spuse ea peste umăr, gata să se împiedice în poalele rochiei 
strâmte în timp ce se grăbea să iasă. 

Hoaţa de buzunare nici măcar nu ridicase capul. 
Sufrageta blondă rămăsese cu privirea aţintită spre uşă, cu 
ochii lucind în întuneric. 

— Eu n-am pe nimeni, spuse ea. N-am pe nimeni care 
să vină după mine. 

O mică notă de isterie se simţea în vocea ei. 

— Nu am pe nimeni, repetă ea și începu să se legene, 
făcând patul să scârţâie întruna. 

— Ho! Taci din gură! spuse fata cu accent tipic pentru 
East End. 

Fata începu să scâncească, dar scârţâitul continuă. 

Annabelle se ridică greoi în picioare. Se aşeză pe locul 
rămas liber, de lângă fata care se legăna, şi o luă pe după 
umeri fără un cuvânt. Fata se lipi de ea şi începu să plângă 
ca un copil. 

Se apropia ora zece când paşii grei ai temnicerului se 
auziră din nou. 

— Domnişoara Annabelle Archer. Vă rog să mă urmaţi! 

Genunchii îi trosniră când se ridică. Fata, Maggie, o 
apucă de mână şi o strânse uşor, deja resemnată. 

Îl urmă pe temnicer cu picioarele ţepene, strângând 
pleoapele din cauza luminii puternice de pe coridor. 

Trebuia să fie profesorul Campbell, contele de Wester 
Ross. Sau era un interogatoriu. 

Doamne, să fie contele! 

Urcară o scară lungă, care îi provocă dureri de 
genunchi până când ajunseră sus. 

Temnicerul se opri în faţa unei uşi masive, negre. 
Biroul directorului, după cum scria pe plăcuţa de alamă 
de sub ferestruică. Înăuntru era un bărbat care stătea în 
picioare, cu spatele la uşă. 

Ca prin ceaţă, văzu sclipirea părului blond-auriu. 

Biroul directorului închisorii era o încăpere apăsă- 
toare, cu plafonul scund şi lambriuri întunecate, în care 
mirosul prăfos al covoarelor vechi umplea aerul. 


Montgomery era acolo. 


I se înmuie tot trupul: ar fi vrut să se arunce în braţele 
lui, să închidă ochii şi să se lase purtată de el. Oriunde. 

Tardiv, îşi aminti să facă o plecăciune. 

— Alteță. 

Faţa lui era ciudat de inexpresivă. Ochii săi deschişi la 
culoare trecură peste rochia ei plină de noroi, peste nasturii 
lipsă... Simţi că roşeşte. Ruşinată, Îşi trecu mâna prin păr. 

El ajunse la ea din doi paşi mari, aducând cu el miros 
de ploaie şi de lână udă. Privirea lui îi cercetă cu atenţie faţa. 

— Eşti rănită? 

Întrebarea calmă reuşi ceea ce închisoarea nu izbutise 
să facă şi lacrimile începură să-i ardă faţa. Le izgoni clipind 
din ochi. 

- Nu. 

Atenţia lui Montgomery se îndreptă apoi către tem- 
uicerul din spatele ei, iar ochii îi deveniră reci precum o mare 
îngheţată. 

— Arată-mi unde a fost ţinută. 

O tăcere uimită umplu încăperea. 

— Acum. 

— Desigur, Alteța Voastră, se bâlbâi temnicerul. Ur- 
maţi-mă, vă rog, Alteță! 

Urmări plecarea lui Montgomery, forțându-se să ră- 
mână calmă... Tresări când cineva îi atinse cotul. 


— Ramsey. 
Valetul se uita în jos la ea cu ochii lui căprui şi calzi. 


- Domnişoară Archer, e o plăcere să vă revăd, aruncă el 
în jur o privire dezaprobatoare. Deşi în circumstanţe atât de 
neobișnuite. O conduse spre un scaun de lângă perete, apoi 
adăugă: Daţi-mi voie! 

Ea se prăbuşi pe scaunul tare de lemn. Pe sub rochie, 
genunchii îi tremurau. 

— De unde a ştiut că sunt aici? îl întrebă ea. 

Ramsey dădu din cap. 

— Mai întâi, daţi-mi voie să-mi cer iertare pentru 
întârziere. Şedinţa de la Westminster s-a prelungit, evident. 
Când Alteța Sa se pregătea să plece, trei doamne tinere care îl 
aşteptau i-au spus că aţi fost reţinută de Poliţia Metropolitană. 
Pe urmă a durat ceva până am localizat... hmm... instituţia 
corectă. 

Îşi simţea capul învârtindu-i-se: răspunsul lui Ramsey 
mai degrabă îi ridica întrebări, decât o lămurea. De ce 
se duseseră prietenele ei tocmai la Montgomery? Şi, mai 
important decât atât, de ce venise el? 


Fu evident că Ramsey interpretă greşit tăcerea ei 
tulburată. 


— S-a terminat acum, domnişoară, spuse el liniştitor. 
Directorul acestui... loc... trebuie să vină din moment în 
moment şi pe urmă putem trage linie după toate aceste 
neplăceri. 

Într-adevăr, directorul veni înainte ca Montgomery să 
se întoarcă; arăta ca un om care îşi trăsese în grabă hainele 
pe el, după ce se instalase confortabil în casă. Era însoţit de 
funcţionarul care o pusese să semneze în registru şi care, 

judecând după pălăria lui udă de ploaie, fusese trimis să-l 
aducă. 


Câteva minute mai târziu, când Montgomery intră cu 
paşi mari în birou, ea observă că ochii lui erau nefiresc de 
luminoşi și un mușchi îi zvâcnea abia vizibil în obrazul stâng. 

Directorul închisorii trecu repede la biroul său. 


— Celulele de aici nu îndeplinesc absolut deloc 
standardele impuse de Departamentul Afacerilor Interne, 
spuse Montgomery fără niciun preambul. Mult prea murdare, 
prea reci şi inacceptabil de aglomerate. 


Directorul îşi slăbi eşarfa. 
— Din păcate, am dus lipsă de... 


- Şi în ce temei a fost reţinută? întrebă Montgomery. 
Demonstrația lor avea autorizaţie. 


Avea? 
Directorul închisorii răsfoi febril registrul. 


— Într-adevăr, aveau autorizaţie, zise el. Se pare că 
împricinatele, adică doamnele, au fost reţinute pentru 
obstrucţionare și ultra). 


Ridică privirea cu un aer nesigur şi adăugă: 
— Domnişoara Archer, aici de faţă, i-a spart nasul unui 
ofiţer. 


Urmă o pauză scurtă, uluită. 

— O neînțelegere, desigur, zise Montgomery persuasiv. 
Directorul închisorii încuviinţă din cap. 

— Desigur, Alteță. 


— În consecinţă, dosarul ei va fi şters, iar procurorul 
districtual va fi informat că s-a renunţat la acuzaţie. 


— Desigur, Alteță. 
Sebastian îi făcu semn lui Ramsey, fără să-şi ia ochii de 
la director. 


— Cât este cauţiunea? 

Directorul păru surprins — era limpede că se aştepta ca 
ducele să ia, pur şi simplu, prizoniera și să plece. 

— Cauţiunea este cincizeci de lire, Alteță. 

Annabelle își înăbuși un strigăt de uimire. Era o sumă 
colosală. Simţi că i se face rău când îl văzu pe Ramsey scoțând 
carnetul de cecuri din buzunarul interior al hainei. 


Montgomery semnă cecul pe biroul directorului şi, fără 
o vorbă, se întoarse să plece. 


Ramsey îi oferi braţul lui Annabelle, dar picioarele ei 
erau înțepenite. 
— Domnişoară? o îmboldi Ramsey. 


Montgomery se întoarse cu ochii plini de nerăbdare. 
Căpătă un aer derutat când ea se apropie de el şi se ridică pe 
vârfuri ca să-i şoptească ceva la ureche. Nu intenţiona să fie 
atât de aproape de el, probabil mirosea urât din închisoare, 
dar... 

— Mai e o sufragetă în celulă, spuse ea încet. Maggie. 
Nu are pe nimeni care s-o scoată şi este îngrozită. 

Montgomery se îndepărtă de ea şi îi aruncă o privire 
lungă şi indescifrabilă. 

Apoi întinse mâna spre Ramsey, care scoase cu promp- 
titudine carnetul de cecuri. 

Se lăsă o linişte deplină în birou când Montgomery 
semnă cel de-al doilea cec de cincizeci de lire, poruncind ca 
Maggie să fie eliberată a doua zi de dimineaţă. 

Obrajii lui Annabelle ardeau. Îşi adusese aminte de 
femeia cu accent tipic pentru East End şi impulsul de a o 
ajuta şi pe ea se lupta acum cu judecata sănătoasă. Mont- 
gomery puse capăt acestei dileme luând-o hotărât de braţ şi 
conducând-o afară din birou. 

O trăsură nemarcată îi aştepta la ieșirea din spate, 
într-o ploaie torențială. 

Ramsey îi aruncă o monedă birjarului ud până ia piele. 

— Piaţa Belgrave 37. 

Cât timp trăsura îi purtă legănându-se prin noapte, 
rămaseră tăcuţi. În lumina felinarelor pe lângă care treceau, 
chipul lui Montgomery arăta ciudat, făcându-l să pară un 
străin, iar Annabelle se simţea pierdută. 


Tocmai îl costase o sută de lire şi nici măcar nu era me- 
tresa lui. O căutase prin închisorile din Londra după ce îi spu- 
sese să nu se mai apropie de ea. Şi era un bărbat demn, care 
acţionase împotriva firii lui când o eliberase, punându-și la 
bătaie poziţia şi reputaţia. Un simplu „mulţumesc” i se părea 
teribil de nepotrivit pentru tot ce făcuse. 

— Unde mergem? întrebă ea în cele din urmă. 


— Scuzele mele, spuse el. Am crezut că ştii. La locuinţa 
mea din Belgravia. 


Nu se uita deloc la ea. În afara momentelor în care îi 
cercetase faţa, căutând urme de rele tratamente, nu o privise 
mai deloc în seara aceea. Revelația aceasta parcă îi aşeză un 
bolovan pe piept. 


— Doar dacă nu preferi să stai la Claridge's, zise el, când 
văzu că ea nu răspunde. 

— Hotelul? 

Până și ea auzise de acel hotel celebru. 

El încuviinţă din cap. 

— Ai putea folosi camerele mele de acolo. Transportul 
spre gară se poate aranja cu uşurinţă mâine. 

Părea atât de politicos... Impersonal de politicos. Nu 
doar pentru că Ramsey era prezent. Putea să simtă distanţa 
dintre ei, slăbiciunea conexiunii lor, ca şi cum el retezase abil 
frânghia invizibilă care îi legase încă de la început. Se vedea 
că încă voia să o protejeze, dar era limpede că nu mai dorea 
să simtă ce simţise până atunci. De fapt, îşi spuse ea, nu 
făcea decât ce îi ceruse ea să facă: se ţinea departe de ea. Ar fi 
trebuit să se simtă ușurată, dar bolovanul din piept începea 
să-i strivească plămânii. 

— E foarte bine în Piaţa Belgrave, Alteță. 

Casa lui Montgomery, albă, cu faţada de stuc, avea 
patru niveluri şi, peste drum de ea, se zărea un parc acum 
întunecat. Patru coloane albe străjuiau intrarea principală. 
Trecerea de la închisoare la cel mai bogat cartier din Londra 
în decurs de numai o oră se dovedi aproape copleşitoare; 
Annabelle urcă scările cu dificultate, la braţul lui Ramsey. 
Zări vag un candelabru și o scară largă din lemn de stejar în 
timp ce valeţii le luau mănușile, hainele şi pălăriile. 

Montgomery se adresă unei servitoare a cărei severitate 
a rochiei şi a purtării sugera că era menajera casei. În cele din 
urmă, se întoarse spre Annabelle, cu acelaşi aer distant. 


— Millie te va conduce în camera dumitale, spuse el, 
arătând cu capul spre o tânără cameristă care stătea pe lângă 
menajeră. Nu ezita să faci o baie sau să ceri o tavă cu mâncare. 


O baie. Mâncare. Rai. 


La toate ar fi renunţat cu plăcere pentru un dram de 
căldură în glasul lui. 

O umbră de ţepi aurii se zărea pe obrajii lui. Probabil 
că se trezise şi se bărbierise devreme, iar acum era aproape 
miezul nopţii. Avusese încă o zi lungă, iar asta se vedea 
inclusiv în cutele aspre din jurul gurii lui frumoase. Până la 
urmă, era şi el un muritor. 

Încercă să respire în ciuda greutăţii din piept. Niciodată 
nu-și dorise ceva mai mult, decât să-şi îngroape faţa în 
umărul lui, pentru că, muritor sau nu, părea un om pe care 
lumea întreagă dorea să se sprijine o vreme. El, în schimb, 
poate ar fi avut nevoie doar de puţină tandreţe. 


Privirea ei insistentă nu îi scăpă. Undeva, în adâncul 
ochilor lui, scăpără o lumină şi aerul rece se risipi. O clipă 
păru gata să o atingă, dar mâna lui dreaptă se strânse în 
pumn şi se desfăcu încet, pe lângă corp. 

— Noapte bună, domnişoară Archer, zise el. 

— Aţi vrea să vă pregătesc o baie, domnişoară, până pun 
la punct camera? o întrebă Millie. 

Lui Annabelle, camera i se părea perfect pusă la punct. 
Eleganța rece a lambriurilor de culoarea gheții și plafonul 
înalt de stuc erau temperate de căldura focului care ardea cu 
flăcări mari în şemineu. 

— O baie ar fi minunată, răspunse ea. 

Ar fi dat orice să curețe degradarea de la Millbank. 


Camera de baie era sofisticată: plăci albe de faianţă de 
sus până jos, robinete strălucitoare şi o cadă mare și ovală de 
cupru. Rafturile erau pline de borcane cu bucățele de săpun 
fin şi sticluţe de cristal roz cu esenţă de lavandă şi ulei de 
trandafir. 


Millie deschise robinetul. Aburii începură să se ridice 
când jetul puternic de apă fierbinte ţâșni în cadă. Se retrase 
când Annabelle începu să se dezbrace şi reveni în baie cu un 
braţ de prosoape albe şi curate, o cămașă de noapte şi un halat 
de mătase albă. Puse lucrurile pe un scaun de lângă cadă şi 
dispăru într-un foşnet de pânză apretată. 

Tot corpul ei suspină când se cufundă în apa fierbinte, 
cu miros de lavandă. Își rezemă capul de marginea căzii. Ce 
bine era să se simtă imponderabilă... Era atât de încântată, că 
abia se mai întinse după săpun. Spuma era fină ca mătasea 
şi bogată precum frişca. Alunecarea uşoară a buretelui pe 
mâini şi pe picioare îi dădu o senzaţie de fierbinţeală pe piele. 
Era aceeaşi senzaţie febrilă pe care o trăise când alergase la 
Claremont în miez de noapte, căutându-l pe Montgomery, 
ca şi cum el ar fi fost antidotul unei boli fatale. Dar atunci 
ştiuse că voia un ultim sărut, un ultim rămas-bun. Acum ştia 
cât de caraghios fusese planul ei. Fiecare sărut al lor nu făcea 
decât să-i stârnească și mai mult apetitul. Era foarte posibil 
ca, oricâte săruturi ar fi împărtăşit și oricât de mult timp ar fi 

trecut, să nu i se pară niciodată momentul potrivit pentru a-şi 
lua rămas-bun de la el. 


Îşi trecu buretele peste antebraţe, încă rozalii și 
dureroase de la lovitura din ziua aceea. Strânse din ochi. 
Fusese atât de aproape de a-şi compromite viitorul, atât 
de aproape... Şi apoi apăruse Montgomery şi o eliberase cu 
uşurinţa cu care ar fi eliberat cineva o pasăre din colivie. Şi, 
ca orice om raţional care tocmai eliberase un animal sălbatic, 
el avea să lase animalul să-și vadă de treaba lui. 


Era dureros. 


Orie drum ar fi apucat, tot în suferință avea să se 
termine totul. 


În momentul acela, gândul că n-avea să mai simtă 
niciodată buzele lui moi pe gura ei o durea cel mai mult. 


Aşeză cu grijă buretele pe marginea căzii. 

El îi dăduse înapoi ziua de mâine. 

Ea ar fi putut să îi ofere noaptea aceea. 

Aburii încă se ridicau din cadă şi, când ieşi din apă, se 
clătină puţin, ameţită. Se şterse cu prosopul şi își masă pielea 
încă umedă cu puţin ulei de trandafir; apoi îşi desfăcu părul 
şi îşi trecu degetele printre bucle, până când căpătară luciu. 
Îmbrăcă halatul alb de mătase. 


Revenită în cameră, sună clopoţelul. 

Inima ei bătea cu putere când Millie apăru în ușă. 
— Du-mă la Alteța Sa! zise ea. 

Ochii cameristei îi cercetară pe furiș ţinuta sumară. 


— Alteța Sa trebuie să fie în camera sa la ora asta, 
domnişoară. 


Servitorii aveau să vorbească. Nu conta însă. 
Se îndreptă spre ușă cu picioarele goale. 
— Știu. 

Sebastian stătea într-un fotoliu, cu părul încă ciufulit 
după baie, simțindu-se tot mai ispitit de gândul de a pleca 
la club pentru o partidă de scrimă în miez de noapte. Baia 
nu avusese efect. Cartea din mâna lui nu reuşea să-l distragă. 
Dorinţa furioasă și nesatisfăcută încă mai pulsa în venele lui, 
ca o agresiune fizică. O singură privire spre ea şi, în ciuda 
faptului că era ciufulită şi murdară, o dori nebuneşte. Voise 
s-o protejeze, s-o posede, să fie cu ea. Şi, în afară de a o lua cu 
forţa, nu putea face absolut nimic. 


Lemnele din foc trosneau atât de plăcut, atât de 
domestic, încât aproape se simţea înciudat. 


Cine se gândea că asta avea să devină cea mai mare 
provocare pentru el: să nu facă nimic. 


Onoarea nu îi dădea mari satisfacţii în noaptea aceea. 


O bătaie uşoară în uşă îl făcu să se smulgă din visare. 
Nimeni nu venea în camera lui la ora aceea din noapte. Dădu 
să se ridice, pentru a vedea cine e, când mânerul se roti încet. 


Timp de o clipă, mintea i se goli de gânduri. 

Părul ei, strălucitor și frumos, curgea în valuri de mahon 
până la mijloc. Și era aproape dezbrăcată. 

Îl cuprinse fierbinţeala din cap până-n picioare. 


Halatul alb şi străveziu se lipise de rotunjimile trupului 
ei când se apropie de el. Pe sub poalele lui se zăriră picioarele 
goale, palide şi dureros de vulnerabile... 

Se simţi brusc cuprins de excitare. Cu oarecare difi- 
cultate își întoarse privirea spre faţa ei. 

— Annabelle... S-a întâmplat ceva? o întrebă el răguşit. 

Ea păşi între genunchii lui şi parfumul ei îl învălui. 

Şi, simţindu-i din nou mirosul, avu o senzaţie de 
slăbiciune fizică. 

— Mă tem că da, spuse ea. 

Toţi muşchii din trupul lui se încordară când ea îi luă 
cartea din mână şi se lăsă pe coapsa lui. 

— Ce este? întrebă el, gâtuit. 

Trupul moale şi feminin de pe piciorul lui i se părea 
aproape dureros de greu. 

— Mi-a fost dor de tine, murmură ea. 

Ochii ei se îndreptară spre gâtul lui, spre umeri și spre 
piept, apoi degetele ei începură să alunece pe pielea care se 
vedea prin deschizătura halatului strâns lejer. 

Mâinile lui o prinseră de braţe într-o strânsoare 
inconştient de dură, strivind între degete mătasea caldă. 

— Dacă ai venit aici din recunoştinţă... 

Ea făcu ochii mari. 

— Nu, zise apoi. Nu. 

Privirea ei alunecă de pe pieptul lui spre umflătura care 
se ghicea prin halat, iar el îşi stăpâni un geamăt. La fel de bine 
ar fi putut să-l şi atingă. 

Ea ridică privirea, cu o uşoară roşeaţă în obraji. 

— Te vreau, Montgomery. 

Te vreau, Montgomery. 

El slăbi puţin strânsoarea, iar ea se răsuci şi îl sărută pe 
gură. 

— Ce dor mi-a fost de tine! şopii ea cu buzele lipite de 
gura lui. 


Se lăsă să alunece de pe coapsa lui şi îngenunche între 
picioarele sale. El începu să respire precipitat când degetele 

ei subțiri îi desfăcură nodul de la cordon. O prinse de bărbie 
și o sili să se uite în ochii lui. 

— Nu pot să-ţi ofer mai mult decât am. 

Ea făcu ochii mici. 

— Ştiu. 

Îi desfăcu apoi halatul. 

Câteva clipe lungi, nu se auziră decât sunetele respirației 
lor precipitate și trosnetul focului. 

Când ea îl privi din nou, ochii îi străluceau de emoție. 

Se aplecă și îşi lipi buzele de pieptul lui, făcându-l să 
scoată geamă gutural, apoi îşi plimbă gura din ce în ce mai 
jos, pe muşchii tari ai abdomenului... Mâna lui dreaptă se 
prinse de ceafa ei aproape involuntar. 

Ea stărui acolo, cu respiraţia caldă adiind peste penisul 
lui dureros. 

— Annabelle... 

Ea îl cuprinse cu gura. 

Trupul lui se arcui când plăcerea îl atinse ca un bici. 

— Dumnezeule... 

Umezeală, căldură catifelată şi tandreţe. Dumnezeire. 
Gemu, încleştându-şi degetele în părul ei. Nu i-ar fi cerut 
niciodată asta, dar Dumnezeu ştia că şi-o imaginase. 
Fanteziile întunecate păleau în faţa senzaţiilor ce îl copleşeau 
acum, ce i se scurgeau prin vene ca un foc la fiecare atingere 
a limbii ei. 

Începu să-şi plimbe buzele pe toată lungimea lui, iar 
pielea i se acoperi de sudoare; simțea deja presiunea ce se 
acumula la baza şirei spinării. Cu un efort herculean, se 
retrase, se ridică în picioare şi o luă în braţe. 


-ee 


Privirea lui Montgomery se îndreptă spre patul mare 
care domina camera, în timp ce ea se agăță de el, tulburată şi 

emoţionată să fie purtată astfel în braţe. O aşeză la marginea 
saltelei cu cea mai mare grijă, cu ochii arzând în nuanţa de 
albastru pe care o are miezul unei flăcări. 


Ea se cutremură, simțind intensitatea trăirilor lui 
în timp ce se concentra asupra ei. Timpul și gândurile 
conştiente dispăruseră într-o ploaie de scântei, lăsându-i 
acolo doar pe el, pe ea şi nevoia lor de a se apropia. 

E] îi prinse obrajii în palme şi îi mângâie colţurile gurii 
cu degetele mari. 

— Cât de mult te doresc! spuse el, apoi se aplecă şi o 
sărută. 

O sărută profund de la prima atingere, buzele lui 
cerând, dirijând, oferind. Săruta ca un bărbat care ştia că nu 
ar trebui să se oprească. Și chiar nu trebuia să se oprească. 
Imaginea trupului său puternic care îi acoperea trupul ei o 
copleşi ca un val de căldură care o lăsă moale și fără suflare. 

Când se desprinse din sărut, gâfâia şi era întinsă pe 
spate, cu picioarele încă atârnate pe marginea patului. 
Halatul i se desfăcuse. Montgomery era aplecat deasupra 
ei, iar ochii lui savurau toate părţile delicate ale corpului ei, 
zăbovind îndelung asupra lor. 

Ar fi trebuit să se împotrivească şi să se acopere. Dar, 
vai, mai avea atât de puţin discernământ moral în ea, încât 
ar fi fost zadarnic, aşa că ridică bărbia şi îi arătă gâtul. 

Zâmbetul se şterse de pe faţa lui. Se dădu înapoi şi 
halatul îi alunecă la podea cu un foșnet moale. 

Ea înghiţi în sec. Ar fi putut s-o seducă doar cu trupul 
lui, cu toată siguranţa aceea vitală de sine şi cu grația muş- 
chilor bine conturaţi. Pielea lui era albă, iar părul subţire de 
pe piept avea culoarea nisipului, ca şi cel care cobora într-o 
cărare îngustă pe abdomenul lui plat, până la cea mai mas- 
culină parte din el. Şi acolo era frumos, cu erecţia puternică, 
debordând de dorinţă... 

El inspiră adânc şi atenţia ei se îndreptă repede spre 
chipul lui. El îi privea genunchii cu ochii mici. 

— A, spuse ea, nu e mare lucru. 

Mâinile lui deja o atingeau, îndoindu-i uşor piciorul ca 
să poată cerceta vânătăile mari ca nişte prune. 

— Cine ţi-a făcut asta? 

— Nimeni... am căzut când m-au luat, adăugă ea, când 
el ridică privirea şi ea îi văzu căutătura sălbatică. 

Se cutremură, simțindu-se în mod ciudat mai excitată 
ca înainte. 

Întinse mâna spre el. 

— Te rog, şopti ea, vino la mine. 

Privirea lui se îndreptă spre trupul ei gol, întins pe pat, 
și, aşa cum sperase ea, reuşi să-i distragă atenţia suficient 
cât să dispară din ochii lui pofta de sânge. 

Se lăsă în genunchi. Când o sărută uşor pe fluierul 
piciorului drept, sub vânătaie, se simţi altfel. Săruturile lui 
fuseseră încărcate de dorință, de nevoia de a poseda. Săru- 
tul acesta era blând ca atingerea unui fulg. Adorator. Ca şi 
cum ea era un lucru preţios, făcut din sticlă. Un alt sărut pe 
coapsă şi degetele lui îi atinseră pielea sensibilă din spatele 
genunchilor. Senzaţia o inundă, caldă şi dulce ca un sirop. O 
atingere uşoară cu limba pe interiorul coapsei, câteva sup- 
turi delicate, o mușcătură uşoară şi ea începu să se miște 
agitat pe cearşafuri. O mână caldă care îi cuprinse celălalt 
picior, la îmbinarea coapselor, şi acolo degetele lui se răsfi- 
rară şi o strânseră... până când o atinse cu degetul mare. 
Tresări. El făcu din nou aceeaşi mişcare pricepută şi buzele 
ei se desfăcură într-un geamăt mut. Fierbinţeala îi cuprin- 
dea toate locurile pe care el le atingea cu degetele lui abile, 
cu limba lui mătăsoasă. O sărută între picioare, limba lui era 
caldă şi fluidă, iar ea se pierdu, se pierdu în faţa lui. O linse 
şi o mângâie mai adânc, până când mâinile ei se încleştară 
în aşternuturi şi îşi arcui trupul cu un strigăt. 

Era încă moale şi plină de vibrații când el se ridică pes- 
te ea şi îşi sprijini coatele de o parte şi de alta a capului ei. 
Presiunea fierbinte şi dură la deschizătura ei o făcu să tresa- 
ră prin ameţeala aceea. 


Îi puse palma pe piept. 

— Te rog. 

El scoase un sunet gâtuit şi trăsăturile lui frumoase se 
încordară de efortul făcut pentru a se opri. 

Ea spuse repede: 

— Te rog, nu mă lăsa cu un copil. 

O emoție indescifrabilă se citi pe chipul lui. Apoi dădu 
din cap. 

Gemu când el o pătrunse. Trecuse mult timp, şi el era 
mare, şi mai era şi neliniştea feminină instinctivă din mo- 
mentul pătrunderii. 

El o simţi încordată sub el şi mişcarea i se domoli, de- 
venind nesfârşit de tandră şi de lentă. 

— Nu, iubirea mea, şopti el, lasă-mă să vin la tine... 
da... 

Trupul îi contrazicea vocea calmă. Sub palmele ei, 
muşchii spatelui lui tremurau. 

Poate asta, sau şoaptele lui răgușite la urechea ei, sau 
poate atingerea puţin aspră a obrazului lui, şi ceva din in- 
teriorul ei cedă și ea văzu strălucirea din ochii lui când se 
cufundă în ea. 

O pătrunse complet, și în trup, şi în minte, şi se îm- 
pinse mai adânc, până când ea nu mai avu ce loc să-i ofere. 
Privirea ei era aţintită pe faţa lui încordată de o tensiune 
primitivă, până când mişcările lui înlăturară toate barierele 
şi nu mai lăsară între ei nici început, nici sfârşit. Îl simţi cum 
se cutremură şi se desprinse de ea exact când ea căzu din 
nou în extaz. 

Capul lui căzu între umărul şi gâtul ei şi trupul i se 
prăbuşi peste ea. 

Mâna ei îi strânse ceafa umedă. 

El se rostogoli într-o parte şi rămase nemişcat, ca 
mort. 


AI = AI 

Îl privi ducându-se în colțul camerei unde erau li- 
gheanul cu apă şi urciorul şi spălându-se şi apoi întor- 
cându-se în pat cu un ştergar ud. Ar fi trebuit să se simtă 
jenată că îl privea mergând prin cameră dezbrăcat. Mai ales 
atunci când el o şterse cu grijă. Dar probabil că îşi pierduse 
şi ultimele inhibiţii pe undeva între uşa dormitorului şi fo- 
toliul lui. 

Îşi puse mâna pe abdomen, acolo unde se eliberase el 
mai devreme. 

Îşi ţinuse cuvântul. O protejase. Nici caii sălbatici n-ar 
fi putut s-o abată de la drumul spre extaz, unde o adusese 
cu gura lui iscusită, așa că îşi dădea bine seama cât de mult 
îl costase să se stăpânească. Un bărbat minunat, demn de 
încredere. 

Salteaua se lăsă când el se întinse lângă ea din nou. 

Sprijinit într-un cot, cu bărbia în palmă, o studie atent, 
cu ochii pe jumătate închişi. Arăta altfel. Mai tânăr. Nu-şi 
putea stăpâni mâna, urmărea mereu cu vârful degetelor 
conturul buzei lui de jos. Şi gura lui arăta altfel, moale şi 
plină. Asta însemna intimitate, să ştie că el putea arăta aşa. 
Foarte puţini oameni îl puteau vedea așa, Montgomery, băr- 
batul, nu ducele. 

El îi luă mâna cercetătoare şi începu să se joace cu de- 
petele ei. Ea îşi aminti prea târziu să şi-o retragă. El nu îi 
dădu voie. 

— Mereu încerci să-ţi ascunzi mâinile, spuse el. De ce? 

Ea oftă. 

— Nu sunt frumoase. 

El îi deschise palma cu blândeţe. 

— Ce te face să spui asta? 

— Petele de cerneală, murmură ea. 

El i le sărută. 

— Nu e un defect. 


— Şi am bătături, adăugă ea, îmboldită deodată în mod 
ciudat să-i dezvăluie toate imperfecţiunile. 

— Şi eu am, spuse el. 

Ea îşi îndreptă privirea spre mâna lui, uimită. 

El îşi desfăcu larg palma dreaptă şi îi arătă o mică um- 
flătură aproape de vârful degetului mijlociu. 

— De la stilou. 

Îi puse degetul între mijlociu şi inelar. 

— De la hăţuri. 

Uitându-se la degetele lor, care se atingeau şi se între- 
pătrundeau, simţi din nou un fel de presiune, jos, în abdo- 
men. Da, era lacomă, mai ales în privinţa lui. 

— Şi asta? 

Atinse un punct dur din palma lui. 

— Asta e de la baros. 

— Baros? 

— Da. Un ciocan mare, cu care se bat în pământ stâlpii 
de lemn. 

— Şi faci asta des, Alteță, baţi stâlpi de lemn în pă- 
mânt? 

Colţurile gurii lui zvâcniră. 

— Destul de des. Munca fizică mă face să-mi iau min- 
tea de la alte lucruri. 

— Aşa se explică muşchii, spuse ea, trecându-şi dege- 
tele peste curbura bicepşilor. 

Se întări involuntar sub atingerea ei uşoară. Ea zâmbi, 
şi pentru că acum putea să-l atingă aşa. 

— Chiar i-ai spart nasul unui bărbat? o întrebă el. 

Îi întorsese mâna și se uita la încheieturile înroşite. 

Zâmbetul ei dispăru. 

-— Da. 

Putea să simtă cum moleşeala părăsea trupul lui. 

— De ce? întrebă el. 


— Poate pentru că băieţii cu care alergam prin sat când 
eram mică nu m-au învăţat să pălmuiesc ca o doamnă. 

El se aplecă spre ea, fără urmă de amuzament în ochi. 

— Ce a făcut? 

Ea îşi feri privirea. 

— I-a... i-a făcut ceva unei prietene. 

Chipul lui Montgomery se înăspri. 

— Înţeleg. 

- Nu aş avea nimic de obiectat dacă ai desfiinţa toată 
Poliţia Metropolitană din Londra, spuse ea încet, dar n-ai 
putea să aştepţi până mâine? 

Abia când îşi mişcă seducător piciorul pe pulpa lui îi 
dispăru încruntarea. 

— Obraznico, mormăi el. 

Îi duse mâna la buze și îi sărută palma, apoi i-o lăsă să 
cadă încet. 


— E o mână foarte capabilă, spuse el. Să n-o mai as- 
cunzi niciodată. 


Ea strânse mâna pumn, să-i rețină sărutul. Cum putu- 
se să creadă vreodată că era rece şi sever — putea să fie aşa, 
dar, în acelaşi timp, nu se putea simţi mai fermecată şi mai 
iubită nici dacă ar fi încercat. 


Şi totuşi. Erau câteva lucruri crude pe care le făcuse, şi 
erau fapte, nu opinii. 

— Montgomery. Pot să te întreb ceva? 

— Sebastian. 

— Poftim? 

— Spune-mi Sebastian. 

Ea ezită. 

— De ce? 

— Aşa mă cheamă. 


Ştia. Sebastian Alexander Charles Avery, mai precis, 
urmat de un şir lung de titluri nobiliare, mai mici sau mai 
mari. Memorase asta de când îl căutase prima oară în Ana- 
lele Aristocraţiei. Şi era absolut sigură că numai prietenii lui 

vechi şi eventual soția lui îi puteau spune pe nume unui om 
cu poziția sa. 
— Mă tem că nu te cunosc destul de bine pentru asta. 
Buzele lui se arcuiră într-un zâmbet ironic. 


— Tocmai am fost în tine. Și am de gând să o fac iar în 
circa cincisprezece minute. 


Ea simţi că se îmbujorează. 

— Asta e altceva. 

— Deloc, zise el. Fă-mi pe plac. Şi pe urmă întreabă-mă. 
Ea oftă. 

— Sebastian. 


El îşi cobori genele și scoase un sunet care semăna 
suspect de mult cu torsul unei pisici. 


— Sebastian, spuse ea răgușşită, doar ca să vadă ce face. 
El deschise ochii. 
— Te distrezi pe seama mea? 


Ea chicoti, ea, care nu chicotea niciodată. El îi răspun- 
se tot cu zâmbet, care îi încreţi pielea din jurul ochilor şi îi 
dezveli dinţii albi şi frumoşi. Ah, dar imaginea unui Sebasti- 
an zâmbitor era devastatoare. 

Aproape că regretă că trebuia să-l mai întrebe. 


— Sebastian. De ce ai divorţat de soţia ta? 


Era un ceas în dormitorul lui. Acum putea să-l audă 
ticăind tare şi limpede pentru încă un minut de tăcere stân- 
jenitoare, în care Sebastian rămase ca o stană de piatră. Evi- 
dent, faptul că împărțea cu el patul nu îi dădea dreptul să-i 
pună întrebări indiscrete. 

— Nu prea am avut de ales în chestiunea asta, spuse el 
în cele din urmă. 

Se holba în baldachinul patului, cu un aer mai degrabă 
meditativ, decât iritat. 

— La şase luni după ce ne-am căsătorit, a fugit cu un 
alt bărbat. Cu fiul cel mic al unui baronet vecin cu tatăl ei. 
S-a dovedit că era îndrăgostită de el încă din copilărie. I-am 
găsit într-un han, erau în drum spre Franţa. 

Oh. 

— E îngrozitor, spuse ea în cele din urmă. 

El ridică din umeri. 

— E aşa cum e. 

Dar imaginile i se înfăţişau cu o claritate tulburătoare. 
Sebastian urcând nişte scări scârțâitoare, un hangiu speriat 
în urma lui... el dând năvală într-o cameră slab luminată, în 
tipetele amanţilor îngroziţi... 

— Dece nu ai... 

Se simţea ciudat de gâtuită. 

Două mâini puternice îi înconjurară mijlocul şi el o 
trase deasupra lui. Gândurile i se risipiră când simţi trupul 

lui ferm şi cald sub ea. Dar expresia lui era gânditoare și sar- 
castică; era limpede că nu se gândea să facă dragoste. 

— De ce nu i-am împuşcat când i-am găsit? sugeră el. 

Ea dădu uşor din cap. 

— Pentru că n-ar fi meritat, nici în viaţa asta, nici în 
cealaltă. 

Ah, Sebastian. Ce ar fi trebuit să se întâmple ca să-şi 
piardă capul? 

Chipul ei se îndulci. Ei bine, acum ştia că exista ceva 
care îl făcea să-şi piardă capul. 

— Cei mai mulţi bărbaţi nu s-ar gândi atât de departe. 
Cei mai mulţi n-ar gândi deloc. 

El îi mângâie silueta, cu palmele apăsate, ca şi cum ar 
fi vrut să capete alinare de la moliciunea ei. 

— Am stat acolo, la picioarele patului, şi ei se uitau la 
mine cu o privire care spunea clar că se așteptau să-i îm- 
puşc. Dar în momentul acela n-am simţit nimic. Absolut ni- 
mic. Aşa că am putut să-mi cântăresc opţiunile. I-am făcut 
să înţeleagă. Le-am pus condiţia ca ea să plece în Italia şi să 
nu se mai întoarcă. Dar nu i-am atins nici măcar cu un de- 
get. Ea avusese întotdeauna impresia că am inima de gheaţă 
şi, din fericire pentru ea, a avut dreptate. 

— Nu, spuse ea. Nu pot să cred asta despre inima ta. 
Mai degrabă mi se pare că soţia ta era... necinstită. 

Mâinile lui începură să-i mângâie dosul seducător. 

~ Cu câtă vehemenţă mă aperi, murmură el. A fost ne- 
cinstită, da, dar mai presus de toate a fost o fată excesiv de 
sentimentală şi n-ar fi trebuit să mă căsătoresc cu ea. 

— Probabil ai iubit-o foarte mult, dacă ai cerut-o în că- 
sătorie, spuse ea, detestând senzaţia de gol pe care o simţi 
gândindu-se la asta. 

El clătină din cap. 

— M-am căsătorit cu ea pentru că tatăl meu i-a vândut 
tatălui ei una dintre proprietăţile noastre și omul ştia cum 
să-şi joace mâna. Voia ca fiica lui să fie ducesă, iar mie îmi 

trebuia o soţie, așa că achiziționarea unei soţii care avea ca 
zestre proprietatea mea destul de valoroasă mi s-a părut o 
soluţie eficientă. 

- Ah. 

— O mişcare strategică, dar care a avut efecte nedorite. 


Cât de calculat făcea să pară totul. Dar aşa se făceau 
căsătoriile celor din clasa lui, nu? Pentru securizarea unor 
alianţe care să le aducă mai mult din ce au: bani, putere, 
pământ. Pentru plăcere sau pentru iubire, bărbatul putea 
să-şi ia o metresă. 

— Credem că un amant e ceva obişnuit. 

Privirea lui se întunecă. 


— Nu înainte de a exista un moştenitor. Orice băiat pe 
care l-ar fi conceput cât timp era căsătorită cu mine ar fi fost 
oficial al meu, dar, dacă n-aş fi închis-o eventual în camera 
ei, nu aveam cum să garantez că moştenitorul meu avea să 
fie şi fiul meu. Ea îmi demonstrase deja că era gata să rişte 
tot. Pe urmă... 


Alunecă într-o stare tăcută de meditaţie, dar corpul lui 
se încordă sub ea. Își trecu ușor buzele peste gâtul lui. Când 
văzu că asta nu ajută, îşi folosi limba. 

E] scoase un mic geamăt şi membrul lui se mișcă sub 
abdomenul ei. Urmă o vibraţie de răspuns între picioarele ei 
şi ea se ridică, se urcă pe el şi se mișcă fără ţintă, până când 
el o potoli, imobilizându-i şoldurile. 

Avea obrajii îmbujoraţi când se uită la ea. 

— Nu mi-am dat seama. Fie mă ura atât de mult, încât 
a riscat totul, ca să plece, fie îl iubea pe băiat mai mult ca 
orice. Oricum ar fi fost, nu mă așteptasem la asta. 

Ea fu ispitită să-i spună că majoritatea soţilor nu se 
așteaptă ca soţia lor să fugă în Franţa, dar era ceva mai mult 
acolo, nu-i aşa? 

— Cum mai poţi avea încredere în cineva? şopti ea. 

El se mişcă pe neașteptate şi, dintr-odată, se trezi pe 
spate, cu el deasupra. Se zbătu puţin, surprinsă. Şi descoperi 

că nu se putea mișca. Vârful tare al membrului lui excitat 
o presa imperativ între coapse şi genunchii ei îi cuprinseră 
talia din proprie voinţă. Gemu. Da, nicio morală şi nicio ru- 
şine când era vorba de el, nimic. 

Ochii lui se aprinseră cu o sclipire vicleană. 

— Îmi aleg confidenţii cu grijă, spuse el, și când mă 
privesc în ochi şi sunt incapabili să-şi țină părerea pentru ei, 
înclin să le acord prezumția de nevinovăție. 

Ea râse. 

— Să nu le spui asta niciodată. Viaţa ta ar deveni infinit 
mai complicată. 

Intensitatea bruscă a privirii lui ar fi trebuit s-o alar- 
meze. 

Nu simţi decât zvâcnirea puternică pe care i-o provoca 
dorinţa. 

O răsuci pe burtă. 

Îi dădu la o parte părul de pe umăr și limba lui se simţi 
fierbinte pe gâtul ei. Era foame în săruturile lui, în explora- 
rea pielii fine şi a părţilor sensibile care se trezeau la viaţă 
zvâcnind. Îşi arcui spatele, copleşită de senzaţia dată pieptul 
lui ferm şi de părul aspru pe umerii ei. 

— Îmi place să-ţi aud râsul, spuse el, printre săruturi. 
Sună minunat. 

- Mai frumos decât Mendelssohn? 


Scoase un geamăt când el îi mușcă curbura gâtului, 
destul de uşor însă. 


— Da, spuse el, mai frumos. 


Mâinile lui se strecurară între saltea şi greutatea mătă- 
soasă a sânilor ei și mângâierea palmelor lui pe vârful lor roz 
şi excitat îi smulse un suspin uimit. Ştia lucruri despre tru- 
pul ei pe care ea nu le ştiuse şi, cu cât îi arăta mai multe, cu 
atât mai mult ea se abandona, până când nu mai rămânea 
nimic din ea, decât senzaţia, până când... coapsele lui le for- 
ţară pe ale ei, din spate, desfăcându-le pentru a-şi face loc. 


Rămase nemişcată când îşi dădu seama de intenţia lui. 

Vocea lui era întunecată şi blândă ca o mătase neagră 
la urechea ei. 

— Mă vrei aşa? 

Ea înghiţi în sec. 

Buzele lui erau atât de moi şi atât de flămânde pe linia 
obrazului ei, muşcând-o delicat şi înțepându-i pielea fină cu 
țepii aurii. 

— Da, şopti ea. 

Da, da şi iar da. 

În curând avea să spună da la orice, aşa de mult îi in- 
trase pe sub piele. 

Nu fu nicio împotrivire de data asta, doar o aluneca- 
re lină şi fierbinte, ușurarea de a fi din nou unită cu el. Îşi 
îngropă obrajii în flăcări în cearşafurile răcoroase când el îi 
ridică şoldurile puţin mai sus. Degetele ei se înfipseră nea- 
jutorate în saltea. 


Platon se înşelase. Nu era o satiră pierderea jumătăţii 
de suflet. Senzaţia de plenitudine pe care o avu când Sebas- 
tian o invadă era înfricoşător şi minunat de reală. Era atât 
de bine, atât de real, că n-ar fi trebuit să se termine vreodată. 
Dar el continuă s-o penetreze uşor şi degetele i se plimbară 
pe netezimea dintre picioarele ei, până când ea se descom- 
puse în sunetul îndepărtat al propriilor ţipete. La apogeul 
plăcerii, simţi o urmă de regret când el se retrase, în loc să-şi 
găsească împlinirea înăuntrul ei. 


LERS) 
— u 


Stăteau întinşi într-o încâlceală de membre lipsită de 
graţie, el pe spate, ea ghemuită lângă el, cu un picior letargic 
aşezat peste coapsa lui. Pieptul ei se odihnea peste al lui. 
Mirosul lui delicios părea că se concentrează acolo. Părul, 
asta este, se gândi ea, strecurându-și degetele prin el. Ce lu- 
cru deştept din partea bărbaţilor, să aibă un pic de blăniță 

care să le păstreze parfumul exact în locul unde vor să stea 
capul unei femei. 

El îşi trecea încet degetele peste ceafa ei, îi scărpina 
delicat capul cu vârful degetelor și ei îi venea să toarcă pre- 
cum o pisică satisfăcută. Sigur, în doar câteva ore avea să 
fie dimineaţă. Dar nu se simţise atât de împlinită de ani de 
zile, dacă se va fi simţit vreodată — o stare de calm profund 
și tihnit, ca şi cum întrebarea care o sâcâise constant până 
atunci primise, în sfârşit, răspuns şi acum totul era la locul 
potrivit. Poate mai târziu avea să-şi regrete neputinţa de a 
rezista încă o dată tentaţiei. Dar nu acum. 

Îşi întinse degetele pe pieptul lui, exact acolo unde ini- 
ma lui bătea într-un ritm liniştit. 

— Ce am făcut mai devreme, spuse ea. Când am venit 
la tine... 

E] îi ridică bărbia cu degetul mare. 

— Da? 

Era mai jenant decât crezuse. 

— Când stăteai în fotoliu, spuse ea. 

— Aha, spuse el, cu ochi fierbinţi. Chestia aia. 

— Da, încuviință ea. Niciodată n-am... vreau să spun 
că doar am citit despre asta. Din întâmplare. 

— Din întâmplare, repetă el, cu o sprânceană ridicată. 

— Da. Uneori dai din întâmplare peste... descrieri... în 
documente greceşti vechi. Sau pe vase greceşti. 

— Atunci mă consider îndatorat olăritului grecesc, 
şopti el şi privirea îi alunecă spre gura ei. 

Şi, în mod incredibil, ea îşi dădu seama că ar mai fi 
făcut-o chiar atunci, dacă el ar fi vrut. 

E] îi strânse părul în mână, în spatele capului. 

— Cine a fost? întrebă el încet. 

I se opri inima. Nu se așteptase ca el să deschidă su- 
biectul. Vreodată. 

Gâtul îi înţepeni. Probabil că tocmai ea deschisese 
acea discuţie, cu dorinţa ei stupidă de a-l convinge că nu era 
prea experimentată. 

Dar să-i spună de William? 

Asta îi dădu o senzaţie de rău. 

Simţi că el aştepta şi, cu cât trecea mai mult timp fără 
să spună nimic, cu atât mai mult se simţea ca o scorpie, după 
toate câte îi povestise el despre ducesă. Dar el îi cerea să-i 
arate cea mai urâtă parte a ei, în timp ce era încă dezbrăcată 
şi încă sleită după ce îl lăsase în ea. Zidul ei slab de apărare 
nu ar fi făcut faţă dispreţului lui în acea seară. 

— El nu contează, reuși ea să spună. 

Degetele lui începură să-i apese umerii şi ea își dădu 
seama că trupul ei devenise ţeapăn ca scândura. 

— Nu contează, spuse el încet, decât dacă vrei să în- 
drept ceva pentru tine. 

— Ce vrei să spui? 

Privirea lui era de nepătruns. 

— Eşti experimentată, dar nu ești căsătorită și nici vă- 
duvă. Cineva nu s-a purtat bine cu tine. 

Nu, nu se purtase bine cu ea, dar înţelegea că nu asta 
voia să afle Sebastian. 

— Am făcut ce am făcut pentru că am vrut, zise ea. 

Trupul lui se relaxă sub ea. 

Deci el se pregătise pentru ce era mai rău. 

Se întrebă ce ar fi făcut el. Îşi aminti de expresia aceea 
ucigaşă pe care o căpătase când îi văzuse vânătăile din ge- 
nunchi. Exista posibilitatea reală ca el să se fi dus să-l dis- 
trugă pe omul acela. 

— Aveam șaptesprezece ani când l-am întâlnit, spuse 
ea. Cum tatăl meu era vicar, uneori era invitat la cină sau la 
bal pe proprietatea care deţinea parohia noastră şi mă lua 
cu el. Într-o vară, stăpânul domeniului a avut un oaspete. 
William. Avea douăzeci şi unu de ani şi era al doilea fiu al 
unui viconte. 

— Un nobil, zise Sebastian încet. 


— Da. Era frumos. Avea o voce cultivată. O haină de 
catifea verde şi o şuviţă de păr pe frunte, ca Byron. 

Sebastian se strâmbă. 

— Într-adevăr. M-a fermecat pe loc, continuă ea. M-a 
invitat la dans, iar eu m-am amorezat de rafinamentul lui de 
orășean şi de şuviţa lui de pe frunte după al doilea dans. 

— Te-a sedus, zise Sebastian, întunecat, 

— Eu am făcut să-i fie şocant de simplu, spuse ea. Nu 
semăna cu niciunul dintre tinerii pe care îi întâlnisem eu. 
Strălucea. Mă întreba despre părerile mele referitoare la li- 
teratură şi politică, lucru care mă făcea să mă simt teribil 
de importantă. Vezi tu, satul nostru era foarte mic şi, după 
moartea mamei, tatăl meu nu a mai fost niciodată la oraş, 
dar eu nu mi-am dat seama cât de mult mă tulbura asta, 
până când l-am întâlnit pe William. Ceva din mine... a ex- 
plodat, pur şi simplu. 

— Un dezmăţat din Londra care şi-a pus în cap să se- 
ducă o fată de vicar? N-ai avut prea multe şanse la şapte- 
sprezece ani, drăguța mea. 

— Dar am ştiut că nu e bine. Toate fetele ştiu că nu e 
bine. 

— Şi ştia şi el că nu era bine. Te-a cerut în căsătorie? 

Ea râse sec. 

— În mod sigur mi-a spus tot ce trebuie ca să înţeleg 
asta. Mi-a cerut să fug cu el în America, unde voia să-şi facă 
o situaţie, departe de tatăl lui. Chiar a plecat în America în 
toamna aceea. Nu mi-a lăsat nici măcar o scrisoare. 


Se opri brusc. 


— L-ai iubit, spuse el, cu o voce suficient de rece ca s-o 
facă să se înfioreze. 


— Aşa credeam. Mă ameţise bine. 


Îi spusese că o iubeşte. Fusese încântată s-o audă, dar 
așteptase momentul potrivit s-o spună şi ea şi, când o făcu, i 
se păru ceva sacru, ca un legământ şoptit la urechea lui când 

el stătea peste ea, gâfâind transpirat. După o săptămână şi 
alte câteva partide de amor plecase din viaţa ei. 


Se crispă. Îi trebuiseră câteva zile să înţeleagă că nu 
era nicio greşeală, că el plecase din Kent şi o părăsise fără 
să-şi ia măcar rămas-bun. Nu fusese decât un episod plăcut 
din vara unui bărbat bogat. 


— Şi pe urmă ce s-a întâmplat? 

Sebastian părea suspicios. 

Ea închise ochii. 

— Ce era mai rău. 

— S-a aflat? 

ÎI privi cu ochii goi. 

— Am descoperit că îmi creşte burta. 

El căpătă o paloare spectrală. 

— Unde, o întrebă el, unde este copilul? 

Ea clătină din cap. 

— Nu s-a mai născut. L-am pierdut la scurt timp după 
ce tata m-a trimis la Yorkshire, la mătuşa lui. Mătușa May. 

Şi mătuşa May îi spusese că ar fi trebuit să se bucure 
că l-a pierdut. Aşa ar fi trebuit să facă. Dar ea ajunsese să-l 
iubească pe micuţ. Însă trupul ei o trădase... ea pe toți îi trä- 
dase. 

Sebastian își lipi buzele de părul ei şi ea își dădu seama 
că se agăța de el, tremurând incontrolabil, fără să poată opri 
şuvoiul cuvintelor. 

— Prima dată, după ce am mărturisit într-un final, tata 
m-a târât după el la Londra. Era convins că vicontele îl va 
obliga pe William să facă ce trebuie. Evident, domnia sa a 
spus că sunt o târfă care a încercat să pună gheara pe un 
nobil bogat şi că n-are ce face cu un nepot ţăran. 

Urmă o pauză. Când Sebastian vorbi din nou, vocea îi 
suna periculos de blând. 

— Nu îmi spui cum îl cheamă? 

Pe Hades, nu. 

— A spus ceea ce ar fi spus majoritatea oamenilor în 
poziţia lui. 

— Nu majoritatea..., începu Sebastian, după care amu- 
ţi brusc. La naiba, spuse el, cred că şi eu ţi-am adus același 
gen de acuzaţii când ne-am văzut prima oară la Claremont. 

— Da. 

El inspiră adânc. 

— Aşa se explică. Ştii, am avut impresia că vrei să mă 
plesneșşti. M-am gândit că eşti înnebunită de furie. 

— O, eram furioasă. Am avut senzaţia că eram din nou 
în biroul vicontelui. 

El se ridică şi se uită la ea. 

— Spune-mi numele lui. 

— Prefer să nu ţi-l spun. S-a purtat îngrozitor, dar nu 
el mi-a distrus viaţa. Eu am făcut-o. 

— Distrusă? 

Se încruntă. 

- Eşti oricum, dar nu distrusă. Nu am cunoscut nicio- 
dată o femeie atât de curajoasă ca tine. 


Ea clipi repede spre baldachinul de catifea. 


— Nu doar eu am fost afectată. Tatăl meu... expresia 
ochilor lui când i-am spus... 

A fost ca şi cum ar fi distrus orice luminiţă în el, atât 
cât îi mai rămăsese după moartea mamei ei. 

— Nu cred că m-a iertat înainte să moară, spuse ea 
răguşit. Am primit vestea după ce s-a întâmplat; medicul 
legist a spus că a fost o moarte subită, că a murit de inimă. 
Dar, Sebastian, el n-a ştiut niciodată să-şi poarte de grijă; 
avea nevoie de mine pentru asta. Probabil nici nu şi-a dat 
seama că e bolnav şi, dacă aș fi fost acolo... 


— Nu, zise Sebastian, după care se trezi în braţele lui, 
înconjurată de căldură, de forţă şi de siguranţă. Era un om 
matur, îl auzi ea spunând. Tu ai făcut alegerile tale, el le-a 
făcut pe ale lui. Singura persoană pe care o poţi controla 
eşti tu. 

— Dar nu am făcut-o, şopti ea la pieptul lui. Nu m-am 
controlat. 

Şi pierduse, cât mai pierduse. Virtutea ei, pe dușu- 
meaua plină de praf dintr-un grajd. Copilul ei, respectul 
tatălui ei şi apoi, după ce îl îngropase pe el, venise vestea 
că mătuşa May, aşa nordică dură cum era, fusese răpusă de 
tusea ei perpetuă. Şi totuşi, acum se afla din nou dezbrăcată 
în braţele unui nobil. 


Se zbătu în braţele lui şi el îi dădu drumul. 


— Am fost stupidă şi impulsivă, spuse ea. Sunt sur- 
prinsă să văd că tocmai tu eşti atât de iertător. 


El tăcu câteva clipe lungi. 


— Nu de iertarea mea ai tu nevoie, spuse el, şi nici nu 
trebuie să vină de la mine iertarea. 


Trase cuvertura şi desfăcu cearşafurile. 


Ea îl lăsă să o așeze cum vrea, cu spatele la pieptul lui, 
cu nasul lipit de ceafa ei, înfăşurată în braţele lui şi în cu- 
vertură. Prinsă în capcană fără scăpare. Nu îi mai păsa de 
nimic; epuizarea o făcea să se scufunde ca într-un nisip miş- 
cător şi pleoapele îi căzură. 

Buzele lui îi atinseră uşor urechea. 

- Profunzimea ta furtunoasă mă fascinează, şopti el. 

Braţul cu care o ţinea de mijloc se îngreună și ea își 
dădu seama că adormise. Ca un om care nu dormise aproa- 
pe o zi întreagă şi care iubise o femeie de două ori la rând. 

În spatele ochilor ei închiși, mintea i se învârtea în cer- 
curi lente, iar şi iar. 

Noaptea nu fusese aşa cum se așteptase ea. Ibovnicii 
trebuie să-şi ofere timp plăcut, dar ea aproape că îi oferise şi 
lacrimile ei. Iar el o ascultase cu afecţiune, ca un prieten, și 
nu existase nici urmă de reproş în ochii lui. 

Şi totuşi. Din moment ce şi-o dorea ca amantă, lipsa 
ei de virtute îi pica foarte bine, nu? Se încruntă, încercând 
să alunge gândul acela supărător. Dar oare el i-ar fi cerut 
vreodată unei fecioare inocente să-i devină amantă? Nu. În 

sinea ei, ştia că sentimentul onoarei nu i-ar fi permis asta. 
Şi ar fi acceptat el o soţie de acelaşi rang care să fi avut un 
amant? Din nou, nu. 

Braţele lui se strânseră în jurul ei în somn, de parcă ar 
fi simţit frământarea ei. 

Ar fi plâns, dacă nu ar fi fost atât de obosită. Locul ei 
era aici, chiar aici, în braţele acestea puternice, neacuzatoa- 
re şi protectoare, şi nu ştia prea bine cum să o ia din nou de 
la capăt fără el. 


CAPITOLUL 26 


=- TURDER T 


Sebastian se trezi cu o femeie încântător de somnoroa- 
să lipită de pieptul lui. Şuviţele ei calde de păr erau răsfirate 
pe gâtul și pieptul lui precum o perdea de mătase. Pentru o 
clipă, o ţinu, pur și simplu, în braţe. 

Era imposibil să nu o atingă. Mâinile lui începură 
să alunece peste graţioasele linii și curburi ale trupului ei, 
mângâind-o încet, savurând senzaţia catifelată din palme. 
În lumina alburie a dimineţii, pielea ei fină şi palidă sclipea 
ca perla. 

Cu un foşnet ușor, dădu cearșafurile la o parte şi o așe- 
ză pe spate. 

Ea scoase un sunet slab, de împotrivire, şi încercă 
somnoroasă să se pună din nou la adăpostul trupului lui. 

Un gentleman ar fi lăsat-o să doarmă. Dar nu era ni- 
mic temperat, nimic civilizat în reacţia lui la vederea tru- 
pului ei în pat, încrezător, gol şi moale. Doar impulsul de 
a simţi încleştarea tandră şi dornică a trupului ei în jurul 
trupului lui, de a-i vedea ochii luminoşi de plăcerea pe care 
i-o oferea el. 

Se strecură între picioarele ei şi începu să împrăştie 
săruturi pe clavicula ei, pe gâtul ei, pe obrajii ei îmbujoraţi 
de somn. 

Ea se mişcă sub el şi pleoapele îi tremurară când se 
trezi din vise. 

Le sărută şi pe ele. 

Când se retrase, ochii ei erau deschişi și adâncimile lor 
verzi erau neguroase. Îi zâmbea ca un netot, privind cum ei 
îi reveneau amintirile din noaptea trecută. 

O umbră trecu peste faţa ei. 

El se opri. Oare încă era prea sensibilă pentru a-i primi 
atenţiile? Dar ea deja îşi schimba poziţia pentru a-i face loc, 
iar atingerea catifelată a coapselor ei pe șoldurile lui îi izgoni 
din minte orice gând conştient. Unghiile ei se înfipseră în 
umerii lui, sugerându-i că nu voia să fie blând; îl stârni cu 
mici zgârieturi și gemete guturale, până când propriile lui 
gemete şi zgomotul trupurilor care se uneau într-o împere- 
chere frenetică umplură încăperea. 


Ac PR 


Se rezemă de tăblia patului, minunat de epuizat, cu 
Annabelle ghemuită sub braţul lui. Degetele ei desenau cer- 
curi pe pieptul lui. Îi simţea respiraţia pe pielea care înce- 
pea să se răcească, în pufăituri uşoare. Cât de ciudat şi de 
minunat era să aibă în braţe atâta fericire, când nici măcar 
nu făcuse eforturi pentru ea. Genul acesta de fericire nu era 
pentru oameni ca el, sau cel puţin aşa crezuse. 

Îi sărută creştetul capului. 

— Îţi voi cumpăra un iaht. 

Mâna de pe pieptul lui rămase nemişcată. 

— Recunosc că nu e un galion grecesc, continuă el, dar 
tot putem porni cu el spre Persia. Şi o să-ţi cumpăr o casă în 
apropiere de Piaţa Belgrave. 

Avea să facă asta a doua zi, să-i cumpere casa. Având-o 
aproape, putea să-i sărute buzele moi dimineaţa, înainte de 
plecare. Avea să se întoarcă acasă, după o zi lungă în Parla- 
ment, şi să o ducă în pat. 

Annabelle tăcea. 

— Iubire? 

Tot tăcere. Începea să însemne ceva. 

O prinse de bărbie şi o sili să se uite la el, iar expresia 
din ochii ei îl şocă. Obosită şi tristă. Ca şi cum dintr-odată ar 
fi copleşit-o noaptea fragmentată şi zeci de regrete. 

— Nu te-am satisfăcut, spuse el încet. 

— Nu, zise ea, nu e vorba de asta. 

Se ridică în capul oaselor și luă cearşaful cu ea, strân- 
gându-l la piept. 

El simţi că îi alunecă pe şira spinării un țurțure de 
gheaţă. 

— Atunci ce e? 

Îşi plecă genele. 

— Uită-te la mine, scrâșni el. 

Ea se supuse şi el văzu cum i se mișcă muşchii deli- 
cai ai gâtului, încercând să-i susțină privirea. Îl cuprinse 
o senzaţie îngrozitoare de spaimă, în timp ce gândurile îi 
alergau înnebunite, enumerând faptele. Cu doar zece minu- 
te în urmă gemuse de plăcere în braţele lui. Era limpede că 
îl dorise. 


Şi totuşi, acum se retrăgea, ridica un zid în jurul ei cu 
unicul scop de a-l ţine pe el la distanţă. Lucrul acesta îi stâr- 
nea toate instinctele de prădător. 


— De ce ai venit la mine azi-noapte? o întrebă el. 
Altă privire nervoasă. 

— Nu am venit pentru tranzacţia ta. 

— De ce, repetă el, ai venit la mine azi-noapte? 
Ei îi căzură umerii. 

— Te doream, murmură ea. Te doream. 

— Şi ce s-a schimbat acum? 


Ea scutură din cap, iar ochii îi deveniră straniu de lu- 
cioşi. Dumnezeule mare. Dădea oare să plângă? 


— Annabelle... 


— Te voi dori întotdeauna, Sebastian, spuse ea. Cum 
aş putea să nu te doresc? 

Cuvintele ar fi trebuit să îl facă fericit, dar aveau o în- 
grozitoare aură de finalitate. Ca şuierul sabiei înainte de a 
lovi. Şi o lovitură fatală nu putea fi nicidecum împiedicată 
pretinzând că nu se petrecea nimic. 


— Nu ai de gând să stai, nu-i aşa? întrebă el sec. 

Ea își mușcă buzele. 

— Nu pot. Ţi-am mai spus. 

— Tu ai venit la mine. Ai venit la mine și eu ţi-am spus 
că nu pot să-ţi ofer mai mult. 

— Mi-ai spus, da. Dar nici eu nu pot. 

El hohoti încet, ironic. 


— Într-adevăr, nu mi-ai spus că eşti de acord cu terme- 
nii mei. Am presupus eu. Am făcut o presupoziţie. Ín mod 
firesc, rezultatul a fost o neînțelegere. 


— Nu am vrut să... 

EI ridică mâna. 

— Nu poţi să pleci. Nu după ce s-a întâmplat. 

Ea se uită la el cu o privire rugătoare şi lui îi veni s-o 
zgâlțâie. 

— Cum poţi măcar să te gândeşti la asta? E extraordi- 
nar ce se întâmplă între noi şi tu știi asta. 

— Da, spuse ea, dar nu s-a schimbat nimic, nu? 


Totul se schimbase. El știa cu certitudine că relaţia lor 
nu avea să se sfârșească pentru foarte mult timp. 


— Nu, răspunse el răguşit, nu arunca ceea ce avem 
doar pentru că nu putem avea totul. 

Ea aruncă o privire furişă spre uşă. Se pregătea să fugă. 

Pieptul lui fu invadat de o emoție neagră şi densă pre- 
cum petrolul. O mai simţise o dată, cu ani în urmă, în biroul 
tatălui său, când îşi dăduse seama pentru prima dată că era 
gata să piardă tot. 


— Annabelle. 
Vocea îi sună aspru. 

Buzele ei tremurară; putea să simtă crăpăturile din zi- 
dul ei defensiv, dar ea încă îl mai ţinea în picioare cu încă- 
păţânarea ei. Afurisită fie ea, afurisită fie voinţa ei, orgoliul 
ei, stăpânirea ei de sine. Toate lucrurile care o făceau să fie 
perechea lui se întorceau acum împotriva lui. 


— Sunt îndrăgostit de tine, Annabelle. 


Cuvintele se rostogoliră din gura lui. Nu aşa cum ar fi 
vrut să le rostească prima oară. 

Ea îngheţă. O emoție aidoma panicii i se citi pe faţă şi 
mâinile, care strângeau cuvertura, i se albiră. 

O tăcere grea se lăsă între ei, până când deveni ea în- 
săși un răspuns. 

Ceva se rupse în pieptul lui, ceva vital, şi, pentru o cli- 
pă, se întrebă dacă se putea muri din asta. Durerea aproape 
că îi tăie respiraţia. 

Ce mod de a descoperi că avea, totuşi, inimă. 

Se ridică din pat şi îşi culese halatul de pe jos, unde îl 
aruncase azi-noapte. Îl îmbrăcă și îşi legă cu grijă cordonul, 
rămânând cu spatele la ea. 

— Sebastian. 

Vocea ei părea că atârna de un fir. 

El se întoarse. 

Ochii ei păreau imenşi pe chipul palid. 

— Am mai fost folosită şi repudiată o dată, spuse ea, şi 
uneori... uneori simt că sunt perfect repudiabilă. Nu mai pot 
trece încă o dată prin asta. 

El îi cuprinse braţele. 

— Dar îţi dau cuvântul meu. Îţi dau în scris că nu îţi va 
lipsi nimic. Voi avea grijă de tine ca şi cum ai fi soția mea. 

Ea clătină uşor din cap. 

— Te cred. Dar mă tem că asta nu mă va face să mă 
simt soția ta. 


Era de neînțeles că nu voia să-l accepte, că el nu putea 
avea ce-şi dorea mai mult din cauza unei suferinţe pe care 
nici măcar nu o provocase el. 

— Trebuie să înţelegi că vrei prea mult, spuse el prin- 
tre dinţi. 

Ea îşi feri privirea. 

— Da, şopti ea. Întotdeauna mi-am dorit prea mult. 

Îi dădu drumul, încleștându-şi pumnii pe lângă corp. 

Ar fi putut s-o lege cu lanţuri de patul lui. 

Nu i-ar fi dat ce voia el. 

Se aplecă și îi atinse uşor fruntea cu buzele. Pielea ei 
era umedă şi rece. 

— Voi fi în biroul meu, dar orice detaliu referitor la ple- 
carea ta se poate aranja şi cu menajera. 

leşi din cameră fără să se mai uite înapoi. 


CAPITOLUL 27 


- Ochii tăi nu sunt chiar în regulă azi. 

Vocea îngrijorată a lui Hattie sfâşie negura visării ei. 
Nasul i se umplu de mirosul de terebentină și văzu că um- 
brele de pe podeaua atelierului se lungiseră. Pesemne că se 
apropiau de sfârşitul şedinţei. Ultima şedinţă pentru Elena 
din Troia. 

— Îmi pare rău, spuse ea. Ce pot face? 

Hattie lăsă pensula jos. Șovăi. 

— Nu au nicio strălucire. 


Nu trebuia să ai ochi de artist ca să-ţi dai seama că ceva 
nu era în regulă. Dacă ochii sunt ferestrele sufletului, ochii ei 
ar fi trebuit să fie goi şi distrași azi, şi pentru multe alte zile. 
Zile? Mai degrabă luni sau poate ani. 


Respiră întretăiat. 

— Mă tem că nu știu cum să schimb asta. 

— Nu, nu. 

Hattie lăsă pensula jos şi îşi şterse mâinile pe șorţul pă- 
tat de vopsea. 


— Vom termina mâine. Ar fi trebuit să anulăm şedinţa 
de azi; e prea devreme după ziua aceea îngrozitoare. 


Ochii ei căprui se umplură brusc de lacrimi. 


— Nici acum nu-mi vine să cred că ai ajuns la închisoare 
din cauza mea; ai fost atât de curajoasă şi nu pot să-ţi spun 
cât de rău... 

— Te rog, zise Annabelle. Nu am fost curajoasă, pur și 
simplu am reacţionat. N-a fost mare lucru. 

— N-a fost mare lucru? 

Hattie arăta comic de indignată. 

— Aproape l-ai doborât pe bărbatul acela oribil cu un 
singur pumn! Ar fi trebuit să te pictez ca Atena, zeiţa războiu- 
lui, punând bărbaţii la pământ cu mâinile goale! 

Annabelle îi aruncă un zâmbet obosit. Atena era şi re- 
gina înţelepciunii, iar ea, Annabelle, era departe de a fi înţe- 
leaptă, tare departe. 

Sunt îndrăgostit de tine, Annabelle. Vocea lui o obse- 
dase din dimineaţa în care părăsise Londra. Avea o bănuială 
vagă cât îl costase pe un om atât de reţinut ca Sebastian să se 
dezvăluie în faţa ei, iar ea îi întâmpinase cu tăcere acea dez- 
văluire intimă. Rămăsese mută, pentru că îşi dăduse seama 
ce greşeală colosală făcuse când se culcase cu el. În mintea 
lui Sebastian nu era niciun dubiu că o iubea. I-o şi dovedi- 
se. Probabil că obținuse el autorizaţia pentru demonstraţia 
sufragetelor, pentru că niciunul dintre secretari n-o făcuse. 
Îşi pusese reputaţia la bătaie ca s-o elibereze din închisoare 
şi nu așteptase nimic în schimb. lar acum îl rănise adânc. Nu 
ştiam. Cum ar fi putut să-şi închipuie că avea atâta putere 
asupra lui? 

— Acum chiar arăţi posomorâtă. 

— Pentru că am înţepenit. Pot să mă mişc? 

— Dumnezeule, da, mişcă-te, spuse Hattie, făcându-i 
semn cu mâna. Vrei să vezi cum arăţi? 

Annabelle își îndoi braţele. 

— N-o să am ghinion dacă văd tabloul înainte să fie ter- 
minat? 

— Nu, spuse Hattie. Pictorii spun asta ca să-i împiedice 
pe clienţii dificili să-şi studieze portretul din oră în oră. Tu ai 
fost exemplară. Priveşte-te. 

Annabelle îşi făcu loc printre șevaletele şi busturile de 
marmură înghesuite, atentă să nu răstoarne ceva cu poalele 
rochiei. 

Când ajunse lângă Hattie, în faţa pânzei înalte, rămase 
fără cuvinte. Era ca şi cum s-ar fi privit într-o oglindă 
fermecată — femeia din tablou îi reflecta trăsăturile fizice 
cu precizie impresionantă, dar penelul lui Hattie scosese la 
Suprafaţă tot ceea ce se străduia ea de obicei să ascundă. 

— Aşa mă vezi tu? întrebă ea, îngrozită. 

Hattie îşi dezlegă şorţul. 

— Cred că aşa ai putea să fii, răspunse ea, dacă ai avea 
curaj. Eu sigur aș vrea să fiu aşa. 

— Ca... aici? 

— Măcar o dată în viața mea? Da. Stai să-l vezi terminat; 
îţi promit că va străluci. 

— Şi mai multă strălucire? întrebă Annabelle, fără 
vlagă. 

— O, da, răspunse Hattie. Crede-mă, trebuie să strălu- 
cească pentru a atrage atenţia în camera de zi a lui Julien 
Greenfield. A fost de acord să facă marea prezentare la şedinţa 
cu investitorii, peste câteva zile. 

Annabelle simţi un fior la gândul că aveau s-o vadă aşa 
o mulţime de bărbați. Era bine că nu se mişca prin cercurile 
acelea. 

Atelierul lui Hattie de la Şcoala de Pictură Ruskin era la 
aproape 1,5 kilometri de hotelul Randolph, aşa că se hotărâră 
să facă o mică plimbare. Doamna Forsyth şi ofițerul de 
protecţie al lui Hattie rămaseră în urmă când intrară pe High 
Street. Aerul era neobișnuit de sufocant pentru o zi de iarnă, 
iar turlele şi turnuleţele de gresie de la Oxford se profilau pe 
cerul tot mai întunecat. Annabelle simţi că i se umple pieptul 
de recunoştinţă când văzu familiarele ziduri ale colegiului, de 
culoarea mierii, şi acoperişurile cenușii de plumb. Fusese atât 
de aproape să-şi piardă locul de acolo, atât de aproape. 

— Hattie, zise ea, având grijă să vorbească încet, a cui 
a fost, mai exact, ideea să vă duceţi tocmai la duce ca să mă 
elibereze? 

Când ajunsese ieri la Oxford, era ameţită, iar prietenele 
ei vorbiseră una peste alta, în entuziasmul lor, în timp ce ea 
spusese foarte puţine, mai ales pentru a reduce la minimum 
minciunile privitoare la locul unde fusese. 

— A fost ideea Catrionei, zise Hattie. Cum profesorul 
Campbell plecase la Cambridge, a sugerat să ne ducem la 
duce. 

— Dar de ce? 

— Aşa e Catriona, răspunse Hattie, ridicând din umeri. 
Mintea ei funcţionează în moduri misterioase. A fost chiar 
insistentă, de fapt, şi pe bună dreptate. Ca gentleman din 
anturajul tău, era obligat să-ţi sară în ajutor. Recunosc că la 
început am fost sceptică, dar el nu a ezitat nicio clipă. 

Chipul ei căpătă un aer de flecăreală. 

— Am auzit că în dimineaţa asta a plătit cauţiunea pen- 
tru încă douăsprezece sufragete. Ştiai? 

Ceva îngheţă în Annabelle. 

— Douăsprezece? întrebă ea. Dar e absurd. Cine ţi-a 
spus? 

Hattie se încruntă. 

— Lady Mabel. Nu ştiu de unde ştie; presupun că una 
dintre femei a povestit alteia. O bârtă bună își găseşte mereu 
drum. 

Chipul îi redeveni serios. 

— Annabelle, ştiu că am mai spus-o, dar, sincer, m-aş 
fi dus la tata să-l implor să ne ajute, dacă planul cu Montgo- 
mery ar fi eşuat. 

— Ştiu, draga mea, spuse Annabelle, absentă. 

O discuţie aici, la Oxford, despre Millbank şi implicarea 
lui Sebastian în chestiune era un lucru destul de alarmant. O 
detunătură puternică se rostogoli la orizont şi îi reverberă în 
oase. 

Hattie scoase un țipăt. 

— Repede. Într-un minut o să înceapă să toarne. 

Porni grăbită înainte, începând să alerge la primii stro- 
pi de ploaie ca o pisică morocănoasă. 


——— QE —— 


Nu trecură nici patruzeci şi opt de ore și zvonurile îşi 
dezvăluiră urmările. Annabelle avu o presimţire sumbră în 
clipa în care găsi la cutia poştală un plic obișnuit. 

Domnişoara Elizabeth Wordsworth, însăşi directoarea, 
o convoca la biroul ei. 

Biletul îi alunecă dintre degetele amorţite. Ultima dată 
fusese în biroul directoarei când o primise să-i ureze bun-ve- 
nit la facultate. Atunci îi bubuise inima de bucurie la gândul 
că începea o nouă viaţă. Acum, pulsul ei vuia de spaimă. 

— Voi trece direct la subiect, spuse domnişoara Words- 
worth imediat ce Annabelle se aşeză pe scaun. 

Chipul inteligent al directoarei afișa un aer grav. 

— Am fost informată că o studentă de la Lady Margaret 
Hall a fost reţinută de poliţie la o demonstraţie a sufragetelor 
din Piaţa Parlamentului, vinerea trecută. E adevărat? 

O să fiu exmatriculată. 

Biroul începu să se învârtă cu ea. Nu putu decât să dea 
din cap. 

Privirea limpede a domnişoarei Wordsworth o măsură 
cu o oarecare îngrijorare. 

— Ai fost tratată bine? 

— Destul de bine, domnişoară. 


— Sunt uşurată să aud asta, spuse domnișoara 
Wordsworth. Cu toate acestea, chestiunea este una nefericită. 
După cum ştii, femeile cu educaţie superioară deja întâlnesc 
opoziţie la orice pas. Comportamentul dumitale se va reflecta 

întotdeauna asupra femeilor cu educație superioară şi asupra 
instituţiei noastre în ansamblu. 

— Da, domnişoară. 

— Un scandal înseamnă muniție pentru opozanți, 
continuă domnişoara Wordsworth, motiv pentru care eu 
te-am sfătuit clar să onorezi încrederea pe care ţi-am 
acordat-o, în ciuda stipendiei politice. 

Annabelle o auzea pe directoare ca din depărtare. 

— Voi fi exmatriculată, spuse ea. 

Chipul domnişoarei Wordsworth se îmblânzi pentru o 
clipă. 

— Nu. Dar vei fi exmatriculată începând chiar de azi. 

Annabelle scoase un mic hohot de râs gâtuit. Exma- 
triculată. Literal, asta însemna că se ducea să locuiască la ţară. 
Un termen atât de desuet pentru a descrie sfârşitul visurilor 
ei. Chiar dacă era doar o exmatriculare temporară, nu avea 
vreun conac la țară unde să se retragă. 

Şi, începând de acum, nu mai avea nimic. 

Îşi menţinu spatele drept. De parcă așa ar fi putut 
împiedica implozia tuturor celorlalte. 

— Se poate aprecia când voi fi repusă în drepturi? 

Domnişoara Wordsworth clătină din cap. 

— Vom demara o investigaţie. În mod normal, se decide 
în favoarea studentului în clipa în care zvonurile au fost 
uitate. 

Annabelle ştia destule despre zvonuri ca să-şi dea 
seama că nu aveau să fie uitate ani de zile. Fusese arestată și 
încarcerată și nu avea un nume care s-o protejeze. 

Nu ştia cum reuşise să se întoarcă în camera ei și să urce 
scara îngustă şi scârțâitoare. 

Câteva minute lungi stătu în uşă şi se uită la camera 
micuță. La patul îngust, la biroul îngust şi la micul şifonier 
în care abia îi încăpeau puţinele haine. Timp de patru luni, 
avusese camera ei. Nu-i venea să creadă că acest lucru luase 
sfârșit. 

—-— Ie A 


Printre şiroaiele de apă care se prelingeau pe geamurile 
trăsurii, Sebastian putu zări silueta cenuşie a Palatului 
Buckingham şi își dădu seama că vederea lui îl obosea 
profund. Când se vor fi terminat alegerile acestea şi îl va fi 
găsit pe fratele lui, avea să plece în vacanţă. Undeva, într-un 
loc izolat şi cald. În Grecia. La naiba, nu. Nu în Grecia. 


Pricepu că regina nu era deloc binedispusă din clipa în 
care puse piciorul în apartamentul ei. Trupul ei voinic părea 
încordat precum arcul unei capcane gata să se declanșeze; de 
fapt, era plină de o ostilitate care îl nedumerea oarecum prin 
gravitatea ei. 

— Mai întâi, fermierii şi legea porumbului, spuse ea, 
aruncând o privire dispreţuitoare peste ultimele hârtii primite 
de la el, și acum insişti iar ca Beaconsfield să vorbească mai 
mult în public — în primării! Așa, data viitoare o să vrei să le 
dai drept de vot muncitorilor. 

— Nu veţi găsi o astfel de propunere în proiectul meu, 
doamnă. 


— Nu, nu cu cuvintele astea, spuse ea înverşunată, 
dar ceva asemănător. În primării! Pe urmă, Constituţia lui 
Beaconsfield nu i-ar permite programul diabolic sugerat de 
tine. 

— Înseamnă că am lucrat pornind de la presupunerea 
greşită că, din moment ce candidează pentru poziţia de prim- 
ministru, este capabil să se întâlnească cu alegătorii lui, zise 
Sebastian. 

Îşi dădu seama din clipa în care îi ieșiră din gură cuvin- 
tele că fuseseră rostite pe un ton mult prea sarcastic. Era 
şocat. Își pierduse controlul, şi asta tocmai la o întâlnire cu 
regina. Ea părea la fel de surprinsă. Ochii i se măriseră; acum 
îi erau mici ca două despicături. 

— Având în vedere miza pentru ţară şi pentru tine, m-aş 
fi gândit că eşti interesat să câştigi alegerile acestea, spuse ea. 

El expiră încet. 

— Sunt. Aceasta e cea mai bună strategie pentru a le 
câştiga. 

— E posibil să se câştige alegerile cu ea, admise regina, 
dar nu aşa trebuie să câştige un partid. 

— Doamnă, nu înțeleg. 

— Păi, puțin de foloseovictoriea Partidului Conservator, 
dacă, de facto, nu mai există acest partid. 

Niciodată nu avea să înţeleagă dorinţa de a transforma 
un drum drept spre victorie într-unul şerpuit. 

Regina se ridică, aşa că se ridică şi el, iar ea începu să se 
plimbe prin cameră cu paşi furioși şi agitaţi. 

— Credeam că eşti un om cu principii înalte, spuse ea, 
şi acum aflu că pui rezultatul deasupra principiilor. Ah, nu 
putem tolera un oportunist. 

Pumnul lui Sebastian se încleștă la spate. 

— Și totuşi, niciuna dintre sugestii nu contravine 
principiilor mele. 

Ea se opri brusc. Se răsuci spre el încet, cu un efect care 
l-ar fi înfricoşat pe un om mai slab. 

— Atunci e mai rău decât am crezut, spuse ea cu răceală. 
Dumneata, Montgomery, eşti liberal. 

La fel de bine putea să-l facă trădător. Se priviră din 
capete opuse ale camerei, cântărind cu atenţie cum trebuia 
jucată următoarea carte. 

Când regina vorbi din nou, tonul ei era sec. 

— În ziua în care ai avut prima audienţă la mine, un duce 
de nouăsprezece ani care avea ochii unui bărbat mult mai 
matur, am văzut ceva în tine. Ca să fiu sinceră, mi-ai amintit 
de Albert. Şi el era tăcut. Avea un cod etic de nezdruncinat 
şi prefera faptele, nu vorbele, calităţi care sunt foarte rare la 
bărbaţii din ziua de azi şi pe care eu le preţuiesc foarte mult. 
Spune-mi, nu te-ai întrebat niciodată de ce ai întâmpinat atât 
de puţine neplăceri după divorţ? 

Sebastian plecă capul. 

— Am ştiut întotdeauna că dumnevoastră mi-aţi protejat 
reputaţia, lucru pentru care vă voi fi veşnic recunoscător. 


Ea se strâmbă. 


— Nu puteam tolera ca un bărbat excepţional să fie 
distrus de o fată imorală şi stupidă. Şi totuşi, auzim că săp- 
tămâna trecută le-ai acordat sprijinul tău sufragetelor. Unor 
creaturi imorale şi stupide. Şi toate îl susţin pe Gladstone. 

Ah, asta era. Măi, măi, măi. Așa se explica supărarea 
Maiestăţii Sale, dar oare cine, se întrebă el, dusese chestiunea 
aceasta până la Palatul Buckingham, şi atât de repede? Pe 
urmă îşi dădu seama că mica lui pauză îi spusese reginei tot 
ce voia să ştie. Faţa ei se strâmbase de furie. Chiar începuse 
să facă greşeli. 

— Implicarea mea a fost privată, şi nu o problemă 
politică, spuse el. 

Ea îi aruncă o privire de gheaţă. 

— Şi departe de noi preocuparea pentru viaţa privată a 
supușilor noştri. Nu ne ocupăm de asta, mai ales când supușii 
aceia sunt pentru noi o dezamăgire personală. 


Întinse mâna după clopoțel. 
— Doamnă, aceste femei erau tratate ca nişte infractoare 
şi ţinute în condiţii complet neadecvate pentru o femeie. 


Ea se uită la el ca şi cum nu îl cunoştea deloc. 

— Propui să le încurajăm planurile? Dumneata, mai 
mult ca oricine, ar trebui să știi ce se întâmplă când scapi din 
frâu o femeie — nu cunoaşte nicio moderație. Inima femeii este 
o vietate violentă. Te sfătuim ca de acum înainte să alegi cu 
mai multă înţelepciune cui îi acorzi loialitatea, Montgomery, 
şi în ce fel de lume vrei să trăieşti. Dacă respectul față de 
regina ta nu este o motivaţie suficientă, cel puţin gândeşte-te 
la casa străbunilor tăi. 

Se auzi sunetul rece și spart al clopoţelului. Era trimis 
afară. Fusese avertizat și jignit. 

Ceea ce îl tulbura mai mult era faptul că nu părea să-i 
pese cu adevărat. 

— Exmatriculată? 

Hattie părea şocată. 

Lucie şi Catriona păreau şi ele că nu îşi pot găsi 
cuvintele. Tartinele micuţe de pe platourile supraetajate 
din faţa lor fuseseră uitate, ca și sticla de şampanie pe care 
Hattie o comandase în apartamentul ei pentru a sărbători 
terminarea tabloului cu Elena din Troia, de azi-noapte. 

— Da, spuse Annabelle, dar mă vor repune în curând în 
drepturi. 

Se mutase de la Lady Margaret Hall în dimineaţa 
aceea şi cuferele ei fuseseră deja depozitate în Jericho, unde 
doamna Forsyth stătea cu chirie într-un mic apartament cu 
două camere jos şi una sus. 

— E ridicol, se înfurie Hattie, şi e numai vina mea. Stai 
cu mine aici; mătușica va fi încântată. 

— Noi avem o cameră de oaspeţi, spuse Catriona. Tata 
nici nu-ţi va remarca prezenţa, probabil. 


— Eu am un pat pliant pe care l-am putea pune în 
sufragerie, se oferi şi Lucie. 


— Vă rog, spuse Annabelle, este foarte generos din 
partea voastră, dar nu înţelegeţi? Dacă sunt dată afară fiindcă 
reprezint o pată pe obrazul facultăţii, nu pot fi văzută cu voi. 


— E adevărat, spuse Lucie senină, din acest motiv ar 
trebui să stai la mine. Eu n-am nicio reputaţie de pierdut. 


Catriona și Hattie amuţiseră. 

Camera elegantă părea acum înghesuită şi sufocantă. 

Se ridică în picioare. 

— Lucie, ştiu că tu te crezi o oaie neagră, dar chiar vrei 
să atragi asupra cauzei tale o asemenea publicitate negativă? 

Chipul delicat al lui Lucie căpătă un aer hotărât. 


— Nu cred că te aştepţi să-ţi întorc spatele. N-ai fi fost 
încarcerată dacă n-ar fi fost această cauză pe care eu te-am 

obligat s-o sprijini, aşa că sunt responsabilă pentru asta. 
Rămâi la Oxford. Stai la mine. Vom trece împreună peste 
asta. 

Fărâmele acestea de speranţă erau aproape mai rele 
decât perspectiva clară a suferinței. 

— Lucie, sufragetele de la Oxford sunt toate doamne de 
calitate. Dacă taţii lor vor auzi de mine, vei avea o problemă. 

O cută furioasă se contură între sprâncenele lui Lucie. 

— Să laşi în urmă un camarad e un lucru îngrozitor 
pentru moralul trupelor. Asta i se putea întâmpla oricui. 

Nu. Nicio doamnă de calitate n-ar fi dat cu pumnul. 

— Nu suntem soldaţi, spuse Annabelle. Nu ne aşezăm 
în faţa săgeţilor pentru camarazii noştri. Suntem femei şi ei 
ne măsoară după starea impecabilă a hainelor şi reputației, 
nu după curaj. Crede-mă, îţi va fi mai uşor să păstrezi moralul 
trupelor dacă plec. 

Își lăsă prietenele într-o tăcere uluită și ieși din hotelul 
Randolph în frigul dimineţii mohorâte. Traversă St. Giles 
către ușile arcuite de la St. John's, unde mai avea un lucru 
de făcut. 


Jenkins era ascuns în spatele biroului, îngropat până 
la coate într-un morman de hârtii. Părul îi stătea ridicat 
în partea stângă a capului, de parcă ar fi încercat să scoată 
cu forța din minte una dintre ideile lui strălucite. Vederea 
haosului organizat din biroul lui îi era atât de dureros de 
familiară, încât avu nevoie de fiecare dram de putere ca să nu 
izbucnească în plâns. 

— Domnișoară Archer. 

Jenkins îşi scoase ochelarii şi clipi. 

Şi gestul acesta o întrista prin familiaritatea lui. 

— Nu mi-am dat seama că te-am chemat să mă ajuţi azi. 

— Pot să intru, domnule profesor? 

-- Te rog. 

Abia după ce se aşeză pe scaun se uită din nou la ușă, 
încruntat. 

— Unde este însoţitoarea dumitale gălăgioasă? 

— Mă tem că va trebui să demisionez din poziţia de 
asistentă, îi spuse ea. 

Chipul lui Jenkins deveni atent şi ea îşi dădu seama că 
lăsase în urmă Antichitatea greacă şi că era prezent. În cât 
mai puţine cuvinte posibil îi expuse situaţia, mai puţin partea 
referitoare la Sebastian. 

— Este o dilemă, spuse Jenkins după ce ea termină. Un 
circ prostesc, dar greu de rezolvat în circumstanţele actuale. 

Ea dădu din cap, simțind că se stingea şi ultima scânteie 
de speranţă. 

Jenkins își puse din nou ochelarii şi se rezemă de 
spătarul scaunului. 


— Ei, nu te pot lăsa să pleci. Munca dumitale e prea 
valoroasă. 


Ea îi zâmbi șters. 


— Vă mulţumesc, spuse ea. Imi va lipsi foarte mult 
munca mea de aici. 


El tăcu o clipă. 
— Ai dori să fii în continuare asistența mea? 
— Da. 


O spuse fără ezitare. Ah, dacă ar fi putut exista o cale. 
Numai la gândul că urma să se cufunde din nou în pustiul de 
la Chorleywood îi venea să urle. 

— Şi ţi-ai dori să rămâi la Oxford? întrebă Jenkins. Ar 
putea fi destul de neplăcut pentru dumneata o vreme. 


— E cea mai mare dorinţă a mea să rămân, spuse ea. 
Numai că nu am opţiunea asta. 


— Ba ai, spuse Jenkins. Ai putea să te căsătoreşti cu 


mine. 

ii > 7 ce anii, 


Să te căsătorești cu mine. Să se căsătorească cu el. Să 
se căsătorească cu Jenkins? 

— Se pare că te-am lăsat fără cuvinte, remarcă 
Jenkins. Presupun că modul corect de a o spune este: 
„Domnişoară Archer, îmi faceţi onoarea de a-mi oferi mâna 
dumneavoastră?” 

Înclină capul, așteptând. 

— Asta... mă ia puţin prin surprindere, spuse ea cu 
voce slabă. 

— Chiar aşa? întrebă el, mirat. Posibilitatea asta 
trebuie să-ți fi trecut prin minte la un moment dat. 

Oricât de mult ţinea la el, nu îi trecuse prin minte. Era, 
desigur, un om genial și un celibatar eligibil, nu prea bătrân, 
cu dinţi frumoși și umeri bine făcuţi. Dar, în mod normal, 
propunerea era precedată de etapa curtării. 

Pe de altă parte, o dusese la concert. Se certa cu ea 
în latina veche de două ori pe săptămână și o hrănea cu 
mere. Într-adevăr, propunerea lui ar fi fost pentru oricine o 
încheiere perfect inevitabilă. Cum de nu se așteptase la ea? 

— Mă gândesc de ceva timp să te cer în căsătorie, spuse 
el. Vreau să te iau în excursia din Peloponez și acesta ar fi cel 
mai potrivit mod. 

— Potrivit, repetă ea. 

El dădu din cap. 

— Închipuiește-ţi ce încălcare a bunei-cuviinţe ar fi 
altfel. Şi nu-i nicio şansă s-o iau și pe doamna Forsyth cu 
mine. 

- Domnule profesor... 

— Te rog, interveni el, ascultă-mă. Domnişoară, dum- 
neata eşti o pasăre rară pentru mine. Oamenii sunt fie 
capabili intelectual, fie agreabili. Rareori sunt şi una, şi alta. 
Dumneata eşti. Eşti cel mai bun asistent pe care l-am avut. 
Mai mult, ca şi mine, nu pari dornică să ai copii, când cele 
mai multe femei sunt. Sunt conştient că standardele mele 
nu sunt ortodoxe, lucru care, te asigur, este singurul motiv 
al celibatului meu; altfel sunt perfect capabil să întreţin o 
soţie. Iar numele meu te-ar proteja de absurditatea asta care 
îţi face în prezent viaţa grea; de fapt, ai putea continua să 
lucrezi ca și cum nimic nu s-a întâmplat. 

Se uită la ea cu o expresie pe care nu o mai văzuse 
niciodată pe faţa lui: cu speranță. 

Încercă să și-l imagineze ca pe un soţ, pentru că îl 
simpatiza, pentru că viitorul ei atârna de un fir de păr și 
pentru că deciziile pripite şi tergiversările ar fi putut fi 
catastrofale la momentul acesta. 

Era un om bun şi se gândea la bunăstarea ei. Înfăţișarea 
lui, mirosul și felul în care se îmbrăca erau perfect agreabile 
şi se aştepta ca el să aibă o menajeră care să se ocupe de 
casă, aşa că ar fi avut mintea şi mâinile libere pentru a-l 
asista. Dar nu era un om prea comod — era absolut cerebral 
şi iritabil şi îşi petrecea mai toată viaţa cu nasul în cărţi, dar, 
având în vedere că era obişnuită cu asta, s-ar fi descurcat. 

Dar putea să şi-l imagineze venind acasă, slăbindu-și 
eşarfa, scoțându-şi cămașa de pe umeri și acoperind-o cu 
trupul lui gol... 

Simţi că roşea. 

— Aţi... menţionat faptul că nu doriţi copii, spuse ea. 

Jenkins își îndreptă umerii, simțind că urma o 
negociere. 

— Nu mă deranjează din principiu. Dar pentru noi ar 
fi, mă rog, irelevanţi, nu? 

— Cei mai mulţi oameni ar spune că rostul unei 
căsătorii sunt copiii. 

Jenkins se strâmbă. 

— Cei mai mulţi oameni sunt nişte oi proaste. Soția 
mea ar trebui să-mi înțeleagă munca şi să mă asiste. Eu sunt 
munca mea. Şi, dacă ai fi fost bărbat, până acum ţi-ai fi făcut 
deja un nume în domeniul nostru, având în vedere cât eşti 
de bună, dar în clipa în care ai începe să procreezi ai deveni 
confuză, toată mintea dumitale ascuţită ca briciul s-ar toci 
din cauza solicitărilor nesfârşite venite din partea unor 
răzgâiați plângăcioşi. Ţi-ai pierde și câţiva dinţi; crede-mă, 
am văzut cum s-a întâmplat asta cu toate cele şase surori ale 
mele. 

Ar fi trebuit să se simtă jignită. În istoria cererilor 
în căsătorie, aceasta trebuie să fi fost cea mai șocant de 
neromantică cerere formulată de cineva. Pe de altă parte, ca 
cineva considerat aproape infractor, ea nu era cine-știe-ce 
partidă, iar oferta aceasta era mult mai respectabilă decât 
cealaltă, pentru poziţia de femeie întreţinută. 

Tăcerea ei părea să-l facă nervos pe Jenkins. Se juca 
cu stiloul. 

— Poate că am tras eu concluzia greşită? Cum mi s-a 
părut că eşti celibatară din proprie voinţă, nu am crezut că 
familia este prioritatea dumitale. 

Făcu eforturi să-l privească în ochi. 


— Pur şi simplu mă întrebam dacă îmi propuneţi o 
căsătorie formală. 


Spre lauda lui, nu răspunse imediat, ci păru să 
cântărească întrebarea cu atenţia cuvenită. 


— Asta ai prefera dumneata? spuse el în cele din urmă. 


Ochii lui erau indescifrabili în spatele lentilelor care 
reflectau lumina, dar umerii îi păreau încordaţi. 

Da ar fi fost răspunsul evident la întrebare. Dar, 
iarăşi, pe hârtie, el era mai mult decât ar fi putut spera: un 
intelectual comod, care avea libertatea de a ignora meschine 
cutume sociale, sub aparenţa unei excentricităţi de cărturar. 
Mai important încă, îl plăcea. Îl plăcea, nu îl iubea. Nu 
avusese niciodată puterea de a-i cuceri inima. Dar, dacă 
îi refuza patul conjugal, avea să-i respecte decizia fără să 
devină mai târziu ranchiunos? 

— Aş vrea puţin timp să mă gândesc la propunere, se 
auzi ea spunând. O săptămână. Dacă sunteţi de acord. 

Jenkins dădu din cap, după o scurtă pauză. 

— O săptămână. Perfect de acord. 


O săptămână. O săptămână în care să analizeze 
alternativa la întoarcerea în casa lui Gilbert. Să-i spună că 
până la urmă studiul fusese o provocare mult prea mare 
pentru creierul ei de femeie şi că era bucuroasă să fie hamal 
neplătit pentru restul zilelor ei, fără niciun viitor sigur. Poate 
avea să sfârşească la Bedlam, bolborosind cum o curtaseră 
la viaţa ei ducii şi profesorii de la Oxford. 

leşi din birou gândindu-se că ar fi trebuit să spună, 
pur şi simplu, da. 


Pc > AR 


Un duce n-avea ce să caute la o întrunire a 
investitorilor. Toate privirile îl urmăreau pe Sebastian prin 
casa lui Greenfield din oraș şi el ştia că ar fi stârnit mai 
puţine bârfe dacă ar fi frecventat un bordel rău-famat. Dar 
oameni ca Julien Greenfield n-ar fi dat informaţii privilegiate 
responsabilului cu investiţiile din serviciul lui Sebastian, 
nici măcar la o cină discretă; îmi onorezi casa cu prezenţa 
și primeşti în schimb informaţii de primă mână, aşa fusese 
înțelegerea. Nici măcar afacerile nu se puteau încheia în 
afara politicii și cu siguranţă nu în absenţa măruntului joc 
de putere. 

Greenfield luă două păhărele de brandy de pe tava 
care trecea pe lângă ei. 

- Vă propun să mergem în sufragerie; băieţii ăştia 
abia aşteaptă să vă cunoască personal, spuse el şi îi întinse 
lui Sebastian un pahar, reţinându-l pe al doilea în mâna lui 
grăsulie. 

Sebastian porni pe coridor cu băutura neatinsă, 
ascultând evaluarea pe care o făcea Greenfield minei de 
diamante la care Sebastian avea de gând să devină acţionar. 
Cei doi parteneri sud-africani din sufrageria lui Greenfield 
puteau să-i aducă un milion de lire în conturi, dacă i-ar fi 
considerat demni de încredere. 

Prima lui impresie era promițătoare: strângeri ferme 
de mâini, contact vizual direct. Cel mai tânăr dintre ei 
începuse ca inginer de mină, deci cunoștea bine afacerea, iar 
felul în care descrise starea actuală a proiectului coincidea 
cu informaţiile pe care omul lui Sebastian le culesese despre 
cei doi. 

Dezastrul se produse când zări cu coada ochiului o 
figură familiară. 

Discursul afaceristului se transformă într-un zgomot 
lipsit de sens. 

Annabelle. 

Acolo, pe un trepied păzit de un valet, era Annabelle, 
reprezentată în mărime naturală, uluitoare şi strălucitoare. 

Ochii ei verzi îl priveau printre pleoapele lăsate cu 
un fel de triumf tainic. Umerii erau trași în spate şi părul 
îi flutura în jurul capului ca flacăra unei torţe pe furtună. 
De sub poalele rochiei albe și mulate ieșea un picior de o 
paloare familiară. 

Părea că un pumn gigantic îi scosese tot aerul din 
plămâni. 

La naiba. Era într-un soi curios de iad, unde toate 
drumurile duceau în acelaşi loc. 

Se apropie de tablou ca prin vis, cu ochii lipiţi de faţa ei. 

Mângâiase obrajii aceştia mândri; sărutase nasul 
acesta fin. Simţise gura aceasta plină pe penisul lui. 

Erau doi bărbaţi la picioarele ei, în genunchi, cu 
pieptul gol, unul brunet, unul blond, uitându-se la ea cu 
capul dat pe spate și cu o expresie mult prea familiară, de 
uimire, ostilitate și jind. 

Elena din Troia, nu ca premiu, ci ca reabilitat maestru- 
păpuşar. 

— Văd că admiri creaţia fiicei mele, remarcă Greenfield. 

Sebastian mormăi ceva. 

— Extraordinară, nu? 

Greenfield arătă cu paharul spre Annabelle. 

— Înainte ca fata mea să mă bată la cap să o las să se 
ducă la Oxford, eram convins că toate intelectualele au barbă 
şi negi. Închipuieşte-ţi surpriza mea când ne-a prezentat-o 
pe tânăra aceasta la balul tău de Anul Nou. M-am bucurat să 
fiu corectat. 

— Şi pe mine m-ar bucura, spuse inginerul. Aş lansa la 
apă o mie de corăbii pentru asta. 

— Eu aş zice că m-ar lansa pe mine la apă, rosti 
tărăgănat cel vârstnic, și toţi începură să chicotească. 

— Cât e, spuse Sebastian, cu o voce atât de amenin- 
ţătoare, încât chicotelile încetară brusc. Cât vrei pe el? 

Greenfield ridică uimit sprâncenele stufoase. 

— Acum, nu cred că e considerat de vânzare... 

— Hai, Greenfield, spuse Sebastian, totul e de vânzare. 

Bancherul deveni serios. Limbajul acesta îl înţelegea. 

— Cu siguranţă e negociabil, spuse el. Sunt încredinţat 
că Harriet ar putea fi convinsă să se despartă de el pentru o 
amplă compensație. 

— Excelent, zise Sebastian. 

Dădu pe gât coniacul şi trânti paharul pe un dulap. 

— Împachetează-l şi trimite-mi-l la casa din Wiltshire. 
Bună ziua, domnilor. 

leşi din casă cu paşi mari, lăsând în urmă un șir de 
oameni îngrijoraţi şi uimiţi, care fuseseră din întâmplare 
atinşi de privirea lui întunecată. Un murmur se ridică: L-ai 
văzut pe arogantul duce de Montgomery cum ieşea ca o 
furtună din casa lui Greenfield, întunecat şi belicos precum 
însuşi Vulcan? 

În timpul acesta, trăsura ducală se îndrepta spre gara 
Victoria ca vântul. 


—— e 


Grădina din spatele conacului Claremont mirosea a 
noroi și frunze uscate. 

— Alteța Voastră! 

Stevens părea plăcut surprins să-l vadă pe Sebastian 
venind spre grajduri cu paşi mari în lumina palidă a serii. 

— Pregăteşte-mi calul, spuse Sebastian. Doar pe el. 
Plec singur. 

Stevens făcu ochii mari când își dădu seama de 
dispoziţia stăpânului său şi în scurt timp îl înșeue şi îl scoase 
pe Apollo din grajd. Armăsarul scoase un nechezat acuzator 
când îl văzu pe Sebastian, iar acesta scărpină absent botul 
care îl împungea în piept. 

— I-a fost dor de stăpânul lui, explică Stevens. Ieri l-a 
muşcat pe McMahon de fund. 

Sebastian se încruntă. 

— Nu l-aţi plimbat deloc? 

— Prea mult, nu. În ultimele zile n-a fost decât 
ploaie; câmpurile sunt moi ca terciul. S-ar putea să fie cam 
năbădăios, Alteță. 

ÎI stăpâni pe Apollo până pe alee. O încordare febrilă 
se simţea vibrând în muşchii şi tendoanele animalului, ca 
un arc comprimat care așteaptă, vai, cum mai aşteaptă să 

sară. O uşoară atingere cu călcâiele, frâul tras puţin şi aveau 
să pornească ca din puşcă. 


Evitase în ultima vreme casa de la țară, pentru că toate 
lucrurile de la Claremont îi aminteau de ea. Cu cât încerca 
mai mult să-și păstreze controlul, să-şi ţină gândurile şi 
emoțiile mai adânc îngropate, cu atât mai anarhic devenea 
totul, de parcă o viaţă întreagă de pasiune ţinută în frâu se 
eliberase şi acum se repezea asupra lui răzbunătoare, de 
parcă până atunci ar fi fost scutit de ameţeala iubirii pentru 
că îi era destinat să fie doborât tocmai de această femeie. 


Într-o altă viaţă, ar fi cerut-o de soţie. Deja i-ar fi fost 
soţie. 

leşiră de pe alee şi în jurul lor apărură hectare de 
câmpuri. Lumina înserării acoperea culoarea copacilor, a 
solului, a cerului. Cenuşiu, cenușiu, cenușiu. 


Destul, îşi promise el. Destul cu asta. 


Avea să plece de la Londra şi să se întoarcă la Claremont. 
Avea să-şi revină cu toate la normal; întotdeauna făcea așa. 

Se aplecă în şa, iar Apollo zvâcni. 

Galopară pe cărare, apoi porniră pe câmp, spre 
pădurea din depărtare. Vântul îi tăia faţa ca o lamă de cuţit. 
Lacrimile reci i se scurseră din colţul ochilor când viteza 
îi amorţi simţurile, tropotul rapid, şuieratul din urechi și 
pământul care se apropia în goană de el. Mintea i se goli; 
erau numai concentrarea, viteza şi frigul. 


Destul, destul, destul. 

Îl goni pe Apollo mai repede şi mai repede, până când 
pădurea apăru la marginea câmpului ca o masă întunecată. 

Trase de hăţuri. 

Ceva străluci palid pe jos. 

Apollo necheză și se răsuci. 


Instinctiv, se aruncă în față, dar simţi cum crupa 
animalului se lăsă în jos și picioarele din spate se îndoiră 

într-o mişcare oribilă, necontrolată, care îi ridică trupul 
vânjos sus, şi mai sus, până la punctul critic. 


Aveau să se răstoarne. 


Pentru o fracțiune de secundă, tot universul îngheţă, 
transparent şi lucios ca o bucată de gheaţă. Întinderea vastă 
a cerului gol, o fluturare de coamă deasupra lui. 

Calul avea să-l strivească. 

Își smulse picioarele din scări, dar pământul se apropia 
de el cu o viteză brutală. Chipul pe care îl iubea cel mai mult 


din lumea asta se uită la el, înainte ca întunericul să cadă 
peste el ca o lovitură de topor. 


E) 


— -E PO 


În spatele micului birou, picioarele lui Annabelle 
se transformaseră în blocuri de gheață de la curent. Ar fi 
trebuit să meargă la culcare. Era aproape miezul nopții și 
lampa de petrol ardea cu flacără mică. Dar ştia că nu va 
putea dormi. Dacă s-ar fi uitat în jur, ar fi putut să pretindă 
că era încă studentă, cu un viitor luminos în faţa ei; biroul, 
scaunul șubred și patul îngust semănau foarte bine cu cele 
din camera ei de la Lady Margaret Hall. Dar aici se terminau 
asemănările. Nu existau cărți şi dosare pe birou. Doar o 
coală de hârtie cu trei rânduri singuratice. 


Să mă întorc la Chorleywood. 
Să devin guvernantă în nord. 
Să mă mărit cu Jenkins. 


Opțiunile pe care le avea în prezent ca să poată avea 
un acoperiş deasupra capului fără să se abată de la calea cea 
dreaptă. 

Sigur, venise la Oxford pentru a evita tocmai soarta 
asta: să stea la Chorleywood, neplătită și vulnerabilă, sau să 
se căsătorească cu un bărbat pe care nu-l iubea. 


Două săptămâni. Doamna Forsyth îi dăduse două 
săptămâni ca să-şi găsească o altă ocupaţie. Eu sunt 
însoțitoare, subliniase ea. Eu trebuie să am grijă ca femeile 
să nu aibă necazuri, şi nu să fiu asociată cu o femeie care 
are necazuri. 

Viitorul era o gură neagră, căscată, gata s-o înghită cu 
totul. 

Își lipi palmele de obraji, încercând să şteargă feţele 
urâte ale fricilor care rânjeau la ea. 


— Sunt un soldat în adâncul inimii, șopti ea. Pot să fac 
asta... 


Zgomotele bruște care se auziră pe holul din josul 
scărilor o făcură să-și îndrepte umerii. Se auzeau voci 
agitate, în timp ce bichonul doamnei Forsyth lătra isteric. 


Alarmată, se ridică în picioare. Se părea că un bărbat 
se certa cu doamna Forsyth. 

Şi apoi nişte cizme bărbătești bocăniră pe scări cu o 
forţă care făcea să se cutremure podeaua. 

Își strânse la piept cămaşa de noapte, uitându-se 
instinctiv în jur după o armă. 

Bum, bum, bum. 

Uşa se zgudui sub lovituri de pumn. 

Nu o şocă nici pe jumătate pe cât o şocă vocea 
bărbatului. 

— Annabelle! 

— Domnule! obiectă doamna Forsyth cu voce ascuţită. 

Sebastian. Sebastian era aici. 

Bum, bum, bum. 

Se apropie de uşă cu picioare nesigure. 

— Domnule, încetaţi, ţipă doamna Forsyth, după care 
Sebastian năvăli în cameră, dând ușa de perete cu un bufnet. 

Totul se opri: zgomotul, timpul, inima ei. Energia 
vitală care iradia din trupul lui izgonise şi aerul din cameră. 
Se uită la ea fără un cuvânt şi, Dumnezeule mare, era palid. 

Din doi paşi mari, se aşeză impunător în faţa ei şi o luă 
în braţe. 

Răceala iernii încă mai persista în hainele lui; paltonul 
lui gros era aspru pe obrajii ei. 

Rămase nemişcată în braţele lui, nevenindu-i să 
creadă că era adevărat. Nu se așteptase să-l mai vadă şi, în 
mod sigur, nu se aşteptase să mai fie vreodată în braţele lui. 


— Iubirea mea, spuse el, cu o voce care era ca un vuiet 
în pieptul lui, la urechea ei. 


Cât era de crud. A patra ei opţiune, cea mai dorită 
opţiune, cea care însemna totul pentru ea, era chiar acolo, 
când ea nu încerca decât să facă ce era bine, iar asta nu era 
sigur a patra opţiune. 

— Domnişoară Archer, cine este... 

Doamna Forsyth apăru în uşă şi scoase un strigăt 
scandalizat când îi văzu pe cei doi îmbrăţişaţi. 

— Mă opun, mă opun ferm la așa ceva, strigă ea. Niciun 
gentleman nu poate intra în casa asta, am stabilit regula 
aceasta foarte clar, e absolut intolerabil... 


Sebastian se întoarse pe jumătate şi trânti uşa în 
faţa scandalizată a doamnei Forsyth, ţinând-o strâns pe 
Annabelle cu celălalt braţ. 


Ea se desprinse din strânsoarea lui. 


— Ce se întâmplă? întrebă ea. O, doamne, e vorba 
despre fratele tău? Este... 


— Nu, răspunse el. 

Privirea lui avea ceva dur şi metalic, care o făcea să-şi 
piardă capul. 

Făcu un mic pas în spate. 

— Montgomery, mă sperii. 

Între sprâncenele lui se ivi o cută severă. 

— Nu-mi spune aşa. 

- Foarte bine, spuse ea, încrucişându-şi braţele la 
piept. Sebastian. Sunt convinsă că ar fi fost un moment mai 
potrivit... 

— Am venit să te cer în căsătorie. 

Se uită la el cu o privire goală. 

— Căsătoreşte-te cu mine, repetă el, făcând un pas 
spre ea. 

Ea scoase un hohot de râs nesigur. 

— De ce ai spune un astfel de lucru? 

— Râzi, mârâi el. 

Îi luă mâna şi i-o lipi de piept, deasupra inimii. 

— Pune capăt acestei suferinţe, Annabelle. Căsăto- 
reşte-te cu mine. 

Ea vru să-şi retragă mâna şi simţi fiori pe şira spinării 
când el nu vru să-i dea drumul. 

— Ceţi-a venit? 

— Am căzut de pe cal aseară. 

Mâna ei liberă zbură spre gură. 

— Nu. 

— Era un fazan, a spus el, un fazan mic, care se 
ascundea într-un şanţ. Apollo s-a speriat și a alunecat. Nu a 
păţit nimic. 

Fa se uită repede la el, căutând urme de vătămare. 

— Şi tu? 

Urmă o pauză. 

— Am crezut că o să mor, spuse el încet. 

Sângele i se scurse din obraji când mâna lui rece îi 
atinse inima. 

— După cum vezi, încă nu mi-a venit vremea, spuse el. 
Pământul a fost înmuiat de la ploaie și șocul a fost preluat de 
pălăria mea, şi nu de cap. 

Groaza care o ţinuse împietrită începu să dispară şi își 
aruncă braţele în jurul gâtului lui. 


— Ssst, spuse el, strângând-o în braţe, protector. Sunt 
aici acum. 


Ea doar îl strânse mai tare şi încercă să se îngroape în 
el, dorind să sfâşie paltonul gros şi toate straturile de lână 
şi de bumbac care o împiedicau să simtă căldura lui care 
palpita şi forța trupului lui. 

El îşi lipi buzele de părul ei. 

— Căsătoreşte-te cu mine, Annabelle. 

Ea ridică repede capul. 

— Te rog. Te rog, nu spune asta. 

El se încruntă. 

— De ce? Nu vrei să fii amanta mea. Vrei să spui că nu 
vrei să fii nici soţia mea? 

Încercă să se îndepărteze, dar el nu o lăsă. 


Uitându-se în sus, la ochii lui nefiresc de luminoşi, o 
cuprinse frica. 


— Ce vreau eu nu e important, se bâlbâi ea. Nu vreau 
să-ţi fiu amantă, dar cu siguranţă nu pot să-ţi fiu soţie. 

El plecă capul. 

— Şi dece nu? 

— Se vede că te-ai lovit la cap! Ştii de ce; este imposibil. 

— Nu e, de fapt. Eu te cer, tu spui da. Atâta tot. 

Atâta tot. 


Se simţi ciudat de ameţită. Cele mai tainice şi mai 
excentrice visuri ale ei erau la o silabă distanţă. 

— Nu, reuşi ea să spună. Nu, nu ţi-aş cere niciodată 
să-ţi distrugi numele şi viaţa pentru mine... 

— Nu mi-ai distruge viaţa. 

Fa se zbătu, dar el o strânse şi mai tare, gata s-o 
strivească. 

— Nu, spuse ea, te rog, dă-mi drumul. 

El îi dădu drumul cu un suspin exasperat, iar ea sări de 
lângă el ca şi cum o frigea. 

— Ascultă-mă, spuse el, cu pumnii încleștaţi pe lângă 
trup. Ani la rând mi-a fost teamă că voi cădea de pe cal 
înainte să am un moştenitor. Iar acum s-a întâmplat, am 
fost convins că o să-mi rup gâtul şi, cu ultima suflare, m-am 
gândit eu la castelul Montgomery, la titlul meu, la tata sau la 
moştenitorul meu? 

O prinse iar în braţe, ea se desprinse din nou şi faţa lui 
se întunecă. 

— La tine m-am gândit, fir-ar să fie. Ţi-am văzut chipul 
la fel de clar cum îl văd acum când stai în faţa mea şi nu 
am simţit decât cel mai profund regret că timpul petrecut cu 
tine a fost atât de scurt. Treburile mele neterminate sunt cu 
mine şi cu tine, Annabelle. 

Ah, Dumnezeu s-o ajute. Vorbea serios despre asta. 

Sau aşa îşi închipuia el. 

Se sili să pară calmă. 

— Sunt onorată, spuse ea, desigur că sunt. Dar sigur 
îți dai seama că în clipa asta nu ești în apele tale, nu judeci 
limpede. 

În realitate, ochii lui nu arătaseră niciodată mai lucizi. 

Începu să tremure. Voința lui era atât de puternică, 
mai puternică decât a ei, şi îi oferea ce-i dorea inima. Dar ar 
fi fost un dezastru. 

Se întoarse cu spatele la el, încercând cu disperare să 
se adune. 

- Şi scandalul care ar izbucni? întrebă ea. Dar fratele 
tău? Dacă ne-am căsători, lucrul acesta l-ar afecta şi pe el, tu 
ai spus-o. Fiii tăi ar fi dezonorațţi — motivele acestea nu mai 
sunt valabile? 

— De ce nu mă laşi pe mine să mă ocup de lucrurile 
astea, auzi vocea lui nedumerită. Tu nu trebuie decât să 
spui da. 

Spune da. Spune da. 

— Mâine, spuse ea cu voce răguşită. Hai să vorbim 
mâine despre asta. 

— Întoarce-te și uită-te la mine, spuse el, şi eu îţi 
voi spune că, mâine sau azi, nu va fi nicio diferenţă. Nici 
săptămâna viitoare. 

Ea se răsuci, înfuriată de insistența lui încăpățânată 
asupra imposibilului. 

— Nu te poţi căsători cu o fată de vicar. Într-o zi o să te 
trezeşti şi o să te uiţi la viaţa ta distrusă şi nimic din tot ce 
am nu te va putea compensa pentru asta. 

O privi dur, cercetător. 

— Nu ai încredere în mine, spuse el sec. Nu crezi că îmi 
cunosc propria minte. 

- Abia ai văzut moartea cu ochii. Îmi închipui că lucrul 
acesta poate distorsiona perspectiva cuiva. 

Ochii lui erau grei şi cenușii ca granitul. 

— Sau îi clarifică, în sfârşit, perspectiva. Nu sunt 
un puşti capricios, Annabelle. Nu ne pedepsi pe amândoi 
pentru băieţii pe care i-ai cunoscut în trecut. 

Fa tresări la remarca lui înţepătoare, care se folosise 
de muniţia pe care ea însăşi i-o oferise cu încredere. Nu, 
nu trebuia să se gândească la momentele în care stăteau 
îmbrăţișaţi în pat, învăluiţi în fericire ca într-un cocon... 

Undeva, câinele doamnei Forsyth încă mai lătra 
strident şi furios. 

Îşi lipi palmele de tâmplele care îi zvâcneau. 

— Nu pot, şopti ea. Nu putem. 

— Annabelle. 

Vocea lui era răguşită. 

— Nu am ştiut ce caut până când te-am întâlnit pe tine. 
Dacă drumurile noastre nu s-ar fi intersectat, poate că aş fi 
trăit şi aş fi murit ca un om mulțumit și raţional, dar acum 
ştiu ce pot simţi, iar asta nu se poate anula, nu pot pretinde 
că ceea ce avem noi este o nebunie care va trece. Pot alege să 

trăiesc până la moarte cu sentimentul că te-am pierdut sau 
pot să trăiesc cu tine, indiferent ce va fi. Astea sunt opţiunile 
mele, o viaţă cu tine sau o existenţă fără tine şi, ca în cazul 
oricărei alegeri, trebuie plătit un preţ. Ştiu că ceea ce am 
putea avea noi merită preţul. 

Fiecare cuvânt al lui i se înfigea în inimă ca un pumnal, 
cu lovituri rapide şi surde în urma cărora avea să simtă în 
curând o durere acută, care avea s-o facă să sângereze până 
la moarte. Cât de calm era în nebunia lui, când raţiunea ei se 
năruia rapid. Îl putea pierde definitiv azi. Toate instinctele 
ei o îmboldeau să se arunce în braţele lui şi să nu-l mai lase 
să plece. 

Făcu eforturi să respire. 

— Nu putem. 

Tonul ei lipsit de viaţă îl făcu să se oprească. 

Pentru prima oară, simţi în el o urmă de nesiguranţă. 

- Tu vorbeşti serios, spuse el încet. Îmi respingi 
propunerea. 

— Da, spuse ea şi simţi că o doare gâtul de la efort. 

El se făcu alb ca varul. Ea fu cuprinsă de o durere 
agonizantă, care o amuţea. 

Onoarea lui nu i-ar fi permis să încalce un angajament, 
chiar dacă acela era luat sub presiune. Mâine, sau săptămâna 
viitoare, avea să-i mulţumească că nu îl lăsase să se pună 
într-o situaţie imposibilă, aşa avea să facă. 

— Ştii, spuse el pe un ton degajat, încep să cred că tu ai 
refuza să fii cu mine în orice postură. Şi cred că asta nu are 
nicio legătură cu moralitatea ta sau cu reputaţia mea, ci cu 
laşitatea ta. 

Cuvintele o smulseră din paralizie ca o palmă peste 
faţă. 

— Ce vrei să spui? 

— Ți-e frică. Să te laşi condusă de un bărbat, şi nu mă 
refer la regulile conjugale. De fapt, cred că te-ai descurca 
foarte bine și cu niște reguli draconice, pentru că e în tine o 

fortăreață care nu poate fi cucerită cu forţa. Dar eu am reuşit 
deja să trec de ea; mi te-ai oferit. Acum de ce nu mă laşi să 
fac din tine o femeie cinstită? 

Pentru că te iubesc mai mult decât propria mea 
fericire. 

O nouă hotărâre se întipărise acum pe faţa lui, iar ea 
înţelese că, atâta timp cât el avea să fie convins că îl iubea, 
nu avea să renunţe niciodată la planul lui nebunesc. Ar fi 
sacrificat totul. S-ar fi făcut de râs, ar fi ajuns bătaia de joc 
a aristocraților, a presei. Casa şi poziţia lui politică ar fi fost 
pierdute, străvechea linie a familiei ar fi fost distrusă. Şi-ar 
fi distrus munca de o viaţă pentru o femeie de la ţară. Şi, 
inevitabil, pasiunea lui avea să se stingă şi avea s-o deteste, 
sau, mai rău, avea să se deteste pe el pentru toate lucrurile 
la care renunţase. 

Îşi cuprinse cu braţele trupul care tremura. 

— Dacă vrei să ştii, chiar azi-dimineaţă am primit o 
ofertă mult mai rezonabilă. 


Dacă ar fi tras cu pistolul asupra lui, ar fi avut acelaşi 
efect, o străfulgerare de uimire. Rămase ţeapăn. 


Când, în sfârşit, vorbi, abia îi recunoscu vocea. 

— Profesorul. 

Ea dădu din cap. 

— L-ai acceptat? 

— Am fost exmatriculată, a spus ea, iar el... 

— L-ai acceptat? repetă el, iar expresia ochilor lui o 
făcu să-şi ducă mâna la gât. 

— Nu, spuse ea încet. Şi cu vinovăţie. 

— Dar ai luat-o in considerare. Pentru numele lui 
Dumnezeu, ai luat-o în considerare. 

— Ar fi o partidă potrivită... 

El îşi dădu capul pe spate, hohotind răgușit. 

— Nu, doamnă, nu. Dacă te căsătoreşti cu el, o să pari 
mai târfă decât dacă ai fi fost amanta mea. 

— Cum poţi să spui asta? spuse ea gâtuit. 

El se mişcă rapid în cerc în jurul ei, ca un animal de 
pradă vânjos, până când se opri în spatele ei. 

— Pentru că, drăguţa mea, nu îl iubeşti, murmură el 
şi respiraţia lui rece îi suflă părul de pe ceafă. Nu îl iubeşti 
şi l-ai accepta pentru lucrurile pe care ţi le poate oferi, şi nu 
pentru că îl vrei. 

Fa strânse din ochi. 

— Nici pe tine nu te iubesc. 

— Asta-i o minciună, răsuflă el. Ar trebui să-ţi vezi 
expresia ochilor după ce te sărut. 


— Sigur că poţi crede asta, dar orice femeie ar fi ameţită 
de atenţia unui bărbat aflat în poziţia ta. Dar adevărul e că 
întotdeauna a fost vorba de cauza sufragetelor. De aceea am 
şi venit la Claremont... să te spionăm. Toate discuţiile pe 
care le-am purtat au avut ca scop atragerea sprijinului tău 
pentru cauza noastră. Am avut chiar şi un dosar, o fişă de 
profil, pentru tine. 


Fu prinsă de umeri şi întoarsă cu faţa. 

Chipul lui era de gheaţă. 

— Un dosar? întrebă el. Ce tot spui acolo? 

— Adevărul, şopti ea. Adevărul. 

O strânse şi mai tare de umeri. 

— Minţi. Uiţi că te-am ţinut în braţe doar acum câteva 
nopţi. Te cunosc şi ştiu că minţi. 

— Ştii? spuse ea cu vocea tremurătoare. Nu ai văzut 


adevărul despre soţia ta până când a fugit cu altcineva, şi a 
stat luni întregi în patul tău. 


Sub ochii ei, chipul lui împietri ca o mască mortuară. 


Ii dădu drumul brusc, ca şi cum ar fi văzut că ţinea în 
mână ceva toxic. 


Arcuirea dispreţuitoare a buzelor lui o străpunse până 
la os. 

Se uită, încremenită şi mută, cum el se întoarce şi iese 
pe uşă. 

Zgomotul uşii trântite în urma lui nu îi ajunse la 
urechi. Capul i se umpluse de un vuiet ciudat. Se prăbuşi pe 
marginea patului. 

Era lucrul cuvenit. Nu putea să respire, dar era lucrul 
cuvenit. Cel puţin tragedia aceasta nu avea să intre în istoria 
Angliei. Avea să fie trăită în intimitate să moară odată cu ea. 

Nu ştia cât timp trecuse — un minut?, o oră? — când 
doamna Forsyth se plantă în faţa ei. Imperturbabila 
însoţitoare era roşie la faţă; se uită în jos la Annabelle cu 
ochi mânioşi. 

— Am spus fără bărbaţi, se stropşi ea, şi în prima 
noapte tu îmi aduci un ticălos în casă. 

— Îmi pare rău, spuse Annabelle pe un ton inexpresiv. 


— Nu sunt o femeie crudă, spuse doamna Forsyth, așa 
că poţi să stai peste noapte. Dar mâine vreau să fii plecată. 

Annabelle ieși pe ușa doamnei Forsyth în zori, cu 
pieptul greu de oboseală. Înţepătura aerului rece era ca 
o palmă care o trezi la viață, dar încă mai avea privirea 
înceţoșată când ajunse la ușa arcuită a gheretei de la St. 
John's. 

Cu o seară în urmă găsise un portar drăguţ care 
o ajutase să-i ducă cuferele cu un cărucior de la Lady 
Margaret Hall la doamna Forsyth şi poate că reușea să 
găsească și la St. John's unul la fel de amabil, ca să i le mute 
iar. Portarii de aici o cunoşteau, tot intrând şi ieşind de 
la lecţiile lui Christopher Jenkins. Întrebarea era unde să 
le ducă. Catriona și tatăl ei aveau un apartament în aripa 
rezidenţială de vest a facultăţii. Faptul că și-ar fi lăsat pentru 
scurt timp bagajele acolo probabil nu i-ar fi dăunat cu nimic 
reputației prietenei ei, deși nu ştia ce poveste ar fi trebuit 
să spună despre evacuarea ei. Numai gândul că trebuia să 
îndruge încă o jumătate de adevăr îi făcea rău. 

Ghereta portarului era pustie. Curtea pătrată a 
facultăţii era ciudat de neclintită, cu excepţia unui student 
singuratic care trecea prin culoarul întunecat, cu arcade, de 
vizavi. 

Merse fără ţintă pe dalele de granit. Noaptea care 
trecuse îi luase cârma și pânza, lăsând-o să plutească în 
derivă, ca o barcă naufragiată. Să facă stânga, spre aripa de 
vest, sau să se întoarcă spre gheretă, era o decizie imposibilă. 

Studentul trecu prin arcadă către curtea următoare. 
Fără îndoială, se ducea într-un loc cald, cunoscut. 


Ea se întoarse la gheretă. 


Luminile fuseseră aprinse și se vedea mișcare în 
spatele ferestrelor. 

Se apropie de uşă şi ciocăni şovăitor. 

Cu coada ochiului văzu arcada din capătul cărării de 
granit din dreapta ei şi se încruntă, nereuşind să-şi dea 
seama ce anume îi provoca senzaţia aceea sâcâitoare. 


Uşa gheretei se deschise şi apăru un portar voinic, cu 
părul alb. 

— Bună dimineaţa, domnişoară, spuse el. Cu ce vă pot 
ajuta? 

— Bună dimineaţa. Sunt studentă la Lady Margaret 
Hall şi... 


Şi atunci îşi dădu seama. Studentul. Studentul de pe 
culoarul cu arcade. Silueta lui zveltă. Mersul lui lejer. 


Toate firişoarele de păr i se ridicară pe trup. 

Se răsuci pe călcâie. 

— Domnişoară? exclamă portarul. 

Ea deja pornise către culoar, paşii ei repezi stârnind 
ecouri în zidurile din jur. Când ajunse la culoar, deja alerga. 
Gâfâind, se uită în stânga, în dreapta — și văzu închisă o care 
dădea aripa de vest. 

Se repezi spre ea. 


Ușa se deschidea spre un coridor îngust, slab luminat, 
încărcat de mirosul zidurilor străvechi. 


Tânărul o luase la dreapta şi se apropia repede de o 
ușă din capătul coridorului. 

— Domnule! 

El nu încetini paşii; dimpotrivă, merse mai repede. 

Ea se luă după el. 

— Domnule, doar o vorbă. 

Umerii lui se încordară. 

La naiba. Ce avea să-i spună dacă, de fapt, nu era cine 
credea ea? 


Şi totuşi, se trezi surprinzător de nepregătită când el se 
întoarse şi se trezi față-n faţă cu Peregrin Devereux. 

— O, doamne, exclamă ea. 

Părul lung și neîngrijit și paloarea bolnăvicioasă 
îi reduceau considerabil farmecul lui Peregrin. Părea o 
creatură care iese numai noaptea afară. 


Ea alergă spre el. 

— Eşti bine? 

— A, bună dimineaţa, domnişoară Archer, spuse el, 
ignorând politicos mâna pe care ea i-o pusese instinctiv pe 
braţ. 

Şi-o retrase repede. 


— Ce plăcere neașteptată, continuă el. Ce te aduce la 
St. John's la o oră atât de nepotrivită? 


Rămase nemișcat când uşa din spatele lui se deschise. 

Annabelle se uită pe lângă el şi își simţi pieptul inundat 
de ușurare când o văzu în uşă pe Catriona. 

— Catriona, spuse ea. Pe tine te căutam. 

Dădu să se apropie de prietena ei şi observă coşulețul 
pe care aceasta îl avea sub braţ. 

Şi aerul ei plin de vinovăţie. 

— Catriona? 

Catriona îi zâmbi slab. 

— Annabelle. Şi lord Devereux. Ce surpriză. 

Şi vocea îi părea vinovată şi încerca să ascundă cu 
şiretenie coşuleţul. 

Parcă și auzea ochii lui Peregrin dându-se peste cap. 

Annabelle se uită de la unul la altul, începând să-şi 
amintească: îmbujorarea Catrionei când Peregrin era prin 
preajmă, efortul ei de a se duce fără ochelari la balul de la 
Claremont... ah, pe focurile din Hades. 

Privirea i se opri pe coşuleţul afurisit de lângă şoldul 
Catrionei. 

— E mâncare, nu, întrebă ea, mâncare pentru lordul 
Devereux? 

Catriona se uită la Peregrin. Îi cerea, oare, permisiunea? 

— Ştiai că e dat dispărut de mai bine de o lună? o 
întrebă ea. Că Scotland Yard-ul răstoarnă fiecare piatră din 
Anglia în clipa asta, ca să-l găsească? 

Peregrin şi Catriona răsuflară la unison. 

— Deci ştiai, spuse Annabelle, uimită. 

— Dumneata de unde ştii? o întrebă Peregrin. 

Ea se întoarse spre el. 

— Fratele tău ştie că eşti aici? 

El ridică din sprâncene auzind că îi spunea ducelui de 
Montgomery „fratele tău”. 

— Domnişoară... 

— Ei? Ştie? 

— Cu tot respectul, nu știu prea bine de ce întrebi. 

Pentru că tocmai mă săruta când a aflat că ai 
dispărut. Pentru că l-am ținut în brațe şi am simţit cum îi 
crapă inima în piept când a auzit că propriul lui frate l-a 
trădat. Pentru că ce îl doare pe el mă doare şi pe mine. 

Ipocrizie. Cel mai tare ea îl rănise azi-noapte, când îi 
refuzase fără milă dragostea, propunerea şi încrederea. 

Se ridică pe vârfuri, chiar în faţa lui slabă și 
aristocratică. 

— Cum ai putut face asta? Întrebă ea. El nu ştie dacă 
eşti viu sau mort. 

Peregrin făcu ochii mici. 

— Îmi cer iertare, domnişoară, spuse el. Încă o dată, 
nu ştiu precis pentru ce, dar nu am avut intenţia să te tulbur. 

Ah, politeţea lui reţinută putea să se ducă la naiba. 

— Atunci o să-ţi spun deschis. Ai dispărut. Ai fugit, 
în loc să te supui unor ordine perfect rezonabile şi, în timp 

ce tu stai ascuns într-un cuibuşor confortabil şi profiţi de 
bunătatea unei fete, fratele tău nu doarme noaptea de grija 
dumitale. 

Două pete roșii apărură în obrajii lui Peregrin; dacă ea 
ar fi fost bărbat, probabil că ar fi sărit la bătaie. 

— Din anumite motive cunoşti multe lucruri, 
domnişoară, trebuie să recunosc, dar te înşeli într-o privință 
— Montgomery nu-şi pierde absolut niciodată somnul de 
grija cuiva. Nu are nici firea potrivită pentru asta, şi nici 
inima, iar dacă într-adevăr am stârnit în el astfel de emoţii, 
te asigur că asta are mult de-a face cu statutul meu de 
moştenitor şi foarte puţin cu persoana mea. 

Annabelle ridică palma. Şi-o reţinu la timp, dar, pentru 
o fracțiune de secundă, şi ea, și Peregrin se uitară la mâna 
suspendată în aer, gata să lovească obrazul unui nobil. 

În timp ce îşi mută privirea de la mână la faţa ei, în 
ochii lui apăru o umbră de suspiciune. 

— Domnişoară? 

— Cât de puţin îl cunoşti, spuse ea încet. Bietul 
Montgomery, să nu fie văzut niciodată aşa cum e de oamenii 
pe care îi iubeşte. Chiar are inimă, să ştii, o inimă reţinută 
şi onorabilă, dar care sângerează la fel ca inima mea sau a 
dumitale şi pot să pariez că e de o sută de ori mai loială. E un 
om rar, nu pentru că e bogat sau puternic, ci pentru că spune 
ce gândeşte şi face ce spune. Ar putea fi un tiran care caută 
să-şi satisfacă doar poftele, dar el a ales să muncească din 
greu ca toţi ceilalţi să o ducă bine, să se gândească la toate, 
ca ceilalţi să nu trebuiască s-o facă. Și dacă tu, domnul meu, 
ai măcar un os onorabil în tine, îl vei ajuta să poarte această 
povară infernală a responsabilităţii, în loc să te comporţi ca 
un copil răzgâiat. 

Numai că nu scuipase cuvântul „răzgâiat”. 

Peregrin se făcuse mai palid pe sub paloarea lui. 

— Annabelle. 


Catriona se interpusese între ei, dar ea îi vedea fața ca 
prin ceaţă. 

— Are inimă, spuse Annabelle, şi eu îl iubesc. 

— Annabelle, zise Catriona, nu trebuie să... 

— ÎI iubesc, dar l-am minţit, şi acum mă va dispreţui 
veşnic. 

Vocea i se gâtui. 

Catriona îi puse mâna pe umăr, cu ochii ei mari şi 
albaştri, plini de compasiune. Blândeţea pe care o văzu în 
ochii ei se dovedi a fi prea mult pentru ea. Pentru prima oară 
de la acea vară blestemată, Annabelle izbucni în plâns. 


00 


— ÎI iubesc! 

— Aşa e de o jumătate de oră, îi spuse încet Hattie lui 
Lucie. 

Lidera sufragetelor stătea în ușa livingului familiei 
Campbell, având încă pe ea paltonul şi fularul, iar şuviţe de 
păr blond palid i se desprinseseră din cocul prins în grabă. 

Annabelle stătea ghemuită într-un fotoliu, cu trupul 
cutremurat de forța hohotelor de plâns care ieșeau din 
gâtul ei ca şi cum s-ar fi revărsat din ea o viaţă întreagă 
de suferinţă. Catriona stătea pe braţul fotoliului, bătând-o 
stângaci pe spate. 

— Măi, să fie, spuse Lucie. 

Se îndreptă spre dulapul de pe peretele din faţa ei 
și, când deschise uşile, intuiţia ei fu recompensată de 
priveliştea şirului de sticle strălucitoare. Scoase dopul unei 
sticle de brandy și turnă două degete într-un păhăruţ. 

— Bea asta, îi porunci ea, întinzându-i paharul. 

Annabelle se uită la ea cu pleoapele înroşite. Nasul ei 
fin strălucea într-o neatrăgătoare nuanţă de roz. 

— E alcool? adulmecă ea. 

— Încearcă, îi spuse Lucie posomorâtă. Îţi promit eu 
că nu e nici pe jumătate la fel de rău ca păstrarea de secrete 

faţă de prietene şi coalizarea cu duşmanul. Montgomery, 
Annabelle? Dintre toţi bărbaţii din regat! 
Annabelle se holbă la pahar. 


— Nu el e duşmanul, spuse ea mohorâtă. El a obţinut 
autorizaţia pentru demonstraţie. Ne-a făcut o favoare. Iar 
eu... 


— Îl iubeşti, da. Ai mai spus-o. 

Lucie întinse mâna în spate și își trase un scaun. 

— Şi zici că el a obţinut autorizaţia? Ce-ar fi să începi 
cu începutul? 


Annabelle luă o gură de brandy şi se strâmbă când 
băutura îi atinse buzele. 

— Acum nu mai contează, nu? 

~ Atunci de ce te porţi de parcă s-ar fi sfârşit lumea? o 
întrebă Lucie, desfăcându-şi fularul lung. 

Pentru că s-a sfârşit. 

Inima i se ofilea şi murea ori de câte ori îşi amintea 
de expresia lui Sebastian când plecase. Ca şi cum ar fi fost 
Dalila lui personală, Salomeea lui, toate femeile trădătoare 
cunoscute vreodată de un bărbat. 


Luă o înghiţitură mare de brandy. 

— Probabil mă disprețuiește, hârâi ea. 

Ochii argintii ai lui Lucie aruncau scântei. 

— Nemernicul, mârâi ea. Nu pot să cred că te-a sedus, 
şi sub protecţia acoperișului lui, presupun. 

— Nu m-a sedus, protestă Annabelle. În fine, poate 
puţin. 

Chiar fusese sedusă în clipa în care el stătuse în faţa 
ei cu pălăria în mână, rostind o scuză rară pe o colină din 
Wiltshire. 

— Nu a fost vina lui. 

— Dumnezeule, spuse Lucie, evident că a fost. Nu 
uita că eşti sufragetă; noi nu credem în povestea cu ispita 
diavolească şi cu bărbatul inocent. Ştia exact ce face. 

Annabelle se zbârli. 

— Dacă ţi-aş spune că mi-am dorit-o? 

Lucie îşi dădu ochii peste cap. 

— Annabelle, o arăta el ca un peşte rece, dar e cu zece 
ani mai mare ca tine. E un tactician calculat şi a câştigat 
favorurile reginei convingând oameni în toată firea să facă 
ce vrea el. N-aveai nicio şansă, şi el ştia asta. Fii sinceră 
— nu ţi-a spus tot ce trebuia? Nu te-a făcut să simţi că vă 
cunoaşteţi de ani de zile, că vă înţelegeţi fără cuvinte? 

Ah, cum mai făcuse asta. 

— Da, șopti ea. 

Hattie scoase o mică exclamaţie consternată. 

Lucie dădu grav din cap. 


— Aşa fac, spuse ea. Îmi pare așa de rău că te-am trimis 
să faci presiune asupra acestui nemernic. 

— M-a cerut în căsătorie azi-noapte, mărturisi 
Annabelle. 


O exclamaţie înăbușită se auzi în jurul ei. Era aproape 
amuzant, trei expresii identice, cu gura căscată de uimire. 


— Te-a cerut... în căsătorie? ţipă Hattie. 
Ochii ei erau perfect rotunzi. 
Annabelle dădu din cap. 


— A venit acasă la doamna Forsyth s-o facă. Eu am... 
l-am refuzat. A făcut o scenă şi doamna Forsyth mi-a cerut 
să plec. 


Tăcere. O tăcere grea şi tulburată de neîncredere. 

— Mii de draci, mormăi Lucie, apoi se ridică şi se dus 
la dulapul cu băuturi să-şi toarne un brandy. 

— Şi tu l-ai refuzat? o întrebă Hattie cu respiraţia 
tăiată. 

Annabelle înghiţi în sec. 

— Da. Nu puteam să accept, nu? 

Trei clătinări viguroase din cap fură răspunsul rapid 
şi unanim. 

— Adică, puteai, spuse Hattie, dar ar fi fost scandalul 
deceniului. Nu, al secolului. De fapt, ar fi intrat în legendă... 


— Ştiu, spuse Annabelle, întrerupând-o, ştiu. De asta 
l-am refuzat. Oh. 

Își tamponă furioasă ochii cu batista udă, pentru că 
lacrimile începuseră din nou să curgă. 

— Nu-mi vine să cred că te-a cerut, clătină Hattie din 
cap. Nu că n-ai fi meritat să te ceară, adăugă ea grăbită, dar 
mi se pare un lucru atât de nebunesc pentru un om atât de 
rece... adică atât de inteligent. 


Annabelle îi aruncă un zâmbet obosit. 

— Prima oară mi-a cerut foarte rezonabil să fiu amanta 
lui. 

Lucie îşi încruntă privirea periculos de mult. 

— În aceeași noapte? 

— Nu, răspunse Annabelle. La Claremont. 


— Mă bucur că ai refuzat acea ofertă, spuse Catriona. 
Putem fi prietene cu o ducesă scandaloasă, dar nu cu metresa 
unui duce. 


Annabelle puse paharul gol pe măsuţă. 

— Şi acum, întrebă ea încet, acum veţi mai fi prietene 
cu mine? 

Hattie se încruntă. 

— De ce să nu fim? 

— Pentru că am lovit un bărbat, pentru că am fost 
arestată, pentru că am fost exmatriculată, am fost cerută în 
căsătorie de un duce şi am fost dată afară din casă de propria 
însoţitoare. 

Buzele lui Lucie se strâmbară în spatele paharului de 
brandy. 

— Am impresia că ţi-ar prinde bine o prietenă sau trei 
în momentul acesta. 

— Sunt un scandal umblător, strigă Annabelle. 

Catriona îşi retrase braţul de pe umerii ei și îşi puse 
mâinile în poală. 

— Eu te-am văzut sărutându-te cu el la Claremont, 
spuse ea, şi am rămas prietenă cu tine, nu? 

Annabelle o privi cu gura căscată. Ei, da. Catriona era 
pe hol când ieşise din alcov. Îi spusese că avea părul răvăşit... 

— V-aţi sărutat? La bal? ţipă Hattie. 

Şi, din câte se pare, Catriona nici nu răspândise bârfa. 

— De ce sunteţi așa de bune cu mine? întrebă 
Annabelle. De ce nu mă judecaţi, de ce nu schimbaţi priviri 
semnificative, de ce nu vă spălaţi pe mâini de mine? 

Aşa cum făcuseră toate fetele din sat pe care odinioară 
le considera prietene, după ce lumea începuse să vorbească 
despre ea şi William. Așa cum făcuse şi tatăl ei. 

Lucie oftă. 

— La cât eşti de inteligentă, câteodată nu eşti prea 
deşteaptă, spuse ea. Uită-te la noi. Niciuna dintre noi nu e 
așa cum ar trebui. 

Arătă spre Catriona. 

— Prea deşteaptă. Se folosesc de lucrările ei ca să caute 
comori, fără să aibă habar că o femeie le-a scris ghidurile. 
Parcă la un moment dat ţi-ai pus pantaloni și te-ai târât prin 
niște grote din Egipt, nu-i aşa? 

Catriona dădu din cap, cu gâtul înfierbântat de ruşine. 

— Pe urmă eu, continuă Lucie. Familia mea m-a re- 
negat cu mult înainte de micul incident cu ambasadorul 
spaniol şi furculiţa de argint. Dacă mătuşa mea nu mi-ar 
fi lăsat o mică dotă, și asta doar ca să-i facă în ciudă tatălui 
meu, acum aş fi fost fie o cerşetoare, fie o nebună furioasă 
încuiată în cameră, pentru că nu pot fi aşa cum vor ei. 
Nu sunt pasivă, nu pot să tac, nu m-am visat niciodată 
înconjurată de un cârd de copii, servindu-mi soţul nobil și 
stăpân. lar Hattie... 


Se încruntă. 
— De fapt, nu ştiu care e ciudăţenia ta. 


360 


Cum l-am cucerit pe duce 


Hattie îşi încrucişă braţele. 
— De ce ar trebui să fiu ciudată? 
Lucie îi aruncă o privire pătrunzătoare. 


— Atunci de ce ar sta în fiecare săptămână fata lui 
Julien Greenfield băgată până la cot în vopsea, la mâna unui 
stăpân de sclavi ca profesorul Ruskin? 

Gura lui Hattie, mereu zâmbitoare, se transformă 
într-o linie posomorâtă. 

— Bine, spuse ea în cele din urmă. Nu pot să scriu cum 
trebuie. Nici cu numerele nu mă descurc. 

Își arcui o sprânceană spre Lucie. 

— Crezi că tu eşti oaia neagră? Până şi surorile mele 
ştiu să facă investiţii profitabile. Eu nu pot să copiez un şir 
de numere în ordinea corectă şi, dacă n-aş fi avut părul roşu 
al familiei Greenfield, ai mei ar fi crezut că m-au schimbat la 
naştere. Eu bănuiesc că oricum cred asta. Cred că preferă să 
creadă asta, presupun că e mai puţin jenant. 

- Prostii, murmură Annabelle, eşti minunată aşa cum 
eşti. 

— Vai, se învioră. Ce drăguţ din partea ta. 

— Vezi tu, Annabelle, spuse Lucie, eu nu zic că nu eşti 
scandaloasă, dar nu eşti singura. 

Un zâmbet slab arcui buzele lui Annabelle. 

— Nu. Se pare că mă aflu într-o companie bună. 

Respirația îi era acum mai uşoară, ca şi cum menghina 
care îi strângea pieptul fusese slăbită cu un grad, două. 

— Îţi trebuie un loc în care să stai, spuse Lucie. 

— Da, confirmă Annabelle, strângând batista în pumn. 

Lucie afişă un aer arogant. 

— Trebuia să fi venit la mine când ţi-am propus. 

— Cred că aşa ar fi trebuit, da. 

— Atunci, hai să mergem să-ţi luăm bagajele. Doar 
dacă nu mai ai şi alte secrete de divulgat mai întâi. 

— Din partea mea, nu, spuse Annabelle, dar dacă a 
venit vorba... 


Se întoarse spre Catriona şi prietena ei lăsă capul jos. 


— De ce, Doamne iartă-mă, l-ai ajutat pe lordul 
Devereux să se ascundă? 


CAPITOLUL 30 


a RE 
t RT. 


Peregrin Devereux era un tânăr relaxat şi optimist. 
Era nevoie de un eveniment dramatic pentru a-l împinge la 
acțiuni dramatice. Ce putea fi mai dramatic decât s-o vadă pe 
drăgălaşa domnişoară Archer plângând? Cu plânsul ei jalnic 
în urechi, plecă fără întârziere de la Oxford la Wiltshire. 

Curajul începu să îi piară în clipa în care zări în faţă 
reşedinţa Claremont. Şi îi dispăru cu totul în clipa în care 
se găsi dinaintea uşii întunecate şi grele de la biroul fratelui 
său. Stomacul i se zvârcoli de greață. Nimic bun nu i se 
întâmplase dincolo de acea uşă. 

Închise ochii şi încercă să-şi amintească toate motivele 
pentru care era aici. Apoi bătu hotărât în uşă. 

Nu răspunse nimeni. 

Peregrin se încruntă. Unde în altă parte putea fi 
Montgomery? 

Intrat în cameră neinvitat. 

Biroul era slab luminat. Draperiile grele fuseseră trase, 
nu fuseseră aprinse nici lumina, nici focul, iar mirosul stătut 
de tutun îngroşa aerul. 

— Domnule? 

Ochii lui Montgomery sclipeau în întuneric ca două 
pietre lustruite. Stătea în fotoliul de la birou, cu capul 
rezemat de spătarul tapisat cu piele. 

Peregrin nici nu ştia că fratele lui putea să stea răsturnat 
într-un fotoliu. Lucrul îl șocă aproape la fel de mult ca sticla 

goală de scotch care se găsea în mijlocul haosului de pe 
birou. Şi haos era. Teancurile de hârtii, de obicei meticulos 
ordonate, acum erau răsturnate; colile stăteau împrăştiate 
pe podea de parcă ar fi fost risipite de vânt. 


— Domnule... 


Privirea plecată a ducelui alunecă asupra lui şi lui 
Peregrin îi înțepeni gâtul. Ochii fratelui său nu aveau 
obişnuita căutătură asasină, dar tot aveau o expresie 
suficient de calculată cât să facă pe cineva să se foiască. 


— Deci te-ai întors. 


Vocea lui Montgomery era răgușşită de la atâta tăcere. 
Sau de la sticla golită de scotch? Nici măcar nu exista vreun 
pahar. Dumnezeule! Băuse direct din sticlă? 

— Arăţi groaznic, remarcă Montgomery. Ți-aş oferi 
ceva de băut, dar, după cum vezi, proviziile s-au terminat. 

Se uită la sticla goală cu ostilitate, apoi bătu în ea cu 
degetul. 

Peregrin deschise gura şi o închise fără să producă 
vreun sunet, ca o păpuşă care îşi uitase replicile. 

Fratele lui gesticulă larg spre scaunul din faţa biroului. 

— Stai jos, piticule. 

Peregrin se aşeză prudent pe marginea scaunului. 


-— Ei, rosti tărăgănat Montgomery, ţi-ai pierdut cumva 
darul vorbirii odată cu loialitatea? 


— Nu, doar că eu credeam că tu nu bei. 

— Nu beau, spuse el scurt. 

— Sigur că nu, spuse Peregrin repede. 

— Exact, bolborosi Montgomery. 

Peregrin nu mai văzuse niciodată în viaţa lui un om 
aşa de beat, iar ca şef al societăţii de băutori văzuse destule. 
Ducele era beat turtă şi, fără îndoială, se mai ţinea pe 
picioare doar prin disciplina lui inumană. 

Nu își dădu seama ce îl făcuse să rostească următoarele 
cuvinte: 

— Asta pentru că tata s-a înecat într-o baltă când era 
beat? 

Montgomery se încruntă. 

— Cum ai aflat asta? 

— Cum se află de obicei. Oamenii vorbesc. Am urechi. 

Montgomery tăcu. Ochii lui Peregrin se obișnuiseră cu 
lumina slabă, acum vedea bine faţa fratelui său şi descoperi 
că nu doar el arăta îngrozitor. Chipul lui Montgomery era 
ridat şi asprit de încordare, dar cea mai îngrijorătoare era 
expresia posomorâtă a gurii. Era o posomoreală fatalistă, nu 
cea obişnuită, hotărâtă, care spunea că se pregătea să plece 
într-o misiune măreaţă. Nu, aici era un cu totul alt nivel de 
posomoreală. 

În cele din urmă, Montgomery se mișcă. Aprinse lampa 
de birou, apoi răscoli printre câteva hârtii împrăştiate, 
dezgropă de sub ele o casetă subţire de argint şi scoase o 
ţigară. Se chinui cu chibriturile, strângând din ochi, până 
când unul se aprinse în sfârşit, fâsâind. Suflă fumul spre 
tavan şi apoi se uită la Peregrin. 

— Da, spuse el. Nu beau pentru că Charles Devereux a 
sfârşit căzând beat într-o baltă. 

O emoție puternică se stârni în pieptul lui Peregrin. 
Aruncase întrebarea aceea pentru că aşa făcea el: juca la 
întâmplare, urma impulsuri riscante. Nu se aşteptase să 
scoată de la fratele lui o recunoaştere fățișă. Aproape ca și 
cum ar fi vorbit ca de la bărbat la bărbat. 

— Mie de ce mi s-a spus că a avut un accident de 
călărie? se aventură el, forțându-şi norocul. 


Montgomery răsuci ţigara în mână. 
— Ca să nu te bântuie trecutul. 


— N-am nevoie să fiu protejat de adevăruri urâte, 
murmură el, încercând să nu-și aducă aminte de verdictul 
tăios al domnişoarei Archer, care îi spusese că era un copil 
răzgâiat. 


365 


Evie Dunmore 


— Nu e vorba de adevăr, zise Montgomery. Poveştile 
pe care le auzim despre părinţii noştri devin o cușcă pentru 
minte, ne dictează lucrurile de care să ne temem sau ce ar 
trebui să facem. Sau ne oferă scuze să fim slabi. Când un 
bărbat care are o mie de oameni care depind de el se îneacă 
într-o baltă pentru că e prea beat ca să se ridice, ce spune 
asta despre el? 


Peregrin se gândi. 

— Că a fost teribil de ghinionist? sugeră el. 

Montgomery se uită urât la el. 

— Posibil și asta, admise el în final. De ce eşti aici? 

Şi uite așa, greaţa îi reveni. Frica, vinovăția și ruşinea 
îi răscoleau stomacul. 

— N-ar fi trebuit să plec. 


— Într-adevăr, spuse Montgomery, scuturând negli- 
jent scrumul pe covor. 


— Şi am văzut că am greşit mai demult, dar nu am 
îndrăznit să mă întorc. Și cu cât trecea mai mult timp, cu 
atât mai grea mi se părea întoarcerea. 

— O adevărată dilemă. 

Montgomery dădu din cap fără simpatie. 

— Dar azi am întâlnit-o pe domnişoara Archer, spuse 
Peregrin, și ea părea... întristată... din cauza ta. 

Ptiu, nu-şi mai amintea de ce i se păruse o idee bună 
să spună asta. 

Montgomery era ciudat de încremenit în fotoliul lui, 
cu o sclipire deconcertantă în ochi. 

— Nu pot scăpa de ea, nu, murmură el, nici n-o am, dar 
nici nu scap de ea. 

— Domnule? 


Privirea metalică a fratelui lui îl determină să se facă 
mic în scaun. 


— Ai venit să-i aperi onoarea, îl întrebă Montgomery, 
sau să-mi ceri o explicaţie? Un gest foarte curajos din partea 

ta. Nebunesc chiar. Dar eu ştiu ce îi pot face unui bărbat 
ochii ei verzi, aşa că trec peste asta. 


— Mulţumesc, se bâlbâi Peregrin. 
Ochii ei verzi? 
Montgomery se încruntă. 


— Am cerut-o în căsătorie, spuse el. Am cerut-o, iar ea 
m-a respins, aşa că nu văd cum să fie ea cea întristată. 


Timp de un minut, Peregrin rămase mut. 


— Ai cerut-o pe domnişoara Archer, spuse el cu voce 
slabă. 


— Da. 

— Ai cerut-o... în căsătorie. 

— Corect. 

— Eşti... sigur? 

Buzele lui Montgomery se strâmbară cu iritare. 

— Sunt beat, nu dement. Sunt sigur că am rostit 
cuvintele „căsătoreşte-te cu mine” şi, parafrazând, ea a 
răspuns: „Nici să nu te gândeşti.” 

— Dumnezeule, spuse Peregrin şi, după alte câteva 
momente: Dumnezeule. 

— În schimb, vrea să se căsătorească cu un profesor de 
la Oxford, spuse Montgomery cu un aer sumbru. 

— Ai cerut-o în căsătorie, strigă Peregrin. Ce te-a 
determinat să faci aşa ceva? 

— Mă lovisem la cap mai devreme, când am căzut de 
pe cal, răspunse Montgomery, şi asta m-a făcut să văd totul 
foarte clar. 

Peregrin rămase şi mai nedumerit. 

— Dar a trebuit să o cer în căsătorie pe singura femeie 
din Anglia care refuză un ducat — pentru că nu-l iubeşte pe 
duce, continuă Montgomery. Pe de altă parte, nu-l iubește 
nici pe profesorul de la Oxford. 

Se uită la Peregrin acuzator. 

— Nu are niciun sens. 

La naiba. 
Peregrin se prăbușşi în scaun. 


Fratele lui o păţise rău. Era obsedat până peste cap şi 
el ştia ce se întâmpla când Montgomery era obsedat: nu se 
oprea până când nu obținea ceea ce îl obseda. Dar o femeie 
de rând? Imposibil! Iar după câte văzuse azi, Peregrin era 
foarte sigur că nu lipsa iubirii era în spatele refuzului — 
foarte raţional — al domnişoarei Archer. Dimpotrivă. 


Avu revelaţia că în clipa aceea el ar fi putut fi singurul 
care să decidă viitorul Casei de Montgomery. O cale era cea 
cu scandalul teribil. Cealaltă era ca lucrurile să continue aşa 
cum trebuiau să fie. 


I se făcu pielea de găină pe spate. 

— Îmi pare rău, îngăimă el. Am auzit că astfel de... 
pasiuni se sting. 

Montgomery dădu din cap. 

— Sigur că da. 

Şi apoi făcu ceva ce Peregrin nu-şi imaginase niciodată 
că o să facă. 

Îşi plecă capul şi îşi acoperi faţa cu palmele. 

Și rămase așa. 

O, la naiba. 


— Poate te-a respins din cauza ducatului, nu în ciuda 
lui, spuse el pe nerăsuflate. 


Așa. Lasă-l să priceapă singur. 
Montgomery îşi cobori mâinile. 

— Ce vrei să spui? 

Era o mică licărire de speranţă în ochii lui. 


Poate că nu era obsedat. Poate că... era şi mai rău. 
Poate că era îndrăgostit. 


Dumnezeule. Dacă iubirea îi făcea asta celui mai puţin 
sentimental om din Britania, Peregrin nu voia așa ceva. 


— Doar că eu am stat ascuns mai mult de o lună pentru 
că nu mă simţeam înzestrat cu ce trebuie pentru a moşteni 

unul dintre cele mai mari ducate din ţară, spuse el. Înţeleg 
de ce domnişoara Archer ar avea rezerve la gândul că ea ar 
fi oficial motivul pentru care ducatul ar ajunge subiect de 
scandal. 


Montgomery scoase o exclamaţie iritată. 

— Nu ar fi ea responsabilă. 

— Suntpersoanecarese simt întotdeauna responsabile. 
Peregrin ridică din umeri. 

— Pur şi simplu aşa sunt ele. 

Expresia ducelui deveni suspicioasă. 


— Când ai devenit tu înțelept? Unde ai stat ascuns? 
În pivniţa vreunei abaţii unde Scotland Yard-ul a omis să 
caute? 


Peregrin se strâmbă. 


— Cam aşa ceva. Am stat în pivniţa de vinuri de la 
St. John's. 


Montgomery clipi. 

— Ai stat sub pământ aproape şase săptămâni? 

— Mă tem că da. 

Montgomery îl studie cu o expresie insondabilă. 

— Spune-mi, zise el încet, sunt aşa un tiran încât e 
preferabil să stai ascuns într-o pivniță, decât să-mi urmezi 
ordinele? 

Peregrin făcu ochii mari. 

- Un... tiran? Nu. 

Spre uimirea lui, Montgomery părea că aştepta. Că 
aştepta să-i spună mai mult. 

De când era el interesat de explicaţii? 

— Eu vreau să-ţi urmez ordinele, spuse el rar, dar e aşa 
de... descurajant. Când eram mic, abia aşteptam să cresc şi 
să fiu ca tine. Și pe urmă, într-o zi, mi-am dat seama că nu 
pot ajunge pur şi simplu ca tine. 

Fusese o zi teribilă, îşi aminti el, plină de neliniști 
existenţiale. 

— Am început să înțeleg amploarea lucrurilor pe care 
le faci şi cât de simple le faci să pară. O vreme am crezut 
că eşti mai bun decât toţi ceilalți, dar pe urmă am înţeles 
că erai şi bun, dar şi lucrai de dimineaţă până seara prin 
toate birourile. Și parcă mă strângea cineva de gât când mă 
gândeam să stau în fiecare zi până la apusul soarelui într-un 
birou, cu mii de oameni care se bazează pe mine... Niciodată 
nu aş putea să fiu bun ca duce, chiar dacă m-aş strădui, în 
timp ce tu faci totul perfect. 

— Perfect? repetă Montgomery. Ah, Peregrin. La 
prima tentaţie mă prăbuşesc ca un castel din cărţi de joc. 

Se clătină puţin în fotoliu. 

— Şi, în caz că ţi-a scăpat, sunt beat mort şi am stat să 
iau în considerare diverse feluri în care aş putea să distrug 
un profesor de la Universitatea Oxford. 


— Eu făceam asta aproape în fiecare zi la Oxford, 
murmură Peregrin. 


— Ştiu, spuse Montgomery. Te-am trimis la Marina 
Regală din cauza asta. 


Peregrin îngheţă. Acum începeau să discute despre 
soarta lui? Dacă avea noroc, avea să fie doar escortat până la 
Plymouth, ca să zacă ani întregi la Marina Regală. Dacă era 
să primească ce merita, avea să capete mai întâi biciuirea 
pe viaţă, nu că fratele lui îl mai biciuise, dar era un început 
pentru toate. Aproape sigur urma să i se taie definitiv 
alocaţia ori poate Montgomery avea să-l renege şi să nu mai 
vorbească niciodată cu el... 


Montgomery îl fixă cu o privire remarcabil de lucidă 
pe deasupra degetelor împreunate. 


— Te întrebi ce se va întâmpla cu tine, nu? 

Peregrin reuşi să-i susțină privirea. 

— Sunt pregătit să suport consecinţele acţiunilor mele. 
Şi atunci Montgomery spuse un lucru ciudat: 

— Tu ştii că ţin la tine, Peregrin, nu? 

— Ăăă. Da, domnule. 

Ducele oftă. 

— Nu sunt convins că ştii. 

Îşi frecă faţa obosită cu mâna. 

— Era tristă, ai spus? 

— Domnișoara Archer? Da, foarte tristă. 

— Eu pot să înţeleg că a fost o propunere proastă, 
murmură Montgomery, şi sunt sigur că m-a minţit, adăugă 
el criptic. 

— Ştia că ai căzut de pe cal când ai, ăăă, cerut-o? 
întrebă Peregrin, fiindcă, ptiu!, era la fel de curios pe cât era 
de tulburat de toată povestea. 

— Da. De ce? 

— Păi, îmi închipui că nicio doamnă nu vrea să fie 
cerută imediat după ce bărbatul s-a lovit la cap. 

Montgomery tăcu. 

— E posibil s-o fi făcut şi lașă, spuse el. 

Peregrin rămase cu gura căscată. 

— Nu sunt eu specialist, dar mi se pare o strategie 
nefericită de curtare. 

— Şi am... doamne, gemu Montgomery. Nu eram în 
apele mele în seara aceea. Am fost prea... violent. 

Evident că fusese prea violent, se gândi Peregrin, 
pentru că exact aşa era Montgomery: violent, intens şi puţin 
înfricoşător. Probabil nici nu intenţiona să fie înfricoşător. 
Probabil nu-și dădea seama de faptul că el avea întotdeauna 
un plan și aşteptându-se ca toată lumea să acţioneze după 
logica lui era suficient să sperie un om obişnuit. Nu era 
chiar normal să urmăreşti neabătut un scop nobil şi să dai 
la o parte toate emoţiile nepotrivite. Pe de altă parte, poate 
că asta făcea captivitatea din om — la urma urmelor, pe 
Montgomery nu îl apărase nimeni de cuşca pe care o lăsase 
în urmă moartea tatălui lor. 

Peregrin simţi un gol în piept, ca și cum s-ar fi pregătit 
să se arunce cu capul înainte în râul Isis, de pe podul 
Magdalen — niciodată nu ştiai ce putea să fie în apele acelea 

tulburi. Ideea era că Montgomery avea nevoie de o ducesă, 
o ducesă puternică şi inteligentă, pe care să nu o sirivească 
din greşeală, una care să-i păstreze buna dispoziţie şi să-l ia 
de pe capul lui Peregrin. Şi dacă domnişoara Archer nu era 
mireasa potrivită pentru el din mai multe motive, poate că, 
din cele mai importante motive, era. Îl făcea pe Montgomery 
să simtă. Cineva chiar se putea hazarda să spună că ea avea 
să îl facă fericit pe fratele lui. 

Montgomery era probabil prea beat ca să-şi aducă 
aminte prea multe dimineaţa. Spera că o să-şi aducă aminte 
ceea ce avea să-i spună acum. Inspiră adânc. 

— Cred că ar trebui să ştii ceva despre domnişoara 
Archer. 


CAPITOLUL 3 


a 


PSR 


Lucie locuia în Norham Gardens, într-o casă îngustă 
de cărămidă galbenă, din care jumătate era închiriată de 
lady Mabel. Aranjamentul acesta respecta cutuma conform 
căreia femeile necăsătorite, aflate încă la vârsta căsătoriei, 
nu trebuiau să stea singure și Annabelle se trezea dimineaţa 
în patul ei scârțâitor cu o senzaţie de ușurare — nu exista un 
stăpân al casei în faţa căruia să dea socoteală, nimeni nu se 
aştepta să facă aşa sau altfel. Dacă ar fi vrut, ar fi putut să 
zacă până la prânz într-un ungher al bovindoului, simțind 
apăsarea liniştitoare a pisicii lui Lucie în poală. 

Lucie ocupa una dintre cele două camere de la etaj şi 
menajera pe cealaltă, iar parterul casei îl alocase în întregime 
cauzei pentru care lupta. În anticameră era o tiparniţă 
străveche, iar în living, pianul trebuise să facă loc maşinii de 
cusut şi baloturilor de stofă pentru bannere şi eșarfe. Un fişet 
mare din lemn de cireş era burduşit cu teancuri de coli goale, 
cu broşuri mai vechi şi cu toate numerele ziarului Women's 
Suffrage Journal care apăruseră din 1870. Zidul din spatele 
şemineului era plin de tăieturi din ziare, unele îngălbenite, 
altele noi, precum articolul apărut pe prima pagină în The 
Guardian, despre demonstraţia lor dezastruoasă. În stânga 
şemineului, o plantă mare, în ghiveci, se ofilise și murise, iar 
frunzele ei maronii păreau gata să se fărâmiţeze la o simplă 
atingere. 


— Locul acesta are mare potenţial, spuse Hattie când 
intră cu Lucie în urma ei. Sigur nu vrei să... 

— Da, se stropși Lucie, sigur. Este un spaţiu destinat 
muncii serioase, nu e nevoie de nicio tuşă feminină. 


Hattie se îmbufnă. 


— Tot nu pricep cum ne-ar putea afecta munca nişte 
draperii frumoase. 

Buzele lui Annabelle schițară un zâmbet. Aveau 
aceeași discuţie înainte să înceapă lucrul și era ceva 
liniştitor în aceste mici momente de rutină, în condiţiile în 
care totul se prăbuşise. Toată săptămâna din urmă cvartetul 
lor se întâlnise aici după-amiaza și se strânsese în jurul 
biroului supradimensionat din mijlocul camerei precum 
o echipă de chirurgi în jurul mesei de operaţie. Buletinul 
informativ lunar trebuia să fie expediat, iar Lucie plănuia să 
facă în câteva zile o vizită la Galeria Doamnelor din Camera 
Lorzilor. 

— Oho, ce avem noi aici, exclamă Hattie şi trase o 
revistă ascunsă pe jumătate sub câteva ceşti goale de ceai. 
Femeia cetățean? Ce scandalos. 


— Ce e aşa de scandalos? întrebă Annabelle, fără să 
ridice capul. 

Împacheta buletinele pe care Catriona le decupase şi 
le punea în plic. Hattie trebuia să scrie adresa pe plicuri, dar 
se cufundase în fotoliu cu nasul în revistă. Femeia Cetăţean 
era scris cu litere groase şi roşii pe toată pagina de titlu. 

— E un pamflet radical, interveni Catriona. Vorbeşte 
despre lucruri neplăcute. 

— Cum ar fi? 

— Cazuri de dispute domestice, murmură Hattie, 
absorbită, şi situaţia deplorabilă a femeilor nefericite. 

— Prostituate, spuse Lucie, sec, iar Hattie îi aruncă o 
privire scandalizată. 

— Oricum ar fi, nici nu e legal, spuse Catriona. Să nu vă 
prindă cineva că-l citiţi în public. 

— Cine este editorul? întrebă Annabelle, începând să 
copieze pe plicuri adresele de pe lista cu membri. 

— Nu ştie nimeni, spuse Catriona. Exemplarele apar, 
pur şi simplu, în cutiile poştale sau în locurile publice. Dacă 
am şti cine e, am putea să oprim apariţia. 

— De ce ai vrea să o opreşti? 

Catriona adună resturile de hârtie şi le aruncă în cutia 
de sub birou. 

— Pentru că îi îndepărtează pe oameni de cauza 
noastră. 

— The Woman's Suffrage Journal are un ton prea 
blând ca să inspire ideea de schimbare, iar The Female 
Citizen e considerat prea radical, ca să aibă priză la public, 
spuse Lucie. Pot să vă spun că am făcut demersuri pentru a 
scoate în scurt timp o altă revistă, care o să se situeze exact 
între cele două. 

Se uită la Annabelle. 

— Voi avea nevoie de ajutor, în caz că eşti interesată. 

Annabelle lăsă stiloul jos. 

— Să te ajut să scoţi un ziar? 

Lucie dădu din cap. 

— Nu voi putea plăti niciun şiling, cu siguranţă nu la 
început, dar pot să-ţi ofer cazare gratis. 

Ochi patul îngust din colţul camerei, de lângă planta 
moartă. 

— Condiţiile de cazare sunt, desigur, cam rustice. 

— Sunt foarte bune, spuse repede Annabelle. 

Deocamdată, doar patul acela mic stătea între ea şi 
viaţa la Gilbert, o viaţă ca soţie, sau marele necunoscut. 

Stomacul i se strânse de nelinişte. În două zile, 
Christopher Jenkins aștepta răspunsul la propunerea lui. 
Două zile. Nu putea să-l jignească cerându-i mai mult 
timp şi adevărul era că nu avea mai mult timp. Cu bursa 
suspendată și meditaţiile pierdute, sursele ei de venit 
secaseră şi nu putea să mănânce mâncarea lui Lucie şi să 
doarmă în salonul ei la nesfârşit. 

O pată neagră de blană traversă rapid podeaua şi se 
sui în poala lui Lucie. 

— Doamne, Boudica, dojeni Lucie pisica când aceasta 
se instală pe umărul ei şi își încolăci blana în jurul gâtului 
stăpânei ca un mic guler. Eşti teribil de agitată în ultima 
vreme, nu-i aşa? 

— Poate o deranjează că are un musafir în sufrageria 
ei, murmură Annabelle. 

- Prostii, spuse Lucie şi îşi afundă fața în blana moale 
a pisicii. Ea ştie că eşti de-a noastră, nu-i aşa, pisi? 

Îi apăru pe neaşteptate în minte imaginea unui tânăr şi 
frumos viconte cu o vestă magenta. Nu o întrebase niciodată 
pe Lucie cum de ştia lordul Ballentine că avea o pisică. Iar 
amintirea acelui vals o făcu, inevitabil, să se gândească la 
Sebastian, cum venise spre ea pe ringul de dans, într-un fel 
care spunea că voia sângele lui Ballentine... 

— Annabelle, ca să nu uit, aveai corespondenţă la cutie, 
spuse Hattie şi își deschise poşeta. Mi-am luat libertatea să 
ţi-o ridic eu. 

Speranţa că domnișoara Wordsworth îi scrisese să o 
informeze că fusese repusă în drepturi se spulberă repede. 
Annabelle se încruntă văzând scrisul ascuţit. 

— E de la vărul meu, Gilbert. 

Evident. Întârziase cu plata. Deja îi trimitea 
ameninţări? Era mare ispita să arunce scrisoarea în foc, 
nedesfăcută. 

Tăie plicul cu foarfeca. 


Annabelle, 

Ieri-dimineaţă a ajuns la noi cea mai deconcertantă 
veste despre tine. O scrisoare de la un binevoitor anonim 
a sosit acasă la noi. Hârtia şi plicul erau groase şi 
costisitoare, iar scrisul era extrem de elegant, însă mesajul 
era scandalos — eram sfătuit cu amabilitate să „te salvez de 
tine însăţi”, după cum s-a exprimat, şi se pare că ai intrat 

într-un anturaj nepotrivit. Se vorbeşte despre activism 
politic, despre implicarea poliției, ba chiar și de închisoare! 
Mai mult, cel care scrie e îngrijorat că te-ai încurcat cu 
domni necăsătoriți... 


- O, doamne, spuse Annabelle şi se ridică în picioare. 
— Ce e? întrebă Hattie. 

— A aflat. 

Cum era posibil să afle? 


„.. dacă hârtia n-ar fi fost aşa de fină, aş fi bănuit că 
este o glumă proastă. Aşa cum stau lucrurile, sunt profund 
tulburat de aceste afirmaţii, profund tulburat. Te-am 
avertizat în mod repetat în legătură cu pericolele educaţiei 
superioare. Acum se pare că te-ai aruncat cu nesăbuinţă în 
braţele pierzaniei şi noi ştim că nu e prima oară, nu? 

Bănuiesc că e numai o chestiune de timp până când 
depravarea ta va fi cunoscută de toți în Chorleywood sau, 
şi mai rău, de stăpânul conacului, având în vedere că deja 
a ajuns la urechile martorilor respectabili. Și asta după ce 
ti-am dat să mănânci, te-am ținut în casă şi ți i-am dat în 
grijă pe cei cinci copii ai mei! 

Ca un om de familie cinstit şi ca reprezentant al 
Bisericii Angliei, trebuie să dau un exemplu, şi să nu fiu 
asociat cu cei care s-au făcut de ocară. Aşadar, îţi cer să nu 
te întorci la Chorleywood în viitorul apropiat. 


Cu mare dezamăgire, 
Gilbert 


Mâna în care ţinea scrisoarea căzu pe masă. 


— Ei bine, se pare că pot să şterg de pe listă întoarcerea 
la familia mea. 

Începu să se plimbe fără rost prin cameră, în timp ce 
prietenele ei se strânseseră în jurul scrisorii, iar exclamaţiile 
lor indignate îi aduceau un oarecare confort. 

— O scrisoare, murmură ea. Cinci ani, iar el mă dă 
afară printr-o scrisoare. l 

— Ce oribil, spuse Hattie. Mereu e aşa? 

— Cred că e mai bine că ai scăpat de el, spuse Lucie, şi 
cu siguranță e mai bine că ai scăpat de Montgomery, dacă 
aşa reacționează după o respingere absolut rezonabilă. 

— Montgomery. 

Cuvintele i se opriră în gât. 

— Crezi că... el i-a scris vărului meu? 

— Păi cine altcineva? 

Nu el. Sigur nu el. 

— N-ar face niciodată ceva atât de meschin. 

— Vărul tău a spus că hârtia e fină şi scrisul e elegant, 
argumentă Lucie. 

— Ştiu, ştiu. Dar ar putea fi oricine. Poate una dintre 
sufragete. 

— Ei, acum, de ce ar fi făcut aşa ceva? 

Annabelle își apăsă cu palmele tâmplele. 

— Nu ştiu. Cum au ajuns toate zvonurile la Oxford? 
Montgomery nu s-ar autoincrimina, deci cred că e altcineva 
care ştie. 

— Dar cine, întrebă Catriona, şi cine şi-ar bate capul 
să-i scrie vărului tău? 

Nu Sebastian. Chiar dacă îl jignise de moarte şi chiar 
dacă i-ar fi fost simplu să afle unde era casa lui Glibert... 
Aerul din cameră deveni dintr-odată dens ca o supă. 

— Mă duc să mă plimb, murmură ea şi se îndreptă spre 
ușă, măcar să nu mai audă numele lui. 

OD 
— ir 


Când trăsura opri în fața elegantei case Lingham, 
Sebastian nu fu surprins că nu era întâmpinat în holul de la 
intrare de Caroline. Îşi anunţase vizita printr-o carte de vizită 
formală, aşa că ea îl aștepta, formal, în salonul de primire. 
Întotdeauna perfectă în privinţa protocolului, Caroline. Și 
poate că ea ştia că până la urmă el avea să pună lucrurile 
cap la cap şi să îşi dea seama cine vorbise despre vizita lui la 
Millbank şi cine îndreptase asupra lui indignarea Maiestăţii 
Sale. Ca şi cum formalităţile ar fi fost o cale de salvare a ei 
față de mărturisirea sentimentelor lui. 


Îi luase ceva timp s-o identifice, deoarece căzuse în cap 
şi o pierduse pe femeia pe care o iubea, dar, după câteva 
discuţii cu omul lui, acum era sigur. 

Ce nu ştia era de ce făcuse asta. 

Ea îl studie pe deasupra ceştii de ceai, stând pe 
canapeaua franţuzească, cu ochii de un albastru plăcut şi 
rece ca cerul care se vedea pe fereastra din spatele ei. 

El se mişcă în scaun. Cu tot pământul moale, picioarele 
lui suportaseră de curând greutatea strivitoare a unui cal 
andaluz matur. 

— Am citit dimineață că Gladstone urcă din nou în 
sondaje, spuse Caroline. Crezi că vei reuşi să-l oprești? 

— L-aş fi oprit, răspunse el, dacă regina i-ar fi spus lui 
Disraeli să facă aşa cum am spus eu. Dar în prezent se pare 
că are ceva personal cu mine. 

O mică încruntare îi încreţi sprânceana. 

— Cât de neobişnuit. Maiestatea Sa e raţională mai 
presus de orice. Sunt convinsă că ar pune victoria Partidului 
Conservator mai presus de sensibilităţile ei. 

El ridică din umeri. 

— Din câte se pare, mă consideră un oportunist. 

O umbră de regret trecu pe chipul ei inteligent. 

De multe ori se gândise că avea motive să-i fie 
recunoscător. După trădarea soției, i-ar fi fost simplu 
să ajungă un înăcrit şi să vadă în toate femeile pe care le 
întâlnea niște fiinţe viclene şi dominate de emoţii. Caroline 
fusese un antidot, cu felul ei stăpânit şi raţional de a fi, care 
îi arătase că nu, nu toate erau la fel. Dacă mintea lui s-ar 
fi închis complet, niciodată n-ar fi putut s-o iubească pe 
Annabelle. 

— Spune-mi, Caroline, spuse el, încă mai eşti trezorierul 
Comitetului Doainnelor pentru Reforma Închisorilor? 

Expresia ei rămase neschimbată. Dar ceaşca de ceai 
zăngăni uşor pe farfurioară. 

Pentru că ştia că el ştia că încă mai era trezorierul 
comitetului. Și că avea linie directă de comunicare cu regina 
Victoria. 

Ochii ei aveau o expresie resemnată când îi întâlni 
privirea. 

— Am întrecut măsura, spuse ea. 

— Nu e nicio îndoială că ai făcut-o, spuse el cu răceală. 
Întrebarea este de ce. De ce, Caroline? Aveam niște alegeri 
de câştigat. De ce nu ai aşteptat, înainte să te duci cu poveşti 
la Maiestatea Sa? 

Ea aşeză cu grijă ceaşca pe măsuţa dintre ei. 

— Nu eram sigură că vei putea câştiga alegerile fără... 

Îşi muşcă buzele. 

— Fără ce? 

Ea scoase un suspin. 

— Fără intervenţia singurei autorităţi pe care o accepţi. 
Înainte ca povestea cu domnișoara Archer să devină prea 
cunoscută. Mărturisesc că nu m-am aşteptat ca regina să 
reacționeze într-o asemenea manieră. 

El își încleştă dinţii atât de tare, încât îi trebuiră câteva 
clipe înainte să poată vorbi. 

— Nu aveai niciun drept. 

Ea îşi strânse mâinile în poală, un ghem mic şi 
musculos pe rochia ei albastră. 

— Dacă ar fi început să se spună că îţi pui numele în 
pericol pentru o fată de la ţară, opoziţia ar fi folosit asta 
pentru a-ţi distruge credibilitatea. Dacă te-aş fi abordat 
direct, m-ai fi pus la punct. 

— Aşa că ai acţionat pe la spatele meu, spuse el. 


Al naibii să fie dacă ea nu arătase o lipsă totală de 
regret. 

— Directorul închisorii i-a povestit soţiei, spuse ea. 
Aparent, nu se întâmplă prea des să vină noaptea un duce în 
biroul lui ca să scoată personal deţinuţii. Din păcate, soţia 
lui e o bârfitoare și, până să clipesc eu, toate doamnele din 
comitet au aflat că ai eliberat mai multe sufragete şi câteva 
hoaţe şi că ai ameninţat că vei închide personal Millbank. 
Indiferent câte neadevăruri erau aici, doamnele acestea 
s-au dus acasă la soţii lor, or, jumătate dintre ei nu îţi sunt 
prieteni. 

— Crezi că nu eram conştient de riscul acesta? 


— Sigur că erai, strigă ea. Simplul fapt că ai ales să îl 
ignori m-a înspăimântat. De ce nu i-ai cerut altcuiva să-ţi 
facă favoarea şi să se ducă în locul tău? 

— Să cer altuia să-și pună reputaţia în pericol pentru 
mine? clătină el din cap. Eu întotdeauna mă ocup personal 
de o problemă, când e legată de oamenii pe care îi iubesc. 

Caroline păli. 

— Îi iubeşti. Montgomery, tu nu eşti așa. 

— Nu presupune că mă cunoşti, spuse el încet. 

— Te cunosc destul, se răsti ea, cu pumnii albiţi de 
strânsoare. Ştiu foarte bine de ce mi-ai cerut să-ţi fiu iubită. 
Nu îţi place să te foloseşti de curtezane, iar codul tău moral 
nu îţi permite să aduci în patul tău femei de pe moșia ta 
sau servitoare, şi nici nu vrei să încornorezi bărbaţi cu 
rang inferior. Eu eram croită perfect pentru nevoile tale: 
văduvă, egală și în proximitate. Uneori mă întrebam cum 

ai fi rezolvat problema dacă proprietăţile noastre nu s-ar fi 
învecinat. 

Uşoara tremurare a bărbiei ei comunica mult mai mult 
decât cuvintele. 

— Fii convinsă că mi-ai plăcut pentru cine eşti, spuse 
el. În afară de asta, nu înţeleg unde vrei să ajungi cu discuţia. 

Un zâmbet lipsit de veselie arcui buzele ei. 

— Vreau să spun că tu nu faci nimic impulsiv. Şi, încă 
de la început, toate acţiunile tale legate de domnişoara 
Archer au sfidat regulile şi raţiunea, începând cu momentul 
în care ai galopat prin comitat cu ea pe cal. Nu am crezut-o 
până când nu v-am văzut împreună. Numai felul în care te 
uiţi la ea... 

El o făcu să se oprească cu o privire întunecată. 

Ea înghiţi în sec. 

- Istoria e plină de bărbaţi puşi în genunchi de o faţă 
drăgălaşă, murmură ea. Nu am putut să stau, pur şi simplu, 
şi să privesc. Nu am putut. 

— E remarcabil ce lucruri fac femeile în ultima vreme 
încercând să mă salveze de mine însumi, spuse el. 

O privire la ceasul de buzunar îi arătă că cele 
cincisprezece minute ale vizitei de curtoazie se terminaseră. 

În drum spre uşă, ea îl strigă. Și, de dragul trecutului, 
el se întoarse. 

Ea stătea în picioare ca o trestie de oţel în mijlocul 
camerei, din nou perfect stăpânită. 

— E o tânără plăcută, Montgomery. Societatea o va 
ucide cu o mie de lovituri dacă o vei face metresa ta oficială. 
În chestiuni de acest fel, femeia e cea care plăteşte preţul. 

— Sunt conştient de asta, dădu el din cap. La revedere, 


Caroline. 

Peste Piaţa Parlamentului cădea o ploaie uşoară, care 
te făcea să te gândeşti la primăvară, la frunze proaspete și 
la flori delicate şi albe de cireş. La noi începuturi, se gândea 
Annabelle, fie că ea era pregătită sau nu pentru ele. Îi întinse 
o broşură unui conte mai în vârstă care trecu pe lângă ea. 
ÎI ştia din vedere; era posibil să fi stat în faţa ei în salonul 
de muzică de la Claremont, cu ceva timp în urmă. El luă 
broşura cu o înclinare a capului, iar ea trecu la următorul 
bărbat, apropiindu-se încet de intrarea de la Camera 
Lorzilor. Catriona şi Lucie erau în spatele ei, să-i prindă 
pe bărbaţii care îi scăpau ei. Hattie trebuia să le aştepte în 
Galeria Doamnelor, pentru că doar asta îi permitea tatăl ei. 
Din fericire, Julien Greenfield nu aflase că Hattie fusese în 
mijlocul demonstranţilor cu câteva săptămâni în urmă. Dar 
articolele apărute pe prima pagină a ziarelor introduseseră 
din nou Legea Proprietății Femeilor Căsătorite în agenda 
Parlamentului, deşi Lucie prezicea, fără doar şi poate, că 
parlamentarii aveau să petreacă ore în şir dezbătând vreun 
tarif stupid la importuri, doar ca să evite să vorbească 
despre drepturile femeilor. 

Galeria era surprinzător de lipsită de confort, având 
în vedere că parlamentarii din sală își aduceau acolo soțiile 
să-i privească. Plafonul era prea scund, un grilaj le separa 
de bărbaţi, iar aerul era îmbâcsit de miros de păr şi stofă 
ude de ploaie. 

— Să fii bucuroasă că a ars sala veche, murmură 
Lucie când o văzu pe Annabelle înclinându-şi capul când 
într-o parte, când în alta, în încercarea de a vedea mai bine 
printre zăbrelele grilajului. Acolo femeile trebuiau să stea 
în gura de aerisire ca să asculte dezbaterile. Am auzit că era 
o căldură înăbuşitoare. 

— Cineva ar putea bănui că nu vor ca femeile să se 
uite la ei când fac legi, mormăi Annabelle. 

Jos, în sală, parlamentarii începuseră să dezbată 
primul punct din agendă — o posibilă creştere cu o jumătate 
de procent a taxelor pentru dantela belgiană. 

Discursul plictisitor al unui lord fu întrerupt când 
uşa încăperii se deschise din nou. Cineva întârziase. 

— Alteța Sa, ducele de Montgomery, anunţă uşierul. 

Annabelle îngheţă în scaun, șocul îi transformase 
sângele în gheaţă. 

Evident că trebuia să fie acolo. Era ultimul om din 
Anglia care şi-ar fi neglijat datoria politică. 

Nu îndrăzni să se mişte, ca și cum, dacă i-ar fi zărit 
părul blond, s-ar fi transformat în stană de piatră. 

Simţi mâna lui Hattie pe braţul ei şi apăsarea aceea 
ușoară o ajută să-și potolească durerea pe care o simţea. 

Făcuse o alegere. O alegere raţională. 

Poate într-o zi, pe la nouăzeci de ani, avea să i se pară 
o alegere bună. 

— Domnilor, îl auzi ea spunând, solicit devansarea 
punctului de agendă privitor la Legea Proprietății Femeilor 
Căsătorite. 


Vocea lui calmă stârni în ea un val de dor. Atât de 
mult, încât nu înţelese sensul cuvintelor lui decât când 
Lucie murmură o obscenitate. 


— Solicitare aprobată, spuse purtătorul de cuvânt. 


— Domnilor, spuse Sebastian, cer permisiunea să 
vorbesc despre Legea Proprietății Femeilor Căsătorite. 

Nişte „da”-uri plictisite se ridicară din bănci. 
— Permisiune acordată, spuse purtătorul de cuvânt. 


Annabelle își încleştă mâinile pe marginea scaunului. 
O transpiraţie rece îi acoperise fruntea. Faptul că ştia că 
Sebastian era la câţiva metri distanţă şi cătoate sentimentele 
ei se trezeau la viaţă ca răspuns era tulburător, dar să asiste 
la o tiradă a lui împotriva drepturilor femeilor, şi chiar în 
faţa prietenelor ei, ar fi fost insuportabil. Îşi căută geanta. 
Trebuia să plece. 

- Domnilor, mulţi dintre voi vă amintiţi discursul 
ţinut de John Stuart Mill în Casa Comunelor, acum 
paisprezece ani, spuse Sebastian, discursul în care spunea 
că nu mai există sclavi în Britania, cu excepţia stăpânelor 
caselor. 

Cuvintele lui stârniră câteva huiduieli şi strigăte de 
„Ruşine!” 

O mână mică atinse genunchiul lui Annabelle, pe 
când se pregătea să se ridice. 

— Stai, murmură Lucie. Presimt că ar putea deveni 
interesant. 

Interesant? Era cumplit să fie silită să-i îndure 
prezenţa atât de curând, când inima ei zvâcnea precum 
durerea fantomă a unui membru retezat... 

— Problema este, continuă Sebastian, atunci când 
compari statutul legal actual pe care îl are femeia 
căsătorită cu definiţia sclaviei, că îţi trebuie o mare doză de 
autoiluzionare ca să ignori similarităţile celor două. 

Parlamentarii scoaseră exclamaţii ambivalente. 


Annabelle se lăsă din nou pe scaun. Oare ce voia să 
spună? 

— Noi încercăm să trecem peste aceste detalii învestind 
femeile cu alte puteri, mai puţin formale, spuse Sebastian, 
şi desigur, mai e şi chestiunea siguranţei lor. Lumea 
bărbaţilor e o lume brutală. Şi totuşi, femeile ne vizitează 
la birou, ne abordează pe străzi și ne trimit petiţii cu zeci 

de mii de semnături în plus, în fiecare an, cerându-ne mai 
multă libertate. Părerea lor este că siguranţa vine cu preţul 
libertăţii. Şi, domnilor, problema e că libertatea nu e doar 
o frază goală, care dă bine într-un discurs. Dorinţa de a fi 
liber este un instinct adânc înrădăcinat în toate fiinţele vii. 
Prinde în capcană un animal, şi acesta îşi va roade laba, ca 
să fie liber din nou. Capturează un om, şi atunci evadarea va 
deveni unica lui misiune. Singurul mod în care poţi face o 
fiinţă să nu mai lupte pentru libertate este să o distrugi. 


— Dumnezeule, şopti Hattie, uitându-se la Annabelle 
nesigură. E de partea noastră? 


— Aşa se pare, mormăi Annabelle. 


Dar de ce? Îi spusese clar că i-ar fi fost afectate 
interesele dacă le-ar fi susținut drepturile. 

Într-adevăr, o tăcere de mormânt se lăsase în sală. 

— Britania a evitat revoluțiile din Franţa şi din 
Germania pentru că aici, în această cameră, am ştiut 
întotdeauna când ne apropiem de punctul critic şi când e 
momentul să facem o concesie oamenilor, ca să păstrăm 
pacea, spuse Sebastian. Mişcarea sufragetelor capătă forță, 
iar noi ce vom face? Vom riposta tot mai dur? În ceea ce mă 
priveşte, nu sunt pregătit să distrug jumătate din populaţia 
Britaniei. De fapt, nu sunt pregătit să văd nici măcar o 
femeie care suferă pentru că doreşte ceva libertate. Din 
acest motiv, propun un proiect de lege care să modifice 
Legea Proprietății Femeilor Căsătorite din 1870. 

Strigătele înăbușite ale femeilor din Galeria Doam- 
nelor fură acoperite de strigătele din sală. Annabelle 
nu-şi amintea să se fi ridicat, dar acum stătea în picioare, 
cu degetele încleştate ca nişte gheare pe grilajul de alamă. 

Sebastian stătea în capătul celălalt al sălii, dar chiar 
şi de la distanţa aceea îi vedea încruntarea dispreţuitoare 
în timp ce măsura cu privirea scena agitată din faţa lui. 

— Sufragetelor din Galeria Doamnelor, spuse el, 
acoperind zgomotul cu vocea lui, vă spun: curaj. Pentru 
mulţi oameni, solicitările voastre echivalează cu o decla- 

raţie de război făcută stăpânului casei. E un război pe care 
nu îl veţi câștiga în viitorul apropiat. Dar azi aţi câştigat 
încă un aliat pentru cauza voastră. Imi anunţ acum demisia 
din calitatea de consilier de campanie. 

— Nu! 

Protestul ei răsună în sală. 

Sebastian ridică repede capul spre ea. 

Era imposibil s-o vadă acolo, în spatele grilajului, la 
zeci de metri, şi totuşi îi surprinse privirea. 

Lumea păru să se oprească în loc când privirile li se 
întâlniră. 

— Nu, şopti ea. 

Sebastian își strânse hârtia, fără să-şi ia ochii de 
la ea. 


— Şi, domnilor, spuse el, părăsesc Partidul Conser- 
vator. 

Se stârni haosul. 

Annabelle se răsuci pe călcâie. 

— Annabelle, stai, strigă Hattie, dar ea deja se strecura 
printre spectatorii uluiţi spre ieşire. 

Înaintă orbeşte pe coridor, cu sângele pompându-i 
în urechi. Ce făcuse? Misiunea lui de o viaţă depindea de 
câştigarea alegerilor. 


Cobori repede scara. Un valet surprins îi deschise 
uşa grea, iar ea se repezi afară. Picăturile de apă îi atinseră 
faţa. Ploaia uşoară se transformase în ploaie torențială; 
cerul căpătase culoarea fierului. 


— Annabelle. 

Îl auzi limpede prin zgomotul ploii. 

Cum de o ajunsese din urmă aşa de repede? 
Pentru că el e întotdeauna cu un pas în faţă. 


Iar trupul ei fu îmboldit să o ia la fugă, instinctele 
sale animalice urlau că el voia s-o prindă din nou. 


Azi nu avea să fugă de el. 

Când mâna lui îi prinse braţul, se răsuci. 

— Cum ai putut? ţipă ea. Cum ai putut să faci asta? 

El îi prinse mâinile agitate. 

— Să fac ce anume? Să fac ce anume? 

— Să pleci din partidul tău, din postul de consilier. 

— Da, spuse el şi vru s-o tragă mai aproape, dar ea se 
smulse din mâinile lui ca o pisică furioasă. 

- Tocmai ai declanşat un scandal uriaș pentru tine! 

— Am declanşat, da. 


Era ud leoarcă, părul i se lipise de sprâncene şi 
blondul acestuia devenise argintiu. Şiroaie de apă i se 
scurgeau pe obraji şi se îmbibau în gulerul apretat. Nici 
măcar nu-şi pusese paltonul înainte să vină după ea. 


— Cum ai putut, spuse ea, cu voce întretăiată. 
Ochii lui Sebastian se îmblânziră. 


- O femeie foarte inteligentă mi-a spus odată să mă 
gândesc de care parte a istoriei vreau să fiu, spuse el. Azi 
am ales. 


— Ah, nu, spuse ea. Nu am avut niciun rol în comiterea 
acestui... autosabota). 

El clătină din cap. 

- Nimeni nu mă poate obliga să fac ceva. Eu decid 
cine sau ce mă controlează. 

— Atunci, de ce? De ce ai decis să te distrugi? 

Udă şi cu vocea stridentă cu care încerca să se facă 
auzită în ropotul ploii, se simţea ca fiinţele capturate de 
care vorbise el mai devreme. Observă că se ţinea cu mâinile 
de reverul lui. 

— Nu sunt distrus, spuse el, dar ceea ce am făcut de 
prea mult timp a fost să iau decizii care să-mi satisfacă 
datoria, nu şi integritatea personală. Am descoperit că 
acestea două nu coincid întotdeauna. 


Ea trebuia să se retragă. Trebuia să renunţe. 

El ridică palma să-i acopere mâna cu ea, iar energia 
lui trecu prin ea ca un curent electric şi inima începu să-i 
bată pentru prima oară după o săptămână. Tot aşa ar fi 
putut să dea drumul unui colac de salvare. 


— Regina va fi furioasă, îngăimă ea. 

El dădu din cap. 

— Este deja. Am fost la palat înainte să vin aici. 
— Şi castelul Montgomery? 

El se întunecă la faţă. 

— E pierdut, spuse încet. 

Pierdut. Simţi tristeţe, hotărâre, dar nu regret. 
Ştiuse oare că avea să se afle azi la galerie? 


Prin vălul de ploaie, văzu un mic grup adunat la ceva 
distanţă. Făceau o scenă, stând aşa de aproape şi ducele 
fiind ud leoarcă, şi îşi dădu seama că nici ea nu avea 
paltonul pe ea. Apa i se scurgea ca un râu pe spate. 


— O să plec în Franţa pentru o vreme, spuse Sebastian, 
pe un ton degajat. 

— În Franţa? 

— Da. În Bretania. Îmi amintesc că e plăcut acolo 
primăvara. 


Deci avea să fie la o ţară, şi nu la un comitat, distanță 
de ea. Inima ei nebună se zvârcoli de tristeţe. 


— Dar tu? întrebă el. 


Mâna lui alunecase pe braţul ei şi apoi pe spate. Nu 
mai lipsea mult pentru o îmbrăţișare. 


— Ai acceptat propunerea profesorului? 
— Nu, spuse ea, posomorâtă. 


Mâna lui o trase puţin mai aproape, la adăpostul 
trupului lui. 


— De ce nu? murmură el. 


Ploaia îi făcea genele negre ţepoase. Cât şi-ar fi dorit 
să fie imună la farmecul lui. 

— Lucie mi-a propus să o ajut cu un nou ziar pentru 
femei, spuse ea. 


— Şi de-asta nu l-ai acceptat pe Jenkins? 


— E un om bun. Poate el nu crede că are nevoie, dar 
ar trebui să fie cu o femeie care îl iubeşte cu adevărat. 


Un zâmbet abia schiţat îi arcui buzele lui Sebastian. 

— Şi tu nu-l iubeşti cu adevărat? 

Cealaltă mână o prinse de talie şi ea stătea în cercul 
alcătuit de braţele lui, tremurând ca o ciută pregătită să o 
ia la fugă. Prea târziu. 

— Nu, şopti ea. Nu-l iubesc. 

Gura lui, zâmbitoare şi udă de ploaie, o ţinea încre- 
menită și, amintindu-și cum se simţea, fermă şi moale în 
acelaşi timp, o făcea să-şi dorească s-o simtă pe buzele ei. 
Nu mai conta că jumătate din Westminster se uita acum 
la ei. Nimic nu mai conta, decât să-l simtă din nou, să-i 
absoarbă strălucirea tandră din ochi, când se uita în jos 
la ea. Dumnezeu să-i ajute, forța de atracţie dintre ei nu 
slăbise şi probabil nu avea să slăbească niciodată, iar 
agitația lor nu avea să se potolească până când nu aveau să 
fie aproape. Două jumătăţi de suflet reunite, care ştiau că 
urmau să fie despărțite din nou în câteva minute. 

Ridică spre el ochii gravi. 

— Pe tine te iubesc, spuse ea. Te iubesc atât de mult, 
încât mai degrabă rămân singură, decât să fiu cu altul. 

El îi dădu delicat o şuviţă de păr după ureche. 

— Vino cu mine în Franţa. 

— Te rog. Nu am putere să-ţi rezist azi. 

— Atunci, nu-mi rezista, spuse el. Înţeleg că eligi- 
bilitatea mea e mult diminuată. Casa străbunilor mei e 
pierdută, sunt persona non grata la curte și un an de zile 
sau mai mult vor apărea în presă caricaturi foarte puţin 
flatante cu mine. În plus, fiind divorţat, nu mă pot căsători 
cu tine în biserică. Dar tot ce mi-a rămas va fi al tău, 
Annabelle, dacă mă iei aşa. 

Ochii ei se umplură de lacrimi. 

— Te-aş lua şi numai cu hainele de pe tine. 

El rămase complet nemişcat. 

— Asta înseamnă da? 

Fu cuprinsă de senzaţia că stătea în echilibru pe 
marginea unei prăpăstii și preţ de o clipă nu putu respira. 
Un cuvânt, şi ar fi făcut un salt cumplit. Crezuse că avea 
nevoie de tot curajul ei ca să-şi construiască singură viaţa, 
iar acum, clătinându-se pe marginea prăpastiei, înţelegea 
că trebuia să aibă și mai mult curaj ca să se predea, trup 
şi suflet, în mâinile altuia şi să-şi construiască o viaţă 
împreună cu el. 

Braţele lui Sebastian se strânseră în jurul ei puţin 
mai mult şi ea scoase un hohot de râs gâtuit. Fie ce-o fi, 
omul acesta părea că era gata s-o prindă. 

— Nu ştiu cum să conduc un palat, spuse ea, tră- 
gându-şi nasul. 

Braţele lui tremurară puţin. 

— Studiezi la cea mai bună universitate din lume, 
murmură el. Ceva îmi spune că vei învăţa repede. 

— Da, şopti ea. 

El înghiţi în sec. 

- Da? 

Ea îi cuprinse faţa în palme. 

— Da, spuse ea, răspunsul meu e da. Ca să fiu sinceră, 
eram gata să mă întorc la tine în genunchi, ca să-ţi fiu 
amantă, fiindcă până şi asta părea mai bine decât o viaţă 
fără tine. 

El o trase spre el şi pieptul lui se cutremură când 
scoase afară aerul pe care îl ţinea de mult în plămâni. 

— Nu vei fi altceva decât stăpâna casei noastre. 

Ea își lipi faţa de cămaşa lui udă, adăugând şi 
lacrimile ei la picăturile de ploaie. Avea să răcească, pentru 
că alergase după ea fără palton. Îşi jură pe loc că el nu avea 

să mai fie nevoit niciodată să mai alerge după ea, pe jos sau 
călare. 

— Cum poţi să mă mai iubeşti, spuse ea cu vocea 
înăbuşită de pieptul lui, după toate lucrurile urâte pe care 
ţi le-am spus? 

Îl simţi zâmbind în părul ei. 

— Draga mea, spuse el, abia acum am început să te 
iubesc. 


CAPITOLUL 33 


ZFARR 


Aprilie 


Sub strălucirea albă a soarelui mediteraneean, un iaht 
se legăna uşor pe apele Mării Egee. 

Stând tolănită pe pernuţele moi, sub umbrar, cu părul 
despletit jucându-se în briza caldă, Annabelle îşi dădu seama 
că i se închideau ochii, în loc să stea fixaţi pe scrisoarea de pe 
genunchi. După ce terminase al doilea semestru la Oxford, o 
ajutase pe Lucie cu achiziţionarea noului ziar pentru femei, 
se căsătorise şi devenise o ducesă scandaloasă în decurs de 
doar două luni, trupul ei își cerea, în sfârşit, drepturile. În 
plus, proaspăta mireasă a unui bărbat pasional nu primea 
prea multe ore de somn după apusul soarelui, aşa că 
Sebastian o găsea adesea moţăind în timpul zilei pe puntea 
iahtului Asteria, de vreo două săptămâni, de când plecaseră 
din Saint-Malo. 

Mai luă o gură de şampanie, puse paharul pe măsuţa de 
lângă ea şi alese o altă scrisoare din mormanul impunător de 
plicuri pe care Sebastian nu le desfăcuse. Dacă nu ar fi insistat 
ea, ar fi lăsat tot teancul neatins la castelul lui din Bretania. 
Se bucura de noul lui stil laissez-faire cu seriozitatea lui 
obişnuită. Ea citise două scrisori ignorate, de la noul prim- 
ministru, William Gladstone, care încerca să-l convingă pe 
Sebastian să devină consilier strategic al Partidului Liberal, 
şi de la lady Lingham, care, disperată să facă pace, se oferea 


393 


Evie Dunmore 


s-o introducă pe Annabelle în înalta societate, preferabil ca 
pe o nobilă dintr-o „viţă aristocratică franțuzească de mult 
pierdută”. lar misiva aceea, Dumnezeule, era de la Înălţimea 
Sa, Prinţul de Wales. Trimisă cu şase luni în urmă! 

Un plesnet de apă îi acceleră pulsul. Lăsă scrisoarea în 
poală şi văzu capul lui Sebastian apărând pe scara iahtului, 
urmat de rotunjimile sculptate ale umerilor goi. 

Se aprinse la față. După ce ancoraseră pe coasta 
peloponesiacă, cu câteva zile în urmă, proaspătul ei soţ 
aruncase o privire la costumul de baie și decisese să plonjeze 
în mare gol, cum îl făcuse Dumnezeu. Şi era atât de bine 
făcut. Înalt, zvelt şi lucios de apă în lumina soarelui, era un 
Poseidon elegant ieșind din elementul lui. Şiroaie de apă 
se scurgeau pe trunchiul lui, pe liniile frumos conturate 
ale muşchilor şi pe şoldurile lui înguste şi albe. Era deja pe 
jumătate stârnit, iar acum toate pielea ei se înfierbântase. 

Picioarele lui goale lăsară urme ude pe scândurile 
lucioase când se apropie de ea. În mâna dreaptă ţinea o 
scoică roz, sclipitoare. 

Puse scoica lângă paharul ei de şampanie şi se uită în 
jos la ea întrebător. Aici, sub cerul azuriu al Greciei, ochii lui 
păreau aproape albaștri. 


Ea zâmbi. 
— Văd că vii cu daruri. 
— Comorile mării pentru Alteța Sa, spuse el absent. 


Privirea lui se fixase pe locul în care halatul ei de 
mătase se desfăcea, lăsând să se vadă pielea fină. 


— Ai o scrisoare de la Prinţul de Wales, îi spuse ea. 
— De la Bertie? Ce vrea? 


— În linii mari, spune cam așa: „Nu te credeam în 
stare, bătrâne. Erai aşa îngrozitor de rigid la Eton. Vino să 
vânezi cu mine la toamnă.” 


— Hmm, zise Sebastian, cu ochii strălucitori, de parcă 
ar fi pornit deja la vânătoare. 


Ea nu putu rezista şi se întinse languros sub privirea lui. 

E] sări și se aplecă peste ea, împrăştiind picături de 
apă sărată peste ea şi peste plicuri. 

Ea ţipă şi ridică plicurile deasupra capului. 

— Le uzi pe toate. 

— Asta era şi intenţia, murmură el și începu s-o sărute 
între sâni, desfăcându-i halatul. 


Plăcerea făcea să-i zvâcnească pielea la atingerea 
fierbinte şi pasională a buzelor lui. 


— Dumneata, domnule, eşti insaţiabil. 

— Te plângi, nevastă? 

O linse pe lângă buric. 

— Nu, reuşi ea să spună. 

— Nu? 

Lăsă capul mai jos şi limba lui începu să se mişte încet 
între picioarele ei. 

Ea gemu. 

— Nu. De ce, e datoria mea să îţi fac pe plac. 

ÎI simţi zâmbind cu gura lipită de ea. 

— Exact. 

Se ridică deasupra ei, apoi se aşeză peste ea. 

— lar mie asta îmi place foarte foarte mult. 

Îşi muşcă buzele când o pătrunse. 

- Foarte mult, repetă el şi ochii lui îşi pierdură 
concentrarea. 

Ea îşi ridică genunchii mai sus, ca să-l lase să se 
apropie mai mult, iar el scoase un geamăt apreciativ. 

Se mişcă în ea şi nu trecu mult până când ţipetele lor 
se amestecară şi el se prăbuși peste ea, cu inima bubuind pe 
pieptul ei. 

Ea rămase nemișcată sub el până când iureşul suflării 
lui se potoli. Degetele ei desenau modele diferite pe spatele 
lui încălzit de soare. Sus, deasupra lor, pânzele bărcii 
trosneau în vânt. 

Îşi strânse braţele în jurul lui. 

Cât de mult îl iubea. 

Îşi făcuse griji că preţul de a fi cu el avea să fie fărâma 
ei de independenţă cu greu câştigată, dar el continuase să fie 
deschis la nevoile şi la ideile ei. Se mulţumise cu o logodnă 
de două luni, ca s-o lase să-şi termine semestrul la Oxford, 
după ce reuşise să o repună în drepturi. Dacă îi angajase și 
un ofiţer de protecţie, în ciuda obiecţiilor ei, ea nu-l văzuse. 
Numeroasele lui scrisori din Bretania aveau concizia şi 
eficienţa rapoartelor administrative, dar asta nu făcu decât 
să i se pară şi mai plăcut să fie, în sfârşit, în pat cu el, în 
noaptea nunţii, unde intensitatea pasiunii lui îi comunică 
mai mult decât ar fi putut vreodată să spună cuvintele. 

El se mişcă şi se sprijini în coate, cercetând-o cu ochii 
lui deschişi la culoare. 

— Sigur nu vrei să pornim mâine spre Persia? 

Ea zâmbi. Părul lui se uscase parţial şi stătea în sus, 
ciufulit. 

Îi netezi şuviţele dezordonate. 

— Îmi place aici, spuse ea. E plăcut să nu trebuiască să 
faci nimic, să nu trebuiască să te duci undeva. 


- Hmm. 

Îşi întoarse obrazul în palma ei şi ea simţi începutul 
tepos al bărbii. 

— Şi-apoi, fratele tău se bucură să ia masa cu noi. 


Peregrin era la două golfuri distanţă, ajutându-l 
pe profesorul Jenkins la excavarea navei de luptă. Spre 
deosebire de Sebastian, care trebuia să stea la umbră dacă 
nu voia să se facă roz ca un crevete, Peregrin se bronzase 
şi părul lui căpătase culoarea grâului, arăta ca un viking în 
soare, Activitatea în aer liber, cu săpăturile şi coordonarea, i 
se potrivea infinit mai mult decât munca de birou, iar Jenkins 
părea destul de mulțumit de acest ucenic neașteptat. Destul 
de mulţumit ca să recupereze ceva din ceea ce pierduse în 
faţa ducelui, prin potenţiala lui asistentă-mireasă. 

— Ce zici atunci să mai stăm o săptămână, spuse 
Sebastian, aşezându-se lângă ea, și pe urmă să plecăm spre 
Persia. 

Ea tăcu un moment. 


— Te duci la toamnă să vânezi cu Prinţul Albert? 
întrebă ea pe urmă. 


El ridică din sprânceană. 

— Mă întrebi dacă vom evita Anglia pentru totdeauna? 
Nu. Cursurile tale parcă încep în mai. 

Ea se încruntă. 

— Crezi că scandalul nostru se va stinge până atunci? 

El hohoti scurt. 

— Nu. La anul, poate. 

Sebastian îşi privi soţia, îmbujorată, ciufulită şi som- 
noroasă, şi valul de iubire îl făcu să se urce din nou pe ea. 
_ Ochii ei verzi îl întâmpinară cu un bun-venit cald. 
Începuseră să-i apară câţiva pistrui pe nas. Îşi plecă capul 
şi îi sărută. 

Scandalul nu avea să se stingă, poate, niciodată. Îşi 
schimbase locul în istorie pentru ea. 

Dar era cea mai bună decizie pe care o luase vreodată. 

Mai mult. Presimţea că, într-o bună zi, istoria avea să 
fie de partea lor, iar el de obicei avea dreptate în chestiunile 
astea. 

NOTA AUTORULUI 


Universitatea Oxford a deschis primele facultăţi pentru 
femei în 1870: Lady Margaret Hall şi Somerville College. 
Universitățile Cambridge şi Londra deja admiteau studente 
de câţiva ani la momentul acela, dar când Emily Davies, 
fondatoarea primei facultăţi de studente de la Cambridge, a 
încercat să găsească o posibilă locaţie la Oxford, pe la 1860, 
s-a trezit descurajată de o puternică „tradiţie monastică, 
studenţi turbulenţi, un interes viu pentru bârfe şi o mare 
populaţie de prostituate”. Gilbert nu greşea când o avertiza 
pe Annabelle că la Oxford era mare dezmăţ. Cu toate acestea, 
primele studente s-au simţit bine acolo, deși abia în 1920 
li s-au permis înscrierea şi susținerea examenelor la fel ca 
studenții. 

Câştigarea dreptului de vot pentru femei a durat la 
fel de mult: Legea Proprietății Femeilor Căsătorite a fost 
amendată în 1882, la doi ani după discursul lui Sebastian 
din Parlament. Amendamentul le permitea femeilor să 
deţină o parte din bani şi terenuri chiar şi după căsătorie, 
cu anumite condiţii. Dar aveau să mai treacă încă treizeci 
şi şase de ani până când femeilor avea să li se permită să 
voteze și să candideze la alegeri în Regatul Unit, așa că 
munca pentru eroinele noastre abia începuse când povestea 
noastră s-a încheiat. 


Cel mai puternic adversar al sufragiului femeilor a 
fost chiar regina lor. Victoria era înfuriată de mişcarea 
pentru drepturile femeilor. În 1870, i-a scris lui Theodore 
Martin că lady Amberley, pe atunci o feministă celebră, „ar 
trebui să fie biciuită”. Femeia, se temea regina, „va ajunge 
să fie cea mai odioasă, mai crudă și mai dezgustătoare 
dintre ființele umane”, dacă i se va permite să aibă aceleași 
drepturi politice și sociale ca bărbaţii. Similar, Elizabeth 
Wordsworth, prima directoare a universităţii Lady 


Margaret Hall și strănepoata poetului William Wordsworth, 
nu vedea necesitatea ca femeile să aibă un rol în politicile 
Parlamentului. Domnișoara Wordsworth va înfiinţa mai 
târziu o altă facultate pentru femei la Oxford, St. Hugh's, cu 
propriii ei bani, pentru a ajuta cât mai multe femei să aibă 
acces la educaţie superioară. 


Ceea ce pare a fi o contradicţie era atitudinea firească 
în epoca victoriană: majoritatea celor care susțineau o 
mai bună educaţie pentru femei făceau asta pentru că 
îşi imaginau că în acest fel femeile își vor îndeplini mai 
bine rolul prestabilit de mame, gospodine și tovarăşe ale 
bărbaţilor. Ideea că femeile ar trebui să fie persoane cu 
drepturi depline, indiferent dacă aduc un beneficiu altora, 
era atât de radicală, încât sufragetele aveau de înfruntat 
opoziţie din toate părțile. Dar au continuat. Aşadar, femei 
precum Annabelle, Lucie, Hattie sau Catriona au fost, 
într-adevăr, persoane extraordinare. 


Dar chiar şi femeile-pionier au nevoie de un loc pe 
care să-l numească acasă, de un bărbat pe care să-l iubească 
şi care să le preţuiască pentru ceea ce sunt, aşa că a fost o 
mare plăcere să scriu un final fericit. 

Notă: mi-am permis o licenţă artistică în privinţa 
cărţii lui Dostoievski, Crimă şi pedeapsă — cartea nu a fost 
tradusă în limba engleză decât în 1885. 


MULTUMIRI 


Pentru a termina o carte, ai nevoie de oameni care să 
stea ferm între tine şi viața de eremit nebun. 

Cum l-am cucerit pe duce. Între rațiune şi pasiune nu 
ar fi fost scrisă fără sprijinul unui grup pestriţ şi aş vrea să 
adresez o mulţumire din inimă pentru: 

Lordul Robert, șeful tehnicii pomodoro și Maestru al 
Ghionturilor. 

Sir Richard al III-lea, ale cărui editări au fost de mare 
ajutor. Îți poţi scrie propria carte. 

Mama, care a crezut cu încăpățânare în poveste fără să 
fi citit măcar o pagină. 

Bunica, pentru că te iubesc. 

Mo, care s-a chinuit să citească primele versiuni ale 
capitolelor, în loc să înveţe pentru examenul de admitere în 
barou. 

Christian, Sarah, Jemima și Nils, care au manifestat 
un entuziasm neobosit, când alţii şi-au dat ochii peste cap. 

The British Novelists’ Association, mai ales pentru 
New Writers’ Scheme, care mi-a oferit mult necesarele 
termene de predare, vin şi cuvinte de încurajare. 

Şi, nu în cele din urmă, pentru Kate, Marilyn și 
Montse, The Lilac Wine Writers, care mi-au fost alături 
de la construirea intrigii la redactarea finală. Sunt veșnic 
recunoscătoare pentru echipa noastră — părerile voastre, 
ospitalitatea și urechile pregătite să asculte au făcut toată 
diferenţa. 

O mulţumire specială strălucitului meu agent, Kevan 
Lyon, şi minunatului meu editor, Sarah Blumenstock, 
pentru că le-au dat o șansă lui Annabelle şi Sebastian. 

Debutanta Evie Dunmore a scris Cum l-am cucerit 
pe duce. Între rațiune şi pasiune inspirată fiind de peisajul 
magic de la Oxford şi de pasiunea ei pentru poveşti de 
dragoste, pentru femei care fac pionierat şi pentru tot ceea ce 
ţine de epoca victoriană. În viaţa obişnuită, este consultant 
cu un masterat în diplomaţie, obţinut la Oxford. Este 
membră a British Romantic Novelists’ Association (RNA). 
Evie locuieşte la Berlin și reflectă în scrierea ei fascinația pe 
care o are pentru Britania secolului al XIX-lea. 


